
LĂSÂND TOTUL ÎN URMĂ 


Comandorul Robert Ainslie şedea nemişcat pe un scaun 
cu spetează de trestie împletită, şi-şi plimba privirea, fără 
interes, prin sala de aşteptare. Era o încăpere zugrăvită în alb 
şi aproape lipsită de mobilier, cu excepția a două scaune şi a 
unui portret al regelui, atârnat pe zidul din fața lui. Un 
observator, dacă ar fi existat cineva să-l observe, şi-ar fi putut 
închipui că Ainslie trage cu urechea, sau că se ghemuieşte pe 
scaun, gata să sară. În realitate, omul se străduia să-şi 
ferească spinarea de spetează, pentru că, în ciuda 
ventilatoarelor care se roteau deasupra capului său, în 
încăpere domnea o atmosferă umedă şi sufocantă şi orice fel 
de atingere l-ar fi incomodat şi mai rău, lipindu-i cămaşa de 
piele, ca o faşă jilavă. 

Ochii îi poposiră pe ferestrele cu jaluzele coborâte, prin 
care se filtra lumina crudă a soarelui, proiectând dâre argintii 
pe podea. Părea de necrezut că oamenii izbuteau să respire 
aici, ba încă să cheltuiască şi atâta energie. 

Picioare încălțate în bocanci tropăiau viguros de-a lungul 
unui soi de careu şi, din depărtare, răzbătea glasul unui 
sergent din Marina Regală, controlând oamenii în marş şi 
manevrându-i asemenea unui maestru de manej într-o arenă 
de circ. 

— Pe grupeee... În linie la dreaptaaa... stai! 

Brusca tăcere care se lăsă era încă şi mai sâcâitoare. 

Ainslie îşi impunea să nu se uite la ceas, ştiind bine că n-ar 
face decât să-şi stârnească iar furia. Simţea cum îl toropeşte 
plictisul şi se lupta cu el, ca şi cum ar fi fost o senzație fizică. 
Trebuia să se ţină tare, până când avea să se „adapteze”, aşa 
îl sfătuise cineva la sosire. 

Greu să compari locul ăsta cu Anglia, îşi spunea. Era 
noiembrie 1941, iar Londra, pe care o părăsise cu puţine zile 


în urmă, se deosebea ca de la cer la pământ de baza navală 
din Singapore. Patru zile de zbor în aparate diferite, 
contemplând decorul care se schimba la fiecare aterizare, 
întâlnind felurite grupuri amestecate de militari, în drum spre 
unitățile lor, pentru a-i înlocui pe cei căzuți sau răniți, pentru 
a instala cartiere generale sau pentru alte nenumărate 
misiuni caracteristice unei națiuni aflate în război. 

Deosebirea îl izbise pe dată, când, cu cinci ore în urmă, 
coborâse țeapăn din avion pe insula Singapore. Ainslie avea 
treizeci de ani şi era ofițer de marină din creştet până în tălpi. 
De-a lungul carierei lui, vizitase în câteva rânduri Singapore, 
ceea ce făcea ca, acum, lucrurile să i se pară şi mai 
surprinzătoare, pentru că în afară de numărul sporit de 
oameni în uniformă care hoinăreau pe aeroport sau se 
îmbulzeau pe străzile revăzute de astă dată în goană dintr-un 
automobil militar, nimic nu arăta schimbat. 

Gândul i se întoarse din nou la Anglia şi mai ales la 
Londra. Raidurile aeriene de noapte, raţionalizarea, 
camuflajul şi ideea cumplită că numai Canalul Mânecii mai 
stătea între libertate şi forțele militare germane. Aliații 
căzuseră rând pe rând în fața aparent invincibilei maşini de 
război a Axei, iar străzile Londrei erau la fel de înțesate de 
uniforme ca şi întreaga Anglie şi Commonwealth-ul. Uniforme 
de olandezi, danezi, norvegieni şi francezi liberi, belgieni, 
polonezi, cehi şi tot restul. Care nu făceau decât să le 
reamintească tuturor de succesele Germaniei naziste şi, 
aproape în aceeaşi măsură, de trista înfrângere a aliaților. 

Doar în aer, deasupra Marii Britanii şi de-a lungul 
coastelor Africii de Nord, unde nou constituita Armată a Opta 
reuşise oarecum să țină piept avansului forțelor germane, 
avuseseră loc câteva victorii. Bătălia Atlanticului, a cărei 
ferocitate sporise cu fiecare convoi sângeros, depăşise de mult 
limitele victoriei sau înfrângerii. Devenise o simplă chestiune 
de supraviețuire. Numărul vaselor torpilate sau bombardate 
creştea zilnic şi cererile de oameni ale marinei deveneau, 
proporțional, tot mai mari. Ofițerii primeau posturi de 
comandă care, în mod normal, ar fi trebuit acordate unor 
oameni cu mult mai multă experienţă şi vechime în grad, iar 
matrozii calificați erau răspândiți cu parcimonie în masele 


crescânde de recruți şi voluntari, cărora le împărtăşeau 
cunoştinţele lor, atât cât le stătea în putinţă. 

Aproape jumătate din cariera lui, Ainslie comandase 
submarine. Abia cu trei luni în urmă îşi părăsise ultima 
comandă, nava Tigress, după o neîntreruptă campanie pe 
teatrul de luptă al Mediteranei. 

Trei luni pe care le petrecuse în lumea subterană a 
Serviciului de Informaţii al Amiralității, în buncărele de 
apărare împotriva bombardamentelor, sau vizitând baza de 
submarine de la Gosport, unde îşi făcuse, inițial, 
antrenamentul subacvatic. Şi acum, după toate acestea şi 
după zborul neîntrerupt, din Anglia până aici, Ainslie zăcea în 
sala de aşteptare, asemenea unui elev nou venit la şcoală. 

După felul în care fusese salutat de efectivul bazei îşi 
putuse da seama că oamenii îi cunoşteau activitatea, dacă nu 
şi actuala lui misiune, care se presupunea a fi 
ultrasecretă — în măsura în care poate fi ținut secret un lucru 
de care au cunoştinţă mai mult de două persoane. 

Ainslie încercase să-şi spună că în Singapore lumea se 
simțea mai detaşată de întreaga situație. Insula, ca de altfel şi 
peninsula malaieză din nord, rămăsese neatinsă de război şi, 
aparent, se crampona rigid de o existență cvasicolonială. 

Acum însă începu să gândească altfel. Oamenii de aici îl 
priveau cu resentiment pentru că le amintea de acel „alt 
război”. Îşi plimbă degetele pe vestonul din pânză groasă şi 
acest simplu efort făcu să i se umezească subsuorile. Purta 
încă uniforma albastră pe care o îmbrăcase la Londra. Era de 
sperat că echipamentul lui tropical sosise în bună stare, îşi 
spuse cu oboseală. Degetele îi lunecară pe panglicile de pe 
pieptul stâng. Crucea pentru Merite Deosebite, cu Bară. Se 
obişnuise cu ele şi, oricum, la Londra, decoraţiile se 
banalizaseră. Dar aici se simțea altfel sau, cel puţin, aşa i se 
părea. Un individ deosebit. 

Se deschise o uşă şi îşi făcu apariția un om mărunt şi 
uscățiv, într-un costum cenugşiu foarte şifonat. Se aşeză pe 
celălalt scaun. 

Ainslie îl cercetă, amintindu-şi de prima lor întâlnire şi de 
felul în care îi crescuse afecțiunea pentru acest omuleț. Avea 
o înfăţişare de belfer cu leafă mică sau de conțopist dintr-un 


birou din City. De fapt, era căpitanul-comandor! Gregory 
Critchley, din Serviciul de Informaţii Navale. 

Critchley scoase o ţigară şi o aprinse cu un gest lipsit de 
grabă. Se uită în jur după o scrumieră şi, negăsind-o, aruncă 
chibritul pe podeaua lustruită. 

- Ticăloşi lipsiți de ospitalitate! Îi zâmbi lui Ainslie, 
schimbându-şi trăsăturile ostenite de parcă şi-ar fi lepădat 
pielea Nu mai avem mult de aşteptat. Am vorbit eu cu cineva. 
Chicoti. Cred că în curând se vor îndura să ne primească. 

Ainslie se ridică de pe scaun cu precauție şi se îndreptă 
spre fereastră. Marinarii îşi reluaseră instrucția; îşi aduse 
aminte că peste câteva săptămâni urma să aibă loc în oraş o 
mare paradă. Se pare că pentru sărbătorirea Crăciunului. 

Gândul acesta îl enervă. Revăzu în minte ticsitele 
adăposturi antiaeriene din Londra, o cârciumă cu ferestrele 
smulse, un autobuz cu imperială răsturnat pe o parte, în 
mijlocul mormanelor de dărâmături. „Cât ar mai rezista oare 
dacă ar avea de-a face cu o birocrațţie ca aceasta de aici?” se 
întrebă. 

Critchley îl urmări prin pânza fumului de ţigară, citindu-i 
gândurile. Începuse să-l îndrăgească pe Ainslie. Acesta 
ajunsese să-şi însuşească până şi figura cerută de rolul lui. 
Înalt, cu o față tânără şi trăsături ferme, păr blond şi ochi 
albaştri, luminoşi, degaja un aer de încredere în sine despre 
care Critchley ajunsese să-şi dea seama că este doar o 
aparenţă. În pofida decoraţiilor, a curajului şi a destoiniciei 
sale considerabile, Ainslie era foarte exigent față de el însuşi 
şi de oamenii care îl urmau de bună voie sau constrânşi. 

- Ce naiba, ăştia de aici n-au interes să câştige războiul? 
Ce se întâmplă cu ei? întrebă Ainslie. 

- Autoconservare, băiete. Îşi închipuie că-şi împlinesc 
misiunea doar ținându-se tari în această „invincibilă 
fortăreață”, cum îi spun ei. 

Ainslie se întoarse din nou cu fața la fereastră. 

- Când am pierdut atâtea nave! Când atâția oameni au fost 
ucişi! Ai fi zis că au învățat şi ei ceva din toate astea. 

Critchley se ridică de pe scaun, ciulind urechea la un 
zgomot de paşi. 

- Bob, struneşte-ți firea de scoțian iute la mânie. Se pare că 


vin. Eu am să expun lucrurile, iar tu ai să-i impresionezi prin 
splendidul tău calm. În fond, fac şi ei parte din marina 
noastră, ştii, adăugă trăgându-i un ghiont între coaste. 

Ainslie îşi puse chipiul nou, cu strălucitoarele-i frunze de 
stejar pe cozoroc. 

- Tocmai mă întrebam dacă aşa o fi, îi răspunse la ultima 
remarcă. 

Un locotenent, cu fața împietrită, îi introduse într-o 
încăpere spațioasă, în care şeful de stat major al bazei stătea 
îndărătul unui birou, aşteptând să-i întâmpine. Ainslie avu 
impresia că-şi pusese la punct înfăţişarea înainte de a-i 
primi. Avea gradul de comandor? plin, iar uniforma albă îi 
strălucea de curățenie, ca şi biroul. 

- Iată-l pe domnul comandor Armytage, spuse Critchley. Îl 
privi calm pe ofițerul mai mare în grad. Comandorul bazei 
este plecat la Keppel Harbour, iar amiralul pare-se că se afla 
într-o inspecţie prin ţară. 

Ainslie sesiză unda vagă de sarcasm din tonul lui Critchley. 
Dar şeful de stat major al bazei le strânse mâinile şi-i pofti să 
ia loc. După care li se adresă: 

- Scuzaţi-mă că v-am făcut să aşteptaţi. Ştiţi cum e. Am o 
grămadă de treburi. 

- Treburi de război, domnule comandor? întrebă Critchley 
cu o voce suavă. 

- Mă rog. da. Într-un fel. Şi apoi, ştiţi, se apropie şi 
regatele. Sunt foarte importante pentru menținerea moralului 
trupei, nu-i aşa? 

Luă o mapă din pânză de Manila şi o aşeză pe platoul cu 
hârtii care urmau a fi expediate. Apoi rosti, adresându-li-se: 

- Mister absolut. Mă refer la misiunea dumneavoastră. 
Amiralul e de părere că domnii din Whitehall se avântă prea 
departe, când ar avea destule altele de făcut. 

— Aşa să fie? întrebă Ainslie. 

Critchley interveni grăbit: 

—- Cred că domnul căpitan-comandor Ainslie e mai în 
măsură decât mine să vă pună în temă. În fond şi-a făcut o 
profesie din genul acesta de misiuni. 

Sprâncenele comandorului se îmbinară într-o încruntare. 

— Ştiu bine de ce sunteți aici. Doar nu-s prost! Apoi, 


stăpânindu-se cu efort, îşi îndreptă privirea spre Ainslie. Ei, 
povestiți-mi. 

Ainslie îşi roti ochii prin birou, luând aminte la curățenie, 
la atemporala ordine a lucrurilor. 

- Domnule comandor, la începutul războiului, noi şi Franța 
aveam cele mai grozave flote din lume. După căderea Franţei, 
a devenit imperios ca toate navele ei care nu se alăturaseră 
flotei noastre sau forțelor francezilor liberi de sub comanda 
lui de Gaulle“, sau care refuzaseră să se interneze în porturi 
neutre să fie scoase din acțiune. 

Pe măsură ce vorbea, Ainslie dădea frâu liber propriilor lui 
sentimente. „Trebuie să fi fost foarte dureros pentru cel care 
luase asemenea decizie”, îşi spunea el. Navele grele ale 
Marinei Regale Britanice au fost forțate de împrejurări să 
tragă în foştii lor aliaţi şi să le scufunde navele din bazele 
apărate de la Oran şi Dakar şi din alte locuri de ancoraj din 
afara Franței ocupate. Numeroase vase bine utilate au fost 
astfel scufundate sau serios avariate şi o sumedenie de 
oameni ucişi. Oameni care luptaseră cot la cot cu englezii 
împotriva inamicului comun, împărtăşeau acum soarta 
germanilor sau a italienilor. Va trebui să se scurgă multă 
vreme până când această amărăciune să poată fi uitată, ca să 
nu mai spunem iertată. 

Dar dacă aceste nave ar fi căzut în mâinile inamicului, 
soarta războiului ar fi fost de mult pecetluită. Capitala 
Angliei, cu căile de aprovizionare blocate, cu forțele armate 
slăbite din cauza lipsei de combustibil şi de materiale de 
război, ar fi avut acelaşi destin ca Parisul sau Varşovia. 

Ainslie se auzi declarând: 

- Mi-am petrecut ultimii ani numai pe submarine. 

-Îți cunosc dosarul, domnule comandor, îi răspunse 
Armytage pe un ton tăios. 

Dar când ochii lui Ainslie poposiră asupră-i, îşi înghiți 
vorbele. 

- Marina franceză, continuă Ainslie, a construit un 
submarin de tip foarte avansat, pe care l-a numit Surcouf, 
ceva în genul vechiului nostru tip M, dar mult mai complex şi 
mai reuşit. Am fost odată la bordul lui, când a vizitat Anglia. 
Un gigant, cu o turelă binată*, ca aceea a unui crucişător şi 


înzestrat cu propriul său hidroavion de cercetare. Construit 
în 1931, timp de trei ani a fost considerat cel mai mare 
submarin din lume. 

Ainslie îşi lăsă privirile pe fața şefului de stat major, 
simțindu-i stinghereala, fiind conştient, în acelaşi timp, de 
atenția absorbită a lui Critchley. 

- După aceea, însă, a urmat submarinul Soufrière, tot de 
tipul Surcouf, dar îmbunătăţit şi de deplasament mai mare, 
peste patru mii de tone sub apă. 

Ainslie făcu o pauză, gândindu-se la Soufriere, toate 
planurile şi ideile lui încețoşate clarificându-i-se deodată, de 
parcă le-ar fi privit printr-un vizor prismatic. 

Comandorul se foi în scaun. 

- Da, desigur. 

„Desigur!“ Ainslie continuă calm: 

- Două tunuri de 203 mm, extrem de puternice şi cu 
tragere rapidă, plus zece tuburi lanstorpile, hidroavion 
propriu şi o rază de acțiune de douăsprezece mii de mile. 
Dacă i s-ar da drumul, ar face harcea-parcea din toate căile 
noastre de acces peste ocean, începând din India şi până la 
Capul Bunei Speranţe. Ar fi nevoie de o flotă întreagă - flotă 
de care noi nu dispunem -— pentru a-l urmări şi lichida. 

Urmă o pauză, în care, în afară de bâzâitul molcom al 
ventilatoarelor şi de ecoul comenzilor lătrate în depărtare, 
nimic nu tulbura tăcerea. 

- La căderea Franţei, Soufrière se afla în Madagascar, 
interveni Critchley. Apoi, când simțămintele francezilor s-au 
împărţit între de Gaulle şi neputința lui Pétain la Vichy, 
submarinul s-a îndreptat spre Indochina, la baza lor din 
Saigon. Ştim că s-a aflat acolo până aproape de ziua când 
japonezii au înaintat şi au ocupat întreaga colonie. Se spune 
că nava ar fi fost avariată fie de japonezi, fie în urma unui 
sabotaj sau a unui accident, nu se ştie. Cel puţin pentru 
moment. Dar noi am primit instrucțiuni să capturăm 
submarinul înainte de a cădea în mâinile inamicului, sau 
înainte ca propriul lui echipaj să hotărască a-l preda în 
schimbul cine ştie cărei recompense. Patriotismul nu este 
monopolul britanicilor. Marina franceză are şi ea codul ei de 
onoare. 

Comandorul Armytage privi la ceas. 

- Nu reuşesc să văd necesitatea unei asemenea acțiuni. 
Dacă submarinul s-ar întoarce împotriva noastră, l-am putea 
bombarda. Cu condiția de a-l descoperi la timp, desigur, 
adăugă el, punând la îndoială propria-i sugestie. 

Critchley scoase o nouă ţigară şi o cercetă. 

- Submarinul Soufrière trebuie capturat, domnule 
comandor. Noi credem că japonezii îşi vor continua 
expansiunea în Marea Chinei şi în Pacific şi atâta timp cât 
americanii nu vor intra în război de partea noastră, nimic 
nu-i va opri. S-ar putea să ajungă chiar până aici, adăugă el, 
privind cu tâlc la harta prinsă pe zidul din spatele biroului. 

- Ei, astea-s aiureli, răspunse comandorul, care părea să-şi 
fi venit în fire. E posibil ca dumneavoastră să fiți foarte bine 
informați în legătură cu submarinul dispărut şi cu toate 
escapadele astea de capă şi spadă, dar, dați-mi voie să vă 
spun, că nu ştiţi mare lucru în legătură cu liniile de apărare 
de aici şi din Malaya. 

Critchley îl măsură cu răceală: 

— Să sperăm, domnule comandor, că nici japonezii nu ştiu. 

Degetele comandorului băteau  darabana în lemnul 
biroului. 

- Încă nu m-aţi convins. 

Critchley se ridică brusc în picioare. 

- Din fericire, nu avem de ales, nu-i aşa, domnule 
comandor? 

- Ce naiba vrei să spui? Doar pentru că... 

Ainslie făcu un pas înainte, fără să-şi fi dat măcar seama 
că se ridicase de pe scaun. 

- Căpitanul-comandor Critchley vrea să spună că 
hotărârea a şi fost luată, domnule comandor. De către 
Amiralitate, de către Consiliul de Miniştri, evident cu deplina 
aprobare a primului ministru. Nimeni nu are intenţia de a-i 
tulbura din nou pe francezi, dar nici să-i vedem pe nemți 
luându-şi dejunul la Claridge nu ne convine. 

Şeful de stat major al bazei roşi: 

- Îmi dau seama foarte bine că pe timp de război unii ofițeri 
avansează în grad mult mai repede decât ar fi normal. Şi, în 
aceeaşi măsură, ştiu că alții îşi supraestimează importanța. 

Ainslie înălță din umeri. 

- Eu nu fac decât să mă supun ordinelor, domnule 
comandor. Dacă Soufriere cade pe mâini vrăjmaşe, din 
indiferent ce motive, eu unul o să mă îmbarce pe un alt 
submarin. Ceea ce pentru mine ar însemna un noroc, adăugă 
el, plimbându-şi privirea prin încăpere. 

Comandorul îşi feri ochii în lături: 

- O să fac tot ce-o să pot. 

Critchley strivi mucul ţigării şi-şi scutură un rest de scrum 
de pe costumul mototolit. 

- Bine, domnule comandor. Începem de mâine. Poate că 
până atunci se întoarce şi domnul amiral. Părea că nu ia în 
seamă furia comandorului. 

Ieşiră din birou şi Critchley spuse: 

- Pentru început, nu-i rău, Bob. Cred că cel mai indicat 
acum ar fi o baie bună şi o băutură zdravănă. Se uită după 
automobilul militar. Ne-au cazat pe un iaht rechiziționat. Ce 
lux! Pe de altă parte, asta o să ne împiedice să ne aducem 
aminte că, pe undeva, se poartă un război. 

Mai târziu, pe când cei doi ofițeri stăteau pe un mol, 
pârlindu-şi fețele în dogoarea după-amiezii, Critchley spuse: 

- Comandorul Armytage are probabil dreptate. „Desigur”. E 
posibil ca Soufriere să fi fost trecut definitiv în rezervă şi pus 
la conservare. Poate că unii dintre membrii echipajului au 
gândit, ca şi noi, că o navă franceză nu-i va putea ajuta 
vreodată pe friți. 

Ainslie dădu din cap, privind la şalupa care venea să-i ia, 
tăindu-şi drum printre navele de luptă ancorate şi 
împroşcând un nor de stropi fini. Dincolo de navele care 
năduşeau sub tendele întinse şi pavilioanele moleşite, se 
desluşea creasta malaieză, de un verde aburit, licărind peste 
apele strâmtorii Johore. Ainslie se gândi la cuvintele adresate 
de Critchley lui Armytage, cuvinte rostite, probabil, mai mult 
din înciudare. Dar dacă japonezii ar declara război, ce 
contrapondere ar putea arunca Anglia în balanță? Dacă 
Critchley vedea, într-adevăr, just lucrurile, iar Armytage se 
amăgea singur, atunci nu era greu să ţi-i închipui pe japonezi 
mişunând pe acea îngustă fâşie de apă stătută. Liniile de 
apărare ale insulei Singapore erau faimoase şi demne de 

respect. Tot aşa fusese însă şi linia Maginot’! 

Oftă: 

- Dar dacă Soufrière n-a fost trecut în rezervă, atunci 
problema e de acută actualitate. 

Critchley întoarse capul şi-i studie profilul: privirea calmă, 
mica rețea de riduri fine în colțul ochilor, mărturie a veghii, a 
pândei împotriva inamicului. 

„De-ar mai fi în marină câţiva ca Ainslie, atunci ar fi loc şi 


pentru optimism”, îşi spuse el. 
* 


ko k 


Iahtul rechiziționat trebuie să fi fost o ambarcație frumoasă 
la vremea ei, gândi Ainslie. În ciuda faptului că îl despuiaseră 
de multe din dovezile de rafinament ale fostului său 
proprietar, păstra încă un aer elegant şi grațios, începând cu 
etrava” efilată şi galionul ei şi terminând cu coşul galben şi 
gros. Pe când îşi făcuse stagiul de tânăr sublocotenent pe un 
distrugător, Ainslie întâlnise multe iahturi de asemenea 
tip-ba poate chiar şi pe acesta -în zilele paşnice ale 
serviciului său în flota mediteraneană. Malta. Neapole. Pireu. 
Nopți îmbietoare, muzică, fete cu umeri bronzați şi priviri 
cutezătoare aruncate tinerilor ofițeri. Altă lume, apusă 
probabil pe vecie. 

Numele inițial al iahtului fusese Lady Jane şi în salonul 
spațios exista o placă şi un însemn al constructorului. Acum 
iahtul era botezat Tender to Terror II, după denumirea bazei 
navale din Singapore. 

A doua zi după sosirea lui Ainslie, căldura se mențţinu la fel 
de zăpuşitoare, dar la bordul vechiului iaht, ancorat la 
distanță de navele de luptă şi de ambarcaţiile portului, era 
ceva mai răcoare, iar serviciul impecabil oferit de doi chinezi, 
ordonanțe de careu, sporea parcă irealitatea situației şi 
senzația de totală detaşare. 

În vreme ce Critchley coborâse pe țărm pentru una din 
misiunile lui secrete, Ainslie parcursese un teanc de 
corespondență, instrucțiuni şi ordine supuse atenției sale. Pe 
când studia şi aduna detaliile uriaşei expediții de capturare, 
constată că putea da uitării atitudinea obstrucționistă a 
şefului de stat major al bazei. Aceasta se datora, poate, 

faptului că tot ce fusese incertitudine se spulberase acum în 
bună măsură, sau poate că, aşa cum bănuia, îl ajutaseră 
noaptea de somn bun şi micul dejun tihnit, cum nu mai 
avusese parte de multă vreme încoace. 

Secretul acțiunii lor era de o importanţă vitală. A păstra 
secretul unei acțiuni, când fiecare om al siguranței 
colaborează în acest scop, este una. Dar a ascunde întregul 
echipaj al expediției de capturare a masivului Soufrière era cu 
totul altceva. „Mare bătaie de cap pentru Critchley şi colegii 
lui“, gândi Ainslie. 

Cunoştea pe cei mai mulți dintre oamenii care aveau să-l 
însoțească, ba pe unii dintre ei chiar foarte bine. Ca, de pildă, 
pe John Quinton, care-i fusese ofițer secund pe Tigress şi, 
care ar fi meritat să aibă acum comanda unei nave. Era un 
australian cu o atitudine colțoasă, dar vesel şi neconformist 
față de camarazii săi britanici. Spunea adeseori: „Dacă am fi 
avut asemenea submarine în marina noastră, nu m-aş fi aflat 
acum aici“. Trecuseră împreună prin multe situaţii critice. 
Ainslie spera că omul rămăsese acelaşi şi că nu-l va amări 
faptul de a-i fi din nou primul ofițer la bord. 

Îl cunoştea şi pe şeful mecanic, locotenentul Andrew 
Halliday.  Serviseră împreună pe un alt submarin, la 
izbucnirea războiului. 

Mai erau şi alți cunoscuți: Bill Gosling, timonierul;, Dugald 
Menzies, maistrul semnalizator; şi un servant la torpile, pe 
nume Sawle, care lucrase ca ordonanţă la careu pe Tigress şi 
care, acum, în actuala misiune, se oferise voluntar, fără să 
întrebe măcar ce îndatoriri îi reveneau. 

Pe ceilalți Ainslie îi întâlnise la H.M.S.' Dolphin, baza de 
submarine din Hampshire. Urma să fie într-adevăr un echipaj 
amestecat, incluzând patru ofițeri francezi liberi, dintre care 
doi serviseră pe Surcouf, predecesorul lui Soufrière. Aceştia 
din urmă erau de neprețuit. 

La Amiralitate, chiar înainte de a pleca spre Singapore, 
Ainslie avusese o întrevedere finală cu şeful operaţiilor 
navale. 

Căutând să-i risipească îndoielile, acesta îi spusese pe un 
ton vesel: 

- Oricum, chiar dacă nu iese nimic din treaba asta, va fi 

fost o experienţă utilă. 

„Utilă cui?“ se întrebase Ainslie. 

Auzind zgomotul unei bărci cu motor, se ridică în picioare 
şi se îndreptă spre un hublou din alamă lustruită; îl văzu pe 
Critchley sub o înfăţişare curioasă, în şort şi cămaşă albă, 
urmat de alți doi ofițeri, urcând scara la bord. Primul dintre 
ei îi era necunoscut, dar cel de al doilea, cu două trese aurii 
pe epoleţi, era John Quinton. 

Ainslie se îndepărtă de hublou şi-şi roti privirea prin salon, 
examinându-şi propriile sentimente. Faptul că Quinton 
fusese adus aici nu putea să însemne decât un singur lucru. 
Că operația mergea înainte. 

Critchley intră grăbit, tamponându-şi fața. Azvârlindu-şi 
şapca pe un scaun, exclamă: 

— Simt nevoia să beau ceva! 

- La ora asta? întrebă Ainslie zâmbind. 

Apoi se întoarse, către masivul locotenent australian, care 
înainta pe covorul uzat, şi-i strânse mâna cu putere. 

- Hello, John. Mă bucur că te văd. 

Pe cât era Ainslie de blond, pe atât era Quinton de tuciuriu. 
Avea ochi căprui adânc înfundațţi în orbite şi o piele atât de 
arămie încât îți evoca un corsar din Antile. Deşi nu trecuse de 
douăzeci şi şapte de ani, arăta mai vârstnic decât 
comandantul său. 

Lăsă privirea să-i lunece pe epoleţii noi ai lui Ainslie şi-i 
spuse: 

- Vă felicit, domnule comandor. Le-aţi meritat. Apoi, 
întorcându-se către Critchley, adăugă: Aş lua şi eu o bere, 
dacă aveţi una la îndemână. 

Ainslie îl privi îngândurat. Quinton părea să nu se fi 
schimbat, cu excepţia acelui „domnule comandor”. 

Critchley îl prezentă pe celălalt ofițer, căpitanul-comandor 
Melrose, şeful serviciului de operații al bazei. 

Pe urmă, în timp ce unul dintre băieţii chinezi se agita 
aducând pahare şi, din fericire, gheață, Critchley anunţă cu 
glas calm: 

- L-am găsit, Bob. 

Făcu semn băiatului, care ieşi din încăpere la fel de tăcut 
precum intrase, apoi desfăşură pe masă o hartă. 

- Aici. La vreo trei sute de mile distanță, la nord-est de 
această masă. Degetul i se opri pe linia frântă a unor insule 
risipite, de toate formele şi mărimile, aproximativ la vreo două 
sute de mile de coasta Borneo. Critchley continuă cu acelaşi 
glas potolit: 

— Aici, în insula Datuk Besar, care face parte din arhipelag, 
dar se află sub control francez. Există un guvernator localnic, 
dar execută numai ce-i spun francezii. Sau, cel puţin, aşa 
obişnuia. 

Ainslie nu se lăsă amăgit de calmul lui Critchley. Ştia bine 
că în realitate freamătă de emoție. Poate că în mintea lui 
operația Soufrière prinsese viață. Părea foarte probabil. 

Quinton zise: 

- Privind de aici, s-ar părea că japonezii se află la aceeaşi 
distanță de insulă ca şi noi. Interesant! adăugă, frecându-şi 
bărbia tuciurie. 

Şeful operaţiilor îi aruncă o privire curioasă şi spuse: 

— Agenţii noştri au dat, întâmplător, peste asemenea 
informație. Nici măcar forțele aeriene n-au reuşit să 
descopere submarinul în zborurile lor de recunoaştere. La 
Datuk Besar e un soi de lagună, nu prea largă, dar foarte 
adâncă. Exact locul potrivit ca să piteşti lighioana. 

Ainslie se uită la Quinton. „Lighioana”. Începuseră să-l 
personalizeze. 

- Nu prea văd vreo şansă de a-l lua prin surprindere, spuse 
Quinton. La asemenea distanță! Clătină din cap: Bănuiesc că 
va trebui să forțăm intrarea trăgând cu tunurile. 

Melrose zâmbi: 

— Agenţii noştri se află exact acolo în sud, în Java, sau, mai 
exact, în Surabaja. Şi au descoperit că cineva închiriase un 
cargobot vechi care să facă o traversare la Datuk Besar. La o 
cercetare mai atentă s-a constatat că era încărcat până la 
bocaporți cu butoaie cu motorină. Ceea ce denotă nesăbuință 
din partea cuiva. Într-o insulă atât de mică, nici o persoană 
sănătoasă la minte n-ar fi avut ce face cu asemenea cantitate 
de combustibil. Pe de altă parte însă, faptul denotă şi 
urgență. Altminteri vasul ar fi făcut un drum mai ocolit, 
pentru a nu da naştere la suspiciuni. 

Pe față i se aşternu un zâmbet larg, de satisfacție pentru 

perspicacitatea lui şi a celor din departamentul său. 

— Şi hârbul ăsta înaintează acum în marea Javei, continuă 
el. 

Ainslie îi aruncă o privire lui Critchley. 

-— E în ordine? 

- Cu un dram de noroc, răspunse Critchley, încuviințând 
din cap, îl prindem în plasă fără măcar să chițăie şi după 
aceea va fi treaba ta, Bob, urmă el, încruntându-se. 

Quinton îşi întinse braţele în lături: 

— Aşa cum scria în cartea de bucate a mamei mele: ,,Mai 
întâi prindeți peştele”. 

Melrose interveni: 

- Cargoul a plecat din Surabaja acum două zile. Tocmai ni 
s-a confirmat prin radiotelegrafie. La viteza lui de, să spunem, 
şase noduri, cam în cinci zile ne va deveni accesibil. 

Cum partea care-i revenea se terminase, ofițerul îşi înălță 
paharul: 

— Noroc! 

Ainslie aproape că şi vedea cum se petrecuseră lucrurile. O 
paragină de cargobot, ducându-şi zilele de azi pe mâine, cu 
orice transport se nimerea. Străduindu-se din răsputeri să 
evite războiul, dar neputând să se împotrivească ispitei. Fapt 
care — cu puțin noroc — îi va conduce pe ei la ascunzătoarea 
submarinului francez. Melrose vorbise despre urgență. Poate 
că şi la urechea comandantului francez ajunseseră unele 
veşti; poate că se aştepta ca japonezii să curețe de inamici 
această ultimă măruntă frântură de imperiu, cu Soufrière 
ancorat în apele sale. 

Din investigațiile şi instructajul făcut, Ainslie cunoştea atât 
de multe despre Soufrière, încât îşi amintea până şi numele 
comandantului francez: „Capitaine de fregate” Michel Poulain. 
Un ofițer destoinic, din câte se ştia şi, în nici un caz, trădător. 
Dar, mai înainte de toate, un om al mării care n-ar fi acceptat 
să-şi distrugă nava sau să o predea fără protest unei forțe 
străine. Dacă ar fi dorit acest lucru, ar fi acționat până acum. 

- Bob, eu voi cobori pe țărm, spuse Critchley. Tu pune 
lucrurile la punct. Pentru mai multă siguranță, mâine ar 
trebui adunați şi ceilalți membri ai echipajului. Amiralul a 
fost informat şi ne va acorda şi sprijinul său. 

Ainslie zâmbi acru. Simpla menționare a faptului că 
Winston Churchill se interesa de operaţie era de natură să 
influențeze şi spirite mai înalte decât cel al amiralului. 

Când Melrose şi Critchley plecară. Quinton spuse: 

- Mă bucur că treaba a pornit. Începuse să mă calce pe 
nervi. Apoi întrebă cu un rânjet: Refacem vechea firmă, da? 

Ainslie turnă două pahare de whisky. Băutură părea să fie 
din plin. 

- Îţi mulțumesc pentru cuvintele astea. Ridică ochii spre 
Quinton. Ai avut parte de un tratament nedrept şi n-aş vrea 
să gândeşti că, din motive egoiste, am împiedicat să ţi se 
încredințeze o comandă. 

Quinton îşi întinse picioarele şi-şi înălță privirile în tavan. 

— Adevărul este că nu te-ai fi descurcat fără mine, nu-i aşa? 
întrebă râzând. 

Ainslie se destinse: 

- Aşa e. 

Quinton redeveni serios, spunându-i: 

- Mă întreb ce-o mai fi făcând bătrâna Tigress. După 
ultima ciocăneală de grenade antisubmarin pe care a 
încasat-o, presupun că biata de ea a avut nevoie de mai mult 
de o lună de refacere. 

Rămaseră amândoi tăcuți. Ainslie se gândea adeseori la 
Tigress. Un nou echipaj, un ofițer la prima lui comandă. Era 
prea mult. Fuseseră foarte uniți cei de pe Tigress. Şi 
suferiseră numeroase atacuri, şi din aer şi de pe mare, în 
timp ce se luptau să împiedice vasele de aprovizionare 
inamice să răzbată spre Africa de Nord. 

Exista o puzderie de glume de cabaret în legătură cu lipsa 
de vlagă a italienilor când era vorba de luptă, dar nimeni n-a 
mai avut chef de râs când grenadele antisubmarin italiene au 
bubuit pe lângă coca navei Tigress. 

- Cred c-o să mă duc şi eu să-mi iau rămas bun de la 
uscat. O să petrec o noapte de pomină, zise Quinton. Apoi 
chicoti: Îți poţi închipui mutrele umflaţilor şi scrobiţilor ălora 
de la club dacă le-aş recita câteva versuri din „Eschimosul 
Nell“? 

— Nici o şansă, John. Stai în banca ta. Acțiunea de acum 
trebuie acoperită cu pătura secretului. 

- Vorbele nesocotite se plătesc cu vieți omeneşti, ştiu bine, 
oftă Quinton. 

Înălță un alt pahar şi dădu din cap a încuviințare: 

- Fiți atente, măruntaie, că vă mai trimit un potop! 

Ainslie se uită la el. Era una din expresiile favorite ale lui 
Quinton. Nimic nu se schimbase. 

La sfârşitul săptămânii, ofițerul cu operaţiile le dădu de 
veste, aşa cum se angajase, că totul era gata. 

Noaptea în care Ainslie şi echipa sa părăsiră Singapore era 
desăvârşită: o noapte fără lună, neagră ca smoala şi liniştită. 
Aşa cum se exprimase comandantul distrugătorului care 
urma să transporte echipajul de priză până la locul de 
întâlnire: 

- Dacă am pierde o noapte ca asta, mi-aş pune capul sub 
secure. 

Ainslie încercă o senzație ciudată văzându-şi oamenii 
grăbindu-se să urce pe schela!! distrugătorului, asemenea 
unor fugari, pentru a fi îndrumați apoi, cu maximum de 
viteză, sub punte. 

Critchley venise să-i conducă. Cu câteva minute înainte de 
plecare, rosti cu simplitate: 

- Bob, să nu-ți asumi riscuri mai mari decât e necesar. Ai 
făcut până acum cât zece oameni la un loc. Aş fi dorit din 
toată inima să fi putut veni cu voi. Dar va trebui să stau, aici, 
aşteptându-vă rapoartele. 

Un sublocotenent se desprinse din întuneric. 

- Când sunteți dumneavoastră gata, suntem şi noi. 

Critchley atinse brațul lui Ainslie: 

- Probabil că la bordul distrugătorului oamenii au aflat 
unele veşti. Părea cam stânjenit. Doresc ca tu să le afli de la 
mine, continuă el. 

— Ce veşti? 

- Vechea ta comandă, nava Tigress. S-a isprăvit cu ea. 
Tocmai am auzit şi eu la cartierul general. A fost bombardată 
în timp ce se întorcea la bază. Nici un supraviețuitor. 

Ainslie îşi întoarse fața. Era unul dintre lucrurile care se 
întâmplau zilnic. Nici măcar nu cunoscuse pe cineva din noul 
echipaj al navei şi, totuşi... Să aibă intr-adevăr submarinele o 
personalitate? 

- Îţi mulțumesc. Îmi pare bine că am aflat de la dumneata. 
Era o navă bună. 

Îşi putea da seama cum se petrecuseră lucrurile. În timp ce 
se întorcea la bază, cu oamenii de veghe relaxaţi după 
patrulare, probabil prima lor misiune mai serioasă. Şi atunci, 
deodată, din senin, fără nici un avertisment, fără nici o 
şansă. Nedându-şi seama ce spune, adăugă: 

- O să-mi lipsească! 

Apoi, cu o privire rapidă către luminile bazei, urcă pe 
schela distrugătorului. 

Sub punte îl întâlni pe Quinton şi înțelese că şi el aflase. 

— Ai auzit? 

Australianul dădu încet din cap. 

— Lucrul ăsta face ca misiunea de acum să fie şi mai 
importantă, Bob. Dădu din nou din cap. Aşa e. 

Distrugătorul se desprinse de chei, ca o fantomă cenugşie, 
elicele pulverizând bezna într-o spumă albă. O oră mai târziu 
era ieşit în strâmtoare, îndreptându-se spre est, către locul de 
întâlnire. 

Ainslie stătea pe puntea de comandă"? şi privea țărmul care 
se  mistuia în întunericul compact. Zarurile fuseseră 
aruncate. Vânătoarea începuse. 

ECHIPA 


Locotenentul mecanic Andrew Halliday şedea într-un colț 
al careului distrugătorului şi se uita la ofițerii din jur. Se 
străduia să nu fie atent la bubuitul elicelor şi la uruitul 
constant al ventilatoarelor, evitând să calculeze şi să ia 
seama la viteza cu care înaintau. Lucrul acesta îl făcea să se 
simtă şi mai detaşat, un simplu pasager. 

În fața lui, rezemat de o măsuţă, cu o expresie de 
încruntată încordare pe chip, se afla locotenentul David 
Forster care, dacă operaţia avea să se încheie cu succes, 
urma să fie ofițerul cu navigația pe submarin. Un produs 
tipic de Dartmouth, îşi spuse Halliday. Întotdeauna gata să 
strecoare o observaţie hazlie la momentul potrivit şi aproape 
totdeauna văzând just lucrurile. 

Halliday îşi privi mâinile. I se odihneau pe genunchi, 
asemenea unor extensii ale creierului: uneltele lui. Degete 
viguroase, ciolănoase şi câteva cicatrici ca amintire a 
meşteşugului său. 

Nu-i plăcea operaţia la care pornise, dar îşi păstra îndoielile 
pentru sine. Nu era o misiune pe placul lui. Lumea maşinilor 
era lumea căreia îi aparținea, cu ele era obişnuit şi totodată 
se deprinsese ca oamenii să se bizuie pe el. Spre deosebire de 
jovialul Forster, Halliday se cățărase anevoie pe scara 
ierarhică. Scoţian prin naştere, avea actualmente domiciliul 
la Londra, la zece minute distanță de Podul Turnului. Acum 
se gândea la comandant, la Robert Ainslie, şi la felul în care 
se întâlniseră prima oară în restrânsul cerc de elită al 
submariniştilor. Halliday fusese şef al compartimentului 
maşinilor şi artificier pe micul submarin de tip S denumit 
Seamist, comandat de Ainslie, pe atunci locotenent. 

Patrulau pe Marea Nordului, evitând, prin fente, 
bombardierele în picaj şi  hidroavioanele, navele de 

supraveghere şi vânătoarele de submarine, dibuindu-şi 
drumul, în timp ce războiul exploda de-a lungul Europei şi în 
Scandinavia, zdrobind orice stavilă. 

A fost o încercare dură, pe parcursul căreia s-a dovedit 
necesar să reînvețe lecţiile primite în timp de pace, să rescrie 
regulile şi apoi să le încalce. S-au descurcat bine, mai bine 
decât multe alte nave care nu s-au mai întors din zonele de 
patrulare. Se învățase să lucreze în strânsă colaborare cu 
Ainslie, comandantul şi şeful mecanic făcând un singur tot. 
Halliday recunoştea că este o persoană retrasă, nesociabilă, 
şi că sentimentele lui pentru Ainslie avuseseră un temei mai 
curând profesional decât personal. Asta până în acea zi de 
pomină când se aflaseră lângă coasta Norvegiei. În ciuda 
căldurii umede,  lipicioase, din  strâmtul careu al 
distrugătorului, Halliday simţea şi acum, când îşi aducea 
aminte, un fior rece de-a lungul şirei spinării. 

Se aflau de zile întregi pe mare, aşteptând şi sperând 
într-un prilej de a ataca un crucişător german care fusese 
reperat prin apropiere, unde bombardase un oraş norvegian. 
Crucişătorul nu se arătase, în schimb apăruseră două 
distrugătoare. Câteva zile se jucaseră de-a şoarecele şi pisica 
rotindu-se şi răsucindu-se în gura unui fiord, pentru a se feri 
de un aparent nesfârşit bombardament cu grenade 
antisubmarin. Universul lor, închis ermetic şi nădugşit de 
picurii de condens, părea să fi înnebunit. Lămpile se făceau 
țăndări, corpul navei se cutremura sub bubuitul exploziilor 
care amenințau, fiecare în parte, să o găurească şi să o crape 
ca pe o cutie de sardele. Uneori întâmpinau mari greutăți ca 
să menţină nava la adâncimea potrivită, alteori submarinul 
părea sa-şi fi ieşit din minți, când plonja în vreo revărsare de 
apă dulce din marele fiord. 

Până la urmă, distrugătoarele au renunţat şi au plecat. 
Tiptil, Seamist a ieşit la suprafață, ca să-şi lingă rănile şi 
să-şi întoarcă botul spre casă. 

Şi după toate acele nesfârşite mile de mare, după toate 
ceasurile acelea de manevre şi de schimbări de drum, s-au 
izbit de o mină în derivă. Un mic submarin şi o mină cât un 
vârf de ac față de imensitatea mării, au tras unul către 
celălalt. Halliday nu-şi putea aminti mai mult. Urcase pe 

puntea de comandă, prin chioşc, ca să raporteze 
comandantului situația infiltrațiilor. Poziția navei ar fi trebuit 
considerată ca fiind asigurată. Pe parcursul ultimelor câteva 
mile, intrase cu mult în interiorul razei de acțiune a acoperirii 
aeriene. Îşi amintea vag că se cățărase prin chioşc şi că 
simțise şuvoiul de aer proaspăt pe care-l absorbeau motoarele 
diesel prin tambuchi'*. Marinarii de veghe, nebărbieriţi, 
înfofoliți până la sprâncene, cercetând cu binoclul marea 
cenuşie. Ainslie întorcându-se spre tambuchi, ca să-i 
răspundă la salut, chiar în clipa când un marinar de veghe 
urla „Mină, drept în prova'"!“ Apoi bubuitura, durerea 
insuportabilă în timpane când s-a prăbuşit de pe scară. Nava 
intrând în plonjon, oamenii răcnind, strigăte înăbuşite de 
năvala apei reci ca gheața. 

Pe urmă, după multă, multă vreme, revenindu-şi în simțiri, 
pe jumătate sufocat de sare şi de petrol, şi dându-şi brusc 
seama că Ainslie îl susținea în mijlocul valurilor furioase. 
Erau şapte supraviețuitori, toți respirând anevoie şi 
blestemând, încercând să se ajute unul pe celălalt, dar 
cedând sub încleştarea apei înghețate. 

Halliday ar fi vrut să se lase pradă morţii, dar glasul lui 
Ainslie îi refuză până şi această eliberare. 

În cele din urmă, după un timp care i s-a părut a fi lung 
cât o sută de ani, i-a descoperit o şalupă de salvare 
aparținând forțelor aeriene. Rămăseseră doi ofițeri şi doi 
marinari. Restul muriseră. 

După aceea, sentimentele lui Halliday față de Ainslie au 
fost tot ce poate fi mai apropiat de dragoste. 

Când Ainslie a căpătat tresa subțire, prin înaintare în grad, 
şi a primit comanda submarinului Tigress, Halliday a cerut 
să plece cu el. Ainslie i-a răspuns cu acel zâmbet liniştit, 
grav, pe care i-l cunoştea atât de bine: 

- Nu, domnule şef mecanic. Data viitoare când vei veni cu 
mine, vreau să văd nişte trese aurii pe mâneca dumitale. 

Ainslie ştia prea bine că, în acel submarin mai mare, 
Halliday ar fi trebuit să servească sub ordinele unui şef 
mecanic. Era omul care se gândea întotdeauna la asemenea 
lucruri. 

Halliday îşi privi din nou mâinile. Mă rog, acum avea două 


23 


trese, iar Ainslie fusese şi el avansat mai curând decât ar fi 
fost normal. Zâmbi încruntat. Două plante pe care sera le-a 
forțat să crească prea rapid. 

Se gândi la Soufrière. Va însemna o variație să lucreze cu 
ofițeri francezi. Dar nu cumva să încurce lucrurile, că atunci 
or să aibă de-a face cu el! 

David Forster, ofițerul cu navigația, îşi închise carnetul de 
note şi se lăsă pe spătarul scaunului. Avea douăzeci şi şase 
de ani şi întreaga încredere în sine a unui tânăr călit de 
război. Forster simţise că Halliday îl măsoară, dar se feri să 
arate că era conştient de acest lucru. Căci, în pofida 
obişnuitului său aer de optimism nepăsător, Forster era 
îngrijorat. Aparent, şi cu condiția să nu facă un pas greşit, 
lumea era a lui. Provenea dintr-o respectată familie de 
navigatori, cu un arbore genealogic care-şi ramifica rădăcinile 
până la Invincibile Armada. Era fiul cel mai mare şi 
moştenitor al unei importante proprietăți în Susex; pe 
deasupra, câştigase Crucea pentru Merite Deosebite ca 
urmare a vitejiei în luptă. 

Numirea sa în funcția de ofițer cu navigația i se părea a fi 
ultimul pas spre comanda unei nave. După aceea, va renunța 
la submarine şi-şi va folosi experiența şi marea impetuozitate 
pe care ţi-o dă viața în adâncuri pentru a găsi ceva mai bun. 
Forster se pricepea să-şi facă planuri şi să-şi aranjeze 
treburile în folosul lui. O comandă bună, ceva care să-i ofere 
mai multe prilejuri de a se evidenția şi, cu puţin noroc, să-i 
dea şi mai mult răgaz, Era un sportiv desăvârşit, atât pe 
terenul de rugby, cât şi la vânătoare. 

Dar avea şi un cusur, o slăbiciune care aruncase acum 
umbra unui nor pe fața lui senină. Mai presus de orice, 
Forster era amator de femei frumoase. Ca şi pe terenul de 
sport, şi cu femeile mergea cât putea de departe, apoi se 
descotorosea de ele, mulțumit să le stivuiască în amintire, ca 
pe nişte trofee. 

La baza de submarine din Hampshire, în timp ce se 
antrenaseră pentru operaţia actuală, fără mare speranță că 
vor trece intr-adevăr la fapte, Forster o întâlnise pe Daphne. 
O cunoscuse din vedere de mai bine de un an, fiind soția 
unui ofițer de submarin. Legătura dintre ei începuse după o 

petrecere, unde poate că băuseră prea mult. La vreme de 
război sari peste etape, perspectiva morții îți oferă o 
justificare aproape pentru orice acțiune. 

Forster nu avusese până atunci legături cu vreo femeie 
măritată. Nu pentru că ar fi nutrit cine ştie ce scrupule, ci 
pur şi simplu pentru că nu i se ivise prilejul. De astă dată, 
însă, avea senzația că parcă renăscuse, îşi pierduse mințile 
într-o frenezie de dragoste atât de primitivă, încât nici lui nu-i 
venea să creadă. Doamne, dacă s-ar fi menținut la legăturile 
lui anterioare? Sau, măcar, dacă soțul lui Daphne s-ar fi aflat 
la bază şi nu în Marea Mediterană. 

Oricum, însă, Forster ştia bine că Daphne nu minte. Şi 
când îi mărturisise, doar cu câteva ore înainte de a fi plecat la 
Singapore, că e însărcinată, rămăsese înmărmurit. Nici nu se 
simţțise în stare să-i spună că pleacă. Ordinele secrete nu 
lăsau nimic la voia întâmplării. Dar poate că, în acele 
momente, încă mai spera ca operaţia să fie contramandată, 
să nu fie decât o falsă alarmă. În timp de război, asemenea 
lucruri constituie un fapt obişnuit. 

Asculta duduitul maşinilor, foşnetul apei de-a lungul 
carenei distrugătorului. Era o realitate. lar Daphne se afla 
acolo, bolnavă de îngrijorare. Ar putea comite şi un gest 
necugetat. Înghiţi în sec, întrebându-se dacă, de fapt, se 
gândea la ea sau la el. Poate că misiunea se va sfârşi curând. 
Mai era încă destul timp. Îşi frecă bărbia cu deznădejde. Ei 
şi? Problema tot nu putea fi soluționată. 

Se uită la Halliday, care părea cufundat în gânduri. Asta 
n-ar fi avut niciodată astfel de necazuri. Apucături aşezate, 
nevestica acasă, împletind şaluri pentru marinari. Fotografia 
lui tăticu' pe consola căminului. 

Forster se ridică în picioare, simțind că i se face rău. 
„Dumnezeule!“ 

Halliday, văzându-l că pleacă, se destinse în scaun. Nu mai 
era mult. Maşinile acelea fine şi motoarele electrice se găseau 
la locul lor, aşteptându-i să vină, pe el şi pe ajutorul mecanic, 
sublocotenentul Arthur Deacon. Zâmbi cu gravitate. Şi pe 
ofițerii francezi, desigur. 

Ceva mai departe, în careul maiştrilor şi subofițerilor, Bill 
Gosling, vechi timonier de submarin, răsuflă uşurat când se 

auzi la interfon semnalul care chema echipajul la posturile de 
luptă. Nu era un claxon strident, din acelea care-ţi opresc 
mintea în loc, ci doar o potolită chemare la datorie. Dacă ar fi 
fost în Oceanul Atlantic, pe căile de acces spre Anglia, 
oamenii ar fi trebuit să fie ceva mai însuflețiți, îşi spuse 
Gosling, înfuriat. 

Prietenul şi partenerul lui de băutură, cartnicul Dugald 
Menzies, maistru semnalizator, se uită la el şi spuse: 

- Ce bine c-am scăpat de ăştia! Acum avem noi mai mult 
loc. 

Timonierul rânji. Era un bărbat voinic, cu înfăţişare oțelită 
şi, tendință spre îngrăşare, părând mai bătrân decât era în 
realitate. Intrase în marină ca băiețandru. Marina era viața 
lui, rațiunea lui de a fi. 

Răspunse: 

- Probabil că şi ei ar spune la fel de noi, Jock. 

- Parcă nici n-am fi în război, nu-i aşa, Bill? Vreau să spun 
aici, prin părțile astea. Crezi că japonezii or să intre împotriva 
noastră? 

Gosling înălță din umeri. 

— Ştiu eu? Poate c-or să rămână pe dinafară, ca yankeii. Ca 
să vadă cine câştigă. Lucrul părea să-l amuze. Am fost odată 
în Japonia, continuă el. Au o puzderie de femei mărunțele. 

Maistrul semnalizator aşteptă ca prietenul lui să-şi dezvolte 
ideea, dar acesta se opri. Bietul Bill Gosling era cam depăşit, 
gândi el cu îngrijorare. Cel mai bun timonier de pe 
submarine, ăsta era un lucru ştiut. Dar tare i-ar mai fi priit o 
navă de suprafață sau o slujbuliță pe uscat, să înmâneze foi 
de permisie şi cartele de raționalizare marinarilor ageamii. 

Îl întrebă: 

- Te-ai gândit vreodată să ceri să fii mutat pe uscat? 

Gosling dăduse pe gât două păhărele de rom şi i se cam 
lipeau ochii de somn. Dar întrebarea întâmplătoare îi atinse o 
anumită coardă. 

- Eu? Să fiu stâlp de baracă pe țărm? Când s-o întâmpla 
una ca asta, înseamnă că s-a zis cu mine. 

Dar adevărul era că se gândise. Fusese pe submarine de pe 
când era simplu marinar. O treabă istovitoare şi, apoi, erai 
întruna muncit de gândul că ceva ar putea să nu meargă 

bine, chiar şi la vreme de pace. Cum s-a întâmplat cu 
sărmanul Thetis care s-a dus la fund, cu echipaj cu tot, în 
timp ce făcea probe la mică distanță de coastă. O singură 
greşeală, nu era nevoie de mai mult. Şi atunci de ce se 
înscrisese voluntar în operaţia Soufrière ? 

Bob Ainslie, comandantul. Îi oferise posibilitatea să rămână 
pe uscat şi să aştepte până s-o ivi o treabă mai liniştită. 
Zâmbi. Asta semăna cu Ainslie. Un băiat dintre cei mai buni. 
Fuseseră fericiți împreună pe Tigress. Şi acum Tigress zăcea 
pe fundul mării. Să-şi fi pierdut cineva capul în ultimul 
moment? O manetă împinsă în loc să fi fost trasă, o purjă 
deschisă în loc să fi fost închisă? Oamenii aflați sub focul 
armelor reacționează întotdeauna altfel decât te-ai aştepta. Îşi 
cobori privirea pe panglica nou-nouță a medaliei pentru 
Merite Deosebite, prinsă pe pieptul lui. Ainslie se îngrijise să-i 
fie acordată. Chiar de-ar crăpa ofițerul de la recrutări, el tot 
nu l-ar părăsi pe Ainslie. Mai cu seamă acum. 

Apoi se lăsă furat de somn, iar corpul greoi i se legăna în 
tangajul navei. În ritm cu perdelele ce mascau cuşetele 
suprapuse, unde trăgeau un pui de somn alți membri ai 
echipei de priză. 

Pretutindeni pe navă se întâmpla cam acelaşi lucru, în 
timp ce echipajul distrugătorului se afla la posturile de luptă, 
parcurgând ultimele mile ce-i despărțeau de locul de 
întâlnire, membrii echipei de priză, adunată în taină, scriau 
acasă sau visau la perspectivele succesului. Marea majoritate 
a noului echipaj se afla la bord, dar o parte, ca de pildă 
pilotul din rezerva de voluntari a marinei, care urma să preia 
hidroavionul de pe Soufrière, bucătarul şi câţiva marinari, 
rămăseseră încă în Singapore, aşteptând desfăşurarea 
evenimentelor, 

Pe puntea de comandă a distrugătorului, Ainslie stătea 
lângă comandant şi privea marea care-şi schimba culorile pe 
măsură ce o pânză joasă de ceață se aduna, ieşindu-le în 
întâmpinare. Sus, pe puntea deschisă, Ainslie încerca bizara 
senzație că ar fi despuiat. Se învățase prea mult cu 
submarinele, îşi spuse în sinea lui. Dar războiul părea foarte 
departe şi în fața ochilor nu avea decât botul navei. 

Comandantul distrugătorului se întoarse spre el, şi-i spuse: 

- Ofiţerul cu navigația m-a anunțat că în două ore ajungem 
din urmă vasul. Oamenii mei ştiu ce au de făcut. De îndată 
ce bătrânul cargou emite fie şi un singur semnal morse, îi 
tragem o lovitură de tun în fața provei, ca avertisment. Făcu 
câțiva paşi pe grătarele bine bricuite şi privi în jos, spre 
puntea de fier a navei, unde o barcă cu motor atârna la gruie, 
în afara bordului, pregătită de lansare. Oamenii mei au 
montat o mitralieră în barcă. Totul e în ordine. 

Ainslie îşi puse ochelarii negri. 

- În regulă. 

„Asta îşi închipuie că suntem cu toţii scrântiți, săriți de pe 
linie, îşi spuse el. Sau gândeşte că misiunea ar fi trebuit să-i 
fie încredințată lui şi nu unei bande de neciopliți din Anglia.” 

Auzi paşi pe punte şi ştiu că e Quinton. Australianul i se 
adresă: 

- Mi-am făcut rondul. Băieţii par a fi în formă bună. 
Bănuiesc că se bucură să intre în acțiune. 

— Vrei să revedem lucrurile, John? 

Quinton clătină din cap: 

- Cred că dacă mai încerc o dată să-mi amintesc, am să uit 
totul. Zâmbi. Întâi urcăm la bord, zise el, numărând pe 
vârfurile degetelor. Echipajul va fi probabil alcătuit din 
băştinaşi, aşa încât îi expediem pe toți dedesubt, sub pază. 
Sus, pe puntea de comandă, îi spunem comandantului că 
ştim totul şi-i dăm ordin să meargă înainte. 

Ainslie dădu din cap. Sub pavăza ochelarilor negri, numai 
buzele îi trădau expresia feței. 

- Dacă ne face greutăți, tragem în el. 

Ce simplu suna! Şi, totuşi, nu era atât de ciudat dacă 
stăteai să te gândeşti la Norvegia şi la Olanda, la Grecia şi la 
Creta. Nu era absolut deloc ciudat. 

- Restul oamenilor va veni îndată după noi, aşa încât 
distrugătorul poate ieşi în grabă în larg, adăugă Ainslie. 

- Restul va veni după „noi“? Dumneavoastră veți face parte 
din acest rest. Glasul lui Quinton părea îngrijorat. Aşa ne-am 
înțeles. 

Ainslie îl bătu pe umăr, simțind forța australianului. 

— Uite ce-i, John, dacă eu încurc lucrurile, e vina mea. Dar 
dacă ai face-o tu, nu mi-aş ierta-o niciodată. Vreau să te văd 

la comanda unei nave, înţelegi? Se îndreptă apoi spre scara 
punţii de comandă. Mă duc să ațipesc pentru vreun ceas. 

Comandantul distrugătorului traversă grătarele, 
îndreptându-se spre cabina de comandă. 

- Ăsta-i un tip care nu-şi face probleme, zise el. 

- Da, e dat naibii, încuviință Quinton. 

- Până nu se termină totul, eu unul n-aş fi în stare să dorm 
ca lumea. 

Quinton zâmbi în sinea lui. „Nici comandantul meu nu e în 
stare, probabil. Va fi o ispravă, nu glumă, îşi spuse el. Şi se 
gândeşte şi la noi şi la el. Dar mai ai multe de învăţat, băiete“. 
Cu glas tare replică însă: 

— Are multă experiență. Şi observând că în ochii celuilalt se 
aspreşte privirea, adăugă calm: Domnule comandant. 

Exact două ore mai târziu, Ainslie fu chemat pe punte. Se 
zărea vaporul urmărit. Etapa a doua era pe cale să înceapă, 

Ainslie salută din cap pe comandantul distrugătorului şi, 
îşi potrivi binoclul. La început avu impresia că vechiul 
cargobot era vopsit în roşu aprins şi portocaliu, dar pe 
măsură ce apărea mai clar în obiectiv, cu carena învăluită în 
ceaţă, îşi dădu seama că, de la prova la pupa!. vasul era 
acoperit de rugină şi de pete mari de miniu de plumb. 

Era, într-adevăr, o vechitură, iar peste siaj'* plutea 
nemişcată o dâră lungă de fum negru. 

Distrugătorul părea să prindă viață pe măsură ce ordinele 
răsunau sacadat prin portavoce ca un ropot de pietricele. 

— Maistru  semnalizator, transmite: „Suntem o navă 
britanică. Oprițţi imediat maşinile! Nu folosiți telegrafia fără 
fir!“ 

Ainslie continua să-şi ţină binoclul la ochi, ascultând 
zăngănitul obturatorului lămpii de semnalizare şi zgomotul 
de paşi agitați pe grătarul punţii de comandă. 

Cu greu putea desluşi numele cargoului pe pupa rotundă, 
deasupra etamboului!”: Kalistra. Dacă vasul ăsta ar fi făcut 
vreodată parte dintr-un convoi, viteza lui redusă şi dâra de 
fum gros i-ar fi dat mult de furcă comandantului escortei, îşi 
zise el. 

Deodată deveni rigid. Pe puntea de comandă a vasului 
Kalistra se ivise cineva. 

- Nu transmite, domnule comandant, spuse cu repeziciune 
un gradat. 

La care un altul îi răspunse cu voioşie: 

— Aşa cum arată, cred că nici n-are cu ce să transmită. 

Apoi se auzi glasul comandantului: 

- Linişte pe puntea de comandă! 

Ainslie se uită la el compătimitor. Se temea să nu strice 
lucrurile. O mulțime de oameni, unii de mare importanță 
erau antrenați în această acțiune. O dovedeau acuratețea 
rapoartelor serviciului de informaţii şi punctualitatea cu care 
întâlniseră acest antic cargobot. 

— Se opreşte, rosti Ainslie şi se răsuci pe călcâie, simțind că 
cineva îi fixa o vestă de salvare. Îl văzu pe Forster; şi el purta 
o vestă şi un pistol. Îi spuse: 

- N-aveţi nimic împotrivă, domnule comandant? Pentru 
orice eventualitate... 

Ainslie încuviință zâmbind. Îi plăcea Forster, în ciuda 
impulsurilor lui energice. Îşi făcea bine treaba, până la a-şi 
aminti să-l ajute pe ofițerul cu artileria să distribuie şi arme 
albe. 

Quinton se găsea probabil jos, cu primul grup care avea să 
inițieze abordarea, fiecare dintre oameni fiind cu nervii 
încordați, fierbând de nerăbdare să pornească. 

Două dintre tunurile distrugătorului fuseseră orientate la 
tribord’, urmărind cargobotul de parcă-i adulmecau urmele. 
Sub puntea de comandă până şi glasurile se mențineau în 
şoaptă. 

— Amândouă încet înainte! Comandantul distrugătorului 
străbătea puntea în lung şi în lat. Fiți gata să lăsați barca la 
apă! 

Oamenii începuseră să se caţere în barcă. În timp ce o voce 
răguşită răcnea: 

- Pregătiți-vă de filat!”! Iar când comandantul făcu semn 
din mână, continuă: Filaţi palancurile”! 

Ainslie dădu din cap către omologul său şi-i spuse, 
ducându-şi mina la chipiu: 

- Mulţumesc pentru transport. Cobor. 

Părea să se fi scurs doar câteva secunde până când se 
îngrămădi alături de ceilalți în barca cu motor, care sălta pe 

valurile mărunte, îndreptându-se spre vasul nemișcat. Îşi 
scoase chipiul şi-l lăsă pe punte. La privirea mirată a lui 
Quinton, îl lămuri: 

- Dacă vor vedea o şapcă cu frunze aurii venind spre ei, îşi 
vor da seama că e vorba de altceva decât de un control de 
rutină. Şi dacă li se năzare, ne-ar putea da serios de furcă. Şi 
n-ar fi prea plăcut ca distrugătorul să deschidă focul cu noi 
cățărați la jumătatea bordajului”!. 

Câţiva dintre marinarii înarmaţi de lângă el chicotiră, ca şi 
când ar fi fost vorba de o glumă bună. 

Ainslie privi spre corpul ponosit al vasului HKalistra, 
conturându-se în fața lor, şi se minună cum mai puteau 
oamenii să râdă şi să glumească în asemenea momente. 

O scară de pilot improvizată din parâmă” fusese coborâtă, 
iar Quinton anunţă: 

- Eu urc primul, domnule comandant. Întâlnind privirea 
fermă a lui Ainslie, adăugă: De data asta. Apoi, apucând 
scara, strigă: Sawle, adu chipiul comandantului. Să nu uităm 
cine suntem! 

În barcă răsunară din nou râsete, iar Ainslie mulțumi în 
gând sorții care-i reunise din nou pe el şi pe Quinton. 

În timp ce echipa de abordaj se cățăra acum peste copastia 
cargoului şi un marinar javanez, cu o mutră speriată, le arăta 
cu degetul spre puntea de comandă ca să le indice drumul, 
barca se întoarse ca să aducă şi restul echipajului. Lucrurile 
ar fi mers mult mai rapid dacă distrugătorul ar fi acostat la 
cargou, chiar dacă această manevră i-ar fi scrijelit vopseaua 
bordajului - dar pentru eventualitatea că s-ar fi aflat vreun 
observator nevăzut în apropiere, manevra adoptată părea mai 
firească. 

Ainslie privi marea. Era de un albastru luminos. Ca 
mătasea. Altă zi de arşiță. 

Sawle, torpilor şi ex-ordonanţă la careu, veni în grabă lângă 
Ainslie şi-i întinse chipiul cu un soi de reverență, în timp ce 
Quinton se repezi la scara comenzii şi de acolo în cabina de 
timonerie. 

- Taman ca-n vremurile bune, domnule comandant, spuse 
Sawle. 

„Departe de aşa ceva“, gândi Ainslie. 

Intră după Quinton în timonerie, observând, dintr-o privire, 
dezordinea de acolo, vopseaua  scorojită, timonierul 
zdrențăros, pe jumătate gol, părând şi mai patetic în fața 
marinarilor lui cu arma în mână. 

Comandantul cargobotului era olandez, probabil corcit, şi 
la fel de murdar ca şi vasul. 

Ainslie îşi scoase pipa şi o umplu cu mare încetineală, 
câştigând astfel timp pentru el şi dând oamenilor răgaz să 
acopere posturile vitale de pe punte şi din sala maşinilor. 

- Domnule comandant, am ordin să iau acest vas sub 
control. În baza împuternicirii pe care o deţin, vom continua 
drumul cu acest vas până la... 

Urmărea fața comandantului, felul în care gura îi atârna pe 
jumătate deschisă. Bietul nenorocit! Părea tare speriat. 

- ...până la destinaţia sa, Datuk Besar. 

Omul începu să bâiguie: 

- Eu om sărac, domn’ Kapitein. Eu nu ştiu nimic de război. 

Quinton îi răspunse calm: 

- Olanda e invadată. Oricum, vechilor ei colonii le este 
interzis să ajute inamicul. 

Se auziră noi paşi pe scara punţii de comandă şi cartnicul 
Voysey, al doilea timonier, strigă: 

- Am găsit, domnule comandant. Motorină destulă pentru o 
întreagă afurisită de flotă! 

Comandantul vasului îşi lăsă bărbia în piept. 

- Eu fac numai ce mi se spune, domn” Kapitein. 

Ainslie îşi aprinse pipa. 

- Bun. Atunci o să ne înțelegem foarte bine, 

Aruncă o privire spre distrugător. Barca se întorcea, de 
astă dată remorcând baleniera, încărcată la rândul ei cu 
oameni şi arme. 

— Semnalizează lui Arielle că totul se desfăşoară bine. 

Quinton îl privi o clipă: 

- Arielle? Nici nu i-am văzut măcar numele. 

Ainslie îşi îndreptă binoclul asupra celor două bărci. 

Halliday făcea parte din noul grup. „Cu atât mai bine, îşi 
spuse el. Altfel s-ar fi putut ca hârbul ăsta nici să nu mai 
ajungă vreodată până la Datuk Besar.“ 

O jumătate de oră mai târziu, în timp ce lampa de 

semnalizare clipea ca un ochi de diamant, distrugătorul viră 
brusc. 

— Arielle ne semnalizează: „Succes la vânătoare!”, domnule 
comandant, spuse cartnicul Menzies. Apoi privi cu evident 
dezgust la puntea de comandă murdară, exclamând: Ah, ce 
cocină! 

Ainslie zâmbi. 

- Mulţumesc pentru mesaj. Sper că nu va trebui să suporţi 
cocina asta prea multă vreme. 

Forster se afla în micuța cabină a hărților, cu brațele 
întinse pe o hartă pătată. 

- Noroc că am ajuns la timp, domnule comandant; 
împunse cu distanțierul un punct de pe hartă. Măscăriciul 
ăsta şi-a trasat drumul drept prin recife. 

Ainslie privi în cabina de comandă în timp ce telegraful 
începu să țăcăne, iar râşnița hodorogită pornise să macine iar 
marea. Da, pentru Forster şi pentru cei mai mulți dintre ei 
era o glumă. Se obişnuiseră să vadă durerea şi suferința, se 
oțeliseră împotriva lor. 

Se uită la comandantul Kalistrei care stătea lângă timonă”. 
Doborât, încă un balast aruncat peste bord, plătind prețul 
războiului. 


Pentru el nu era o glumă. 
* 


x k 


Ainslie se simți scuturat de umăr şi deschise ochii într-o 
clipă. 

— Se luminează de zi, domnule comandant. 

Era Forster, arătând surprinzător de treaz. 

Ainslie se ridică din scaunul de pai ponosit care fusese 
adus pentru el pe puntea de comandă a cargoului şi-şi 
întinse mădularele. Apoi se îndreptă spre tribord şi scrută 
zarea. Cerul se lumina văzând cu ochii şi, la muchia 
orizontului, se ivi o strălucire aurie. Nu avea să mai dureze 
mult. Căscă şi-şi întinse braţele în lături, comparând în gând 
decorul jigărit, improvizat, care-l înconjura, cu obişnuita lui 
lume automată. 

Quinton se ivi din întuneric, ca o fantomă. 

- Domnule comandant, am chemat restul echipajului, iar 

pe băştinaşi i-am trimis jos. Şi i-am spus şefului mecanic să 
nu-i scape din ochi pe cei din sala maşinilor. 

Ainslie se îndreptă spre balustradă şi o strânse cu ambele 
mâini, trăgând adânc în piept câteva guri de aer proaspăt. 

- Comandantul continuă să susțină că nu există nici un 
semnal de recunoaştere pentru livrarea încărcăturii. Nu ştiu 
dacă pot sau nu să mă încred în el. Intrăm direct în lagună şi 
ancorăm, se pare că astea-s instrucțiunile. Şi acolo urmează 
să capturăm submarinul. Dacă localnicii nu ne vor sprijini, 
va trebui să-i lămuresc asupra avantajelor de care s-ar 
bucura ajutându-ne. Şovăi o clipă, apoi continuă: în cel mai 
rău caz va trebui să distrugem submarinul. 

Quinton îl urmărea cu o atenţie concentrată. 

— Şi dacă-i găsim acolo pe japonezi? 

- Nu prea-i de crezut, John. Dar dacă sunt acolo, va trebui 
să stăm de vorbă cu ei. În fond, deocamdată, nu suntem în 
război. Deocamdată. 

O săgeată de lumină străpunse orizontul şi apoi se 
împrăştie pe cer ca un lichid auriu. Într-un punct, linia 
luminoasă era ştirbită de o umbră, o bucată de uscat lungă, 
cocoşată. 

- Iată, domnule comandant. Mica noastră insulă. Picată la 
tanc, spuse Forster. 

- Cheamă-l pe ofițerul cu artileria. I se păru că-l aude pe 
Quinton mormăind şi adăugă: Rolul lui e foarte important, 
John. 

Rămaseră tăcuți, urmărind cum se contura pământul în 
strălucirea caldă a soarelui, ca o balenă care iese la 
suprafață. 

Ainslie ştia că Quinton nu-l prea înghițea pe ofițerul cu 
artileria, ceea ce de altfel se întâmpla aproape cu toți ceilalți, 
locotenentul Peter Farrant fusese ambarcat pe submarine de 
la începutul carierei sale, dar mai târziu fusese transferat, la 
cerere, pe uscat. Era genul caracteristic de ofițer cu artileria, 
rigid şi competent, produs tipic al şcolii de pe insula Whale, 
dar la bordul unui submarin se detaşa ca un cactus într-o 
grădină de trandafiri. 

Ainslie îşi spunea, însă, că nu era nevoie ca Farrant să fie 
popular; era suficient să fie priceput. 

Chiar la bordul celui mai mare submarin, munca ofițerului 
cu artileria era limitată. I se cerea de obicei să execute şi 
sarcini anexe, de la serviciul de cart până la conducerea 
echipei de abordaj la bordul vaselor comerciale cu aspect 
dubios. Tunul de pe Tigress, de pildă, fusese de calibru mic, 
de 101 mm; masiva turelă binată de pe Soufriere era puţin 
diferită de aceea a unui crucişător greu, cu care Farrant ar fi 
fost mai familiarizat. 

Ofițerul urcă pe puntea de comandă cu pistolul la şold şi 
chipiul tras pe ochi, de parcă ar fi fost plină zi. Era înalt şi 
slab, cu o față îngustă; rareori zâmbea. 

- M-aţi chemat, domnule comandant? 

- Da. Ţi-ai pregătit oamenii? 

Farrant îl privi cu ochii adumbriţi de chipiu. 

- Da, domnule comandant. Răspunsul suna ca un 
„Bineînţeles”. Două mitraliere Bren, restul cu automate. 

Lumina se lățea pe cerul zorilor, presărat, ici-colo, cu 
scame de nori pufoşi, care reflectau întunecimea densă a 
mării. Era un loc potrivit pentru completarea unor reparații 
nepretențioase, îşi spuse Ainslie. Într-o jumătate de oră, 
sosirea lentă a Kalistrei va fi reperată şi raportată. 

- E posibil ca francezii să fi pregătit nişte încărcături de 
sabordare”?. 

Aşteptă un comentariu din partea lui Farrant, a cărui viață, 
în fond, ar fi fost primejduită într-un asemenea caz. 

Când îl văzu că nu spune nimic, Ainslie adăugă: 

- Foloseşte-ți propria judecată, dar nu vreau să se tragă 
inutil. 

- Am înțeles, domnule comandant. Gura lui Farrant se 
deschidea şi se închidea cu precizia unui trăgaci. Atâta tot, 
domnule comandant? 

- Da. Du-te la oamenii dumitale. 

Se uită peste Quinton şi Forster în cabina de comandă. Era 
ciudat să vezi marinari englezi la posturile ocupate până 
atunci de băştinaşi. Gosling, timonierul, se afla la timonă, cu 
pântecele rezemat de butucul de alamă al acesteia. Menzies, 
maistrul semnalizator, sta în bordul opus, privind insula 
printr-un telescop. Pe teuga neîngrijită, de-a lungul 
parapetului şi îndărătul vinciului, apăreau acum, în lumina 

tot mai clară, o serie de mogâldețe ghemuite sau 
îngenuncheate. 

Bătrânul cargobot nu era un vas cu care să fi fost ei 
obişnuiţi, dar, chiar şi în sălbăticiunea Oceanului Atlantic, 
mulți marinari britanici se acomodau cu vase care de mult ar 
fi trebuit zvârlite la bazinul de fier vechi. 

- Pe partea de sud a locului de ancorare este un sat, 
domnule comandant, spuse Forster. Dar pe hartă apar doua 
semne care ar putea să aibă vreo semnificație. 

- Mulţumesc. 

Ainslie ascultă zgomotul de vânturătoare al elicei şi încercă 
să se pună în pielea comandantului francez. Dacă ar fi căzut 
nu Franța, ci Anglia, şi el s-ar fi aflat într-un submarin 
avariat, pe insulița asta inutilă, şi-ar fi sabordat oare nava şi 
şi-ar fi abandonat echipajul, lăsându-l expus unei capturi? 

Se scutură furios. N-avea rost să-şi pună astfel de 
întrebări. Nici un rost. 

Senzația de izolare şi de irealitate a războiului, de care 
reuşise să se elibereze în ultimele ore, îi revenea şi mai 
pregnant acum, pe cele câteva mile pe care le avea de 
parcurs. Trecură pe lângă o linie de recife, unde apa arăta ca 
marea într-o pictură japoneză, şi se îndreptară spre câteva 
bărci de pescari, cu pânze ca nişte lilieci, încremenite 
deasupra propriilor imagini reflectate în apă. 

Soarele se înălțase, dezvăluind limpede vasul şi insula şi 
încleştându-i în gheara lui dogoritoare pe oamenii pitiți în 
ascunzişurile lor. 

Ainslie îşi îndreptă binoclul spre intrarea lagunei şi-l auzi 
pe Forster spunând: 

- Cârma stânga, zece grade. Cârma zero. Drept aşa. 

Urmă mormăitul de repetare a ordinului din partea lui 
Gosling în timp ce manevra cârma. 

Intrarea nu putea fi încă desluşită. Promontoriile povârnite 
erau atât de apropiate unul de celălalt, încât se părea că 
vasul se îndreaptă spre o plajă. 

Se vedeau acum mai multe ambarcațţii, foarte mici, afectate 
pescuitului local sau altor îndeletniciri cu care-şi câştigau 
băştinaşii existența. 

Se auzi fluieratul unei portavoce şi apoi glasul lui Menzies: 

- Veghea de la mărul catargului raportează că sunt mai 
multe bărci legate de-a curmezişul intrării, domnule 
comandant. 

Quinton îşi trase încet răsuflarea. 

— Acum ştim. Ne aşteaptă, dar îşi iau măsuri de precauție. 

Ainslie se îndreptă spre portavocea de la sala maşinilor şi 
suflă în ea. În orice alt moment, ar fi fost comic să ţi-l 
închipui pe Halliday acolo jos, în străvechea sală a maşinilor 
cu un singur ax. Era mai obişnuit cu mii de cai putere şi cu 
tot ce ținea de conducerea unui submarin modern. 

— Şef mecanic? Aici e comandantul. 

- Da, domnule comandant. Sus e totul în ordine? 

— S-ar putea ca peste vreo treizeci de minute să cam avem 
bătaie de cap. Intrarea este blocată de bărci. S-ar putea să fie 
nevoie de toată viteza. Maximum de viteză. Fără să mai ţii 
seama de indicatoarele de presiune. 

Îl auzi pe Halliday chicotind sec, în timp ce răspundea: 

- Toată viteza. Bine, domnule comandant. Cam opt noduri 
şi chiar şi la atât s-ar putea să sară căldările în aer. 

— Destul de bine. 

Ainslie închise portavocea şi ridică din nou binoclul la ochi. 

— Secund, pune câţiva oameni la prova. Dezbracă-i ca să 
arate ca nişte derbedei de pe chei. Vreau să dăm impresia că 
ancorăm. 

În timp ce Quinton se grăbea să execute ordinul, Ainslie i 
se adresă lui Voysey, al doilea timonier: 

- Cartnic, transmite ordinul: ancora babord% să fie 
pregătită pentru ancorare. 

În următoarele câteva minute avură loc pregătiri însuflețite, 
în timp ce se ridica presiunea la cabestan” şi ancora era 
coborâtă din nara ei, cu un scârțâit de protest al lanțului. Din 
când în când, la ruliul vasului, se izbea de bordaj cu un 
bubuit ca de ciocan uriaş pe un butoi metalic cu motorină. 

Gosling observă cu asprime: 

-Încă o lovitură zdravănă şi o să între cârligul în 
blestemata aia de prova. 

Ainslie luă pe loc o hotărâre. O privire rapidă la ceas şi una 
către insulă. 

- Încet înainte! Capul drept pe intrare, timonier! 

Telegraful?” dădu un clinchet şi, Gosling îşi apăsă şi mai 


tare pântecul de timonă, în timp ce privea prin geam spre 
intrarea lagunei şi mica barieră de bărci. 

Ainslie cobori grăbit, soarele arzându-i umerii ca vâlvătaia 
dintr-un cuptor deschis. Străbătu puntea încinsă şi apoi urcă 
scara de fier care ducea spre gabia” de deasupra bigilor”. 

Marinarul Calver, ochitor la tun, era acum de veghe. 
Quinton îl alesese. Pe Tigress fusese unul dintre cei mai buni 
oameni. Până şi ochii lui, ca două bucăți de sticlă pală, îți 
dădeau senzația de pândă neobişnuită. 

- Hei, Calver, dă-mi binoclul tău. 

Era un binoclu mare, greu. Un trofeu cules de Calver de pe 
o vedetă torpiloare italiană capturată. Ainslie potrivi binoclul 
pe bordura gabiei şi studie intrarea în radă. Văzu bărcile, la 
fel de mici ca şi cele de la țărm, iar în două dintre ele desluşi 
oameni în picioare, urmărind apropierea vasului. 

- Nu arată prea grozav, domnule comandant. 

Ainslie îşi înfrână dezamăgirea. La început refuzase să 
creadă că acțiunea putea fi dusă la capăt. Şi acum, când se 
afla chiar în pragul ei, totul părea irosit, o mare înşelăciune. 
Mânuia cu grijă binoclul, ştiind că în curând va fi solicitat să 
coboare pe punte. Un pâlc de colibe apăru în raza vizuală, 
satul pomenit de Forster, precum şi nişte copaci răzleți şi alte 
bărci la un debarcader. Nu existau bărci trase pe plajă, semn 
sigur că apa în lagună era adâncă. 

Dar, pe de altă parte, nu vedea nici urmă de submarin, sau 
de ceva asemănător. Să fi intrat submarinul în imersiune în 
timpul zilei? Înlătură pe dată ideea. Harta şi cele două 
rapoarte ale serviciului de informații dovedeau cu prisosință 
că fundul era stâncos. Coca“ submarinului o fi fost ea dură, 
dar nu îndeajuns pentru aşa ceva. 

Apoi, deodată, îşi reținu respiraţia. Lângă dană se vedea o 
construcție lungă. Asemănătoare cu una din casele acelea 
comunale pe care le întâlneşti adesea în Borneo. Aici însă 
n-avea ce căuta. Era nelalocul ei. 

Depuse binoclul în mâinile lui Calver. 

- Continuă-ţi veghea. Nu şovăi să mă chemi de îndată ce 
zăreşti ceva. În timp ce punea piciorul pe scară, îi întâlni 
privirea luminoasă. Orice afurisit de lucru ai zări! 

Soarele îi pârjolea cu atâta putere creştetul şi umerii, încât 
de-abia îşi putea urmări goana gândurilor. Coborând scara se 
gândea la acea ciudată clădire lunguiață. Destul de firească 
prin alte locuri, dar mult prea mare pentru un avanpost 
mărunt ca acesta. 

Cei de pe țărm urmăreau probabil apropierea vasului 
Kalistra, aşteptând să vadă ce are de gând. 

Ajunse pe puntea de comandă cu răsuflarea tăiată. 

- Chemaţi-l pe comandantul Kalistrei. Imediat! 

Acesta se afla sub pază în bucătărie. Îşi făcu apariţia într-o 
clipită, escortat de doi marinari. Ainslie îl înşfăca de braț şi-l 
împinse spre geam. Simțea spaima omului şi se ura singur 
pentru că-i sporea disperarea. 

- Vezi bărcile alea? Ce aşteaptă de la noi? 

Omuleţul răspunse cu glas întretăiat: 

- Să ancoraţi, domn” Kapitein. O să trimită pe cineva... 

- O să trimită pe dracu”, tună Ainslie. Chemaţi-l pe şeful 
mecanic prin portavoce. Pe dată! 

Veghea de la babord strigă brusc: 

- Travers"! babord, submarin ieşind la suprafață, domnule 
comandant! 

Glasul lui îți dădea impresia că nu-i venea să-şi creadă 
ochilor. 

Quinton îşi înălță binoclul şi exclamă: 

- Ticălos viclean! Probabil că a fost tot timpul prin preajmă 
şi ne-a pândit. 

Ainslie ieşi din timonerie fără să ia seama la agitația şi 
subita îngrijorare care-l împresurau. 

Cu mişcări foarte cumpănite îşi potrivi binoclul spre puntea 
strălucitoare şi pe partea superioară a chioşcului, în timp ce 
submarinul continua să se ridice greoi la suprafață. 

— Şeful mecanic e la portavoce, domnule comandant, strigă 
Forster. 

Ainslie continuă să privească submarinul, mirându-se 
singur cât se simțea de calm. 

- Comunică-i că doresc toată viteza. Ştie el ce are de făcut. 
Apoi cobori binoclul şi i se adresă lui Quinton: Nu e Soufriere. 
E un submarin japonez. 

Pe trăsăturile tuciurii ale lui Quinton văzu strălucind 

subita înțelegere. 

- Maşina e pe drum înainte, domnule comandant, raportă 
Gosling. 

Când vechiul cargou începu să prindă viteză tot mai mare, 
până şi puntea de comandă porni să dârdâie, ca răspuns la 
eforturile lui Halliday. 

Ainslie se mai uită o dată la submarinul ieşit acum complet 
la suprafață. Siluete micuţe, albe, se foiau dinspre chioşc 
către tunul din prova, iar pavilionul cu soarele roşu răsărind 
flutura peste periscoape. 

- Ţine capul pe bărcile legate, timonier. Comunică ordinul 
mai departe: Pregătiți pentru pintenare! 

După care se uită la Menzies: 

-— Ce ai acolo, semnalizator? 

Menzies îşi dezveli dinţii într-un rânjet plin de mândrie. 

- Mi-am zis că s-ar putea să aveţi nevoie de el, domnule 
comandant. 

Despături un pavilion al marinei militare engleze, 
nou-nouț, şi se uită la Ainslie cu expresia unui câine de 
vânătoare care aşteaptă comanda de aport. 

Dinspre teugă răzbi zvon de glasuri şi Ainslie îi văzu pe 
Farrant şi pe oamenii lui alergând să-şi ocupe poziţiile, cu 
armele pregătite. 

Era prea târziu pentru noi surprize. Apariția submarinului 
japonez le depăşise pe toate. 

Cu aceeaşi voce egală îi spuse lui Menzies: 

- Foarte bine. Înalță pavilionul. 

Apoi se duse spre geamul dinspre prova şi privi intrarea 
care părea să se întindă către ei ca două braţe gata să înşface 
cargoul. Bărcile continuau să stea legate, iar ocupanții lor 
arătau prea înmărmuriți de desfăşurarea lucrurilor ca să se 
mai poată clinti. 

Quinton îşi mută privirea de la pavilionul proaspăt înălțat 
către submarin şi spuse: 

- Pun mâna în foc că i-a cutremurat pe ticăloşii ăştia. 

Şi după aceea, asemenea unui imens berbec ruginit, etrava 
vasului Kalistra se năpusti asupra primelor două bărci, iar pe 
celelalte le zvârli în lături ca pe nişte lăzi goale. 

Îşi făcuseră intrarea. 

3 
DOUĂ DRAPELE 


J os, în sala maşinilor de pe Kalistra, şocul fu resimţit cu o 
forță de parcă vasul s-ar fi făcut bucăți, sau s-ar fi turtit 
dintr-o dată. 

Pe una din pasarelele ce se bâțâia, tocită de nenumăratele 
picioare care o călcaseră de-a lungul anilor, până devenise 
complet netedă, locotenentul Auguste Lucas, cândva un 
experimentat ofiter mecanic în marina franceză, urmărea cu 
atenție concentrată scena care se desfăşura jos. Era un 
breton de vreo douăzeci şi şase de ani, cu o constituție mai 
fragilă şi o față mobilă, hazoasă, total deosebită de expresia 
solemnă a lui Halliday, ca şi de cea a asistentului acestuia, 
ghemuit pe vine, sublocotenentul mecanic Arthur Deacon. 
Lucas nu numai că era francez, dar şi arăta a francez. N-ar fi 
putut fi nimic altceva. 

Încă nu se obişnuise cu cele ce i se întâmplaseră: fiorul de 
neîncredere bruscă, rece, în fața veştii că Franța căzuse. 
Primul său impuls fusese să se întoarcă acasă, la Nantes, 
pentru a se afla alături de părinţii şi de sora sa la intrarea 
nemților. Dacă în acele momente s-ar fi găsit într-un ancoraj 
francez, poate că aşa ar fi procedat, deşi nu ar fi putut afirma 
cu certitudine acest lucru. Dar se aflase într-un port britanic, 
servind pe un mic submarin costier folosit la patrulări pe 
Marea Nordului. În aceeaşi noapte coborâse pe țărm la un 
miting de masă, ceva care părea mai curând o întrunire 
sindicală decât una marinărească. Fusese jalnic. Bărbații 
căsătoriți cerând să plece acasă, cei mai tineri, munciți de 
incertitudini, rămaşi fără apărare în fața subitei capitulări. 

Un ofițer superior din marina militară britanică venise să le 
vorbească. Desigur că nu vorbea franțuzeşte şi zelosul său 
apel la loialitate, la „esprit de corps”%?, a fost în bună parte 
ratat de intermediul unui translator. 

Lucas s-a pomenit cu mâna în sus, fluturând-o alături de 

mâinile celorlalți. ,Rămâneți şi luptaţți! Fiţi solidari şi 
înrolați-vă în rândurile francezilor liberi ai lui de Gaulle!“ 

De atunci încolo a căutat să fie tot timpul extrem de ocupat 
şi îşi astupa urechile la poveştile despre britanicii care 
preluau cu forța nave franceze ale căror echipaje ceruseră să 
renunțe la luptă. 

Acum era bucuros de hotărârea luată, deşi îşi dădea seama 
că îşi cunoştea prea puţin încă dublurile britanice. Erau atât 
de amestecați, adeseori nesiguri de ei înşişi. Oameni curajoşi, 
fireşte, dar păreau stingheriți dacă le spuneai acest lucru; 
erau întotdeauna gata să-şi ia în râs propriile eforturi ca şi 
orice altceva. Dar dacă vreunul din afară ar fi cutezat să-i 
ironizeze, atunci lucrurile se schimbau. „Afurisiții de străini! 
Ce ştiu ei“? 

Se uită în jos la sala maşinilor. Becurile neacoperite 
dansau reflectându-se într-o baltă soioasă de spumă şi apă 
de santină. După toate probabilitățile, îşi spuse el, vasul 
începuse să se scufunde. 

Când Halliday strigă: „Pregătiți pentru pintenare!” privi 
scrutător prin ceața de aburi. „Cu alte cuvinte, țineți-vă cât 
puteți de tare!“ gândi Lucas. 

Ridică din umeri şi făcu semn unor fochişti băştinaşi să se 
îndepărteze de maşinile care clănțăneau. „Pintenare? Poate că 
l-au descoperit pe Soufrière?” Îşi aminti de Ainslie, aşa cum îl 
văzuse prima oară, când acesta venise să-i cunoască pe 
ofițerii francezi liberi ce urmau să-l asiste, în această misiune 
nebunească. Lucas era pregătit să-l deteste pe ofițerul 
britanic. Dar Ainslie avea, probabil- gândea el-o bună 
intuiție în ce priveşte oamenii. Le spusese: 

- Destindeţi-vă, domnilor, eu sunt scoțian. Amiralitatea 
nu-şi prea ia riscuri când e vorba de dumneavoastră! 

Acum, în fața pericolului ca vasul HKalistra să eşueze 
sfărâmat de bariera de bărci, Lucas uitase de Anglia cu 
plaiurile ei verzi, şi dârele de fum alb care se prelingeau sus, 
deasupra capului, când tinerii piloți îşi susțineau duelurile 
zilnice. 

Fochiştii răcneau prin aburi ca nişte suflete căzute în 
flăcările iadului, dar greoiul cargou se afla încă în mişcare şi, 
din câte îşi dădea seama Lucas, nu se scufundase. 

- Veniți pe punte! urlă Halliday. Vi s-a ordonat pas 
alergător! 

Când trecu pe lângă el, Halliday îl prinse de braț, mâna lui 
lăsându-i o pată neagră pe mânecă. 

— Fii prudent! Mai târziu o să am nevoie de dumneata! 

Lucas zâmbi. Nu reuşise să-l descifreze pe Halliday. N-ar fi 
putut spune dacă acesta îl aprecia ca persoană, sau avea 
nevoie doar de experiența lui. 

Pe punte îl întâmpină un soare orbitor şi, în timp ce fu 
înghiontit deoparte de o echipă de marinari înarmaţi care 
alergau, zări cu uimire că de-a lungul vasului se întindea 
uscatul. 

Îl văzu pe ofițerul cu artileria, locotenentul Farrant, cu 
mâinile în şold, un picior pus teatral pe o baba“, privind 
uscatul şi câteva scânduri săltate de valuri, rămăşiţe a ceea 
ce trebuie să fi fost nişte bărci. 

Nu-i plăcea Farrant. Dar nu din cauză că era britanic. Tipi 
ca Farrant se găseau în fiecare marină. 

Ofițerul cu artileria îl privi cu ochi reci: 

- Era şi timpul. 

Lucas îşi tamponă fața. 

— Şi? Alți paşi în goană, de astă dată ai secundului, care 
strigă: 

- Acostăm cu tribordul! 

Îl răsuci pe Lucas pe călcâie şi-i arătă construcția 
lunguiaţă de lângă molul pricăjit. 

- Comandantul crede că submarinul se află acolo. 

Deodată izbucniră strigăte de spaimă pricinuite de o 
puternică zguduire a punţii. O stâncă neconsemnată pe 
hartă, sau o epavă, cine putea şti, şi, oricum, era prea târziu. 

Quinton se întoarse şi alergă îndărăt pe puntea de 
comandă. 

- Apropo, băieţi, avem în pupa un submarin japonez. Rosti 
aceste cuvinte şi plecă. 

Lucas îşi privi camarazii care se adunau de-a lungul 
parapetului şi al balustradei, cu fețe serioase, de pe care 
veselia se evaporase. Se uitau cu toții spre uscat, spre sat şi 
spre grupurile de oameni cuprinşi de spaimă, care năvăleau 
din case. 

Fără nici un fel de avertisment, războiul, pentru care ei nu 
purtau nici o vină, se întorsese cu ferocitate împotriva lor. 

Farrant se adresă cartnicului său: 

- Acum, Osborn, vreau să conduci echipa de acoperire. Să 
ai la îndemână câteva grenade. Cunoşti instrucțiunile. 

De undeva, prin fuiorul de fum al coşului şi peste larma 
ventilatoarelor şi a motoarelor, răsună o împuşcătură. 

Farrant se uită uimit la cartnic. Pe fața lui Osborn se 
aşternu aceeaşi expresie de uimire şi, apoi, răsuflând gâfâit, 
se prăbuşi în genunchi, în timp ce o pată mare de sânge 
țâşnit din stomac se lățea, înmuindu-i parcă în vopsea 
centironul şi armele. 

Lucas se repezi să-l ajute, dar un marinar strigă răguşit: 

- Nu mai are rost, domnule locotenent. S-a zis cu el. 

Lui Lucas aproape că nu-i venea să creadă. Un om care 
murise... 

Se întoarse, când Farrant i se adresă cu duritate: 

— Asta vine, cred, de la ai dumitale. Ai face mai bine să-ți 
ascunzi gradele. S-ar putea să nu fie prea gentili cu 
războinicii lui de Gaulle. 

Lucas se îndepărtă, ştiind bine că dacă i-ar răspunde lui 
Farrant lucrurile s-ar înrăutăți şi mai mult. Simţea c-ar fi 
putut să-l ucidă. 

Din zgâlțâitul lui punct de observaţie de pe puntea de 
comandă, Ainslie văzuse o parte din scenă şi ghicise restul. 
Avea să-i reproşeze el mai târziu lui Farrant, dar în clipa de 
față... 

- Priviţi, domnule comandant! strigă Forster ferindu-se, în 
timp ce câteva gloanţe plesniră în timonerie sau şuierară pe 
suprafața apei ca nişte demoni. Priviţi! 

Refuzul vasului Kalistra de a ancora, dramatica sa intrare 
şi, în chip de supliment, apariția submarinului japonez, îi 
luase pe toți prin surprindere, descumpănindu-i. 

Ainslie comandă: „Cârma banda dreapta*”, iar vasul 
hodorogit viră poticnindu-se în direcția molului. Atunci dădu 
pentru prima oară cu ochii de giganticul Soufrière. 

De sub adăpostul unei structuri de rogojini şi tulpini de 
bambus împletite, submarinul — cu balasturile şi tancurile 
golite pentru a micşora cât mai mult cu putință 

pescajul — arăta parcă şi mai uriaş în contrast cu spațiul 
îngrădit. 

De-a lungul unuia dintre balasturi se vedea spumă şi, o 
clipă, Ainslie avu impresia că nava se mişcă, ceea ce-l făcu pe 
dată să chibzuiască cum să oprească şarja cargoului şi să-l 
întoarcă la timp, pentru a preveni ca submarinul să-i scape. 
Dar spuma se datora probabil unui generator sau unei 
pompe, pentru că, văzându-i parâmele date la mal, Ainslie 
ştiu că submarinul nu era în condiția de a porni. 

Alergă spre capătul punţii de comandă. 

- Ofiţerul cu artileria! E posibil să încerce sabordarea! 

Îl văzu pe locotenent încuviințând printr-un semn din cap, 
înainte de a comanda câtorva dintre oamenii săi să se aşeze 
pe teugă, lângă punctul de impact. 

Câteva Împuşcături pârâiră în direcția Kalistrei, iar Menzies 
bombăni: 

- De ce naiba nu-i băgăm noi la fund? 

Ainslie îşi luă chipiul de pe rastelul cu pavilioane de 
semnalizare şi şi-l îndesă peste părul ciufulit. Apoi ieşi în plin 
soare, perfect vizibil tuturor privirilor de pe țărm şi de pe 
submarin; înălță megafonul şi strigă: 

- Suntem Marina Regală Britanică! Am ordin să preiau de 
îndată controlul asupra navei dumneavoastră! 

De pe puntea de dedesubt îşi auzi cuvintele repetate în 
franceză. Era glasul locotenentului Cottier, tovarăşul lui 
Lucas. 

Ainslie simți năduşeala şiroindu-i pe piept şi pe şira 
spinării în broboane fierbinți. Şi, totuşi, sângele îi înghețase 
în vine, în aşteptarea înnebunitoarei lovituri. Întunericul 
brusc care urmează glonțului ce-şi atinge ţinta. Ca în cazul 
bietului Osborn. 

Dar în acea clipă, peste întinderea apei, răsună răspunsul, 
dur şi metalic: 

- Dacă încercaţi să abordaţi nava, o distrug! 

Ainslie îşi miji ochii. Cel puţin acceptau să discute. 

Probabil că răspunsul venise de la comandant, de la 
Poulain. Măsură distanța ce-l despărțea de submarin, în timp 
ce Kalistra înainta greoi spre mol. 

— Jumătate viteză înainte! 

Simți răspunsul vasului şi avu impresia că prova plonjează 
uşurată. Mai puţin de jumătate de cablu? distanță de 
parcurs. 

— Aşteaptă comanda, timonier! 

Înaltă din nou megafonul. 

- Un submarin japonez se află pe punctul de a intra în 
lagună! Dacă noi ne-am retrage acum, cred că nu vă îndoiți 
de soarta care v-ar aştepta pe dumneavoastră şi pe oamenii 
dumneavoastră. 

Din colțul gurii dădu comanda: 

— Vino încet la tribord, timonier! Uşurel! 

De undeva, de dedesubt, auzi un marinar tuşind şi pe altul 
mârâind nervos printre dinți. Osborn zăcea pe locul unde 
căzuse, cu braţele şi picioarele zvârlite în lături, într-o baltă 
de sânge cu ochii deschişi, pironiți pe un punct deasupra 
catargului. 

Acum totul depindea de echipajul de pe Soufriere şi de 
comandantul său. Veştile care răzbiseră din Indochina erau 
înspăimântătoare. Se vorbea de atrocitățile săvârşite de 
japonezi împotriva bărbaţilor, femeilor şi copiilor, fără 
deosebire. Şi soarta echipajului de pe submarin, dacă se va 
împotrivi unui atacant atât de necruţător, avea să fie 
cumplită. 

Auzi un marinar exclamând alarmat când uriaşa turelă a 
submarinului, aflată la nivelul punţii de comandă a 
cargoului, porni să se rotească în direcţia lor, cele două ţevi 
de tun mişcându-se până când prinseră în colimator corpul 
vasului Kalistra. 

Ainslie fixă cu privirea tunul cel mai apropiat, fără să 
încerce vreo senzație anumită, dar străduindu-se să 
înţeleagă. Îşi vedea moartea cu ochii. Mai devreme sau mai 
târziu, tot ar fi trebuit să moară! Dar nu în felul ăsta! 

Deodată îşi dădu seama că țeava tunului nu se mai afla în 
raza lui vizuală. Turela încetase să se mai rotească, în schimb 
văzu câțiva marinari, îmbrăcați în alb, cățărându-se 
printr-un tambuchi de deasupra turelei şi rămânând cu 
brațele atârnate de-a lungul corpului, într-o atitudine de 
descurajare ce părea aproape suferință fizică. 

- Ne garantațţi siguranța vieții? 

Ainslie ar fi vrut să măsoare distanța care-i mai separa de 
ei, dar acum nu îndrăznea să se mai mişte. 

Îl auzi pe Quinton preluând manevra. Probabil că-i ghicise, 
îi înțelesese îngrijorarea. 

- Da. Nu suntem în război cu japonezii. Dar dacă 
submarinul acela se interpune, vom fi în război cu ei. 

Quinton comandă repezit: 

- Cârma banda tribord! Stop maşina! 

Vasul începu să se întoarcă greoi spre chei. Apoi se auzi 
din nou comanda: 

- Cârma zero! 

Tensiunea devenise de nesuportat şi, pe măsură ce 
cargobotul străbătea ultima fâşie de apă, submarinul părea 
să-şi dilate dimensiunile. 

- Pe drum înapoi! 

Quinton veni în fugă lângă Ainslie, în timp ce telegraful 
suna zgomotos. Apoi, în aceeaşi clipă când Gosling zbiera: 
„Telegraful nu răspunde, domnule comandant!“, Quinton 
exclamă: „Dumnezeule! Intrăm în el!“ 

Dar Forster izbutise să ia legătura cu Halliday prin 
portavoce şi, exact la o distanţă de cinci iarzi? de partea cea 
mai îngustă a danei, Kalistra se opri tremurând din toate 
mădularele şi apoi, cu un suspin adânc, acostă la chei, 
făcând zob un bordei de pe mal şi dărâmând un morman de 
butoaie de petrol goale. 

Ainslie plecă grăbit de pe puntea de comandă, iar Quinton 
îl urmă. Câţiva marinari coborâseră pe chei, încercând să 
găsească, de-a lungul submarinului şi în jurul chioşcului, 
puncte de sprijin de care să se poată agăța cu mâinile, pentru 
a urca la bord. Alţii încercau să fixeze în grabă parâmele 
cargoului sub ploaia de înjurături şi amenințări ale 
cartnicului Voysey. 

Când Ainslie se urcă pe o schelă îngustă — unica modalitate 
de trecere la bordul submarinului Soufrière — văzu un grup de 
marinari francezi ținuți sub amenințarea pistoalelor de câțiva 
dintre ceilalți membri ai echipajului. 

Rosti liniştit: 

— Secundule, ia-i sub supraveghere. Fără brutalitate. Vom 
avea parte de destule necazuri mai târziu. lar voi doi veniți cu 

mine, adăugă adresându-se către Farrant şi Lucas. 

Porni între cei doi şi urcă pe puntea cenuşie a 
submarinului Soufriere. Un moment mai târziu, privea la 
tricolorul care flutura la bastonul de pe chioşc; îl salută 
ducându-şi mâna la chipiu. 

Un locotenent francez, cu fața bătută de vânt şi o expresie 
încordată, îi ieşi în întâmpinare, spunându-i: 

— Pe aici, domnule. 

Apoi îi aruncă o privire întrebătoare lui Lucas şi înălță din 
umeri. Gestul lui putea avea orice semnificație. 

Ainslie se întoarse să-i pună o întrebare lui Lucas, dar 
acesta privea ţintă la pavilion, cu ochii împăienjeniți de 
emoție. Ținea pumnii strânşi. 

Ainslie îi atinse brațul şi zări urma neagră lăsată de 
Halliday pe mânecă. 

- Lasă, Lucas, va veni ziua. Va veni ziua când te vei 
întoarce acasă. 

Apoi, cu un semn din cap către marinarii englezi şi francezi 
care îl măsurau din priviri, îl urmă pe locotenent prin masiva 
uşă etanşă şi intră în chioşc. 

Interiorul submarinului Soufrière arăta încă şi mai 
impresionant decât puntea, dacă aşa ceva era cu putință. 
Postul central părea de două ori mai mare decât oricare altul 
din câte văzuse Ainslie până atunci, iar echipamentul, 
cadranele şi manetele aparatului central de lansare a 
torpilelor străluceau ca noi, de parcă nava atunci fusese 
armată. Ciudat era însă numărul restrâns de oameni la bord. 
Câte un mic grup, ici şi colo, uitându-se la Ainslie şi la 
însoțitorii săi, ca la nişte făpturi picate din lună. 

Zgomotul  generatoarelor şi al ventilatoarelor răzbea 
înăbuşit şi îndepărtat, sporind senzaţia că uriaşul submarin 
era mai curând sigilat decât adăpostit. 

Ofițerul francez se opri pe un culoar, lângă o cabină 
ascunsă de draperii şi spuse: 

- Domnul capitaine vă aşteaptă înăuntru. 

Ainslie aruncă o privire însoțitorilor săi: 

— Voi rămâneți aici. 

Se forța să le vorbească pe un ton calm, pentru ca nu 
cumva să le transmită vreo undă de îngrijorare care, prin ei, 

să se comunice şi celorlalți, aprinzând astfel scânteia unor 
serioase tulburări. Ar fi fost posibil să fie luați cu toții 
prizonieri, sau chiar împuşcaţi, asemenea cartnicului. Totul 
depindea de următoarele minute sau chiar secunde. Trebuia 
să-şi înfrâneze nevoia de acțiune, trebuia să alunge din minte 
imaginea celuilalt submarin. Trebuia să uite totul. 

Păşi peste pragul porții etanşe şi-şi descoperi capul, în timp 
ce draperiile date la o parte se îmbinau la loc în urma lui. Şi 
această cabină, un lux rar pentru comandantul unui 
submarin, era dramatică şi impresionantă, o versiune 
modernă a lui Jules Verne. Rafturi cu cărți frumos aranjate, o 
cuşetă ascunsă de perdele şi, fixat în podea, un birou care 
putea sta cu cinste în orice instituție. Dar atenția lui Ainslie 
fu pe dată atrasă de comandantul navei. Michel Poulain era 
un bărbat scund şi foarte îngrijit, cu barbă neagră, uşor 
încărunțită pe la margini şi ochi foarte pătrunzători. Se ridică 
încet, indicând din priviri un scaun liber. 

Fireşte că părea un lucru imposibil, dar Ainslie avea 
senzația că Poulain aşteptase şi proiectase de luni de zile 
această întâlnire. Temându-se de ea, dar, pe de altă parte, 
nădăjduind ca cineva să-i ia de pe umeri răspunderea 
autoimpusă. 

Poulain se aşeză din nou, cu multă precauţie. 

- Îmi pare rău de marinarul dumneavoastră care a fost 
împuşcat. Ştiţi... sunt lucruri care se întâmplă. 

Engleza lui, ca şi întreaga-i persoană, era uniformă, bine 
modulată. 

Ainslie se aplecă în față, resimțind presiunea tăcerii şi 
încercând senzația că imensa carcasă se închide asupră-i ca 
o carapace. 

- Domnule comandant, eu v-am spus purul adevăr. În 
actuala situaţie a frontului, nu ne putem îngădui să întărim 
resursele inamicului. Submarinul dumneavoastră trebuie 
împiedicat să cadă în mâini vrăjmaşe. 

Lăsă să plutească în aer ecoul cuvintelor, apoi adăugă: 

- Într-un fel sau altul. 

Poulain îşi roti privirea prin încăpere, ca şi cum nu-i auzise 
spusele. În cele din urmă rosti: 

- Soufrière a încetat să fie un simplu sous-marin. 

Simbolizează acum o parte din Franța. Atâta timp cât se află 
aici, constituie pentru noi un sprijin moral, ceva de care ne 
putem crampona şi în care putem crede. În curând, războiul 
va lua sfârşit. Voi, britanicii, vă amăgiţi singuri. 

Pentru prima dată de la începutul întrevederii zâmbi, ceea 
ce îl făcu să arate incredibil de trist. 

- În cel mai rău caz, continuă el, veţi fi şi voi invadați şi veți 
fi supuşi tuturor ororilor ocupaţiei. Iar în cel mai bun caz, nu 
puteți spera decât într-o situație lipsită de orice soluție, un 
armistițiu infam, care să vă lase mai departe singuri în 
neajutorata voastră izolare. 

- Astea sunt condiţiile în care ne aflăm actualmente, 
răspunse Ainslie, silindu-se să nu ciulească urechea la 
zgomotul înăbuşit de paşi care se auzeau de deasupra. Nu 
avea cum să-şi dea seama dacă erau oamenii lui sau ai lui 
Poulain. Dar, continuă el, nu avem de gând să ne lăsăm. Nu 
ne stă în fire. Îşi desfăcu larg mâinile, ca şi cum ar fi vrut să 
cuprindă cabina. Dar bastimentul dumneavoastră — pentru 
că mi-e greu să-l denumesc doar navă -— ar putea să însemne 
un dezastru pentru noi şi, indirect, pentru Franța. 

Poulain oftă. 

— Aveam intenția să-l duc undeva mai aproape de patrie. 
Poate că în Africa de Nord. Cred că v-aţi dat seama că nu 
dispun de echipaj, mai puţin de jumătate din necesar. Înălță 
din umeri cu un gest grăitor. Au avut motivele lor să mă 
părăsească. Nu am încercat să-i împiedic. 

Se auziră paşi pe culoar şi apoi, după o scurtă şi 
murmurată conversație cu Farrant, Quinton dădu draperiile 
la o parte şi îşi făcu apariția. 

Îl salută pe Poulain cu o formală înclinare a capului, apoi 
spuse: 

- Regret, domnule comandant, că vă stingheresc, dar nava 
japoneză tocmai intră în lagună. Aruncă o privire francezului 
şi adăugă cu răceală: Cred că ar fi mai bine să o luăm din loc. 

Poulain răspunse cu glas potolit: 

— Îmi exprim tot respectul pentru hotărârea 
dumneavoastră. Dar vă cer aceeaşi favoare şi în ce ne 
priveşte. Se ridică în picioare şi începu să se învârtească prin 
cabină. Nu putem intra în imersiune. Am avut necazuri cu 

cârmele de asietă“ din prova. Un nebun exaltat a încercat să 
le scoată din uz pe vecie. L-am înmormântat în mare, adăugă 
pe un ton mai dur. Am făcut unele reparații, dar nu 
îndeajuns. Oricum, dacă-mi puteam procura o provizie 
suplimentară de combustibil, aveam de gând să pornesc la 
suprafață, pe o altă rută, mai puţin primejdioasă. 

Ainslie era sigur că acum sosise momentul, deşi nu-şi 
dădea seama ce anume îl făcea să simtă acest lucru. Poate că 
însuşi Poulain dorea ca planul său inițial să fie zădărnicit. 
Oricum însă, Ainslie avea şi alte griji pe cap, în afară de 
Soufriere. Trebuia să se preocupe de oamenii săi şi de 
marinarii francezi. 

Se ridică în picioare. 

— Secund, continuă punerea în aplicare a instrucțiunilor. 
Lucas şi asistentul său să-l ajute pe şeful mecanic, restul 
rămâne la inițiativa dumitale. Şovăi o secundă: Spune-i lui 
Menzies să ridice un alt pavilion... 

— Non! 

Doar un singur cuvânt, dar părea să se fi smuls din pieptul 
lui Poulain. Îşi reveni încet la vechiul său calm şi îşi luă 
chipiul, spunând: 

- Mai întâi voi cobori pavilionul nostru. 

Ainslie îl urmă în strălucitorul post central. 

Farrant întrebă într-o şoaptă şuierătoare: 

- Ce tot aşteptăm, domnule ofițer secund? Stăm aici ca 
rața pe uscat. 

Quinton îi aruncă o privire sfredelitoare: 

- Ține-ţi gura! Îţi imaginezi măcar un singur moment că 
domnul comandant nu ştie ce face? Du-te sus şi pregăteşte 
manevra de plecare şi fii gata de tăiat parâmele, dacă se dă 
un astfel de ordin. 

Îl urmări pe locotenent îndepărtându-se, cu ceafa înroşită 
de furie, deasupra gulerului cămăşii. 

- Dobitoc! adăugă ca pentru sine. 

- Mă duc la pupa, spuse Lucas. Trebuie să lipesc etichete 
cu denumirile englezeşti pe comenzi, ca oamenii voştri să se 
poată descurca. 

- Bună idee! exclamă Quinton, bătându-l pe umăr. Oricum, 
cine ştie franțuzeşte? 

Pe punte, Ainslie îşi dădea seama o dată în plus de 
schimbare. Cea mai mare parte a marinarilor francezi 
dispăruseră dedesubt, unde aveau să fie supravegheați, dar 
nu hărțuiți. Lucrurile decurseseră lin. Îl auzi pe Voysey 
răcnind: 

— Atenţie la pavilion! 

Tricolorul francez cobori încet, pentru a fi imediat înlocuit 
cu cel de-al doilea pavilion al Marinei Regale Britanice, adus 
de Menzies. 

Ar fi trebuit să aibă loc o ceremonie, îşi spuse Ainslie, dar 
probabil că se va oficia mai târziu. Numai că atunci va fi 
tardivă. Lipsită de semnificaţie. În acest moment, un 
comandant îşi pierdea nava, singurul său fir de nădejde. Şi o 
făcea cu demnitate. Marinarii britanici priveau cu indiferență 
şi un mecanic francez izbucni în hohote de plâns, în timp ce 
Poulain îşi împături pavilionul şi-l salută apoi pe cel britanic. 

Ainslie i se adresă: 

- Suntem în criză de timp, domnule comandant, vă înțeleg 
perfect că ați dori să vă duceți în cabina dumneavoastră, 
dar... 

Poulain îl privi pe deasupra pavilionului împăturit şi-i 
răspunse cu mândrie: 

- Nava este gata de pornire. Aşa a fost tot timpul, din clipa 
când a fost armată. Aruncă o ultimă privire în jur. Voi 
rămâne lângă dumneavoastră, adăugă el, până ce veți prelua 
totul. După aceea... 

Îşi curmă vorba. 

Cât de straniu i se părea lui Ainslie să stea pe puntea de 
comandă, privind dincolo de două lungi țevi de tun. Trecerea 
se efectuase aproape în întregime. Oamenii lui se agitau 
acum pe puntea prova, în timp ce alţii alergau de-a lungul 
cheiului, desfăcând parâmele de legătură şi ridicând schela. 

Ainslie privi tuburile portavoce şi comenzile manuale de 
sub apărătoarea de vânt a punţii de comandă, amintindu-și 
de toate fotografiile şi schemele acestui sistem, pe care le 
studiase în Anglia. 

Văzându-i ezitarea şi luând-o drept nesiguranţă, Poulain îi 
indică o portavoce spunându-i: 

- Asta de aici. 

- Postul central. Aici comandantul. 

- La ordin, domnule comandant, răsună vocea lui Quinton, 
foarte sigură pe sine şi netulburată. 

- Puneţi oamenii de veghe pe puntea de comandă. Faceţi 
gata de marş armamentul principal. Cât mai repede cu 
putință. 

O serie de oameni se cățărau prin tambuchiul chioşcului şi 
în fiecare bord se monta câte o mitralieră puternică, ale căror 
benzi cu cartuşe se încolăceau pe jos şi prin tambuchi ca 
nişte şerpi de metal. 

Puntea de comandă fu zgâlțâită de o hurducătură şi Ainslie 
văzu o coloană de fum albăstrui înălțându-se de la pupa 
deasupra construcției lunguiețe, când motoarele diesel 
prinseră viață, tuşind răgugşit. 

- Reduceţi springurile! 

Ainslie stătea pe grătarul de oțel, urmărindu-şi oamenii 
care se luptau cu parâme şi cabluri străine pentru ei. În 
pofida copleşitoarei sale responsabilități şi a pericolului 
posibil ca submarinul japonez să încerce a le opri plecarea, 
Ainslie simți emoția năpădindu-l asemenea unui stupefiant. 

— Armamentul principal închis, gata de marş, domnule , 
comandant. Timonierul a preluat timona. Cap compas”? 
doi-trei-zero. 

Ainslie aruncă o privire spre repetitorul girocompasului“ şi 
luă rapid un relevment“ la promontoriul cel mai apropiat. 
Lateral putea zări submarinul japonez, stând nemişcat ca un 
rechin la soare. 

- Ofiţer secund, când ne îndepărtăm, spune-i ofițerului cu 
artileria să orienteze turela către celălalt submarin şi să 
încarce tunurile cu proiectile semiperforante. Ținta se va afla 
cam pe la verde“! patru-cinci. 

Un război al nervilor. O singură torpilă lansată de japonezi 
ar fi pus capăt tuturor încercărilor. Dar priveliştea celor două 
gigantice țevi trebuia să-şi facă efectul. 

Quinton reveni pe puntea de comandă. 

- Domnule comandant, ofițerul cu artileria spune că nu le 
poate manevra, pentru numele lui Dumnezeu! 

Ainslie îşi umezi buzele. Totul se precipitase prea 
vertiginos. Dacă n-ar fi fost japonezii acolo, desigur că 

Farrant ar fi avut timpul necesar să descopere clenciul. Se 
forță să răspundă calm: 

- Nu-i problemă. O să le dăm noi de capăt. 

Voysey zbieră de la prova: 

— Am redus parâmele, domnule comandant. Au mai rămas 
numai prova înainte şi pupa înapoi. 

Poulain stătea alături de Ainslie, urmărind totul. La un 
moment dat spuse: 

- Oamenii de la turelă vor asculta de mine. Doriţi să-i aduc 
ca să-i instruiască pe ai dumneavoastră? 

- Mi-e teamă că-i prea târziu, răspunse Ainslie cu un 
zâmbet grav. Molaf’ pupa! strigă el după o clipă. 

Văzu celălalt pavilion englez, înălțat pe vasul Kalistra, 
dispărând brusc şi se întrebă cum avea să navigheze acum 
cargobotul. Probabil că o s-o ducă mai bine sub japonezi 
decât sub proprietarii lui inițiali. O s-o mai întindă câțiva ani 
şi o să mai tragă câteva transporturi obosite. 

- Mola prova! 

Îl auzi pe Voysey repetând mormăit ordinul şi apoi 
răspunsul strigat: 

- Liber peste tot, domnule comandant! 

Ainslie trase aer în plămâni. 

— Amândouă încet înainte! 

Ascultă apa spumegând în jurul elicelor şi apoi văzu cheiul 
jigărit începând să lunece spre pupa. Înaintau. 

Foarte încet, prova teşită a lui Soufrière lunecă de sub 
improvizata construcţie lunguiață, tuburile periscoapelor 
sfâşiind împletitura de rogojină şi îngăduind noului pavilion 
să fâlfâie în briza fierbinte. 

- Toată lumea sub punte. 

Ainslie îşi ridică binoclul şi studie deschiderea canalului. 

- Închideţi toate porţile etange. 

Oamenii se zoreau prin preajmă, uitându-se când la el, 
când la cer, de parcă se aşteptau să-i vadă pentru ultima 
dată şi pe unul şi pe altul. 

- Cap compas doi-trei-cinci! 

Mormăitul familiar al lui Gosling: 

- Cap compas doi-trei-cinci, domnule comandant! 

Ainslie şi-l imagină, cu silueta lui corpolentă aplecată peste 

scaunul de metal, aşa cum îl mai văzuse de un milion de ori. 

- Submarinul japonez semnalizează, domnule comandant! 
strigă brusc Menzies. 

Ainslie îşi ridică din nou binoclul, în timp ce maistrul 
descifra clipirile lămpii semnalizatoare. 

- Cer să întoarcem nava, domnule comandant. Pentru 
parlamentari. 

Cuvintele acestea fură ca un fel de duş răcoritor pentru 
Ainslie. Japonezii nu îndrăzneau să deschidă focul. Nu din 
cauza legilor internaționale, ci din instinct de conservare. O 
singură torpilă lansată spre Soufrière, la această distanță 
redusă, ar fi avut efectul unei bombe gigantice. Lanstorpilele 
submarinului Soufriere erau încărcate toate, iar Quinton îl 
informase că mai existau patruzeci de torpile de rezervă. 
Toate acestea, plus muniția, combustibilul şi, probabil, 
explozia motorinei confiscată de pe Kalistra, ar fi făcut să 
sară întreaga lagună în aer. 

- Răspunde japonezilor: „Cererea respinsă. Submarinul 
Soufrière, aflat în serviciul Majestății Sale, părăseşte portul“. 

Menzies îşi încleştă dinţii, apoi îşi puse lampa în mişcare, 
satisfăcut de răspunsul lui Ainslie. 

Acesta din urmă se întoarse să vadă reacția lui Poulain la 
cuvintele lui, însă micul franțuz dispăruse sub punte. Cheiul 
se îndepărtase simţitor, dar pe țărm şi în sat nu se zărea 
țipenie de om. 

Auzi un scrâşnet uşor şi zări turela începând să se 
rotească; întâi tunul din dreapta, apoi cel din stânga se 
mişcară în sus şi în jos, pentru a demonstra că sunt gata de 
tragere. Era, desigur, o falsă amenințare, dar de mare efect 
asupra japonezilor, al căror tun nu avea mai mult de 76 mm. 
Ainslie se întoarse la prova comenzii şi mai luă un relevment 
la girocompas. 

Largul mării era în față, îngrădit încă de cele două 
promontorii gemene, asemenea unei suprafețe de sticlă 
albastră. 

Atinse paravanul, simțindu-se pătruns de tărie. Zâmbi: 
„Lighioana!“ 

- Japonezii nu ne urmăresc, domnule comandant, spuse 
Menzies. 

Ainslie se aplecă peste portavoce. 

— Secund, spune-i mecanicului şef să mărească la 
maximum numărul de rotații. Până ieşim în larg. Ca să aibă 
ăia ce ţine minte! 

Puțin mai târziu, în timp ce valul despicat de etravă 
spumega de o parte şi de alta a provei, spărgându-se de 
stânci şi măturând din cale epavele lăsate de faimoasa 
năpustire a kKalistrei, uriaşul submarin ieşi în larg, lăsând un 
siaj ca o imensă trenă albă, drept de parcă ar fi fost trasat cu 
rigla. 

Numai când se asigură că celălalt submarin nu-i urmărea, 
se îndură Ainslie să-i elibereze pe oameni de la posturile de 
luptă. După care îl gratifică pe Quinton, spunându-i: 

- Vezi dacă le poţi da ceva de mâncat şi de băut. Ar mai 
slăbi tensiunea. Pe urmă pune-i pe-ai noştri la treabă. Să-şi 
reînvețe lecţiile. Vreau ca atunci când ne înapoiem la 
Singapore să meargă lucrurile ca pe roate. 

Prin portavoce, îl auzi pe Quinton chicotind şi 
răspunzându-i: 

— Am pus mâna pe cea mai bună pradă a sezonului, aşa-i? 

Dacă Soufrière resimțea cumva brusca schimbare de 
stăpân, în orice caz nu o arăta. Dar fostul său comandant, 
„Capitaine de fregate” Michel Poulain, un om care simțise 
nevoia să creadă că, într-o bună zi, lucrurile vor redeveni de 
la sine aşa cum fuseseră, nu putuse accepta întorsătura. 
După ce-l lăsase pe Ainslie pe punte, se dusese în tăcere în 
cabina lui şi-şi trăsese un glonț în tâmplă. 

O umbră întunecată se lăsă peste submarinul aflat la 
suprafață. Poulain, înfăşurat în drapelul francez, şi cartnicul 
Osborn, înfăşurat în cel britanic, fură înmormântați în 
valurile mării. 

Ainslie închise cartea de rugăciuni şi-şi puse chipiul. Poate 
că această simplă înmormântare era o prevestire. Sau, mai cu 
rând, un simbol. 

LUCRUL ÎN SINE 


Căpitanul-comandor Gregory Critchley îl urmă pe Ainslie în 
spaţioasa cabină a submarinului Soufrière, spunându-i: 

— Ai face mai bine să închizi uşa, Bob. Nu vreau să ne audă 
întreaga navă. 

Ainslie îşi desprinse de pe gât cureaua binoclului şi-l aşeză 
pe birou, lângă chipiu. Afară se luminase de ziuă şi, conform 
ordinelor, Soufrière intrase în zori în rada militară din 
Singapore, unde nu-l întâmpinase decât un remorcher solitar 
şi o navă de pază a coastei. 

Drumul de întoarcere de la insuliță fusese pasionant şi 
Ainslie era mândru de felul în care oamenii lui îşi adunaseră 
şi-şi folosiseră toate cunoştinţele teoretice şi toată priceperea. 
Surveniseră, desigur, câteva greşeli, dar nimic prea serios şi 
nimic pe care locotenentul Lucas şi tovarăşii săi să nu-l fi 
putut pune imediat la punct printr-o rapidă traducere din 
franceză în engleză sau preluând ei înşişi aparatele 
buclucaşe. 

Acum, legat zdravăn de o navă bază cu bordaj înalt, care-l 
masca aproape total de privirile celor din baza navală şi ale 
întregii omeniri, submarinul trăia un fel de insultă, ca o 
palmă pe obraz. 

Critchley stătuse la bordul vechii nave bază, aşteptându-i 
şi urmărindu-i în timp ce se legau la aceasta după acostare. 
Până acum nu spusese mare lucru, dar Ainslie îl cunoştea 
îndeajuns ca să-i poată descifra simptomele. Frustrare, furie, 
disperare. Ba chiar, deşi îmbrăcat în şort şi cămaşă albă, 
Critchley reuşea să evoce întru totul identitatea lui de om cu 
haine şifonate. Cascheta îi era mânjită cu o dâră de grăsime, 
ca o notă de sfidare. 

Ainslie i se adresă cu glas potolit: 

- E o navă minunată, Greg. Cu puțină muncă şi cu ceva 
piese de schimb pot s-o readuc la strălucirea inițială. A fost 

construită pe vremea când şantierele dispuneau de timp şi de 
bani ca să facă lucruri bune. Şi când te gândeşti că tot ce am 
urmărit noi n-a fost decât s-o ferim de mâini vrăjmaşe. 

Critchley îl privea fix, în timp ce Ainslie turna whisky în 
două pahare. Apoi, aproape smulgând paharul din mâna lui, 
spuse: 

- Aici sunt cu toţi turbațţi, nebuni de legat. 

Îşi puse pe masă paharul golit şi continuă să se uite țintă 
la Ainslie: 

- Când am primit raportul că ați pus mâna pe submarin, 
m-am dus la şeful de stat major al bazei. Am crezut că o să 
sară în sus de bucurie, ca şi mine. Nici gând. Toate s-au 
schimbat din nou, dacă au fost cumva altfel de la bun 
început. Ai văzut navele nou-sosite? 

Ainslie  încuviință din cap. Fusese o privelişte 
impresionantă în lumina zorilor. În timp ce-şi croiau drum 
printre geamanduri şi ambarcațţiile ancorate, zărise două 
mari nave de luptă dominând întregul port, ca două cetăți 
cenuşii. Noua navă de linie Prince of Wales şi crucişătorul de 
bătălie Repulse, cele mai puternice unități pe care le 
adăpostise Singapore de multă vreme încoace. Erau menite 
să ridice moralul oricui s-ar fi temut că japonezii or să-şi 
piardă interesul în cuceririle lor din Indochina şi or să-şi 
mute atenția mai încoace. Pe de altă parte, oamenii pe care-i 
cunoscuse Ainslie pe insulă ar putea vedea în această 
demonstraţie de forță o nouă dovadă a invincibilităţii lor. 

Critchley îşi dădu drumul: 

- Idiotul ăsta de aici a zis că Marina va manevra această 
nouă escadră în felul în care nemţii folosesc Tirpitzul lor în 
Norvegia. O amenințare, un avertisment dacă vrei, pentru a 
lega de mâini forțele inamice. Critchley îşi scutură capul cu 
deznădejde. Aşadar, urmă el, m-am dus să-l văd pe amiral, 
nici mai mult, nici mai puţin. Dar, dacă vrei să ştii părerea 
mea, amiralul fusese înşurubat. Ba chiar a mers până acolo 
încât să sugereze că lipsa oricărui protest de la Tokio, sau din 
partea marinei japoneze, în legătură cu faptul că ați capturat 
nava Soufrière chiar de sub nasul lor, denotă că nu-i 
interesăm şi că n-au intenții agresive față de Marea Britanie. 
Te întreb, Bob, ce putem face? încheie el, dând pe gât încă un 

pahar cu whisky. 

Ainslie îl privi, imaginându-şi-l cum făcuse naveta de la un 
birou la altul. 

- Mă rog, noi am obţinut ceea ce am dorit. Soufrière 
rămâne totuşi cel mai mare submarin din lume. Folosit cum 
trebuie, va fi de mare ajutor când vom avea nevoie de el. Ar 
putea chiar transporta muniții şi provizii la Malta, e destul de 
mare. 

Critchley îi tăie vorba: 

- Am făcut o semnalare la Amiralitate. Să vedem pe cine or 
să susțină ei. Între timp, o să fac tot ce-o să pot ca să-ți 
procur piese de rezervă, ştii bine. 

Critchley aruncă o privire de jur împrejurul cabinei, 
de-abia acum văzând-o pentru prima oară. 

- Ce navă! Îmi dau seama ce vrei tu să spui. E cu totul 
altceva. Ca o ființă vie care respiră. Privirea îi căzu pe fâşia de 
covor de lângă birou. Tot confortul, adăugă el. 

Şi Ainslie se uită la covor. Se desluşea pe el o pată de 
culoare mai deschisă, acolo, unde Sawle frecase urmele de 
sânge. După ce se auzise împuşcătură, Poulain apăruse în 
ochii celor ce-l găsiseră parcă şi mai mic, zăcând pe o parte, 
cu ochii închişi strâns. 

Critchley se ridică în picioare şi bâjbâi după o ţigară. 

-Îți dau un sfat înțelept, Bob. Dacă vrei să păstrezi 
comanda acestei nave, ai face bine s-o iei imediat din loc. 
Urmări fumul țigării împrăştiat de un ventilator prins în 
tavan. Amiralul şi o suită întreagă de ştabi de pe o rază de nu 
ştiu câte mile vin să viziteze Prince of Wales. S-a organizat o 
mare petrecere pentru diseară. Nimeni cu grad superior nu va 
fi disponibil să te primească pe tine şi să-ți aducă 
binemeritatele elogii pentru ce-ai înfăptuit. Aşa încât, 
sondează terenul şi fă tot ce poți ca să duci la bun sfârşit 
reparațiile. O navă gata să iasă în larg constituie întotdeauna 
un argument mai convingător decât o navă pe şantier. Râse 
scurt. Să ştii că figurezi încă pe lista secretă. Pentru lumea 
din afară te afli încă pe bordul iahtului Lady Jane. 

Îşi sumeţi capul când se auzi un glas la amplificator: 

- Toţi marinarii la gustarea de dimineaţă şi la curățenie. 
Marinarul Booth să se prezinte de îndată la maistrul 

timonier. 

După ce ascultă, Critchley comentă: 

- Anunţul trebuia rostit cu accent franțuzesc. Nava a ajuns 
să şi sune ca una de-a noastră. 

Ainslie îl conduse prin postul central şi pe scară spre 
punte. Îl văzură pe Quinton, cu cascheta împinsă pe ceafă, 
sporovăind cu câţiva cartnici şi marinari. Ăsta era felul lui de 
a-şi face munca; neoficial, ba chiar la voia întâmplării, dar ori 
de câte ori se simțea nevoia de fermitate, ştia unde s-o 
găsească. 

- Vreau să-ți spun o vorbă, secundule. Ainslie aşteptă sub 
chioşc, apoi zise: După ce mănâncă oamenii, o să avem o 
întrunire. De îndată ce echipajul francez va fi escortat pe 
țărm, doresc ca ofițerii careului să pornească la „Operația 
racolare”. Trebuie să demontăm hidroplanele de asietă şi să 
degajăm motoarele. Până nu le punem din nou în funcțiune, 
nu suntem decât o navă de suprafață. Spune-i mecanicului 
şef să înceapă prin a face plinul cu combustibil. Eu voi face 
rost de aprobare de la comandantul bazei şi de la mecanicul 
şef al ei. Controlaţi totul. Dacă e nevoie de ceva, trimiteţi un 
ofițer să obțină. Să ceară, să împrumute sau să 
„rechiziționeze temporar”, s-a înțeles? 

Quinton rânji cu gura până la urechi. 

- În ordine. 

Critchley se cățără pe scară spre ovalul de lumină orbitoare 
ai tambuchiului. 

- Înţeleg c-aţi mai făcut şi altă dată treaba asta. 

Ainslie dădu din cap şi răspunse sec: 

- În vreo două rânduri. 

Mai rămaseră un timp împreună pe grătarul punţii de 
comandă, la umbra bordajului înalt al navei bază, care-i 
apăra de dogoarea soarelui. În afară de şeful de cart şi de 
santinela de la schelă, puntea era pustie. 

Ainslie îşi atinse bărbia cu un deget şi constată că trebuia 
să se bărbierească. Avea o sumedenie de treburi de făcut, al 
naibii de multe. La început, totul i se păruse a fi doar o nouă 
operație îndoielnică, un risc calculat. Acum însă, gândul de a 
pierde submarinul, pentru că era mai mare decât mintea 
celor care ar fi trebuit să-i hotărască soarta, părea foarte greu 

de acceptat. Prezența navei Soufriere aici era la fel ca şi 
prezenţa lui: stingheritoare. Ceva care, dacă ar fi fost ignorat 
cum se cuvine, avea să treacă. 

Se auzi bocănit de picioare pe scară şi apoi îşi făcu 
apariția, cățărându-se sprinten pe punte, Vernon, bărbosul 
cartnic telegrafist. Salută şi spuse: 

- Vă cer iertare, domnule comandant, dar domnul ofițer 
secund m-a trimis. 

Avea accentul de Devonshire, cu vocalele rotunjite, o 
rezonanţă care, la atâta depărtare de casă, stârnea nostalgia. 
Adăugă cu glas moale: 

- Zicea că dumneavoastră o să vreți să tratați chestiunea 
asta. Vernon îi întinse o notă. Ştiţi, marinarul Booth. Tocmai 
ni s-a transmis. Părinţii lui au fost omorâţi într-un 
bombardament aerian. 

- Mulţumesc. 

Ainslie luă nota şi se uită la caligrafia transcrierii în creion, 
făcută de Vernon. Un scris rotunjit, ca şi accentul lui. Dar nu 
reuşi să vadă decât un patetic morman de dărâmături, un gol 
ivit într-un şir de case, ca un dinte lipsă. 

- Da. Trimite-l în cabina mea. 

Critchley se îndreptă spre punte. 

- Nu-i nevoie să fiu condus la schelă, Bob. Se opri pe scară 
şi privirile li se întâlniră când îi spuse: Războiul are mână 
lungă, nu-i aşa? 

După care dispăru. 

Ainslie cobori în submarin întrebându-se cum de încă nu 
se obişnuise cu treburile de felul ăsta. „Trebuie să-ți dau o 
veste tristă”. Sau scrisorile acelea cumplite pe care le 
trimisese părinților unor tineri căzuți în luptă. „A murit ca un 
erou”. Sau unei tinere văduve: „Puteți fi mândră de el“. Dar le 
era oare cu putință să înțeleagă? E cineva în stare să vadă 
dincolo de greaua pierdere şi de suferință? De asta avea 
importanță felul cum îi anunțai. 

Îl găsi pe marinarul Booth aşteptându-l în fața cabinei, cu 
grăsunul timonier lângă el. Alături de Gosling, Booth părea 
un copil. 

Uşa cabinei se închise în urma lor şi Ainslie îşi puse chipiul 
pe birou. „Dumnezeule mare, cum arată! A şi ghicit!“ 

- Trebuie să-ți dau o veste tristă. 
* 


+ k 


Când, mai târziu, Ainslie şi neobositul Critchley fură 
convocați în clădirea comandamentului bazei, îl aflară pe 
şeful de stat major intr-o dispoziție aproape jovială, în 
comparație cu prima lor întâlnire. 

Trecuseră două zile de la întoarcerea în Singapore, zile în 
care „Operația racolare” a lui Ainslie înfăptuise minuni. Piese 
de rezervă, combustibil, accesorii, chiar şi muniții pentru 
armele automate franțuzeşti, îşi făcuseră în chip misterios 
apariția pe chei şi apoi, fără nici o întârziere, fuseseră 
„subtilizate” în interiorul navei Soufrière. 

„Aşa-i în marină“ îşi spunea Ainslie. „Dacă ceri aprobarea 
să faci un anumit lucru, răspunsul e de obicei «nu». Dar 
dacă-l faci pe propria ta răspundere, până la urmă o scoţi la 
capăt.“ 

Poate că această muncă suplimentară contribuise la 
sudarea noului echipaj, insuflându-i spiritul de echipă, mai 
mult decât orice antrenament de rutină. Lucraseră zi şi 
noapte fără să crâcnească, iar submarinul răsunase până la 
ore târzii de zgomotul perforatoarelor, pompelor şi 
generatoarelor, făcându-i pe oamenii de pe nava bază să se 
plângă că larma le strică proiecţiile de filme din sala de mese. 

Halliday şi asistentul său francez Lucas demontaseră 
cârmele de asietă defecte şi le înlocuiseră, iar acum aşteptau 
cu nerăbdare să le facă proba. Locotenentul Ridgway, ofițerul 
cu torpilele, şi oamenii săi se ocupaseră de conuri şi de stocul 
de torpile, până când izbutiseră să încarce tuburile 
lanstorpile, încât să le poată lansa cu ochii închişi. Chiar şi 
Farrant, la fel de ţeapăn şi scorțos ca în prima zi când venise 
la bord, le acordase tunarilor lui un mormăit de mulțumire. 

Dar poate că cel mai încântat dintre toți a fost locotenentul 
Jack Christie, pilotul din rezerva de voluntari a marinei, care 
fusese ales să conducă micul hidroavion de pe Soufriere. 

Înainte de război, Christie fusese pilot acrobat, nevoit de 
multe ori, în momentele de criză, să execute zboruri ieftine în 
localitățile de pe litoral. De câte ori timpurile se îndreptau, îşi 
punea viața şi mădularele în primejdie, pentru a le oferi 

spectatorilor emoţii pe măsura banilor cheltuiţi. Când şi-a 
început cariera navală s-a simțit total nelalocul lui, dar nici 
pe uscat nu era mai breaz. Pur şi simplu nu se putea adapta 
metodelor din marină, iar Ainslie bănuia că Soufrière era 
ultima lui repartizare, menită să-l înlăture din calea vreunui 
ofițer superior care nu-l înghițea. 

Hidroavionul era în perfectă stare, deşi nu mai fusese 
catapultat de multe luni de zile. Christie, împreună cu 
sublocotenentul Jones, observatorul lui, la fel de devotat, 
demontase nava aeriană. 

Ainslie îl auzise pe Quinton spunându-i: 

- Dumnezeule mare, Jack, dacă strici zmeul ăsta, adu-ţi 
aminte că e singurul pe care-l avem, da? 

- O să zboare ca o pasăre. Ai să vezi, îi răspunsese Christie 
cu zâmbetul lui leneş. 

În ansamblu, Ainslie era mulțumit de echipajul său. Era, 
fără îndoială, cel mai numeros din câte condusese vreodată. 
Doisprezece ofițeri, cu el cu tot, şi o sută douăzeci de 
marinari, dintre care mulți fuseseră în serviciu activ pe alte 
nave. Cei necalificaţi, ca sărmanul Booth, care-şi pierduse 
părinții, urmau să se instruiască din mers. 

Se părea că vor dispune de mai mult timp decât alții, îşi 
spunea Ainslie. Pentru că, deşi Singapore şi forțele din 
Malaya, la nord, se aflau în oarecare alertă, până când aveau 
să se clarifice intențiile japonezilor cu privire la Indochina, 
totuşi, în comparaţie cu Europa, se putea vorbi de o 
atmosferă destinsă. 

În oraş, luminile ardeau la orice oră, iar magazinele 
scânteiau, încărcate de timpuriu cu daruri şi podoabe de 
Crăciun. Cluburile erau ticsite şi Ainslie descoperise cu 
oroare că încă funcţiona o lege conform căreia hotelurile şi 
locurile de divertisment erau deschise şi „gradelor inferioare”, 
dar total inaccesibile trupelor indiene sau malaieze. 

Şeful de stat major al bazei le oferi două scaune 
confortabile şi se scuză: 

— Regret că nu am avut timp să vă primesc până acum. 

- Şi noi am fost ocupați, domnule comandor, răspunse 
Critchley. 

Comandorul îl scrută cu atenție, dorind parcă să descopere 

o nuanță de sarcasm. Apoi continuă: 

- Cele două nave mari au făcut o impresie profundă. S-a 
gândit bine cine s-a gândit să le trimită. Este exact gestul 
menit să-i facă şi pe prieteni şi pe duşmani să se ridice în 
picioare şi să ia aminte. Păcat însă de portavion. 

- Portavion, domnule comandor? 

- Da. Cel nou. Indomitable, care trebuia să facă parte din 
convoi şi a eşuat în Jamaica. O să sosească el mai târziu, fără 
îndoială. 

Văzând incertitudinea zugrăvită pe fața lui Critchley, i se 
adresă voios: 

- Critchley, nu face mutra asta lungă de un cot! Avem 
acum sprijin aerian pe tot spațiul de aici şi până la granița 
siameză, ştii? 

— Ştiu, răspunse Critchley cu calm. Nişte avioane torpiloare 
„Wildebeest“ care fac, prin comparaţie, ca cele „Swordfish” să 
pară tinere. 

Urmări dacă săgeata lui şi-a atins ţinta, străpungând 
carapacea de automulțumire a celuilalt. 

- Mai există, urmă el, câteva vechi „Hudsonuri“ americane, 
iar pentru acoperire aeriană înțeleg că aveți câteva antice 
„Buffalo Brewster”. Întinse mâna după bricheta de birou şi-şi 
aprinse inevitabila țigară. N-aş spune că e o forță menită să 
stârnească entuziasm. 

Şeful de stat major se întoarse către Ainslie: 

- Mă rog, oricum nu ăsta este obiectivul întrevederii 
noastre şi nici nu e treaba dumneavoastră, domnilor. 
Zâmbetul i se reînfiripă încet pe buze. Dispoziţiile pentru 
dumneavoastră sunt acelea de a termina reparaţiile. Atinse 
cu degetul dosarul de pe biroul său, cel pe care Ainslie îl 
semnase cu trei ore în urmă. Se pare că submarinul nu era 
chiar atât de avariat, pe cât v-aţi aşteptat, nu? Aşadar, veți 
scoate nava Soufrière în mare pentru un control final, 
continuă el, fără să aştepte răspunsul la întrebarea pusă. 

Ainslie îl măsură din priviri. Era gata să-i spună tot ce 
gândea. Ar fi vrut să-i trântească acestui ofițer câte strădanii 
depuseseră oamenii săi pentru a aduce submarinul Soufriere 
în condiția de a fi gata de imersiune în cel mai scurt timp 
posibil, Dar simţise provocarea din cuvintele celuilalt. Ar fi 

fost în stare să le interzică învoirile la uscat până când aveau 
să fie pregătiți să ia marea. Oamenii lui meritau însă mult 
mai mult de atât. Se mulțumi să întrebe liniştit: 

- Care sunt ordinele ulterioare pentru mine, domnule 
comandor? 

— Vei fi trimis în Anglia, pe la Capul Bunei Speranţe. După 
aceea lucrurile vor fi la latitudinea guvernului sau a 
Amiralității. Ciocăni din nou dosarul cu degetul. În orice caz, 
domnule căpitan-comandor Ainslie, dacă raportul dumitale, 
bazat pe aprecierea dumitale personală, va consemna unele 
defecţiuni la submarin în urma probelor, am instrucțiuni să-l 
scot imediat din serviciul activ. În care caz, oamenii dumitale 
se vor întoarce în Anglia fără submarin. De astă dată pe 
mare, desigur, urmă el neputând să reziste tentației unei 
împunsături. 

Critchley zâmbi plictisit: 

- Presupun, domnule comandor, că japonezii n-au dat încă 
nici un semn? 

- Te aşteptai la vreunul? Evident, şeful de stat major 
începea să se amuze. Îmi pare rău că nu v-aţi putut bucura 
de publicitatea la care, fără îndoială, v-aţi aşteptat. Dar ştiţi, 
noi aici vedem lucrurile sub altă lumină. Mai există încă 
anumite criterii. 

Critchley zâmbi plictisit: 

- Îmi voi aminti de acest lucru. 

Odată ieşiţi din incinta comandamentului, cu pajiştea sa de 
gazon perfect pătrată şi împrejmuită cu pietre vopsite în alb, 
Critchley spuse: 

- Prefer Departamentul Informaţiilor decât viața la bordul 
unei nave, efectiv îl prefer. Dar dacă Luminăţiile Lor vor face 
vreodată prostia de a mă avansa la gradul de comandor, o 
să-mi plătesc singur un bilet de avion până aici. Numai ca 
să-l pocnesc pe dobitocul ăsta emfatic, pe cap-pătrat ăsta, în 
nasul lui înroşit de băutură. 

Ainslie zâmbi. 

— Scoate-ţi-l din mine. Să-ţi spun ce voi face eu. După ce 
terminăm cu toate probele, o să organizez o petrecere, noi 
între noi. Ca să mulțumim tuturor persoanelor care, de când 
am sosit aici, au făcut tot ce le-a stat în putință să ne ajute. 

Critchley îşi frecă mâinile. 

- Grozav! Nici o încălcare a securităţii. Pur şi simplu un 
ospăț bucolic, sănătos. 

În timp ce traversau de la un petec de umbră la celălalt, 
Ainslie întrebă: 

-E adevărat ce i-ai spus comandorului Armytage? În 
legătură cu avioanele alea vechi? 

Critchley încuviință. 

— Mi-e teamă că-i adevărat. Păcat de portavionul eşuat. 
Acum ar fi mare nevoie de el. Scutură din cap cu nerăbdare. 
Tot timpul am de-a face cu lucruri din astea, deşi nu chiar în 
aceeaşi măsură ca la începutul războiului. Există o mulțime 
de oameni, nu toți în posturi de conducere, care încă mai 
consideră că lupta navelor grele în linie de şir constituie 
răspunsul la orice problemă. Duc un război modern, dar au 
în cap aceleaşi idei cu care am luptat la Dogger Bank sau la 
Jutland. Se uită la Ainslie, dăruindu-i un zâmbet călduros. 
Oamenii ca tine strică treaba, voi cei care vă duceți şi 
câştigaţi bătăliile. 

Ainslie dădu din cap. Era dureros de adevărat. Şi, totuşi, 
fără acoperire aeriană nu puteai câştiga o victorie trainică. 

- Mă duc să mai văd pe câţiva, spuse Critchley. Ridică 
mâna la cascheta cu frunze aurii, răspunzând la salutul unei 
santinele şi adăugă: Am să-ți mărturisesc ceva, sincer. Pariez 
solda mea pe un an contra unui nasture marinăresc că, în 
cazul când vei găsi, după probe, unele defecţiuni la Soufrière, 
n-ai să sufli o vorbă amicului Armytage. 

Ainslie îl privi îndepărtându-se spre şosea şi zâmbi. 
Critchley avea dreptate. S-ar putea ca Soufrière să nu o poată 
înlocui niciodată pe Tigress în inima lui, dar, în tot cazul, 
căpătase mare importanță pentru el. 

Timp de două zile, echipajul comandat de Ainslie mai 
trebălui prin uriaşul corp al navei Soufrière de la etravă la 
cârmă, controlând, verificând, înlocuind şi, în cele din urmă, 
ajungând la concluzia că dacă nici acum nu era gata pentru 
proba de imersiune, atunci nu va mai fi niciodată. 

Iarăşi plutea un aer de taină peste locul de ancoraj când, 
cu o şalupă în capul formației şi un dragor de escadră în 
coada ei, Soufriere îşi liberă legăturile şi o porni în larg, în 

direcția est. 

Locul ales pentru prima imersiune sub noua apartenență a 
navei nu era, în mod cert, o poziție propice submarinelor, 
având adâncimea de numai vreo treizeci de brațe“. Dar 
trebuia să le fie suficient sau, aşa cum comentase sec 
Quinton: 

- Oricând putem zace pe mâlul de pe fund întrebându-ne 
unde am greşit. 

La douăzeci şi patru de ore după ce ieşise din Singapore, 
Ainslie efectuase prima serie de probe. Inundarea şi golirea 
tuburilor lanstorpile, rotirea puternicei turele la nouăzeci de 
grade, toate acestea în timp ce şalupa şi dragorul priveau de 
la o respectuoasă distanță. 

Ajunşi în imersiune, vor fi „pe propriile lor picioare”. Dar nu 
mai devreme decât trebuie, era părerea ce precumpănea pe 
navă. 

În timp ce minutarul ceasului din postul central se 
îndrepta spre ora programată, Ainslie îşi analiza 
simțămintele, întrebându-se cum avea să reacționeze. Auzise 
de lucruri care li se întâmplaseră altora, ba chiar văzuse pe 
câțiva nenorociți care încercaseră şocul subitei revelații a 
unei depresiuni nervoase. Sonați, atinşi la doxă, aşa li se 
spunea. La vreme de război trebuia să iei lucrurile astea în 
glumă. Dar dacă ți se întâmplă şi ţie? Ainslie îşi întinse 
mâinile în lumina crudă a soarelui şi le examină. „Mie să mi 
se întâmple?” 

Îşi alungă gândurile, enervat pe el însuşi. Apoi îşi înclină 
capul spre repetitorul giro de lângă portavocea care făcea 
legătura cu postul central. 

Quinton se afla acolo, aşteptând. 

- Două minute, domnule comandant. 

- Ei, Quinton, iar o pornim! 

Secundul chicoti. 

— Aşa s-ar zice, domnule comandant. 

Ainslie îşi aminti de micul comandant francez, Poulain, de 
ultimele lui momente de viață şi luă o poziţie rigidă lângă 
tuburile portavoce. 

— Maistru semnalizator, transmite, te rog, navelor de 
escortă: „Sunt pe cale să intru în imersiune. Dacă totul e în 

ordine, lansez o baliză fumigenă”. 

Se întoarse şi-şi duse mâna streaşină la ochi, scrutând 
orizontul încețoşat. Nu se zărea nimic. Nici o fărâmă de uscat. 
Nici măcar o pasăre. 

Menzies lăsă jos lampa de semnalizare. 

- Din partea comandantului escortei, domnule comandant: 
„Nu speriați peştii“. 

Locotenentul Forster, care se afla şi el pe puntea de 
comandă, murmură: 

- Dobitoc! 

Ainslie se uită la el. Ofițerului cu navigația nu-i stătea în 
fire să fie atât de morocănos. „Încă unul chinuit de prea 
multe amintiri”, îşi spuse: 

- Gata, domnule comandant, se auzi vocea lui Quinton. 

Ainslie dădu din cap şi închise portavocea. 

- Eliberați puntea! 

Era o senzație stranie. De parcă s-ar fi aflat într-un paşnic 
golf scoțian, luând-o iar de la început cu tot ce învățase, fără 
hărțuitoarea presiune şi fără graba învălmăşită a luptei. 

Plecă ultimul de pe puntea de comandă, închizând 
tambuchiul în urma lui, cobori în lungul chioşcului, către 
postul central. Un marinar se înălță pe vârfuri ca să închidă 
tambuchiul interior, fața-i reflectând strălucirea portocalie a 
luminii de joasă tensiune. 

Ainslie străbătu postul central, privirile lui sesizând sau 
respingând fără efort amănuntele. Gosling şezând ca un sac 
alb şi umflat la timonă, cei doi servanți de la cârmele de 
asietă în apropiere, Forster la datorie în fața hărţii, cu 
paralelele şi gheara de compas. Quinton stătea lângă panoul 
cu înregistratoarele pentru imersiune, iar Halliday ceva mai 
departe, în spatele lui, aplecat asupra a doi dintre oamenii săi 
aflați la comenzile purjelor. Uşile etanşe fuseseră închise, 
fiecare compartiment separat net de cel alăturat şi 
adăpostind propria lui echipă de experți. De la extrema prova, 
unde aşteptau torpilorii lângă rastelurile lor cu „peşti“ 
lucitori, şi de-a lungul întregii nave, cu tot labirintul de 
tuburi, cabluri, cadrane, până la mecanicii şi electricienii din 
compartimentul motoarelor electrice şi cel al aparatelor 
electrice. 

Ainslie apucă mânerele periscopului prova şi roti tubul 
uns, executând un cerc complet. Marea arăta ca şi înainte, cu 
cele două nave de escortă legănându-se incomod, cam la un 
cablu depărtare. Cât de neajutorate păreau, văzute prin firele 
reticulare ale periscopului, de parcă şi căzuseră în plasă. 

- Manevraţi cârmele de asietă prova! 

Cobori câmpul de vedere al periscopului şi urmări cum se 
roteau cele două cârme, ca două aripioare de peşte. Cele din 
pupa, aflându-se permanent sub apă, nu puteau fi văzute. 
Examină metalul mat, în timp ce servantul manevra 
comenzile cârmelor pentru a le roti într-o parte şi alta. 

- Cârmele de asietă prova verificate, funcționează corect, 
domnule comandant. 

- Fiți gata! 

Se lăsă o tăcere bruscă. Halliday oprise motoarele diesel şi 
le cuplase pe cele electrice pentru navigație în imersiune. Un 
bâzâit slab, nici măcar atât cât să facă să vibreze masivul 
corp al navei. 

Când Ainslie îşi cercetă ceasul, un strop de sudoare îi pică 
pe mânecă. Cuprins aproape de furie, îşi şterse fața cu 
încheietura mâinii. 

— Amândouă încet înainte! 

Auzi un păcănit de manete, târşâit de paşi când Halliday se 
apropie ca să-şi supravegheze cadranele, şi văzu luminile 
pâlpâind. 

Ainslie mai aruncă o privire prin periscop. Nu se putea 
obişnui cu manevra lentă, cu înaintarea precaută a navei. În 
Mediterana şi aproape oriunde în altă parte ar fi fost fatal să 
laşi  periscopul sus mai mult de câteva secunde. 
Bombardierul în picaj, spectrul pieirii văzut în lentile. Apoi 
uitarea. Îşi struni gândurile care o luaseră razna, simțind 
cum îi şiroia transpirația de-a lungul şirei spinării, iar 
cămaşa i se lipea de piele. 

Îşi îndreptă spatele şi spuse cu voce calmă: 

- Deschideţi purjele. Coborâţi la cotă patrusprezece metri. 

Lăsă mânerele periscopului să revină, cu un pocnet, în 
poziția lor inițială, iar un mecanic fu, dintr-un salt, lângă 
periscop pentru a-l trimite, fâşiind, jos, în puţul său spațios, 
instalat în puntea postului central. 

Ainslie se uită la indicatorul de adâncime, al cărui ac 
începuse să se rotească. Auzi gâlgâitul în creştere al apei care 
pătrundea în tancurile de balast şi-i urmări pe servanțţii de la 
cârmele de asietă şi indicatoarele de deasupra capetelor lor, 
măsurând intrarea lentă în imersiune. Simţea uriaşul 
submarin în jurul lui. 

Se auzi vocea liniştită a lui Quinton: 

- Încet, Packer! 

Şi el urmărea cadranele cârmelor de asietă, gândindu-se 
poate la omul care încercase să le saboteze. 

- Stabilizat la cotă  patrusprezece metri, domnule 
comandant. Cota periscopică. 

Quinton se uită la el, cu buzele încreţite de un zâmbet 
crispat. 

— Sus periscopul! 

Ainslie se aplecă şi apucă mânerele, înălțându-se apoi pe 
măsură ce obiectivul se ridica pentru a străpunge suprafața 
apei. 

- Verificaţi toate compartimentele! 

Cât de caldă şi cât de aproape părea marea, de parcă ar fi 
înotat în ea, ținându-şi doar ochii la nivelul apei. Şi totuşi, 
fără s-o simtă, fără nici un fel de senzaţie. În jurul lui, 
telefoanele interioare şi tuburile portavoce  sporovăiau, 
trimițându-şi comenzi şi răspunsuri, până ce Quinton anunță 
că fiecare sector funcționa perfect. 

- Foarte bine, domnule secund. Jos periscopul! Cap 
compas zero-nouă-zero. Ainslie clipi când spuma împroşcă 
obiectivul periscopului ce începuse să lunece în jos. Coborâţi 
la cota douăzeci de metri! 

Ascultă sforăitul domol al motoarelor, impulsurile sonore 
regulate ale sondei ultrason. O privire aruncată lui Forster, 
aflat în fața hărții, îl asigură că n-avea nici un motiv de 
îngrijorare. Forster era prea vigilent pentru a îngădui o 
punere pe uscat, chiar dacă harta n-ar fi fost corectă. 

- Stabilizat la cotă douăzeci de metri, cap compas 
zero-nouă-zero, domnule comandant. 

Altă avalanşă de rapoarte şi comenzi încrucişate. Ca o rețea 
de fibre întinse de la extremităţile navei până la postul 
central, până la creierul lui Ainslie. 

- Verificat totul, domnule comandant. Nici o infiltraţie. 

Ainslie îşi roti privirea către siluetele liniştite, încordate, 
către emblema submarinului Soufrière — un vulcan în erupție, 
deasupra căruia cineva, Lucas probabil, înfipsese o emblemă 
mai mică, crucea Lorenei, a francezilor liberi. Lucraseră 
frumos toți, până la ultimul om. 

- Lansaţi baliza fumigenă! Va fi un semnal pentru navele 
de escortă că se pot reîntoarce la bază. 

Halliday se îndepărtase de panoul său şi-şi ştergea degetele 
ciolănoase cu o bucată de cârpă. 

- Foarte bine, domnule comandant. Probabil că au vreo 
sindrofie importantă în seara asta. 

Cuvintele lui sunau însă lipsite de răutate şi Ainslie ştia că 
e prea mulțumit de motoarele electrice şi dieselurile lui 
pentru a îngădui ca orice altceva să-i strice plăcerea. 

- Deschideţi porțile etange, ofițer secund. 

În timp ce ordinul era transmis şi porțile etanşe deschise în 
tot cuprinsul navei, Ainslie desprinse microfonul interfonului. 

- Vorbeşte comandantul. În ciuda a tot ce-aţi văzut sau 
auzit de când am preluat conducerea, nava aceasta se 
găseşte acum pe picior de război. Aşadar, vigilență clipă de 
clipă! Astfel ne prelungim viața. 

Îi vedea, cu ochii minţii, pe marinari în timp ce-şi rostea 
comanda. Oamenii îşi zâmbeau, mulțumiți de ei înşişi. Unii 
spuneau poate: „Ce l-o fi apucat pe şef? I s-a făcut frică?“ Iar 
alții, puţini la număr, îşi vor fi cercetat gândurile, ca şi el, 
întrebându-se cât oare vor mai fi în stare să reziste. Repuse 
microfonul la loc. 

— Ofiţer secund, dați liber de la posturile de imersiune! 

Văzu îngrijorarea aşternându-se pe fața tuciurie a 
australianului. Avea să înțeleagă el foarte bine. Câte nu 
trăiseră şi nu făcuseră ei doi, împreună! 

- Eu mă duc în cabină să-mi completez raportul. 

Îl zări pe Lucas venind pe poarta etanşă deschisă de la 
pupa şi se opri. Era un lucru care se întâmpla frecvent în 
postul central. Un constant memento pentru orice comandant 
că numai ochiul său, creierul său, judecata sa puteau să 
asigure ca submarinul şi echipajul să alcătuiască un tot 
unitar. 

Se îndreptă către plăpândul locotenent francez şi-i spuse: 

- Ai făcut o treabă frumoasă. Ainslie văzu cum ochii 
francezului îşi pierd expresia mohorâtă şi adăugă: Ba cred 
chiar că am descoperit un zâmbet şi pe fața mecanicului şef. 

Lucas se lăsă contaminat de buna dispoziție a 
comandantului şi răspunse, privind spre Halliday: 

— Vai, ce păcat, domnule comandant! Să-mi scape tocmai 
acest zâmbet! 

Ainslie se întoarse şi se îndreptă spre cabină, observând 
zâmbetele oamenilor şi ghionţii pe care şi-i dădeau unul 
altuia, elemente esenţiale ale lumii lor atât de speciale, de 
exclusiviste. 

Ajuns în cabină, trase draperia şi se aşeză la birou. 

Aşadar, s-ar fi zis că totuşi, până la urmă, Soufriere se 
apropia de patrie. Întocmai cum şi-o dorise comandantul 
Poulain. 


Scăpă un suspin şi luă tocul în mână. 
= 

— Sus periscopul! 

Ainslie apucă mânerele şi-şi lipi fruntea de banda de 
cauciuc. Un somn iepuresc, un duş bun, un mic dejun 
surprinzător de gustos —- ținând seama că bucătarul abia 
avusese timp să se deprindă cu noua bucătărie - făcuseră 
minuni. 

Privi spuma despicată de obiectiv, văzu mici scânteieri de 
lumină licărind pe coamele ondulate ale apei negre. Avea 
senzația că ar fi un prădător, un intrus. 

Soufrière scotea micile sale zgomote speciale: sonda 
ultrason, zumzetul răzleț al pompelor când Quinton regla 
asieta navei, un marinar care fredona încetişor, pentru sine, 
aşteptând să transmită un mesaj sau poate să-şi fiarbă un 
ceai. 

- Ofițer secund, rămânem la patrusprezece metri. Dă ordin 
postului de telegrafie să ia contact cu baza şi să le comunice 
ora probabilă de sosire. Se uită la ceasul din postul central. 
Vom rămâne în larg până în zori. Nu vreau să dau buzna 
peste vreun grup de pescari şi să le plătesc plasele. 

Cineva râse. 

Quinton se apropie, cu fața în umbră. 

- Submarinul s-a comportat bine, aş spune. Mai bine decât 
m-aş fi aşteptat, cu toată încărcătura asta de armament şi 
faimosul hangar de hidroavion. 

Ainslie încuviință. Se simțea în largul lui. De parcă s-ar fi 
aflat de luni întregi şi nu doar de câteva zile la bordul acestui 
submarin. 

- Poate că la primul caz de forță majoră o să ne schimbăm 
părerea. 

Locotenentul Ridgway, ofițerul cu torpilele, care era de cart, 
spuse: 

- La telefon postul de transmisiuni, domnule comandant. 
Cartnicul Vernon cere să vorbească cu dumneavoastră. 

— Ceea ce nu-i prea seamănă. 

Ainslie ascunse față de ceilalți brusca îngrijorare care 
pusese stăpânire pe el. Era un lucru necaracteristic pentru 
Vernon, un specialist foarte competent, căruia nu-i plăcea să 
ceară sfatul altora. Luă telefonul din mâna lui Ridgway, 
întorcându-se cu spatele spre postul central. 

— Aici comandantul. Ce s-a întâmplat? 

- Comunicare urgentă, domnule comandant. 

Ainslie putu să simtă alarma din glasul lui Vernon. 

-— „Singapore se află sub bombardament aerian, după ce 
aviația noastră a raportat că avioane neidentificate se apropie 
de oraş. Întoarceţi-vă imediat la bază şi aşteptaţi ordine”. 
Sfârşitul comunicării. 

Ainslie îşi lăsă privirea pe tăblia curbată a corpului 
rezistent. Aşadar se întâmplase. Întocmai cum prezisese 
Critchley. 

Răspunse liniştit: 

- Confirmă primirea, Vernon. După asta încetezi orice 
transmisie. Îi întinse telefonul lui Ridgway şi-i spuse: 
Singapore a fost atacat. După părerea mea, e abia începutul. 
Un prim gest al celor ce vor urma. 

Quinton respiră zgomotos: 

- Dumnezeule! Noi împotriva întregii lumi, da? 

Ainslie îşi vedea comanda prăbuşindu-se ca un castel de 
cărți de joc. Primul val de optimism şi de emoție stârnit de 
captura lor se spărgea chiar înainte de a se fi deprins cu el. 

- Ofițer cu navigația, calculează şi trasează un drum direct 
către bază. După ce vei termina, vom ieşi la suprafață şi vom 
naviga cu toată viteza. Ofițer secund, comunică tuturor: în 
zece minute trecem din nou la posturile de luptă. Înainte de a 
ieşi la suprafață le voi vorbi oamenilor la interfon. După 
aceea... Înălță din umeri. 

Cuvântarea ţinută de Ainslie echipajului a fost scurtă. 
Micul răgaz luase sfârşit. Se reîntorceau la război. 

În timp ce submarinul ieşea la suprafață, cu tancurile de 
balast împroşcând spumă de parcă ar fi expirat aerul din 
plămâni, tunarii, oamenii de veghe şi restul timonierilor de pe 
puntea de comandă se grăbeau să-şi ocupe posturile. 

Ainslie abia avusese timp să şteargă stropii de pe binoclu şi 
să şi-l ducă la ochi, când începură să curgă rapoartele: 
„Turela armată”. „Veghea la posturi”. „Toate tuburile 
lanstorpile încărcate”. 

- Spune secundului să mărească numărul de rotații până 
la viteza de 15 noduri. 

Îşi plimbă binoclul făcând un tur complet de orizont. Un 
raid aerian asupra oraşului, dar deocamdată n-a fost urmat 
de alte acțiuni. O întoarcere rapidă la bază, navigând la 
suprafață, ar putea să-i facă să depăşească vreo flotă de 
invazie, dar va trebui să se asigure că semnalele de 
recunoaştere erau perfecte, altminteri Soufriere va fi primul 
obiectiv al zilei. 

- Domnul ofițer secund vrea să vă vorbească, se auzi vocea 
înăbuşită a lui Menzies. 

Ainslie aşteptă ca Forster să-i ia locul pe grătarul din prova 
comenzii, apoi se aplecă peste portavoce. 

— Aici comandantul. 

— Altă comunicare, domnule comandant. Se raportează trei 
debarcări de trupe japoneze. La Pattani şi Kota Baharu, 
ambele în Malaya, şi la Singora, ceva mai la nord. Dar nu 
deținem încă informaţii pe care să ne putem bizui. 

- Mulţumesc. 

Ainslie îşi înălță ochii către stele. Japonezii executaseră 
fiecare mişcare cu precizia pe care o avea harta asta cerească. 
Atacul aerian fusese o manevră de mascare a asaltului major 
care avusese loc sus, pe coasta de est a peninsulei Malacca. 

Nu în bătaia tunurilor „invincibilei fortărețe”, ci îndărătul lor. 
Simți că-l trece un fior rece. Nu-i de mirare că submarinul 
acela japonez nu făcuse zarvă şi nu ripostase. În timp ce 
stătea acolo, privind cum Ainslie i-l sufla pe Soufriere de sub 
nas, comandantul japonez ştiuse probabil foarte bine că țara 
lui era pregătită de atac. Sigur că acum râdea în barbă. 

Ainslie se gândi cu furie la mulțumirea de sine a şefului de 
stat major al bazei, la disprețul său străveziu față de ideile lui 
Critchley. Era de sperat că apărarea şi contraatacurile nu vor 
fi lăsate pe mâna unor oameni de calibrul lui. 

Se auzi glasul lui Quinton: 

— Altă comunicare, tocmai descifrată, domnule comandant. 
Forța Z a pornit din Singapore. Toate navele de patrulare 
sunt avertizate să-i dea totală prioritate. 

Forța Z. Ainslie îşi imagină cele două mari nave de luptă, 
cu escortele lor, pornind cu maximă viteză de la bază, 
năpustindu-se ca două fiare înfuriate, gata să zdrobească 
inamicul înainte de a putea să săvârşească mai mult rău. 

Răspunse: 

- Organizează un serviciu permanent de ascultare 
antisubmarin. S-ar putea ca submarinul japonez să se afle 
prin preajmă. Ce dublă țintă pentru el! Apoi, întorcându-se 
spre Forster: Du-te sub punte. Voi avea nevoie de dumneata 
dacă va trebui să intrăm în imersiune în ape mici. 

Forster încuviință din cap şi-şi trecu piciorul peste rama 
tambuchiului. Tocmai se gândise la Daphne. La scrisoarea pe 
care avea să i-o trimită. Nimic categoric sau care să-l 
angajeze. O scrisoare de tatonare, ca să afle cum se descurcă. 
Acum însă, noile veşti încurcaseră totul. Invazie. Atac. Ce 
naiba or să facă? 

Restul nopţii se scurse fără noi evenimente şi nici alte 
comunicări urgente de la bază nu mai sosiră. O furtună 
într-un pahar cu apă. Un bluf care se dezumflase! 

Când Soufrière îşi reduse viteza şi îşi croi drum spre locul 
de ancorare, Ainslie, ca şi ceilalți de pe puntea de comandă 
sau de pe punte, văzu linţoliul de fum nemişcat care plutea 
deasupra oraşului. Părea să se întindă pe mile întregi. 

O lumină porni să clipească pe bătrâna navă bază, iar 
Menzies descifră: 

- „Când sunteți gata, acostați la nava bază”, domnule 
comandant. 

- Confirmă. 

Ainslie se aplecă peste parapetul chioşcului şi-şi flutură 
mâna către timonierul secund, „mai marele parâmelor“, 
care-şi dirija oamenii să pregătească springurile şi traversele 
pentru acostare. 

- Cartnic, acostăm cu babordul! 

- Cel puţin baza pare neatinsă, domnule comandant, spuse 
Ridgway care, obosit şi încordat, cu chipiul tras pe ochi, se 
afla din nou lângă el. 

- Da. 

Cât de pustie arăta acum rada, fără cele două nave uriaşe. 

- Probabil că în curând vom fi organizaţi, adăugă Ainslie. 

Timonierul alergător de pe puntea de comandă strigă: 

- Domnul ofițer secund vrea să vă vorbească, domnule 
comandant. 

Dintr-un pas, Ainslie ajunse la portavoce. 

- Da, secundule. 

Îşi simțea muşchii stomacului crispându-i-se, ca în 
aşteptarea unei lovituri, dar nu ştia de ce. 

- Tocmai am primit veşti noi, domnule comandant, zise 
Quinton. Japonezii au atacat baza americană de la Pearl 
Harbour şi au ras-o de pe fața pământului. Se spune că a fost 
exact ca atacul aviației noastre maritime asupra italienilor la 
Taranto, a prins toate navele grele adormite. Ca peştii într-un 
butoi. 

Părea buimăcit. 

- Cel puţin, nu vom mai fi singuri, răspunse Ainslie. Se 
forță să-şi menţină moralul şi să alunge brusca disperare 
care pusese stăpânire pe el. Peste zece minute vom fi acostați 
cu babordul. Doresc ca oamenii să fie adunaţi, după aceea, la 
prova şi pupa. Odihna va trebui să mai aştepte. 

Îşi potrivi cascheta pe cap şi zări pe şosea un automobil de 
culoare kaki, înaintând într-un nor de praf galben. Cineva se 
afla în plină activitate. 

Locotenentul Farrant dădu buzna prin tambuchi şi rămase 
pe loc când Ainslie i se adresă. 

- Frumoasă întorsătură! Probabil că i-a cam apucat 

bâțâiala, acolo, pe țărm. Aşa încât, haide să le oferim noi un 
spectacol, da? 

- Da, domnule comandant. Mâna ofițerului cu artileria se 
mişca în sus şi în jos ca un piston. Dac-aş putea să-i scot 
măcar pentru un ceas pe terenul de instrucție, le-aş oferi eu 
spectacol! 

În clipa aceea, şi numai în clipa aceea, păru să-şi fi dat 
seama: Singapore, debarcările în Malaya, Pearl Harbour. 
Adăugă cu glas moale: 

- Bănuiesc că socotiți toate astea nişte prostii, domnule 
comandant. 

Ainslie zâmbi cu gravitate, în timp ce se apleca peste 
portavoce: 

- Cârma stânga cincisprezece! Cârma zero! Ține aşa, cap 
compas doi-şapte-zero. Apoi se uita la fața rigidă a lui Farrant 
şi-i spuse: Concentrează-te pe cele două tunuri mari. Am o 
presimțire că foarte curând va fi nevoie de ele. 

Farrant căzu pe gânduri. 

- Vor fi pregătite, domnule comandant! 

Cobori bocănind pe scara dinspre punte şi apoi reapăru pe 
puntea prova, comandând, cu voce dură şi metalică, alinierea 
oamenilor pentru intrarea în port. 

Abia atunci, în timp ce liniştea se înstăpânea pe 
submarinul care parcurgea ultima jumătate de milă ce-l 
despărțea de nava baza, Ainslie se relaxă şi dădu frâu liber 
îndoielilor sale. Şi dacă noul inamic nu putea fi oprit? Cum 
i-ar putea ţine piept ei, aici, pe insulă? 

Se gândi la tăblițele avertizoare: „Aţi depăşit hotarul. 
Sunteţi dincolo de limită”. 

Suficiența şi aroganța oamenilor care ar fi trebuit să învețe 
din experiența Europei ceea ce se putea repeta aici! 

Aşa cum se aştepta, Critchley îi întâmpină la întoarcere. 
Când ultima parâmă fu fixată, se cațără pe submarin şi îl 
întrebă din primul moment pe Ainslie: 

- Cum a mers, Bob? 

Arăta complet istovit. 

- E o navă grozavă. Totul a mers la perfecție. Atinse brațul 
prietenului său. Am aflat cea mai mare parte din noutăți. 

Critchley privea distrat marinarii care se grăbeau cu 

cablurile şi trincheții lor. 

- E o navă bună, da? E în ordine. 

Glasul îi suna de parcă ar fi gândit exact contrariul celor 
spuse. Adăugă apoi aproape ca pentru sine: 

- Raidul aerian s-a desfăşurat foarte comod pentru 
japonezi. Autoritățile municipale au neglijat să asigure 
permanența pe timpul nopţii la cartierul general de apărare 
pasivă, aşa încât nimeni nu a putut întrerupe curentul 
electric de pe străzi. Îţi poţi închipui aşa ceva? Critchley 
părea gata să leşine. A fost un coşmar. Apoi adăugă pe un ton 
mai repezit: Au de gând să te expedieze de îndată ce ţi-ai 
făcut plinul de combustibil. Aproape că speram... 

Îşi feri privirea în lături. 

- Aproape că sperai ca Soufrière să aibă defecţiuni care să-l 
împiedice să plece, aşa-i? 

Critchley încuviință: 

- Da. E prea masiv pentru apele astea. Prea al naibii de 
vulnerabil. Se stăpâni cu vădit efort. Japonezii invadează 
țara, Bob. Am citit rapoartele. Au debarcat tancuri până şi în 
junglă. Avem acolo trupe de indieni care n-au văzut în viața 
lor un tanc, darmite să le mai şi ţină piept. Dumnezeule, ce 
nemaipomenită harababură! 

- Domnule comandant, se apropie o şalupă. Cu un ofițer 
superior la bord, strigă Ridgway. 

- Bob, pot să mă duc la careu? întrebă Critchley cu voce 
răguşită. Nu-l mai suport şi pe ăsta. 

Ainslie îl urmări cum dispare prin tambuchi;, Critchley 
putea înfrunta oricând neîncrederea sau disprețul altora. 
Dar, a fi supus la asemenea încercare în împrejurările de 
față, era prea mult. 

- Domnule comandant, a avut dreptate când a afirmat că 
apele de aci sunt prea puţin adânci? întrebă Ridgway. 

Ainslie îl privi calm. 

- Spune-i mecanicului şef să ia măsuri pentru facerea 
imediată a plinului de combustibil. Cât despre întrebarea pe 
care mi-ai pus-o, va trebui să ne dăm singuri seama de 
situație. Privi apoi şalupa care făcea rondou pentru a acosta 
la scara navei bază. 

Trei ore mai târziu, deținând în seiful său un teanc de 

ordine scrise în grabă, Ainslie se afla din nou în marş, 
conducând submarinul Soufriere îndărăt, pe drumul pe care 
tocmai sosise. 

Venise şeful de stat major al bazei în persoană. Încercase 
să se împăuneze şi să facă paradă de vechiul lui optimism, 
dar, asemenea impresionantei linii de apărare din Singapore, 
şi el părea să nu mai conteze. 

5 
PRINSE PE PICIOR GREŞIT 


NEA 


Cele treizeci şi şase de ore care urmară după plecarea 
submarinului Soufrière din insula Singapore au constituit o 
încercare pentru nervii tuturor. Nu din pricina perspectivelor 
de luptă sau de pericol imediat, ci tocmai din cauza lipsei 
unor asemenea perspective şi a senzaţiei de totală izolare. Pe 
Soufrière, aceasta din urmă era mai evidentă decât pe o navă 
mică. În cazul unui submarin de dimensiuni mai modeste, 
ajunge să te foieşti prin compartimente şi să te ciocneşti de 
cineva, sau să te izbeşti ori să te înghesui printr-un tambuchi 
sau o uşă etanşă. Ştii tot ce se întâmplă cu fiecare dintre 
ceilalți, ca să nu mai vorbim de navă în sine. 

Pe măsură ce se scurgeau orele şi giganticul submarin 
înainta spre nord, paralel cu coasta malaieză, tensiunea 
sporea părând să devină tot mai reală şi mai personală. 
Oamenii îşi ieşeau din fire şi ofițerii sau marinarii rosteau 
mult mai multe amenințări decât îşi amintea Ainslie să fi 
auzit vreodată la bordul altei nave. 

În timpul nopţii, când ieşeau la suprafață să navigheze 
numai cu motoarele termice şi să-şi încarce bateriile, 
ascultau cu îngrijorare ştirile sosite prin radio. Nu spuneau 
mare lucru despre inamicul din Malacca, consemnau doar 
încăierări în junglă, ciocniri între patrule şi alte evenimente 
lipsite de semnificaţie. Dar aflară veşti noi în legătură cu 
Pearl Harbour. Cinci nave de linie fuseseră scufundate şi 
multe alte nave şi instalații scoase din funcţiune pe o 
perioadă îndelungată. 

Un crainic american, cu vocea înecată de paraziți, fusese 
auzit declarând: „Vom rămâne până la capăt alături de aliaţii 
noştri!” Ceea ce stârni urale ironice din partea ascultătorilor 
din submarin. 

Ainslie părăsea arareori postul central. Era foarte conştient 
de încordarea în care se afla echipajul, de amărăciunea 

provocată de felul în care fuseseră tratați la Singapore. Doar o 
singură scânteie de resentiment la bordul navei ar fi dus la 
necazuri mult mai mari. E posibil ca Soufriere să fi fost prea 
masiv pentru aceste ape de coastă, dar era singurul 
submarin pe care-l aveau la dispoziție. Departamentul de 
Informaţii din Whitehall nu avea habar cât de aproape de 
eşuare fusese planul său de a captura submarinul Soufrière. 
În chiar acest moment, dacă nava s-ar fi aflat sub control 
japonez sau german, ar fi putut să blocheze căile de 
aprovizionare engleze de la Capul Bunei Speranțe până în 
America de Sud. Dacă exista vreo dreptate pe lume, Critchley 
ar fi trebuit readus în Anglia şi promovat într-un post unde 
şi-ar fi putut desfăşura cu mai mare folos talentele. 

Când Ainslie se hotări, în sfârşit, să fure o oră de somn în 
cabina lui, abia îşi lăsase capul pe pernă, că se şi auzi 
chemat: „Comandantul la postul central!“ 

Reacţia lui a fost automată, golită de gândire. O secundă 
şi-a astupat ochii şi urechile la vibraţiile comenzii, pentru ca 
în clipa următoare să alerge de-a lungul culoarului lustruit, 
năpustindu-se la capătul prova al postului central. 

Ridgway, ofițerul cu torpilele, era de cart, Ainslie îl ştia a fi 
un om foarte retras, cu trăsături impasibile, de gânditor, o 
persoană care ar fi fost pierdută dacă n-ar fi avut o problemă 
de soluționat. 

— Ei? 

Ainslie se oprise lângă  periscoape, controlându-şi 
respirația, aşa cum se învățase să procedeze de-a lungul 
anilor. Se putuse întâmpla orice. O stricăciune mecanică, o 
infiltrație, o boală gravă a unuia dintre oameni, pe toate 
trebuia să le rezolve el. Şi se putea întâmpla orice. 

Ridgway îi spuse: 

- Domnule comandant, servantul de la ASDIC“ raportează 
că a detectat slabe efecte hidrofonice în  relevment 
zero-patru-zero. Diesel. 

Ainslie dădu din cap, străduindu-se să nu-şi muşte buzele, 
în timp ce se îndrepta spre hartă şi se apleca peste ea, 
aprinzând, cu un țăcănit, lampa de deasupra capului. Studie 
calculele atente ale lui Forster şi punctele navei marcate în 
creion. Soufrière naviga spre nord-vest cart la nord, 

aflându-se la aproape cincizeci de mile de coasta malaieză. 
Adâncimea era mijlocie. Treizeci până la patruzeci de braţe. 

Ainslie străbătu pardoseala de oțel şi se opri în spatele 
servantului care-şi ajusta şi reajusta cadranul hidrofonului, 
folosindu-şi o mână pentru a-şi lipi casca mai strâns de 
ureche, ca nu cumva să-i scape ceva. Ainslie îşi amintea şi de 
numele omului: Walker. Un operator bun şi cu experiență. 
N-avea nici un rost să vorbească înainte ca Walker să fi 
terminat. Lasă-l să decidă singur, să nu-i bage el cumva idei 
în cap. 

Walker rosti rar: 

- Două  dieseluri, domnule comandant. În relevment 
constant zero-patru-zero. Se apropie. 

Ridgway îşi frecă bărbia: 

- O navă de-a noastră. 

- N-aş crede. 

Dar gândurile lui Ainslie făureau un plan. Era vorba 
probabil de o navă inamică de sprijin. Îşi lipi şi el o cască de 
rezervă la ureche şi ascultă. Erau, într-adevăr, motoare 
diesel. Pulsau regulat, încrezător. Ca bătaia unei inimi 
venind, pe întinsul mării, către el. 

Se întoarse spre timonier şi văzu repetitorul giro ticăind 
uşor, într-o parte şi în alta, iar indicatorul de adâncime 
rămânând fix la nouăzeci şi şase de picioare. Îi veni să 
zâmbească. Citea măsurătorile în metri, după tipicul francez, 
dar el calcula în gând tot în picioare şi brațe. Unele dintre 
etichetele lipite de Lucas începuseră să se cojească de pe 
cadranele şi manetele comenzilor, dar se părea că nimeni nu 
mai avea nevoie de ele. Marinarii sunt o speță foarte 
adaptabilă. 

Oricum, era mai bine decât să pluteşti în necunoscut. 

- Claxonul, vă rog, spuse el. 

Când chelălăitul tânguitor răsună prin compartimentele 
navei şi oamenii îşi ocupară în grabă posturile de luptă, 
Ainslie se reîntoarse la hartă. Îl simți pe Forster lângă el, la 
pupitrul de navigație, şi-i spuse: 

- Schimbăm drumul. la cap compas zero-zero-cinci. O să-i 
aruncăm o privire. 

Quinton se află lângă timonier şi lângă servanții cârmelor 

de asietă, mestecând rămăşiţele unui sandviş. 

- Nava gata de luptă, toate porțile etanşe închise, domnule 
comandant. 

- Foarte bine. Îi zâmbi. Probabil că nu-i decât o falsă 
alarmă, ofițer secund. 

- Cârma tribord zece. Ţine cap compas zero-zero-cinci, 
comandă Forster. 

- Zero-zero-cinci, domnule locotenent, mormăi Gosling. 

- Zgomotul continuă să se apropie, domnule comandant, 
zise Walker. Acelaşi relevment, apreciez distanța la vreo patru 
mii iarzi. 

- Foarte bine. Ainslie îşi privi ceasul. Ridicaţi nava la cota 
periscopică. Când cartnicul mecanic repezi mâna spre levierul 
respectiv, Ainslie îi spuse pe un ton sec: Încet şi uşor. Doar 
ca să ne convingem. 

Îl auzi pe Halliday bombănind ceva către asistentul său 
suprazelos. 

- Patrusprezece metri, domnule comandant. 

— Linişte în navă! 

Ainslie verifică  relevmentul şi se uită la servantul 
periscopului. 

- Foarte încet, ai înțeles? 

Omul dădu din cap şi vânji cu nervozitate: 

- Da, domnule comandant. 

Ainslie se aplecă şi aşteptă în timp ce periscopul luneca 
uşor din puțul lui. Apucă cu grabă mânerele şi aproape că 
îngenunche pe punte ca să poată scruta prin ocular chiar din 
primul moment. Vedea în mintea lui tubul de bronz, lung şi 
uleios, lunecând în sus, spre suprafață, spre aerul curat. Îşi 
încorda brațul şi-l scutură, făcând semn servantului să se 
oprească. Stătea încovoiat, mişcând mânerele cu multă 
prudenţă, urmărind cum imaginea din lentile se preschimbă 
dintr-o pată informă, albastră-verzuie, în ciorchini de bule 
micuţe, şi apoi, când periscopul ieşi la suprafață, într-o 
strălucire care-i arse pupilele. 

Mişcă periscopul pentru a face un tur complet de orizont, 
uitând cu totul de figurile încremenite şi de mecanismele 
ticăitoare care-l înconjurau. Adevărata lui lume era acolo, pe 
apă. O privire rapidă în sus, încheietura mâinii arcuindu-se 

în jurul mânerului, pentru a-i înălța „ochiul” către albastrul 
cerului. Nici o scânteiere fugară care să trădeze avioane sau, 
mai rău, arcul înspăimântător descris de elicea vreunui avion 
în picaj, gata să-şi atace prada, cu zgomotul motoarelor 
amuţit în acea altă lume de la suprafață. 

Dar nu se vedea nimic. Spuse: 

- Raportaţi-mi poziția țintei. 

Din compartimentul ASDIC auzi glasul ferm al lui Walker: 

— Relevment zero-cinci-zero. Uşoară schimbare de drum. 
Rotaţiile ca şi mai înainte. Nici o creştere de viteză. 

Ainslie făcu un semn din cap către servantul periscopului: 

- Sus, până la capăt! 

Orientă periscopul spre poziția indicată şi se înălță o dată 
cu el până la punctul de oprire. 

— Jos periscopul! 

Apoi se îndreptă spre masa hărților, comunicând: 

- O navă mică de patrulare. Japoneză. 

Îşi auzi propriile cuvinte răscolind ca un vânticel printr-un 
morman de frunze uscate şi adăugă: 

- Probabil escorta vreunui vas cu trupe de debarcare. 

Îşi răsuci capul când îl auzi pe Quinton exclamând furios: 

- De-am putea şti ce se întâmplă! Aşa suntem ca un orb 
într-un câmp minat. 

Ainslie se gândi la imaginea fugitivă, încețoşată, pe care 
tocmai o zărise. O teugă înaltă, un coş scund şi gros, înclinat, 
şi mai multe umbre mai jos de comandă, probabil tunuri. La 
o depărtare de două mile nu era prea uşor să desluşeşti 
multe, chiar cu lentile de maximă putere. Dacă marea n-ar fi 
fost calmă şi întinsă ca o foaie de hârtie n-ar fi putut vedea 
absolut nimic. Imaginea întrezărită din vreme îi dăduse o 
marjă de siguranță, foarte necesară, dacă avea de gând să 
împiedice ca nava de patrulare să ţintuiască submarinul 
Soufrière între ea şi coastă, până ce urmau să-i sosească de 
pe undeva ajutoare. Un avion înștiințat la timp putea detecta 
uşor contururile de balenă ale submarinului, chiar dacă 
acesta se afla în imersiune. 

- Pornim atacul! Tuburile de la unu la patru! 

Îl urmări pe Ridgway care răsucea butoanele „storcătorului 
de fructe”, cum fusese poreclită masa de calcul, aşteptând să 

o alimenteze cu datele de relevment, distanță şi adâncime de 
lansare, necesare torpilelor lui. 

— Sus periscopul! 

Îl manevră cu mare prudență. Iată nava, acum aproape cu 
prova spre submarin, înclinându-se uşor în timp ce executa o 
mică schimbare de drum. Îl simţea pe ajutorul lui Ridgway 
privind cu concentrare inelul de alamă al periscopului pe care 
erau gradate relevmentele, semnele succesului sau ale 
eşecului. 

Ainslie se încordă până la ultima fibră, urmărind micuța 
siluetă. 

- Asta e relevmentul! Distanţa este... fir-ar să fie! Se dădu 
un pas îndărăt. 

- Jos periscopul! îi aruncă o privire lui Quinton. Distanţa e 
mai mică de patru mii de iarzi. Dar mai este o navă în pupa 
celei dintâi. Remorcată, cred. O navă de debarcare, după 
toate probabilitățile. 

- Tuburile de la unu la patru sunt gata, domnule 
comandant. 

— Sus periscopul! 

Din nou fugitiva scrutare a mării şi a cerului şi apoi a 
obiectivului în sine. Acum nava apărea mult mai distinctă. 
Mai reală. Deci nu-şi schimba drumul, ci se balansa sub 
efortul de a trage remorca greoaie. 

- Capacele tuburilor, prova deschise, gata de lansare! 

Fusese glasul lui Ridgway, frământându-se cu problemele 
lui. Soufriere era o navă foarte modernă, care o luase înaintea 
tehnicii epocii sale, asemenea celor mai recente submarine 
„U“. Putea să lanseze o jerbă în evantai către ţinta sa, chiar 
dacă în clipa aceea era orientată cu prova în direcția opusă. 
Pe Tigress trebuia să îndrepți tot submarinul spre nava 
vrăjmaşă, ca pe o armă, aşa încât, în timp ce lansai, 
continuai să te expui din plin primejdiei. 

Ainslie se repezi din nou la masa cu hărți, mai înainte ca 
periscopul să-şi fi reluat locul în puțul său. 

Gheara de compas a lui Forster era pusă pe linia coastei. 

— Aici e un loc de ancoraj, domnule comandant. La sud de 
Pattani. Probabil că se îndreaptă spre acest punct. 

Ainslie cercetă harta. Dacă japonezii se arătau atât de 

siguri de ei încât se apropiau de coastă fără o escortă 
serioasă şi fără sprijin aerian, însemna că înaintarea lor se 
desfăşura cu succes. Chiar cu prea mare succes. Spuse: 

— Vreau să mai arunc o privire. 

Aşteptă, încercând să-şi relaxeze muşchii cefei şi ai 
spatelui, în timp ce tubul periscopului se înălța iar din put. 

Urmări muchea întunecată a teugei detaşându-se în partea 
dreaptă a lentilei şi înaintând în rețeaua firelor reticulare, 
vrând parcă să le străpungă. 

- Fiți gata! 

Auzi glasul lui Ridgway ca un şuier strident, aproape 
acoperit de țac-țac-ul „storcătorului de fructe”. 

- Gata, domnule comandant. 

- Lansează tubul unu! 

Corpul navei se hurducă uşor, de parcă atinsese o 
buturugă plutitoare, dar nimic altceva nu trădă primejdia 
torpilei care lunecase din tubul ei. 

Ainslie trânti mânerele periscopului. 

- Jos periscopul! Continuaţi lansarea după contor! Cotă 
treizeci metri,  închideți uşile etanşe în vederea 
bombardamentului cu grenade A/S. 

Pe panoul lui Ridgway, luminițele roşii licăriră una câte 
una, până când i se auzi glasul: 

- Toate patru torpilele lansate, domnule comandant! 

- Cotă treizeci metri, domnule comandant! 

- Schimbăm drumul, ofițer cu navigația. Vino la 
trei-unu-zero. Pregătiți tuburile pupa, în caz că nu l-am 
nimerit şi vine după noi. 

Ainslie se sprijini de o portavoce, în timp ce submarinul se 
înclina schimbându-şi direcția. Vedea, cu ochii minţii, cele 
patru torpile, de parcă s-ar fi aflat şi el afară, în adâncuri. 
Răspândindu-se într-un evantai mortal, care înainta cu 
cincizeci de noduri. 

Ridgway, cu fața încordată, privi contorul. Forster îl 
urmărea, iar degetele lui Quinton băteau darabana pe 
spătarul scaunului unuia dintre servanții cârmelor de asietă, 
în timp ce ochii îi erau ațintiți pe curbura corpului rezistent 
al navei. 

Explozia, urmată de alte două la intervale regulate, a fost 

mai curând un puternic pârâit, decât o bubuitură. Cea de a 
patra torpilă nu făcuse impact, dar, în împrejurările date, 
Ainslie s-a considerat satisfăcut. 

— Cotă periscopică! 

Îl văzu pe Ridgway întinzându-se să-l bată pe umăr pe 
ajutorul său şi îşi imagină cum torpilorii asudaţi se 
pregătesc, în compartimentul prova, să reîncarce tuburile 
goale. 

- Zgomotul a încetat, domnule comandant, raportă Walker. 

Când periscopul străpunse suprafața apei, Ainslie mai avu 
timp să vadă prova navei de patrulare alunecând înspre 
adânc într-un uriaş talaz de spumă clocotindă, în timp ce, 
deasupra, fumul exploziei atârna neclintit pe cer, de-ai fi zis 
că nimic n-avea să-l şteargă vreodată. 

- Am făcut o treabă bună, domnule comandant, strigă 
Quinton. Întocmai ca pe vremuri. 

Râdeau cu toții cu gura până la urechi, ca nişte şcolari 
fericiți. 

Un telefon bâzâi în caseta lui ca o albină captivă, apoi se 
auzi vocea unui mesager: 

- Comunicare radio, domnule comandant. 

Ainslie îi făcu semn lui Quinton să-i preia locul lângă 
periscop. Întinse mâna după receptor, găsind timp să se mire 
că telegrafistul folosise recepţia radio în timp ce submarinul 
se aflase atât de aproape de suprafață. În ciuda pregătirilor 
sumbre şi a exploziilor, el îşi văzuse netulburat, de treaba lui. 

— Aici comandantul! 

Glasul lui Vernon sună încordat. 

-A fost doar o comunicare trunchiată, domnule 
comandant. Probabil un anunț al armatei de uscat, printr-o 
stație de bătaie mică. 

— Anume? 

- Navele Prince of Wales şi Repulse, domnule comandant. 
Amândouă scufundate, chiar în timp ce noi atacam. 

- Mulţumesc. Puse receptorul la loc şi se uită la Quinton şi 
la ceilalți, spunându-le: Forţa Z a fost nimicită! 

Le urmări fețele care încremeneau, zâmbetele care le 
piereau de pe buze. În fața unei pierderi atât de dezastruoase, 
mica lor victorie apărea jalnică. 

Quinton rupse primul tăcerea. 

- Poate că s-au înşelat. Vreun idiot o fi încurcat 
comunicările. 

Se uitară unii la alții, fiecare dintre ei ştiind în sinea sa că 
nu era vorba de nici o greşeală. 

- Ofiţer cu navigația, reluăm drumul şi imersiunea inițială! 
Liber de la posturile de luptă şi imersiune. Apoi, 
adresându-se lui Halliday: Oamenii dumitale s-au comportat 
bine, domnule mecanic şef. Dârzi ca o stâncă. 

Simple cuvinte, afurisite de cuvinte. Dar făceau parte din 
joc. Necesara prefăcătorie. 

Se deplasă în centrul postului de comandă, în parte 
privind, în parte ascultând. Veştile interceptate de Vernon vor 
face în curând ocolul întregii lumi. Forța Z fusese distrusă 
într-o clipită. Poate că luaseră contact cu o escadră mai 
puternică şi se scufundaseră luptând. Dar oricum s-ar fi 
petrecut lucrurile, rezultatul era acelaşi. Raportul de forțe 
navale se schimbase în favoarea inamicului. Cele două nave, 
scutul esenţial, fuseseră prinse pe picior greşit, fapt pentru 
care plătiseră prețul, un preț îngrozitor. 

Mai târziu, în cabina lui, în timp ce pretindea că mănâncă, 
jucându-se cu furculița în farfurie, Ainslie se gândi la cele 
două bastimente. Prince of Wales era o navă nouă, cu prea 
puţină istorie în urmă-i, în afară de faptul că fusese de față la 
distrugerea navei Hood, sub tunurile cuirasatului german 
Bismarck. 

Dar bătrânul crucişător de bătălie Repulse îi era bine 
cunoscut, aşa cum le era de altfel tuturor marinarilor din 
flota britanică. Repulse însemna o tradiție şi un mit, şi 
dispariția lui constituia o prevestire în plus, o nouă 
amenințare pentru însăşi existența lor. Ainslie oftă şi se 
întinse în cuşetă, în timp ce mâncarea i se sleia în farfurie. 

Se întrebă dacă vor fi vizibile unele schimbări când se va 
întoarce cu submarinul la Singapore. Poate că mai era timp 
să se acționeze, să fie ținut inamicul în frâu până când vor 
sosi întăriri noi pentru forțele din Malaya. 

- Domnul comandant la postul central! 

Îşi lăsă picioarele pe podea, iar inima începu să-i bată mai 
repede. Iar începe! 

Careul submarinului Soufrière era neobişnuit de liniştit. 
Acostat din nou la nava bază, având cea mai mare parte a 
echipajului în învoire la mal, submarinul dădea impresia că 
s-ar odihni. 

Locotenentul Farrant, ofițerul cu artileria, şedea într-un 
colț, total cufundat într-un număr al revistei „,Lilliput“, vechi 
de o lună. Locotenentul Forster, care era ofițer de gardă, 
recitea pentru a nu ştiu câta oară scrisoarea care-l aşteptase 
la întoarcerea lui Soufrière la Singapore. Era de la Daphne. O 
scrisoare speriată, incoerentă, al cărei efect, era sporit de 
senzația de depărtare şi neajutorare. Va fi nevoită să 
povestească totul mamei ei. Şi când soțul i se va întoarce 
acasă... Din loc în loc scrisoarea era pătată. Forster şi-o 
imagina pe Daphne plângând în timp ce aşternea ultima 
parte. „Dacă nu există altă cale, mă omor!“ 

Forster îşi înălță ochii, disperat. „Dumnezeule mare!“. 
Citise scrisoarea iar şi iar. Şi pe măsură ce o recitea, lucrurile 
i se înfățişau tot mai rău. 

Farrant îi aruncă o privire, peste marginea revistei: 

— Necazuri? 

Din celălalt colț al careului, locotenentul Christie, pilotul 
din rezerva de voluntari, se uita cu interes la cei doi. 
Adulmeca tensiunea dintre ei, aşa cum adulmecă un animal 
mirosul de sânge. 

— Nu-i nimic. 

Forster îşi cobori privirile. Furios pe el însuşi. Începuse să-l 
urască pe Farrant. Suficiența lui, aroganța îngâmfată. 

Întocmai ca în prima lor patrulare, care se încheiase în 
dimineața acelei zile. După atacul asupra navei japoneze şi a 
remorcii sale, care fusese identificată ca fiind o navă de 
debarcare plină cu oameni şi provizii, nu mai întâlniseră 
mare lucru. Câteva vase de pescari, ieşite în larg de nevoie, 
un cargobot ruginit, pe care comandantul îl scufundase după 
ce ordonase echipajului să-l abandoneze, şi apoi un ponton 
mare de debarcare. 

În timpul atacului, când se alăturase lui Ainslie şi 
celorlalți, Forster uitase de necazurile lui personale. Urmărise 

tot timpul fața lui Ainslie, îi cântărise expresia de fiecare dată 
când periscopul era trimis din nou în puţțul lui, îi ascultase 
descrierile şi rapoartele, verificase punctul-navei şi trasase 
drumul parcurs. „Un ponton de debarcare cu adevărat mare“, 
spusese Ainslie. O privire aruncată fără rezultat într-un 
exemplar vechi din „Albumul navelor de luptă” şi o alta într-o 
colecție mai recentă de siluete de nave le-a dat ideea că ar fi 
putut să fie un ponton pentru debarcarea tancurilor, de 
considerabilă valoare. 

Se mişca foarte lent, fiind zdravăn încărcat cu blindate, 
ziezagând greoi, ca o uriaşă cutie de pantofi pe marea calmă. 

Forster nu văzuse vasul nici o clipă, dar Ainslie descrisese 
fiecare detaliu cu experiența sa de a relata, aşa încât acum, 
privind în urmă, era ca şi cum şi-ar fi reamintit de un film 
sau de o fotografie. 

Ainslie hotărâse să folosească tunurile submarinului. Mai 
întâi, pentru că ar fi fost necesară o întreagă jerbă de torpile 
şi nu exista încă nici o garanție că acestea vor putea fi 
înlocuite, torpilele franceze fiind deosebite ca dimensiuni de 
cele britanice. Pe de altă parte, pontonul de debarcare avea 
un pescaj foarte mic şi ar fi fost posibil ca torpilele să treacă 
pe sub el, fără să-l atingă. 

Forster îi aruncă o privire rapidă lui Farrant. Era din nou 
cufundat în revistă. Ochii pironiți fără să clintească îl făcură 
să-şi spună că studiază, probabil, poza unui nud. 

Atacul însemnase marea ocazie a lui Farrant şi adevărul 
este că se descurcase foarte bine, mai cu seamă că era vorba 
de prima salvă trasă din marea turelă a submarinului. Cu 
corpul navei abia ieşit la suprafața apei, tunurile fuseseră 
îndreptate asupra pontonului de debarcare. Înăuntrul 
submarinului, toți membrii echipajului stăteau încordați, 
asemenea atleților în aşteptarea semnalului de start. În 
special mecanicul şef şi secundul. Totul trebuia pândit şi 
prevenit, orice subită schimbare de flotabilitate, orice factor 
necunoscut care ar putea determina pierderea controlului 
asupra submarinului. Loviturile tunurilor — fiecare dintre ele 
trăgând pe rând - constituiseră pentru Forster o experiență 
nemaiîntâlnită până atunci. Bubuitura avusese reverberațţii 
prelungite, ca un tunet gigantic, iar şocul de recul al fiecărui 

tun în parte zguduise nava ca un imens cutremur de pământ. 
Ce-or fi însemnat acestea pentru oamenii de pe pontonul de 
debarcare, nu putea decât să ghicească. 

În primul rând, apariția turelei şi a  chioşcului 
submarinului înălțându-se încet prin apa cristalină şi apoi 
cele două tunuri binate îndreptându-se spre ei ca o pereche 
de ochi negri, necruţători. 

Auziseră vuietul vasului inamic care se despicase în timp 
ce se scufunda, încărcătura de blindate contribuind la 
distrugere şi grăbindu-i sfârşitul. Cu atât mai bine. Probabil 
că transporta combustibil cu un număr ridicat de octani, iar 
chinurile echipajului şi ale pasagerilor nu au putut fi 
mântuite decât de mare. 

După ce submarinul intrase din nou în imersiune, Ainslie îl 
chemase pe Farrant. Forster se uita acum la el. Înțepat şi atât 
de încântat de sine, încât ar fi suferit de-ar fi trebuit să 
ascundă acest lucru. 

Se gândi şi la comandant. E bine să-l ai pe Ainslie şef. 
Foarte rar i se întâmpla să ridice vocea şi nu era niciodată 
sarcastic. Dar Forster simțea că nu-l cunoaşte cu adevărat. 
Ainslie îi ceruse ofițerului cu artileria să mulțumească, în 
numele său, oamenilor de la turelă, precum şi celor de la 
magazia de muniții şi de la liftul pentru ridicarea proiectilelor. 

Forster îşi mută privirea la peretele curb de la capătul opus 
al careului. Asemănător cu o cuşcă de ascensor, era suportul 
principal al marii turele de deasupra şi constituia calea pe 
care urca muniția de la magazie până la încărcătorii fiecărui 
tun. Era, într-un fel, inima submarinului, un simbol de 
extraordinară trăinicie şi forță. 

Îşi întoarse capul când îl auzi pe Christie spunând: 

- Mă întreb unde-o fi comandantul? 

- E cu amiralul şi cu şeful de stat major, răspunse Farrant 
tăios. Discută, probabil, ruta viitoarei noastre patrulări. 

- Ţi-a comunicat ţie, da? întrebă Christie, zâmbind lenevos. 

Farrant se încruntă. 

- Dacă ai fi fost de mai multă vreme în serviciu activ, sau 
dacă ai fi fost ataşat la marină pe durata războiului, ai fi 
înțeles şi tu atâta lucru. 

- Zău? 

Christie se rezemă de spătarul scaunului, amuzându-se. 
Făcuse multe la viața lui şi zburase pe câteva rable 
inimaginabile. Chiar şi de când executa zboruri în marină 
avusese câteva misiuni ciudate, dar aceasta de acum le 
întrecea pe toate. Un zburător într-un submarin. În timpul 
patrulării nu fusese decât un simplu spectator, ținându-se 
cât mai aproape de Forster şi de maistrul cu navigația, astfel 
încât să poată studia hărțile cu modificările lor şi ansamblul 
zonei unde i s-ar fi putut ivi în curând prilejul de a zbura. La 
treizeci şi unu de ani, era printre cei mai vârstnici ofițeri de la 
bord. Şi aceasta îl amuza. Unii, ca de exemplu, 
sublocotenentul Southby, un tânăr subțirel, cu obraz 
trandafiriu, care servea ca ajutor al lui Farrant la turelă, 
având în mod suplimentar şi sarcina de şef al echipei de 
abordare - ce-o mai fi însemnând şi asta? -vădeau o 
nesiguranță nervoasă în toate domeniile. Alţii, mai în vârstă 
cu un an sau doi decât Southby, aveau o încredere în ei ca de 
uriaş şi cunoştinţe ca de copil. 

Christie răspunse: 

- Ţinând seama de felul cum se duce războiul ăsta, nu cred 
că voi avea timp să învăţ mult mai multe. 

Farrant îi aruncă o privire ucigătoare, de parcă rostise cine 
ştie ce insulte. 

- Cum îndrăzneşti să vorbeşti astfel? Se ridică în picioare şi 
începu să se învârtească prin careu ca un animal în cuşcă. 
Când două nave mari au fost scufundate, când atâția oameni 
şi-au pierdut viața vitejeşte, tu... 

Ochii lui Christie îl urmăreau pe ofițerul cu artileria, care 
se foia încoace şi încolo. 

- Baliverne! răspunse el cu voce calmă. Comandantului 
Forței Z i s-a spus că aeroportul Kuantan fusese evacuat, 
pentru că fiecare fugea cu coada între picioare de frica 
japonezilor. Ştia foarte bine că nu are acoperire aeriană 
pentru navele lui. 

Farrant se oprise ca împietrit în fața scaunului lui Christie, 
lângă picioarele întinse ale acestuia. 

- Vorbeşti de navele scufundate şi de vitejii care s-au dus 
la fund, continuă aviatorul. Dar de ce nu te gândeşti la 
dobitocii care i-au împins acolo? 


92 


Christie simțea cum îl năpădeşte un val de furie. Îi 
reveneau în minte toate experiențele lui. Portavionul pe care 
se aflase în Creta, puntea de zbor explodând brusc într-o 
uriaşă ciupercă de flăcări mistuitoare. Oameni arzând ca 
torțele, alergând în cerc, avioane aruncate peste bord, în 
vreme ce portavionul pornise să se răstoarne cu chila în sus. 

- Fără acoperire aeriană, navele sunt, de la bun început, 
sortite pieirii. Chiar înainte de început. Idioți mărginiţi, 
capete astupate! Parc-ar fi o întrecere cine ucide mai mulți 
de-ai noştri: inamicul sau înaltul nostru Comandament! 

Farrant îşi revenise treptat. 

- Dacă te mai aud vreodată rostind asemenea cuvinte... 

Se răsuci pe călcâie şi ieşi din încăpere cu paşi apăsați, 
răsturnându-l aproape pe Sawle care venise să pună masa 
pentru ceai. 

— Cred că l-ai cam supărat, Jack, spuse Forster. 

Christie privi cu ochi împăienjeniți spre podea. 

- Îmi pare rău, nu mă refeream la tine, ştii tu. Dar Farrant 
va ajunge într-o bună zi amiral. Cei de teapa lui întotdeauna 
răzbesc. 

Apoi se ridică în picioare şi-şi cercetă ceasul. 

- Cred c-o să caut o ocazie să mă ducă pe Magistrală până 
la club. Nu mi-ar strica vreo două halbe la gheață. Dac-or să 
mă lase să intru în local, spuse făcând cu ochiul. 

Rămas singur, Forster scoase iar scrisoarea din buzunar şi 


începu s-o recitească. 

Ainslie se rezemă de spătarul scaunului de trestie împletită 
şi trase din pipă. Se afla împreună cu Critchley în la şedinţa 
contraamiralului Arnold Granger. Acesta era un om voinic, 
rotofei, prea scund pentru greutatea lui, silueta-i îndesată 
fiind accentuată de albul imaculat al cămăşii şi de şortul pe 
care-l purta. Granger avea o chelie prematură, mărginită de 
fiecare parte a capului de câte o fâşie de păr nisipiu, pufos ca 
nişte fulgi. I se adresă: 

- Te-am chemat aici, căpitan-comandor Ainslie, întrucât 
socotesc că de când ai sosit din Anglia nu ai fost folosit aşa 
cum trebuie. 

Şi Granger fuma o pipă, pe care o agită în aer ca pe un 
deget negru când adăugă: 

- Pe de altă parte, să nu-ţi fie cu supărare, dar nu eşti 
omul cel mai comod cu care am avut eu de-a face. Zâmbi, cu 
un aer şăgalnic, conspirativ. Dar avem nevoie de orice minte 
cu experiență pe care putem pune mâna, continuă el. 
Comandantul Şef m-a asigurat că forțele de întărire se şi află 
pe drum. Până să ajungă însă convoaiele cu trupe aici, pot 
trece săptămâni, uneori chiar şi luni de zile. Avem nevoie de 
avioane de vânătoare moderne, de infanterie experimentată 
şi, mai ales, de posibilitatea de a-l lovi pe inamic înainte de a 
apuca să înainteze şi mai mult spre sud. 

Se îndreptă spre o hartă de perete şi o derulă până la 
capăt. Apoi adăugă pe un ton mai potolit: 

- Vedeţi această linie, domnilor? 

Ainslie se aplecă, îngrozit. O bandă galbenă, ondulată, 
indica înaintarea inamicului spre interior. Era incredibil. 
Încercă să rememoreze evenimentele, să-şi aducă aminte cât 
timp trecuse de la acea scurtă comunicare radiodifuzată cu 
privire la raidul aerian, urmată de ştirea referitoare la Pearl 
Harbour. În total, nu mai mult de zece zile. Şi, în acest scurt 
interval, armatele japoneze străpunseseră toate liniile de 
apărare pe coasta de nord-est a Malayei. După cele indicate 
de banda galbenă a amiralului, care la data asta precis că era 
depăşită, s-ar îi spus că nimic nu putea împiedica inamicul 
să taie peninsula în jumătate, de la Marea Chinei de Sud, 
până la strâmtoarea Malacca. Şi, peste alte zece zile, până 
unde aveau să mai ajungă? 

Amiralul continuă: 

- După cum vedeți, nu prea avem timp la dispoziţie. 
Problema principală nu constă în lipsa de trupe, ci în lipsa de 
militari experimentați în luptă. Dispunem de brigăzile 
indiene, de australieni, de voluntarii malayezi şi, desigur, de 
regimentele britanice. Îşi lăsă ochii în jos şi începu să se joace 
cu pipa, încercând să ia o hotărâre. Apoi spuse fără ocolişuri: 
Ca număr, probabil că îi întrecem pe japonezi şi bănuiesc că 
ştiţi şi acest lucru. 

Ainslie se uită la el, înțelegându-l, dându-şi seama de 
răspunderea pe care o purta. De când venise la Singapore, 

acesta era primul ofițer superior care vorbea sincer şi 
deschis. Granger fusese, pare-se, însărcinat cu cercetarea în 
largul coastelor şi cu pregătirea de luptă şi fusese numit la 
acest Cartier General fără nici un preaviz. Doar pentru că era 
o minte mai luminată decât predecesorul său, sau ca un tap 
ispăşitor, dacă lucrurile ar fi ieşit prost. Era prematur să-ți 
poți da seama care din două. 

Critchley se întoarse spre Ainslie, făcându-şi scaunul să 
scârțâie. 

- Domnul amiral spune că moralul populaţiei civile este un 
factor foarte important. Dacă începe să se destrame, atunci şi 
trupele noastre îşi vor pierde curajul. În prezent, forțele din 
nord se regrupează după o serie de replieri strategice. 

Ainslie încercă să detecteze o undă de amărăciune în 
spusele lui. De destul de multă vreme, retragerile trupelor 
erau denumite „replieri strategice”. Acasă, cititorii de ştiri 
vorbeau adeseori cu uşurinţă de acțiuni de patrule şi de 
uşoare pierderi. Li se păreau acceptabile. 

Dar Critchley era din nou alertat. Angajat. Căutând o 
soluție. 

- Rapoartele sunt proaste, urmă Granger. Inamicul 
foloseşte teroarea ca pe o armă. Am primit mai multe relatări 
despre torturi, decapitări, violuri şi Dumnezeu mai ştie ce. 
Dacă nu-i stăvilim pe ticăloşi, retragerea se va transforma în 
derută şi puhoiul o să măture totul până aici, la Magistrală şi 
la strâmtoarea Johore. 

— Şi mai departe, în interiorul insulei, întări Critchley. N-or 
să se oprească la strâmtoare. Oricum, în timpul refluxului 
apa nu-i mai adâncă de patru picioare, aşa mi s-a spus. 

Granger se încruntă îngrijorat. 

- Asta înseamnă că cineva şi-a dat drumul la gură. E 
adevărat, fireşte. Dar ştiţi cum sunt englezii, pentru ei orice 
fâşie de apă e Canalul Mânecii. Înseamnă siguranţă. 
Separare. 

Ainslie se ridică în picioare şi se îndreptă spre harta din 
perete. Era greu să-ți închipui lupte înverşunate acolo, în 
junglă, sau chiar provele navelor de patrulare lunecând sub 
apă, sau pontoanele de debarcare zburând sfărâmate de 
tunurile lui Farrant. 

Din afara încăperii lunguiețe şi răcoroase răzbeau un piuit 
strident de pasăre, glasul unei femei tinere care cânta în 
bucătărie, pasul măsurat al unui polițist băştinaş pe aleea 
aşternută cu pietriş de sub fereastră. Relaxat, simțindu-se în 
siguranță. 

Amiralul îşi umplu pipa cu mişcări repezi, sacadate. 

- Fapt este că nu putem aduce aici unități de suprafață ca 
să sprijine trupele de uscat. N-avem nici avioanele necesare, 
nici aerodromurile de pe care să opereze acestea. Am şi 
pierdut câteva nave de patrulare împinse la coastă. Nu pot 
risca unități mai mari pentru că s-ar putea — îl privi pe Ainslie 
drept în ochi — s-ar putea să fim obligați să evacuăm. 

Ainslie dădu din cap. Iarăşi? Dunkerque. Norvegia. Olanda. 
Grecia şi Creta. Oricum, aici era altfel. Nu existau falezele din 
Dover, nici mările înguste de pe care navele să poată culege 
trupele epuizate. Ceea ce constituise cândva adevărata tărie a 
insulei Singapore, îi apărea acum drept ceva total vulnerabil. 
Şi toate tunurile uriaşe instalate aici ca să apere insula erau 
orientate, neputincios, în direcția inversă. Cu glas tare 
întrebă: 

- Doriţi să mă duc din nou în nord, domnule amiral? 

- Da. 

Umbra lătăreaţă a amiralului se contopi pe hartă cu umbra 
lui Ainslie. 

— Aici, pe coasta asta, există o pungă de rezistență care ar 
putea fi întărită într-o zi sau două, numai dacă ar putea găsi 
comandamentul trupelor de uscat o soluție. Indică punctul pe 
hartă cu ţeava pipei. Uite, chiar aici. Dacă lucrurile merg rău 
şi japonezii presează şi mai mult — țeava pipei imită mişcarea 
unei trape -atunci toți oamenii de aci vor fi prinşi în 
capcană, cu spatele spre mare. 

- Bob, ai putea executa un sprijin de artilerie? 

Amiralul urmări profilul lui Ainslie. 

— Ai putea? întrebă şi el. 

Lui Ainslie i se năluci chipul lui Farrant pe harta din 
perete. Cu câtă bucurie folosise Farrant tunurile! Poate că 
simţise chiar o senzaţie de plăcere când urmărise, prin 
vizoarele lui puternice, moartea şi distrugerea. 

— Aş putea încerca, domnule amiral. 

Era un vis, sau, mai curând, începutul unui coşmar. În 
primele zile, nimeni nu voise să audă nici de Soufriere, nici de 
el. Şi acum, parcă nici nu mai exista altă navă şi fiecare 
aştepta un miracol de la el. Şi totuşi răspunsese: „Aş putea 
încerca”. Nu exista altă cale. 

- Când? întrebă cu glas tare. 

- Mâine dimineaţă, răspunse Critchley în locul amiralului. 

- Vei primi tot sprijinul de la bază, domnule căpitan 
comandor. Amiralul îşi reluă locul pe scaun şi-şi aținti 
privirile în gol. Apoi adăugă: Căpitanul-comandor Critchley te 
va însoți. 

Ainslie se uită la prietenul lui. 

— De ce, pentru numele lui Dumnezeu? 

Critchley ii răspunse zâmbind: 

- Ca o experiență. Pentru extinderea înaltei mele autorități. 
Sau, poate, ca să te ajut. 

Granger îşi privi ceasul. 

- Soarele a trecut bine mai sus de vergă. E momentul să 
luăm un pahar de gin, nu? Apăsă butonul unei sonerii, apoi 
spuse: Căpitanul-comandor Critchley ar putea să fie de mult 
mai mare ajutor decât ne dăm noi seama. Zâmbi. Sunt sătul 
până peste cap de cei care conduc politica marinei. 

Ainslie se îndreptă spre fereastră şi privi peste verdele 
luxuriant al frunzişului din grădină. 

Critchley îl însoțea pentru că simțea că poartă întreaga 
răspundere. Aşa cum bănuise, ideea capturării submarinului 
Soufriere fusese a lui. Şi acum, dacă lucrurile vor merge prost 
în apele acelea puțin adânci pe care le văzuse pe hartă, voia 
să-i împărtăşească şi el soarta. 

Se întoarse spre prietenul lui şi-l privi cu fermitate: 

— Am să-ți găsesc o treabă de făcut la bord. Pe nava mea 
nu-i loc pentru pasageri. 

Amiralul îi privi pe amândoi şi se simți mişcat. Poate că, 
până la urmă, mai exista, totuşi, o şansă. 

6 
A DOUA ŞANSĂ NU EXISTĂ 


Caăpitanul-comandor Gregory Critchley păşi vioi în 
strălucirea portocalie a postului central şi studie pe rând 
fiecare dintre figurile încordate. 

Domnea o linişte adâncă; tăcerea nu era ştirbită decât de 
zumzetul surd al motoarelor şi al ventilatoarelor şi de bâzâitul 
regulat al sondei ultrason. Nu se auzea nici măcar răsuflarea 
oamenilor din postul central. În lumina aceea stranie apăreau 
cu toții ireali, ca nişte figuri de ceară, dar nu înşiruite, ci 
îngrămădite în vederea unei viitoare expoziții. 

În cele două zile câte îi trebuiseră submarinului Soufriere 
ca să-şi croiască din nou drum spre nord, menținându-se în 
larg pentru a evita navele şi aviația inamică, Critchley 
avusese timp suficient să-şi studieze tovarăşii de drum. 

Refuzase oferta lui Ainslie de a împărți cu el cabina 
comandantului, ştiind bine că acesta avea, mai mult ca 
oricare altul, nevoie de izolare, atunci când o putea găsi. Îi 
făcuse însă plăcere să vină la careul ofițerilor, studiind 
adunătura pestriță care trăia, se frământa şi dormea pe 
această navă. 

Quinton, secundul, controla indicatoarele cârmelor de 
asietă, ținând câte o mână sprijinită pe spinarea fiecărui 
servant. Un om bun, deschis, inteligent. Avea o fire cam iute, 
care, la nevoie, era o contrapondere a atitudinii mai lente a 
lui Ainslie. 

Critchley privi spre locul ofițerului cu navigația, 
urmărindu-l pe Ainslie aplecat peste masa de navigație care 
vibra, fața lui reflectând lumina de sub geamul acesteia. 
Ainslie părea calm, dar Critchley ştia bine ce se petrece în el. 
Stătuse de vorbă cu mulți oameni de pe submarine, care, ca 
şi Ainslie, luaseră parte la expediții de capă şi spadă pe 
coasta inamică, cu lupte corp la corp, care făceau să ți se 
ridice părul măciucă. 

Era nevoie de mare tărie şi încă de multe altele ca să le poți 
face față. 

Alături de Ainslie, iată-l pe ofițerul cu navigația, Forster. 
Un tânăr simpatic, dar cu o povară pe suflet. Probabil o 
femeie, pe undeva. 

Halliday, la panoul de imersiune, era aidoma ofițerului 
mecanic de vapor dintr-o duzină de povestiri marinăreşti şi, 
lângă el, locotenentul francez Lucas, alt om cu un secret bine 
tăinuit. 

Locotenentul Ridgway stătea rezemat lângă „storcătorul de 
fructe” cu fața în umbră. Dar fața lui părea să fie în umbră 
chiar şi când se afla în plină lumină. Era, ca şi Halliday, un 
individ foarte rezervat. 

Ceilalți nu erau de văzut, dispăruți pe undeva prin 
compartimentele navei. Sublocotenentul Deacon, ajutorul 
mecanicului, tânărul Southby, ajutorul ofițerului cu artileria 
şi, desigur, cumplitul Farrant, care se afla, probabil, cu 
oamenii lui, în preajma turelei, pentru eventualitatea că ar fi 
nevoie de el. 

Gradaţii, de la timonierul cel gras până la timonierul 
alergător care sta lângă telefoane, erau la fel de amestecați ca 
şi ofițerii. Indivizi feluriți, care, însă, în momente ca acesta de 
față, deveneau un tot organic. 

Ainslie îl zări şi îi zâmbi. 

- Bună dimineața! Ai dormit bine? 

Critchley veni la masa hărților. Câţiva dintre oameni îl 
salutară din cap, dar uitară pe loc de prezenţa lui, pe măsură 
ce se aprindea câte o luminiță sau un cadran tremura pe 
neaşteptate, solicitându-le o atenție constantă... 

- Sawle mi-a adus un ceai. Ar fi un valet minunat. 

Ainslie îşi privi ceasul. 

- În curând se luminează de zi. Peste un minut sau două, 
arunc o privire afară. Secundul controlează asieta navei. E 
necesar să fie perfectă. Făcu un gest către hartă: Pe aici, 
fundul e la cincisprezece brațe, nu mai mult. Practic, ne 
târâm pe patul mării. Făcu o grimasă: Dar ofițerul cu 
navigația mă asigură că totul o să iasă bine. Apoi, 
aruncându-i o privire lui Quinton: E timpul să schimbăm 
drumul. Ține cap compas doi-patru-zero, rotații pentru şase 


99 


noduri. Îşi întoarse capul: Şef de echipaj, comunică mai 
departe: linişte absolută pe navă! 

- Cap compas doi-patru-zero, domnule comandant. 

- Ce-ai să vezi? îl întrebă Critchley. 

Zâmbi în sinea lui când se pomeni că şi el vorbea în şoaptă. 

- Nu mare lucru. Două dealuri. Ainslie se aplecă din nou 
peste hartă. Vezi? Dinspre mare arată ca un tricorn. 
Japonezii sunt răspândiți aici peste tot, iar trupele noastre 
sunt ţintuite locului într-un sat pescăresc. A existat şi o 
misiune religioasă prin părțile astea, dar bănuiesc că a fost 
evacuată când s-a stârnit panica. 

Timonierul alergător rosti cu glas scăzut: 

- Ofiţerul cu artileria, domnule comandant. 

Ainslie luă telefonul. 

— Aici comandantul. 

În vocea lui Farrant tremura o notă de nerăbdare: 

— Cer permisiunea să armez turela, domnule comandant. 

- După ce o să arunc o privire bună afară, tunarule. Întâlni 
ochii lui Quinton, care se uita la el din celălalt capăt al 
postului central. Şi nu uita să scoţi dopurile de la gura 
tunurilor înainte de a trage! 

— Am înțeles, domnule comandant! 

Nici urmă de chicotit în glasul lui. 

— Nu ştiu, zău, de ce mă neliniştesc, zise Ainslie. Apoi, către 
Quinton: Gata? 

Australianul aruncă o privire spre Halliday, care-i răspunse 
cu un semn scurt din cap. 

- Gata, domnule comandant. 

- Foarte bine. Cota periscopică, vă rog. Se uită spre 
Critchley: Rosteşte o rugăciune. 

Critchley se aşeză astfel încât să poată urmări cel mai mic 
detaliu: cartnicul mecanic de la purjele de aer, servanțţii de la 
cârmele de asietă care urmăreau orice semn ca submarinul 
să nu se ridice prea brusc, țâşnind la suprafață ca un delfin 
uriaş. 

- Cotă paisprezece metri, domnule comandant. 

Până şi Quinton vorbea neobişnuit de încet. 

Ainslie făcu un semn din cap gradatului care manevra 
periscopul şi se lăsă în jos pentru a primi tubul ce se ridica 

din puțul său cu un şuier domol. Îşi dădu seama că-şi ţine 
răsuflarea şi clipi repede, ca şi cum ar fi putut să vadă ce se 
petrece la suprafață. Urmări lentilele care se luminau parcă 
în silă. Era foarte devreme. În zori, şi o hulă uşoară clătina 
nava, asemeni unui leagăn nevăzut. 

— Stop periscopul! 

Imprimă instrumentului o lentă mişcare circulară, 
picioarele lui rotindu-se încet ca doi crabi în jurul puţțului, în 
timp ce căuta să descopere un semn de viață pe mare. În 
spate, cerul era de un cenuşiu palid, delicat, care nu lăsa să 
se întrevadă arşița şi lumina vie ce aveau să se dezlănțuie în 
curând. Întoarse periscopul spre prova. 

Uscatul apărea drept în obiectiv, de la o latură la cealaltă, 
ca un recif negru, ondulat. În mai puţin de un ceas, pata 
aceea neagră se va preface în verde, cafeniu şi albastru 
şi- dacă harta indica exact -într-o semilună de nisip 
argintiu la marginea satului. 

Reglă lentilele la maximă putere şi cercetă ridicăturile de 
pământ care se profilau în dreapta. Cele două dealuri 
gemene. 

- Ofiţer cu navigația, sat şi dealuri în vedere. Drept în 
prova. La distanță de vreo trei mile. 

Se încordă şi mişcă repede periscopul spre stângă, la timp 
ca să vadă o lumină verde strălucitoare traversând văzduhul, 
ca o picurare de smarald topit. 

- Un soi de rachetă de semnalizare. La depărtare de mile în 
interior. 

Simțea greutatea tăcerii din jur, apăsătoare, concentrată. 
Se gândeau cu toţii la relatările lui lapidare, fiecare dintre ei 
măsurându-le cu experienţe din trecut. Pe undeva, dincolo de 
imparțialul periscop, se aflau oameni pitindu-se la pândă în 
hățişurile junglei sau zăcând răniți, singuri, aşteptând să fie 
luaţi prizonieri sau să fie ucişi. 

Ainslie se lăsă străbătut de un fior, în ciuda rezervei pe 
care şi-o impunea în asemenea momente. „Nu-i de mine, îşi 
zise. Aici, cel puţin, suntem împreună. Trăim sau murim cu 
toții laolaltă.“ 

- Jos periscopul! Îşi îndreptă spinarea şi se uită la 
Critchley. E ca un mormânt, îi spuse. Totul depinde de 

primul semnal pe care-l vom primi de la bază. După aceea 
rămâne la latitudinea noastră. 

„La latitudinea ta, vrei să spui”, gândi Critchley, cu un 
surâs crispat. Contraamiralul Granger îi dăduse aproape 
mână liberă. Dacă Soufrière n-ar fi putut ajunge la timp în 
acest punct de pe hartă, mâine, la aceeaşi oră, baza ar fi 
lansat un nou semnal şi asta ar fi fost tot. Cu excepția, 
desigur, a faptului că banda galbenă de pe hartă s-ar mai fi 
mişcat cu alți câțiva centimetri. 

Cu glas tare spuse: 

— Şi dacă vezi avioane, ce faci? 

- Mă îndrept spre larg cu viteză, răspunse Ainslie zâmbind. 
Cred totuşi că voi avea beneficiul de a-i lua prin surprindere. 
După atacul victorios asupra Forței Z, îmi închipui că 
japonezii sunt preocupaţi la ora actuală numai de înaintarea 
lor pe uscat. Presupun că-şi imaginează cum comandantul 
şef a pus în mişcare un milion de întăriri ca să-i alunge 
înapoi spre mare. 

— Cât despre asta, nici o primejdie, exclamă Quinton. 

Ainslie îşi şterse palmele de pantaloni. 

- Comunică ofițerului cu artileria să-şi armeze turela. La 
semnalul claxonului să încarce cu proiectile brizante. Dar nu 
mai înainte. Nu vreau ca rastelurile din turelă să fie încărcate 
ochi cu proiectile în toiul unui atac cu grenade A S. 

Gosling scoase un râs gros din gâtlej, iar cel de al doilea 
timonier observă: 

- Un sicriu prea costisitor, domnule comandant. 

Ainslie percepea totul, fără să dea însă atenţie, fiind ocupat 
să-şi verifice calculele în minte, reducând şi rectificând, 
clarificându-şi ideile pe acel fundal de uscat fantomatic. 
Trebuia să fie prudent. În curând se va ridica soarele, drept 
în pupa. Spuse: 

- Periscopul! îşi şterse din nou mâinile. Erau jilave de 
transpiraţie. Stop periscopul! 

Scrută zarea în toate direcțiile, clipind când hula joasă se 
înălța deasupra lentilelor orbindu-l. 

Totul era încă liniştit. Zâmbi, amintindu-şi de un film 
patriotic pe care-l văzuse la Londra. Un ofițer, într-un 
adăpost individual, rostind cu o voce întretăiată: „Totul e 

liniştit, prea al naibii de liniştit”. Totdeauna se spunea aşa. 
Clipi când o altă rachetă luminoasă izbucni aproape, în 
acelaşi loc. Activitate de patrule sau, poate, un semnal al 
inamicului pentru un atac în zori. 

Rosti cu voce tare: 

— Acum ieşim la suprafață. Secund, ține nava din cârme cât 
poți mai în apă. 

Aruncă o privire la scara de sub chioşc. Se adunaseră cu 
toții. Tunarii, oamenii de veghe, toată lumea. Purtau ochelari 
negri pentru ca lumina sărăcăcioasă a dimineții să pară mai 
strălucitoare. În zorii leşioşi, arătau ca o ceată de orbi. Le 
spuse: 

- Deschideţi tambuchiul interior. Spuneţi telegrafistului să 
fie gata. 

Îşi auzi ordinele repetate în murmurul complexului de 
tuburi portavoce şi de cabluri şi îşi imagină oamenii care le 
recepționau în fiecare dintre compartimentele curbate. 
Tuburile lanstorpile pline, magazia şi lifturile de proiectile 
armate şi pregătite, iar la pupa, în compartimentul maşinilor 
şi al motoarelor, mecanicii şi electricienii aşteptând încordați, 
gata să furnizeze energie şi să dea viteză la primul ordin. 

Ainslie îşi lăsă binoclul să-i atârne de gât şi se îndreptă 
spre scară. Menzies, semnalizatorul, veni pe trepte în urma 
lui, aşteptând să-l apuce de picioare de îndată ce avea să 
deschidă tambuchiul de sus. Se cunoşteau cazuri când 
comandantul a fost pur şi simplu suflat cu totul afară din 
chioşc şi proiectat în mare de presiunea crescută din 
interiorul submarinului. Trebuie să fi fost o privelişte comică. 
Ca un dop țâşnind dintr-o sticlă. 

Ainslie strigă: „La suprafață!”: începuse să rotească 
manivela tambuchiului şi cârligele de fixarea lui când 
claxonul lansă un țipăt puternic şi aerul se porni să duduie 
în balansuri, creşterea bruscă a flotabilității opunând 
rezistență manevrei servanților de la cârmele de asietă, care 
ținură prova în jos până la ultimul moment. 

Apoi Soufriere ieşi la suprafață, în vreme ce Ainslie se 
repezea prin tambuchi în sus, având obrajii şi umerii 
împroşcați de stropi. Apa şiroia pe punte, iar marea se 
despica pe spinarea largă a submarinului în două şuierătoare 


103 


coame de spumă. 

Pe când Menzies deschidea capacele portavocelor, iar 
marinarii gâfâiau şi înjurau montând în borduri mitralierele 
grele, Ainslie îşi înălță binoclul, mirat de viteza cu care se 
desfăşuraseră lucrurile. 

- Anunţă la postul central că totul e în ordine. 

Un tambuchi se deschise în punte şi Ainslie desluşi o 
siluetă estompată care se îndepărtă de turelă, cu cele două 
dopuri de la gurile tunurilor şi se întoarse aproape în aceeaşi 
clipă. Turela scoase un scârțâit uşor şi se roti încet către 
tribord, apoi îşi reluă poziția inițială. Ainslie urmări întregul 
proces. Turela părea să fie cu totul independentă de restul 
navei, de ei toți. 

- Altă rachetă luminoasă, domnule comandant! În prova 
babord! Omul de veghe îşi plimbă cu precauție binoclul 
puternic. Cred că se vede şi fum, mult fum. Arată prea 
întunecat ca să fie pâclă. 

- Mulţumesc. Continuă veghea! răspunse Ainslie, 
încuviințând din cap. 

Îşi îndreptă binoclul spre cele două dealuri. Curând vor 
apărea desluşit. „Dar tot aşa şi submarinul”, îşi spuse. 

- Întreabă-l pe secund la ce adâncime suntem. 

- Douăsprezece brațe, domnule comandant, se întoarse 
Menzies cu răspunsul. Adăugă cu o figură morocănoasă: Şi 
aşa rămâne pe o distanță de încă o milă. 

- Domnul ofițer secund doreşte să vă vorbească, domnule 
comandant, strigă timonierul alergător. 

- Da? 

- Comunicare, domnule comandant. Sosită la tanc. 
Inamicul se găseşte pe aceeaşi poziție, dar ai noştri nu mai 
au decât o singură unitate de foc. 

- Înţeleg. 

Ainslie întoarse capul când turela începu să se răsucească 
iar. Mişcarea era însoțită de un scrâşnet şi Ainslie desluşi 
cele două mogâldețe de deasupra acoperişului turelei: Farrant 
şi sublocotenentul său căutând obiectivul prin telemetre. 

Ridică micul telefon pe care Menzies tocmai îl pusese în 
priză, într-o latură a punţii de comandă. 

— Aici, comandantul. Eşti gata, tunarule? 

Aproape că se aştepta să vadă turela înclinându-se în semn 
de încuviințare. Dar auzi în schimb glasul lui Farrant: 

- Gata, domnule comandant. Am încărcat cu brizante. Am 
pus tunurile în  gisment verde  unu-zero. Bătaie 
zero-patru-doi. Va fi potrivită pentru depresiunea dintre 
dealuri. 

Farrant nu romanța. Fie că-ți plăcea sau nu ca om, fapt 
este că îşi cunoştea meseria şi memorizase toate detaliile în 
legătură cu dealurile, drumul strâmt dintre ele, totul. 

— Ai noştri rezistă încă, dar nu mai avem mult timp. Aşa 
încât fă ce poţi, răspunse Ainslie. 

— Am înțeles, domnule comandant. 

Farrant părea indiferent la orice, în afară de ţinta lui. 
Ainslie se uită spre Menzies. 

- Toată lumea să-şi pună dopurile în urechi. Spune celor 
din postul central să fie gata. 

Aruncă o privire îngândurată către uscatul din depărtare. 
Se contură din ce în ce mai limpede. Ce ciudat că trupele din 
sat puteau să comunice cu comandamentul lor, dar cu 
submarinul, nu. 

Se îndepărtă de metalul rece şi îşi înălță binoclul. 

- Deschideţi focul! 

Turela scoase un uşor țăcănit şi apoi, în timp ce în telefon 
o voce distorsionată rostea: „Tunul dreapta! Foc!“, ziua păru 
că explodează într-o imensă vâlvătaie pârjolitoare. Câteva 
secunde mai târziu, când tunul din stânga se smuci în 
arcurile lui, Ainslie, care scrâşnea din dinți împotriva durerii 
provocate de explozii în timpane, văzu două flăcări mari 
țâşnind din coasta dealurilor. 

Tunul din stânga se lăsă încet, când Farrant corectă 
înălțătorul. Un gong răsună metalic în interiorul turelei şi 
tunurile porniră din nou să bubuie, undele de sunet 
străbătând hula uşoară ca două trenuri exprese. 

Ainslie urmări cele două puncte de impact, de astă dată 
aproape simultane. Fiecare proiectil cântărea peste o sută 
douăzeci şi cinci de kilograme şi, fiind înzestrat cu focos 
brizant, avea să sfâşie coasta dealurilor şi jungla cu mai 
multă ferocitate decât orice alt tip de artilerie. 

La un moment dat, prin zbârnâiala urechilor, auzi glasul 

lui Menzies lătrând: 

- Ţine-ţi ochii pe ce ai în față, omule! 

Ainslie ghici că ochii unuia dintre oamenii de veghe 
părăsiseră, probabil, sectorul de observaţie, pentru a urmări 
bombardamentul. 

Când îşi cobori binoclul pentru a şterge umezeala de pe 
lentile, constată că oamenii din jurul lui erau din nou de 
recunoscut. Soarele se ivea la orizont, despăturindu-şi pentru 
încă o zi harta culorilor. 

Timonierul alergător rosti cu o voce tremurată: 

- Postul central anunţă că în şase minute vor trebui să 
schimbe de drum, domnule comandant. 

- Foarte bine. 

Ainslie tresări când tunurile traseră din nou, iar fumul 
unuia dintre ele se ridică deasupra submarinului, 
împletindu-se intr-un colac uriaş. 

Vedea în minte zona de acțiune a vasului, paralelogramul 
rudimentar în jurul căruia se putea mişca fără teama de a 
eşua sau de a se lăsa prins în ape prea puţin adânci pentru 
imersiune. 

Zărea deasupra capului cele două periscoape răsucindu-se 
în lăcaşele lor, deoarece Quinton şi Forster făceau repetate 
verificări pentru stabilirea punctului navei 

Sus, pe puntea de comandă, era destul de rău. Dar nici nu 
se putea gândi ce însemnase bombardamentul pentru 
oamenii din interiorul navei. Un marinar de veghe spuse: 

— Se văd flăcări pe coasta dealului, domnule comandant. 
Zăresc focuri de arme portative în dreapta satului. 

- Da. 

Ainslie privi în aceeaşi direcție şi văzu o coloană densă de 
fum împrejmuită de flăcări, unele provenind de la copacii 
incendiați, altele de la arme automate. Satul arsese până în 
temelie. Pretutindeni erau presărate case năruite şi bărci 
pescăreşti răsturnate. 

- Comunică ofițerului cu artileria că, după următoarele 
două salve, va înceta tragerea. 

Era imposibil să apreciezi efectul bombardamentului 
asupra inamicului, dar atacul lor prin surprindere trebuie să 
fi fost mult mai important pentru trupele asediate. 

Îl durea capul de-i plesnea şi se simțea complet vlăguit de 
larma vuitoare a exploziilor. 

Văzu turela rotindu-se pentru ultimele salve, în timp ce 
nava îşi schimba drumul. Aerul din jur părea îmbâcsit de un 
fum zgrunțuros, care se îndepărta, purtat de vânt, ea un 
ecran compact. 

Ainslie se aplecă peste portavoce. 

- Secundule! 

- Domnule comandant? 

- Asigură turela. O luăm din loc. 

Se răsuci, în vreme ce Quinton dădea drumul la un şuvoi 
de ordine răpăitoare. Turela, ascultătoare, se întoarse din 
nou la poziția în axul navei, cu ţevile încă fumegând după 
activitatea lor neaşteptată. Nici un foc de răspuns nu fusese 
tras. Nici măcar un glonț. Era de necrezut. 

- Turela asigurată pentru imersiune, domnule comandant. 

Ainslie urmări prin binoclu flăcările şi fumul. 

- Foarte bine. Comunicaţi secundului să ia drumul de 
întoarcere. 

„Vor fi fiind cu toţii bucuroşi că s-a terminat”, îşi spuse. 
Marinarilor nu le place apropierea uscatului. 

- Domnule comandant! Glasul omului de veghe îl făcu să 
tresară. O ambarcaţiune în prova tribord. 

- O barcă, domnule comandant! La verde patru-cinci! strigă 
Quinton. 

Probabil că o văzuse prin periscop când dăduse ordinul de 
schimbare a drumului. 

Mitralierele de pe puntea de comandă se întoarseră în 
direcția bărcii, cu ţevile în jos, urmărindu-i silueta neagră ce 
se apropia tot mai mult. Părea că face rondou spre tribordul 
submarinului, dar nu era decât o iluzie optică, creată de 
întoarcerea pe care o executa însuşi Soufrière. 

— Am prins-o în colimator! 

Mitraliera din tribord rămase în poziţie fixă, benzile lungi 
cu muniție legănându-se când puntea se înclină ca efect al 
cârmei şi elicelor. 

- Nu trageţi! strigă Ainslie, urmărind barca prin binoclu. 
„Dumnezeule mare! În ce hal sunt! Unde au pornit-o? Ce 
şansă îşi închipuiau că pot avea?“ Era o veche barcă cu 

motor, o relicvă. 

Privi prin binoclu fețele oamenilor. Palide, murdare, 
bandajate, pătate de sânge. Soldaţi. Malaiezi. Chiar şi câțiva 
copii. 

Rosti liniştit: 

- Chemaţi-l pe al doilea timonier şi oamenii lui. Cât se 
poate de repede. Comunicaţi-i secundului să deschidă 
tambuchiul prova. 

Îl auzi pe Menzies trecând ordinul mai departe şi apoi, 
acelaşi om de veghe care semnalase barca, spuse: 

— Se opresc, domnule comandant. Sau se întorc. 

Părea derutat. 

Desigur, asta era! 

- Semnalizator! Ridică pavilionul! 

Şi astfel, în timp ce lumina zilei se întețea şi se filtra printre 
straturile plutitoare de fum, vechea barcă cu motor acostă la 
submarin şi se fixă de unul din tancurile de balast cu 
ajutorul ghearei de pisică şi al barbetei. 

Era un lucru primejdios şi hazardat. Cu submarinul la 
suprafață şi cu tambuchiul prova deschis, în neputinţă de a 
intra repede în imersiune, şi în pericol ca în orice moment să 
se dezlănțuie asupră-i flăcările iadului. 

Ainslie urmări cum noii pasageri erau trecuți, sau purtați 
din mână în mână de-a lungul unui şir de marinari, pe punte 
şi apoi în interior prin tambuchi. Când barca cu motor fu 
dezlegată, mai rămăseseră în ea doar doi soldați, cărora însă 
nu le mai putea păsa de soarta care-i aştepta. 

Cartnicul Voysey îşi încrucişă mâinile deasupra capului şi 
dispăru şi el prin tambuchi. Puntea era din nou goală, doar 
barca ce plutea alene, cu cei doi ostaşi morți, părea a fi unica 
dovadă că întreaga întâmplare nu fusese doar o închipuire. 

Ainslie privi spre tambuchiul care se închidea. N-ar fi fost 
în stare să intre în imersiune fără să-i fi ajutat pe bieţii 
nenorociți. 

- Eliberați puntea de comandă! 

Oamenii se repeziră la tambuchi. 

— Imersiune! Imersiune! Imersiune! 

Apăsă de două ori, cu forță, butonul claxonului, aruncând 
o privire către barca ce plutea pe mare, înainte de a sări şi el 

pe scară şi de a trânti capacul tambuchiului deasupra 
capului. 

Se îndreptă către mijlocul postului central, ştiind bine că 
toți ochii erau ațintiți asupra lui. 

— Ofiţer secund, cota periscopică! Apoi, uitându-se către 
Critchley: Misiunea a fost îndeplinită! 

Critchley îi urmări încordarea şi posomorala oglindită în 
ochi. 

- Ba chiar mai mult de atât, dacă vrei să ştii părerea mea, 
îi răspunse. 

- Cotă patrusprezece metri, domnule comandant. Cap 
compas zero-şapte-zero. 

Ainslie răsuci periscopul spre pupa şi urmări preț de câteva 
secunde fumul gros. Apoi făcu semn servantului să coboare 
periscopul şi se îndreptă spre masa hărților. 

- Cotă douăzeci de metri! Rotaţii pentru zece noduri! 

Îşi pironi privirile pe harta care tremura în mâinile lui. Îşi 
dădea seama că dacă nu se ține de ceva, avea sa înceapă să 
dârdâie. 

- Ofiţer secund, preia comanda. Mă duc la prova să văd 
ce-i cu pasagerii. 

Quinton se uită la el. 

- Dacă doriţi, mă duc eu, domnule comandant. 

Dar Ainslie părăsise încăperea. 

Critchley o porni după el, adresându-se liniştit lui Quinton: 

- Niciodată nu l-am mai văzut în halul ăsta! 

Quinton privi în gol, dincolo de Critchley, către apele altor 
mări. 

- Ba eu l-am mai văzut. Credeţi-mă, l-am mai văzut. 

Critchley nu rosti nici un cuvânt, dorind cu ardoare să 
audă mai mult, dar temându-se să nu rupă vraja. Apoi 
Quinton continuă abrupt: 

- Întrebaţi-l pe mecanicul şef, sau pe timonier, sau pe 
oricare dintre băieții care au fost pe mare cu el. Ar putea să 
vă povestească multe, domnule comandor. V-ar povesti ce 
înseamnă să vezi un om care face tot ce poate ca să te apere 
pe tine de moarte şi, în schimb, se omoară el singur 
salvându-te. Dar, vă rog, nu mă întrebaţi pe mine. Eu nu pot 
fi obiectiv. Cu mine a fost un caz special. 

Se întoarse, mâniat brusc. 

- Packer, atenţie! Nu-ţi mai găseşti locul! Ce naiba, parc-ai 
fi un barman australian într-o seară de sâmbătă. 

Critchley se îndepărtă tăcut. Înțelegea că acesta fusese felul 
lui Quinton de a pune capăt discuţiei. 

Spre deosebire de submarinele obişnuite, Soufriere se lăuda 
cu o infirmerie aproape la fel de spațioasă ca aceea a unui 
distrugător. 

Când Ainslie o porni de-a lungul navei, văzu 
supraviețuitorii din barca cu motor rezemați de pereții 
culoarului sau zăcând întinşi pe pături, în aşteptarea 
primului ajutor. 

Cartnicul Hunt, infirmierul submarinului, înveşmântat 
într-un halat alb, se lupta cu durerea şi cu deznădejdea, 
asemenea unui ciudat soi de înger. 

Câţiva marinari făceau tot ce le sta în putință pentru a-i 
ajuta pe neaşteptații pasageri, iar Ainslie auzi pe unul dintre 
ei urlând de durere şi o voce calmându-l: 

— Uşurel, camarade. Stai binişor. 

La ivirea lui se lăsă brusc tăcerea şi Ainslie păşi cu grijă 
printre răniți, plimbându-şi privirea pe fețele lor. În timp ce în 
urechi îi răsunau încă zgomotele pe care le lăsase în urmă, în 
postul central. Şi-ar fi încredințat oricând viața în mâinile lui 
Quinton, totuşi când se afla departe de locul lui de comandă 
se simțea vulnerabil şi neajutorat. 

Hunt îşi înălță privirea peste creştetul unui ostaş pe care-l 
bandaja. 

- Sunt treizeci şi cinci, domnule comandant. 

Ainslie încuviință din cap. Treizeci şi cinci de oameni în 
barca aceea mică! Părea cu neputinţă. Soldatul pe care-l 
bandaja Hunt era australian, uniforma îi era murdară, 
aproape complet sfâşiată în spate. Să fi avut douăzeci de ani, 
dar arăta de cincizeci. 

Alt ostaş rănit încercă să se ridice în picioare, dar căzu 
lângă bordajul de oţel, cu un geamăt de durere. Era sergent şi 
părea să fi fost rănit în mai multe rânduri, Spuse: 

— Am crezut că s-a zis cu noi. De la început mizeria aia de 
barcă n-a fost bună de nimic. Mereu era în pană. Am primit 
ordin să încercăm totuşi şansa de a fugi. Diavolii de japonezi 

ni se urcaseră aproape în spinare. 

Se lăsă pe spate, cu ochii închişi, în timp ce Hunt începuse 
să-i taie o faşă însângerată cu care-şi legase umărul. După o 
clipă, însă, continuă: 

— Şi pe urmă v-am văzut. Chiar acolo. Şi mi-am spus: 
„Doamne Dumnezeule, tot au pus laba pe noi”. 

Un soldat care zăcea pe spate, la picioarele lui Ainslie, 
întrebă: 

- Erai gata să ne lichidezi pe toți, nu-i aşa, don’ sergent? 

Sergentul se uită în jos spre ostaş cu o expresie de 
afecțiune: 

- Da, Tom. Ca să spun drept, asta aveam de gând. 

Ainslie se întoarse tresărind când auzi un glas de femeie 
rostind liniştit: 

- Şi atunci am zărit pavilionul. Un miracol. Încă nu-mi vine 
să cred. 

Ainslie se uită la ea. Era îmbrăcată în nişte pantaloni şi o 
cămaşă kaki; părul negru îi era legat la spate cu o fâşie de 
tifon. Arăta mânjită toată, ca şi ceilalți, totuşi Ainslie nu-şi 
putea închipui cum de nu o văzuse până atunci. 

Femeia îi simți stinghereala şi-i spuse: 

— Aş dori să-l cunosc pe comandant. 

Înconjură cu brațul umerii altei persoane şi Ainslie văzu că 
era tot o tânără, la fel de zdrențuită şi de udă, mânjită din 
creştet până în tălpi de funingine şi noroi. 

— A leşinat. N-a mai putut îndura. 

Când un marinar o preluă pe cea de a doua femeie, 
transportând-o pe brațe la infirmerie, prima se ridică în 
picioare şi spuse: 

- Mă numesc Natalie Torrance. 

Zâmbi şi în frântura aceea de secundă Ainslie îşi dădu 
seama cât efort o costa această încercare de salvare a 
aparențelor. 

Fata adăugă: 

— Ce împrejurări de a face cunoştinţă cu cineva! 

Ainslie îi luă mâna. 

- Eu sunt Robert Ainslie. 

Tânăra nu slăbi strânsoarea mâinii. 

- Sunteţi comandantul, nu-i aşa? Sunt sigură. Trebuia să 

fie un om ca dumneavoastră. 

Ainslie i se adresă lui Hunt: 

— Am să-ţi trimit ajutoare. 

Îl văzu pe infirmier dând din cap scurt şi hotărât. Era un 
om posac, dar mai priceput la treburi din astea decât mulți 
chirurgi de bord. 

Fata abia se ținea pe picioare când o conduse spre cabina 
lui. Părea că are de parcurs mile întregi până acolo şi îşi 
dădea seama cât e de amețţită şi de nesigură văzând-o că ba 
se ciocnea de el, ba se apuca de câte un cablu sau de orice îi 
putea oferi un punct de reazim. Îi spuse: 

- Tânăra leşinată e sora mea, Shelly. Eu am plecat de la 
Singapore ca să-i vizitez, pe ea şi pe soțul ei. Eram singură şi 
simțeam nevoia să mai schimb o vorbă cu cineva. 

Se întoarse şi-i prinse brațul, aproape înfigându-şi unghiile 
în carnea lui. 

- Dumnezeule! A fost cumplit! Avioanele, casele în flăcări, 
oamenii înlemniți de groază, sânge pe rochia mea, țipete! 

Îşi privi mâinile care se agățaseră de braţul lui şi spuse 
răguşit: 

- Scuzaţi-mă. În viaţa de toate zilele nu sunt aşa. 

Privi în cabină, când îi deschise uşa. 

- E o amăgire. Am ştiut eu. 

Ainslie îi răspunse cu blândeţe: 

- E o construcție franceză. O noutate. 

Nu ştia ce să-i spună. O urmări în timp ce se aşeza pe un 
scaun, strângând cu putere brațele, de parcă se temea să 
nu-i fie smuls de sub ea. Avea nevoie de odihnă, ba chiar de 
calmante care să-i alunge din minte tot ce îndurase. Dar el 
trebuia să afle cum se întâmplaseră lucrurile, şi încă repede. 

O întrebă cu glas potolit. 

- Cine v-a suit în barcă? 

- Ofițerul care comanda acolo. Un australian drăguţ. 
Căpitan, cred. Dar foarte tânăr. Şi soțul lui Shelly, Michael. 
Care a rămas încă acolo. Împreună cu ceilalți. 

Ainslie încercă să pună lucrurile cap la cap. Japonezii se 
aflau pe dealuri, dar semnalele luminoase apăruseră la 
babord, nu la tribord. Probabil că le blocaseră ultima cale de 
salvare din sat. Ofițerul acela australian, necunoscut, 

încărcase câțiva răniți, femeile şi câțiva copii malaiezi în 
unica ambarcaţiune pe care o avusese la îndemână, în slaba 
speranță că vor reuşi să treacă de liniile inamicului şi să 
găsească ajutor. 

Fata continuă pe acelaşi ton pierdut: 

- Trăgeau fără întrerupere, şi noaptea aduceau prizonierii 
foarte aproape de sat, ca să putem auzi cum îi torturau. În 
primul rând violau femeile. 

Fata îşi lăsă capul în piept şi umerii începură să i se 
zguduie: 

- Era înfiorător! Înfiorător! 

- Cam câți oameni au rămas în urma voastră? Vă rog, e 
important pentru mine să ştiu. 

Fata îşi înălță privirile, ochii scânteindu-i în lumina slabă 
ce se cernea din tavan. 

- Vreo patruzeci, cred. Militari, cei mai mulți. Servitorii au 
fugit cu toţii. Sper să fi scăpat. 

Ainslie descuie dulăpiorul şi scoase un pahar şi nişte 
coniac. Probabil că aşa stăteau lucrurile peste tot în Malaya, 
îşi spuse el. Aşezări, plantaţii, sate micuţe, constituind până 
în urmă cu câteva zile adăposturi foarte sigure prin izolarea 
lor. Banda galbenă de pe harta amiralului nu mai însemna 
nimic acum, prin părțile astea. Totul se transformase într-un 
măcel. 

Îi întinse paharul, urmărind-o cum se uita cu naivitate la 
băutură. Fata era tânără, să fi avut vreo douăzeci şi cinci de 
ani şi chiar în îmbrăcămintea aceea soioasă se putea vedea că 
are o înfăţişare foarte atrăgătoare. Alt episod al unui vis 
nebunesc. Un submarin, un sat asediat, o fată naufragiată. 

- Sunteţi foarte bun, continuă tânăra. Apoi, ducându-şi o 
mână la păr: Probabil că arăt ca o sperietoare. 

Dar nici măcar nu încercă să zâmbească. Îşi dădea seama, 
desigur, că, zâmbind, ar fi riscat să dea frâu liber unui acces 
de isterie, sau mai rău. 

Ainslie îşi întoarse capul auzind voci pe culoar şi o clipă 
mai târziu o văzu în cadrul uşii pe cea de-a doua tânără, cu 
braţele întinse, ţinându-se de ramă. Începu să strige: 

- O să-i omorâţi pe toți, nu-i aşa, domnule comandant? 
Aproape că ţipa, iar trupul i se cutremura de disperare. 

Nimiciţi-i! Şi vreau să fiu de față când o faceţi. În spatele ei, 
cartnicul Hunt, cu halatul alb fluturându-i dintr-o parte în 
alta, încerca s-o convingă: 

- Vă rog, domnişoară, trebuie să veniți îndărăt cu mine. 

Dar tânăra nici nu-l auzea. 

- Natalie, povesteşte-i! Explică-i ce se întâmplă cu toţi cei 
pe care pun mâna bandiții de japonezi! 

Sora ei dădu să se ridice de pe scaun, dar Ainslie se 
interpuse cu fermitate. 

- Mi-a povestit. Înţeleg. 

Tânăra lăsă să-i cadă brațele de-a lungul corpului şi urmă 
cu glas scăzut, înăbuşit: 

- Suntem căsătoriți abia de un an. Îl veţi salva, nu-i aşa? 

Ainslie îşi feri privirea în lături. 

- Când am ajuns noi acolo era prea târziu. Totul e foarte 
încurcat. La comandament încă se crede c-ar mai exista o 
speranță de a elibera poziţiile. 

În tăcerea subită care se lăsase o putea auzi pe fata din 
spatele lui, îi auzi răsuflarea şi o văzu pe sora ei în uşă, 
profilându-se pe fundalul de lumină al culoarului şi 
privindu-l cu ochi de animal sălbatic. 

Un telefon zbârnâi şi Ainslie desprinse receptorul din furcă. 
Părea să cântărească o tonă. 

— Aici comandantul! 

Abia de-şi putea recunoaşte propria voce. Îl vedea în minte 
pe soțul acelei tinere, măcelărit. 

- Sunt secundul, domnule comandant. Glasul lui Quinton 
răsuna destul de calm. Peste trei minute schimbăm drumul. 
Îşi limpezi gâtlejul. Chiar înainte de imersiune s-a primit o 
comunicare radio, foarte urgentă. Un transportor de trupe 
japonez şi escorta sa par să se apropie de Kota Baharu, 
venind dinspre Saigon. Timpul probabil de sosire, mâine, 
înainte de prânz. Mi-e teamă că nu vom reuşi să-i 
interceptăm mai devreme. 

Cum Ainslie nu răspunse nimic, Quinton îl întrebă în 
şoaptă: 

- Nu vă e bine? Pot să vă ajut cu ceva? 

- Nu, John, dar îți mulțumesc. Pune-l pe navigator să 
determine drumul şi viteza pentru a-i intercepta. O să ieşim 

la noapte la suprafață să vedem dacă putem prinde ceva 
detalii în legătură cu escorta, da? 

Agăţă receptorul în furcă şi rosti cu voce potolită: 

- Nu ne mai apropiem de coastă. Îşi îndreptă ochii spre 
fată: Sincer, îmi pare rău. 

Tânăra ar fi fost gata să i se arunce la picioare, dacă n-ar fi 
reținut-o Hunt şi marinarul Sawle. Se porni să tipe când cei 
doi pe jumătate o târâră, pe jumătate o purtară în brațe 
îndărăt la infirmerie, ecoul strigătelor ei reverberându-se în 
carena metalică, asemenea unui duh captiv. 

- Ticălosule! Ticălos blestemat! Eşti la fel cu ceilalți! Nu ştii 
decât să fugi, să fugi, să fugi! 

Şi apoi se aşternu tăcerea, o tăcere mai cumplită decât 
tipetele, în timp ce Hunt îi înfigea acul unei siringi în braț. 

Cealaltă fată prinse mâna lui Ainslie: 

- Nu trebuie s-o luaţi în seamă. Va înțelege şi ea. Într-o 
bună zi va înțelege că nu poți face întotdeauna ceea ce ai dori 
să faci. 

Ainslie se uită la ea, la cele două dâre palide lăsate pe 
obraji de lacrimile care spălaseră negreala. 

- Nu va înțelege niciodată. Nici eu, în locul ei, n-aş putea 
să înțeleg. 

Văzu sticla de coniac vibrând uşor pe masă. De asta avea 
nevoie, de uitare. 

Fata îi urmări privirea şi-i spuse: 

- Acum câteva clipe v-am studiat fața. În timp ce vorbeaţi 
cu unul dintre subalterni la telefon. Cred că înțeleg prin ce 
treceţi. 

Ainslie îşi răsfiră degetele prin părul răvăşit 

- Poate că v-am făcut mai mult rău decât bine luându-vă la 
bord. Nu mai ştiu nici eu. Poate că dacă rămâneațţi în barcă 
ați fi eşuat la țărm câteva mile mai încolo şi aţi fi fost în 
siguranță. Făcu un semn vag cu mâna înspre cabină. Pe când 
aici s-ar putea să muriți laolaltă cu noi. 

Se strădui să-şi strunească cuvintele, dar îi năvăleau pe 
buze. Niciodată nu mai încercase asemenea senzaţie. Până 
atunci fusese întotdeauna în stare să se stăpânească. 
Continuă cu amărăciune în glas: 

- De doi ani sunt prins în acest război. Am luptat pe nave 

şi cu arme care ar fi trebuit să fie scoase la fier vechi de 
secole. Şi acum, când cei care şi-au bătut joc tot timpul de 
eforturile noastre se află ei înşişi în pericol, aşteaptă miracole 
de la noi. Se întoarse şi se uită fix la ea. Dar, din păcate, 
suntem cu toții oameni ca toți oamenii şi nu putem înfăptui 
minuni. 

Rezemată de marginea scaunului, fata îl urmări în timp ce 
se îndrepta spre uşă. Ainslie întoarse capul şi îi spuse cu 
blândeţe: 

- Îmi pare rău. Încearcă să te simţi cât mai comod. Eu nu 
mă voi întoarce aici până când nu se termină. 

Îi stătea pe buze să adauge: „Într-un fel sau altul 

Mult timp după ce Ainslie părăsise cabina, tânăra Natalie 
Torrance rămase cu ochii pironiți pe uşa închisă şi pe 
draperia tremurătoare care o acoperea. Deodată, însă se 
ridică, merse foarte țeapănă până la cuşetă şi acolo se 
prăbuşi leşinată. 

În postul central, Ainslie se duse drept la masa hărților şi 
studie calculele lui Forster. Probabil că auziseră cu toții 
tipetele şi acuzațiile tinerei femei. Acum îi simțea 
măsurându-l din priviri. Milă, dispreț, chiar şi surprindere 
pentru că era în stare să întoarcă nava, lăsând oameni în 
ghearele unei morți sigure. 

Se ruşina de el însuşi numai când se gândea la acest lucru. 
Oamenii din echipajul lui nu erau oameni obişnuiţi. 
Împărţiseră multe împreună, iar cu unii dintre ei fusese 
îmbarcat şi pe alte nave. Ştiau ei bine ce ştiau. Fiecare dintre 
ei ar fi trebuit să înțeleagă asemenea lucruri, mai cu seamă 
după pierderea navelor Repulse şi Prince of Wales. Nu puteai 
risca fără rost vieți omeneşti, ori, a readuce submarinul 
Soufrière în vecinătatea coastei, încă în plină zi, ar fi 
însemnat sinucidere în masă. 

Dar s-ar putea ca cei din Singapore să vadă lucrurile altfel. 
Mirajul marilor înfăptuiri, indiferent de riscurile pe care le-ar 
presupune! Gândul după glorie şi după decoraţii! Aşa cum se 
oglindise acesta pe fața şefului de stat major al bazei încă din 
prima zi. 

- Ce părere aveţi, domnule comandant? întrebă Quinton. 

Ainslie se uită la el. Ochii acestuia îl întrebau despre cu 

totul altceva. Îi răspunse cu un zâmbet grav: 

- Cred că trebuie să ajungem cât mai curând posibil 
intr-un loc cu ape adânci. Dar, deocamdată, secundule, 
du-te, te rog, la prova şi îngrijeşte-te de răniți. Majoritatea 
sunt australieni. S-ar putea să le fii de ajutor. Mi-e teamă că 
unii dintre ei nu vor putea rezista, adăugă, cu o mişcare 
repezită a capului. 

- Imediat, încuviință Quinton. 

— Trimite-mi-l pe locotenentul Christie, ceru Ainslie, 
întorcându-se la studiul hărților. 

Când sosi aviatorul, Ainslie i se adresă calm: 

— Se spune că eşti un pilot bun. 

Christie îi întâlni privirea şi răspunse: 

— Cel mai bun, domnule comandant, v-o spun cu toată 
modestia. 

Ainslie zâmbi, încercând să-şi alunge din minte fața 
îndurerată a tinerei femei, suferința ei. 

- Bun. Dacă reuşim să catapultăm hidroavionul, vreau să 
faci un zbor pentru a detecta nişte nave. 

- Ăsta e un fleac, domnule comandant, rânji Christie 

Noaptea când Soufrière ieşi precaut la suprafață ca să-şi 
reîncarce bateriile şi să prindă ştirile transmise prin radio din 
toate părțile lumii, trei dintre noii săi pasageri fură 
înmormântați tăcut în valurile mării. 

Unul dintre ostaşii morți era din Melbourne, oraşul lui 
Quinton. Era mişcător să-l auzi pe Quinton citind slujba de 
înmormântare prin telefon, în timp ce Ainslie şi oamenii de 
veghe de pe puntea de comandă executau restul ceremoniei. 

Mai târziu, când Ainslie stătea la tribord, strângând între 
dinți o pipă neaprinsă, Quinton îi raportă o comunicare 
primită de la oficiul de transmisiuni al bazei. În micul sat de 
pescari încetase orice rezistență, şi nu se mai aştepta nici o 
ştire din acea parte. 

Ainslie rămase toată noaptea pe puntea de comandă, cu 
ochii la stele, în timp ce carturile se schimbau şi oamenii de 
veghe veneau şi plecau. 

Şi dacă nu s-ar fi primit comunicarea în legătură cu 
transportul de trupe? Poate că, la urma urmei, tânăra aceea 
avea dreptate şi el folosea într-adevăr datoria ca pe un 

pretext, o posibilitate de evadare. 

Ar fi putut oare să facă ceva pentru a-i salva pe acei ultimi 
apărători din sat? 

După ce i-a cerut permisiunea de a părăsi postul central, 
Critchley veni lângă el pe puntea de comandă. Îi spuse cu 
simplitate: 

- M-am ferit să te sâcâi până acum, aveai şi aşa destule pe 
cap. Dar am fost aproape tot timpul cu ochii pe tine. Ştiu ce 
se petrece în mintea ta. 

Ainslie scutură din cap. 

- Hai să nu mai vorbim despre asta, pentru numele lui 
Dumnezeu! 

- Ba nu, ai procedat cum era mai bine. Orice comandant de 
navă ar fi trebuit să se comporte astfel. L-ai fi disprețuit pe 
acela, care ar fi pus în primejdie echipajul pentru un gest 
lipsit de orice speranţă. 

Ainslie se întoarse spre el, cu parul ciufulit de briza nopții. 

- Dar era oare „lipsit de orice speranță”? 

- Sunt convins. lar pe de altă parte, vasul ăsta care 
transportă trupe s-ar putea să fie, în momentul de față, de o 
importanță vitală pentru inamic. Dacă pot să capete întăriri, 
n-o să-i mai oprim în vecii vecilor. 

— Ştiu asta. Şi atunci de ce mă frământ oare în asemenea 
hal? întrebă Ainslie, continuând să scruteze stelele. 

Critchley îşi dibui drumul spre tambuchi. 

- Pentru că nu-i uşor să laşi oamenii să moară. Slavă 
Domnului, mulți dintre noi n-am fost niciodată puşi în fața 
unor asemenea hotărâri. Dar sper că, dacă m-aş afla vreodată 
într-un astfel de impas, aş da dovadă de curajul acela pe care 
l-am văzut ieri la bordul acestei nave. 

Ainslie zâmbi în silă, când Critchley dispăru prin tambuchi. 

- Mai du-te dracului! 


118 


7 


„VA FI TOT MAI GREU” 


Ainsle îşi purtă încet binoclul puternic într-un tur întreg 
de orizont. Plutea încă un întuneric dens, deşi aparenta 
micime a stelelor arăta că zorii nu erau departe. 

Submarinul naviga cu o viteză constantă de opt noduri, 
mişcările ocazionale de înălțare şi de scufundare a provei sale 
teşite fiind marcate prin arabescuri de spumă albă, dar nu 
într-atât încât să-ți poți da seama unde sfârşeşte nava şi 
unde începe marea. Jos, în postul central, Quinton isprăvise 
cu ultimele verificări, reglând tancurile de asietă după cifrele 
indicate de rigla de calcul. Asieta navei, care cădea totdeauna 
în răspunderea  secundului, constituia o necesitate 
plicticoasă, dar vitală. Cum submarinul trăia din propriile-i 
rezerve,  consumându-şi combustibilul şi apa dulce şi 
uşurându-se de greutatea torpilelor lansate, a proviziilor, 
hranei şi aşa mai departe, echilibrul şi flotabilitatea sa 
trebuiau necontenit supravegheate şi modificate. 

- Postul central raportează că totul e în ordine, domnule 
comandant. 

Sublocotenentul Southby, eliberat provizoriu de îndatoririle 
sale de la turelă, rostea cuvintele cu grijă, conştient parcă de 
noua sa importanță. 

- Bine. 

Ainslie îşi încordă privirile în binoclu. Soufriere se îndrepta 
spre nord-est, la vreo şaptezeci de mile de coasta malaieză. 
Marea era pustie, dar nu strica niciodată să verifici totul cu 
atenție: recepţia radiofonică a semnalelor emise de pe alte 
nave, echipamentul ASDIC şi hidrofonic pentru interceptarea 
sunetelor prin fiecare strat de apă. Soufrière era un obiectiv 
mare şi orice navă de patrulare nedetectată ar fi putut să-i 
descopere prezența prin radar. 

Puntea de comandă a submarinului arăta foarte 
aglomerată. Oameni de veghe suplimentari, Menzies 

semnalizatorul, locotenentul Cottier, ofițerul electrician 
francez, şi încă vreo doi timonieri alergători la portavoce şi 
telefoane, de ți se ridica părul măciucă la gândul unei 
eventuale plonjări bruşte în imersiune, îşi spunea Ainslie. Nu 
că ar fi avut mare importanță, din moment ce hangarul 
hidroavionului tot era deschis. Pe vremuri, existase un 
submarin britanic înzestrat cu un hidroavion, dar când nava 
a intrat în imersiune, o defecțiune a uşilor hangarului a 
produs inundarea întregului compartiment şi această 
greutate subită a făcut ca nava să se ducă la fund cu echipaj 
cu tot. Spuse: 

- Deschideţi hangarul! 

Îl auzi pe Cottier la telefonul său, precum şi scrâşnetul 
metalului în pupa chioşcului când uşile lunecară de o parte 
şi de alta. Capetele catapultei aruncau pe punte umbre 
întunecate ce evocau două brațe înălțate într-un gest de 
implorare şi, cu un huruit similar celui al turelei lui Farrant, 
hidroavionul — cocoțat pe dispozitivul lui de lansare - se 
înfățişă privirilor. 

- Bine că e el şi nu sunt eu acolo, domnule comandant, 
mormăi Menzies. 

Ainslie îşi lungi gâtul peste apărătoarea de vânt ca să 
observe activitatea febrilă ce se desfăşura dedesubt. Dacă, 
hidroavionul nu va reuşi să ia înălțime, va fi nevoie de o 
aterizare forțată. Şi dacă Soufriere, din cauza cine ştie cărei 
alarme neprevăzute va trebui să intre în imersiune, atunci 
Christie va fi nevoit să aterizeze pe cea mai apropiată bucată 
de pământ, rugându-se să nu fi căzut în mâinile inamicului. 

Urmărise fața pilotului, în timp ce-i trasa planul. Dar nu 
putuse observa nici o schimbare în expresia lui Christie. În 
afară de bucuria de a fi iarăşi în mediul lui. Singur, însoțit 
doar de neindemânaticul său observator, sublocotenentul 
Jones. Alcătuiau o pereche ciudată aceştia doi. Christie, 
aviatorul dârz, experimentat, şi Jones, care înainte de 
începutul războiului fusese funcționar de bancă. 

- Este totul în regulă, Cottier? Despre francezul acesta, 
care se deosebea de Lucas din toate punctele de vedere, nu 
ştia mai nimic. Râdea mult, dar ochii îi rămâneau 
întotdeauna gravi şi Ainslie intuia, în chip obscur, că nu-l 

prea simpatiza pe celălalt locotenent francez. 

- Totul e pregătit, capitaine. Dinţii lui Cottier scânteiară în 
întuneric. Să dau semnalul? 

Ainslie încuviință din cap. 

— Avertizează postul central. 

Deodată se gândi la pasageri. La femeile malaieze cu ochi 
negri şi la copiii care se agățau de fustele lor ca nişte păstăi 
zdrențuite. Ostaşii, cei care nu se găseau sub anestezie 
pentru uşurarea durerilor, păreau să-şi petreacă timpul 
privind în gol, complet detaşaţi de camarazii din jur. Retrăind 
parcă unele din scenele prin care trecuseră. Lăsând grozăviile 
să-şi facă din nou loc în mintea lor, asemenea unui om care 
şi-ar pipăi o rană dureroasă. 

Motorul hidroavionului prinse viață, tuşind răguşit şi 
umplând puntea de comandă cu fum albăstrui, întâmpinat de 
oamenii de veghe cu un cor de proteste şi înjurături. 

Cottier flutură un steag alb deasupra apărătoarei de vânt 
şi, asemenea unui proiectil lansat de o armă, biplanul fu 
împins de-a lungul catapultei şi se înălță în văzduh. 

Ainslie simți unda de şoc zguduind submarinul şi valul de 
emoție care-i inundă pe toți cei ce priveau micul hidroavion 
ridicându-se şi înălțându-se din ce în ce, avântându-se ca o 
umbră către stelele palide. 

Interfonul zbârnâi: 

— Asigurațţi catapulta şi hangarul. Eliberaţi puntea! 

Când se va întoarce, hidroavionul va ameriza pe flotoarele 
proprii, cât mai aproape cu putință de submarin şi va înainta 
pe apă pentru a acosta la submarin, de unde va fi ridicat cu 
ajutorul unei bigi special amenajate pentru el. 

Ainslie se uită spre Southby. 

- Ei, domnule sublocotenent, ce părere ai? 

- O părere foarte bună, domnule comandant. 

După tonul lui, s-ar fi zis că până în acel moment se 
îndoise de capacitatea lui Christie. 

Ainslie nu-i răspunse lui Southby şi se concentră asupra 
unicii şi scurtei informații care se adăugase sărăcăcioaselor 
ştiri referitoare la vasul ce transporta trupe. Era un fost 
pasager mixt, de vreo douăsprezece mii de tone. Nu primiseră 
încă veşti în legătură cu navele de escortă, dar se raportase 

că două distrugătoare părăsiseră Saigonul cam în acelaşi 
timp cu vasul. Ainslie avusese însă, altă dată, prilejul să 
acționeze pe baza unor informații chiar mai precare decât cele 
de care dispunea acum. De obicei îşi forma prima idee despre 
obiectiv când acesta îi apărea în firele reticulare. 

Era aproape convins că inamicul nu avea habar că 
Soufrière se află pe mare şi că operează. Japonezii şi-l 
imaginau, probabil, încă la Singapore, sau în drum spre 
Marea Britanie, pentru a fi pus la adăpost. 

- Domnul Christie nu se mai vede, domnule comandant, 
spuse Menzies, coborându-şi binoclul de la ochi. Să sperăm 
că japonezii nu au un portavion cu ei. 

Ainslie îi aruncă o privire severă: 

-În comparaţie cu dumneata, sărmanul lov era un 
optimist. 

- Păi, aviatori în submarine! Cum vine treaba asta? 
bombăni Menzies, îndepărtându-se. 

Ainslie se îndreptă spre portavoce. 

- Sonda, vă rog. 

- Treizeci şi cinci de brațe, domnule comandant, 

- Foarte bine. 

Încercă să-şi imagineze cum va fi. Transportorul avea să 
zigzagheze, lăsându-şi navele de escortă în jurul său ca să-i 
facă siguranța. Japonezii nu-şi asumau riscuri. Făceau totul 
cum scrie la carte. De obicei. 

Marinarul torpilor Sawle ceru permisiunea să urce pe 
puntea de comandă şi se ivi purtând un platou imens cu ceşti 
de cacao. Era uimitor cum puteau oamenii suporta, în aerul 
ăsta umed, amestecul acela gros, vâscos. Poate pentru că le 
era familiar. Făcea parte dintr-o lume pe care o înțelegeau. 

Ainslie îşi sorbi încet ceaşca de cacao, simțind sudoarea 
şiroindu-i pe şira spinării, de parcă încerca să compenseze 
penetrarea lichidului în organism. 

— Jos e totul în ordine, Sawle? 

- Câţiva țânci se joacă, domnule comandant. Se pare că-s 
orfani şi de mamă şi de tată, bietele gâgâlici. 

Sawle era londonez şi aprecierea lui, rostită aspru, apărea 
într-un fel şi mai mişcătoare, tocmai din cauza acestei 
asprimi. Adăugă apoi, ca şi cum îi mai venise un gând: 

- Totuşi, au primit cu toții pesmeţi cu nuci şi câte o cutie 
de lapte condensat. Aşa că putea fi şi mai rău. 

Ainslie îl urmări cum cobora, fluierând încetişor. Ce ne-am 
face dacă, n-ar fi oameni ca Sawle pe lumea asta? 

- Domnule comandant! Avion în tribord! 

Mitralierele scârțâiră întorcându-şi gurile către sunet, un 
zumzet slab, ritmic, ca de viespe obosită, 

-E  hidroavionul nostru, domnule comandant, spuse 
Menzies. Apoi, privindu-şi ceasul: Exact la minut! 

Ainslie scrută cerul, întrebându-se ce va raporta Christie. 
Dar făcuse o treabă bună şi se întorsese cu precizie de 
secundă. 

— Avertizaţi echipa de la hangar! 

Interfonul bâzâi iar. 

- Fiți gata să primiți hidroavionul! 

Acesta trecu de-a lungul tribordului, lansând un semnal 
scurt, ca răspuns la cel al lămpii de semnalizare de noapte 
mânuită din chioşc. 

Pe urmă ateriză, executând reverențe, grațioase în hula 
joasă, elicea împroşcând aripile cu spumă ori de câte ori 
aparatul îşi apleca botul prea jos. 

Când prima prevestire a zilei tăie orizontul cu o firavă dâră 
de lumină, uşile hangarului se închiseră cu zgomot metalic, 
iar Christie şi hidroavionul său fură din nou în siguranţă în 
compartimentul etanş. 

- Eliberați puntea! 

Ainslie urmări foiala ordonată din jurul său, apoi adăugă: 

- Cotă douăzeci de metri. Imersiune! Imersiune! Imersiune! 
Renuntati la claxon! 

Zâmbi slab când astupă ultima portavoce. S-ar putea ca, în 
această zi care tocmai începea, să-i pândească pe toți 
moartea, şi, totuşi, ținuse să-i scutească de şocul claxonului 
pe copiii malaiezi şi pe răniții adormiţi. Probabil că-şi pierdea 
mințile, îşi spuse în sine. 

Când ajunse la postul central şi tambuchiul interior fu 
închis şi asigurat în urma lui, îi văzu pe Christie şi pe 
observatorul său la masa hărților. 

- Cota douăzeci de metri, domnule comandant. Rotaţii, 
pentru opt noduri. Cap compas zero-patru-cinci. 

- Foarte bine, secund. Apoi, cu un semn din cap către 
Christie: Mă bucur că ai reuşit. 

Christie părea foarte încântat de el însuşi şi avea o mască 
de ulei pe locul unde purtase ochelarii de zbor; părea un as al 
văzduhului din Marele Război Mondial. 

Forster era preocupat de rigle paralele şi distanţiere, 
ajungând chiar să privească saşiu de atâta concentrare. 

Ainslie se uită la liniile trasate cu creionul, apoi la degetul 
mânjit al lui Christie, care indica o mică cruce. 

— Aici, domnule comandant. La vreo douăzeci de mile 
depărtare de noi. Un vas mare, care transportă trupe şi două 
distrugătoare. Chiar în spatele lor erau două nave mai mici, 
dar n-am cutezat să mă apropii mai mult. 

— Te-au văzut? 

Christie rânji: 

- N-au avut, nici o şansă; eu însă le-am zărit, profilate, în 
lumina zorilor, chiar pe orizont. Pe cuvântul meu, zmeul 
ăsta-i grozav, domnule comandant. Aş putea câştiga vreo 
două trofee cu el. 

Ainslie îl privi cu curiozitate. Se afla din nou față în față cu 
primejdia. La depărtare de douăzeci de mile. Chiar înaintând 
în zigzag, vasul va fi în bătaia lor până într-o oră, ba şi mai 
puţin timp, dacă erau vase noi. lar Christie nu se putea gândi 
la altceva decât la noua lui jucărie. Forster îi atrase atenția: 

- Domnule comandant, dacă ne menţinem drumul şi viteza 
de acum, vom lua contactul cu ei în acest punct. 

Distanțierul său  şovăi asupra câtorva indicative de 
adâncime. Treizeci de brațe. Nu era mult când aveai două 
distrugătoare deasupra. 

- Drumul general al inamicului este spre sud-vest. E 
aşteptat să ajungă înainte de prânz în dreptul coastei Kota 
Baharu. Luăm drum nord curat, timp de cincisprezece 
minute. 

Ainslie aşteptă, în timp ce repetitorul giro ticăi deasupra 
capului masiv al lui Gosling. Gândi cu glas tare: „Turaţia 
maximă“. Îşi auzi cuvintele traduse în acţiune. 

- Turaţii pentru unsprezece noduri! 

Era soluția cea mai bună. Să se apropie acum, cât mai 
repede. Când se vor ridica la cota periscopică, micul convoi se 

va afla, la tribord, având drept fundal soarele, în timp ce 
Soufrière, cu puțin noroc, va fi cufundat încă în umbră. 
Ainslie se uită la Ridgway: 

- O jerbă completă. De la unu la opt. Ca şi data trecută, 
păstrează cele două tuburi de la pupa ca o ultimă rezervă. 

Creionul lui Forster se rostogoli pe masa hărților şi căzu pe 
podea, constituind prin aceasta unicul indiciu al creşterii 
bruşte de viteză. 

Îl văzu pe Farrant aşteptând la uşa etanşă. 

— Ce e, tunarule? 

Farrant îşi plimba cu dispreț privirile prin postul central. 

— Aştept permisiunea de a arma turela, domnule 
comandant. 

- De data asta nu, tunarule. Dar aş dori să trimiți pe câțiva 
dintre cei măi buni oameni ai dumitale la prova, să se 
îngrijească de pasageri. S-ar putea ca în scurt timp situația 
să devină cam neplăcută. 

- Eu mă gândisem... 

Farrant îşi curmă vorba. Îl cunoştea destul de bine pe 
Ainslie încât să ştie că nu trebuia să i se împotrivească. 

Ainslie îşi înmuie glasul şi adăugă: 

- Gândeşti probabil că aşa ceva nu intră în schema 
îndatoririlor dumitale. Dar, crede-mă, dacă ai fi văzut 
vreodată ce înseamnă panica pe o navă, ai înțelege cât rău 
ne-ar putea pricinui aici. 

Halliday îşi urmărea panoul de imersiune, dar auzise 
destul din conversaţie încât să poată ghici ce voise să spună 
Farrant. 

- Dobitoc înfumurat! 

Lucas se uită la el. 

— Ai spus ceva? 

- N-am vorbit cu tine, franțuzule. Arătă cu degetul mare 
înspre locul unde stătuse Farrant: Dumnezeu să ne apere de 
idioţi de teapa ăstuia! 

Lucas zâmbi cu blândețe. Halliday spusese „să ne apere”. 
Ceea ce era un eveniment pentru taciturnul ofițer mecanic. 

În mica infirmerie, cartnicul Hunt îşi vedea de treburile lui, 
cu grija meticuloasă care-l caracteriza. Era unul dintre 
puţinii oameni din submarin cărora nu le păsa unde se află. 

Pentru Hunt, munca lui însemna totul. Fie că se afla într-un 
submarin, fie într-un spital sau în nişte barăci improvizate în 
grabă, pentru el era totuna. 

Se opri lângă unul din cele patru paturi de campanie. În 
acestea mutase cazurile cele mai grave, după ce fuseseră 
cufundați în mare cei trei oameni care muriseră. 

Rănitul lângă care se oprise era un caporal, un australian 
mărunt şi slab, cu o față brăzdată de cute şi bătucită ca o 
piele de animal. Un om care trăise din roadele pământului 
înainte de a fi îmbrăcat uniforma. 

Murea încet, viața scurgându-se din el cu precizia nisipului 
intr-o clepsidră. Nici o grabă, nici o schimbare vizibilă, dar 
Hunt văzuse destui oameni murind ca să poată recunoaşte 
semnele. 

Se uită de jur împrejurul domeniului său atât de 
aglomerat. Oameni culcați pe pături aşternute pe jos, sau 
aşezaţi pe lădițe, aşteptând să li se schimbe pansamentele. 

Restul erau risipiţi prin toate compartimentele navei, ca 
nişte provizii suplimentare. În careul cartnicilor, în cel al 
ofițerilor, chiar şi în spaţiul de înmagazinare a torpilelor se 
afla câte un soldat. 

Hunt se întreba dacă să se ducă în cabina comandantului, 
să vadă cum se simt cele două tinere englezoaice. Fusese 
acolo o dată şi o auzise pe cea al cărei soț rămăsese în sat 
gemând şi plângând, revenindu-şi de sub efectul calmantelor, 
pentru a retrăi iar întreaga tragedie. 

Lui Hunt nu-i plăceau femeile, totuşi găsise timp s-o 
admire pe cealaltă, cea pe care o chema Natalie, când îi 
spusese surorii ei: 

- O să am eu grijă de tine. O s-o scoatem cu bine la capăt, 
ai să vezi. 

Ce bine! Hunt îl privi pe omul care murea. „Înseamnă că 
avem noroc, îşi spuse el, dacă nu ne rămân oasele pe aici.” 

Ridică privirea, enervat, când văzu un marinar mătăhălos 
trecând peste pragul uşii. 

— Ce-ai pățit? 

Marinarul, un artilerist, rânji cu gura până la urechi când 
îi răspunse: 

— Am venit din ordinul domnului ofițer cu artileria. dom'le 

cartnic. Ca sa te ajut. 

Hunt se încruntă. Avea de curățat tot talmeş-balmeşul de 
aici. Cu femei şi copii la bord şi cu tot restul. Şi acum îi mai 
venise pe cap şi nepoftitul ăsta. 

Deschise gura să spună ceva, dar îşi înghiți vorbele când 
țăcăni stația de amplificare. 

- Vă vorbeşte comandantul. Suntem pe cale să atacăm un 
convoi inamic, obiectivul principal fiind un vas cu trupe. 
Oamenii noştri din Malacca au nevoie de tot ajutorul pe care 
li-l putem da. Încercăm să-i ajutăm. Am terminat. 

Soldatul muribund îşi deschise ochii şi murmură cu glas 
răguşit. 

— Am auzit ce-a spus, camarade! 

Îi zâmbi marinarului mătăhălos şi se întinse să se agaţe de 
brațul infirmierului. Dar brațul lui încremeni la jumătate de 
drum şi Hunt i-l îndoi încet, aşezându-i-l pe piept, după care 
îi închise pleoapele. 

Marinarul rosti cu glas molcom: 

- Bietul nenorocit! Şi asta tot pentru nimic. 

Ignorând acest lucru ca şi alte drame similare care se 
petreceau sub comanda sa, Ainslie puse la loc microfonul în 
furcă. Nu se întoarse când auzi primul raport: 

- Efect hidrofonic slab în relevment verde nouă-zero. 
Operatorul ASDIC părea încordat. Sunt prea numeroase 
interferenţe, domnule comandant, dar par a fi mai mult de 
două nave. 

Ainslie îşi şterse de pantaloni palmele umede. 

- Rotaţii pentru şapte noduri! Regim de tăcere completă! 

Ascultă uruitul tot mai stins al motoarelor electrice, şi 
glasul înăbuşit al ajutorului de şef de echipaj vorbind la 
microfon. 

- Secundule, cota periscopică! 

Se gândi la cuvintele rostite de Critchley sub licărirea 
stelelor, la copiii malaiezi care stârniseră mila lui Sawle. 

- Cotă patrusprezece metri, domnule comandant. 

Ainslie îl măsură pe tânărul marinar care aştepta să apese 
pe butonul de ridicare a periscopului. 

- Eşti gata, Tamlyn? 

Marinarul, care n-avea mai mult de optsprezece ani, râse 

cu toată gura când răspunse: 

— Aştept doar un cuvânt de la dumneavoastră, domnule 
comandant! 

Ainslie se înclină peste puţțul periscopului. „E încântat, îşi 
spuse, pentru că mi-am adus aminte de numele lui. 
Dumnezeule mare, ar trebui să le dăm mult mai mult 
oamenilor, ca să le cerem să-şi rişte viața.“ Înălță braţul: 

— Acum! 

Fiecare muşchi din ceafa şi spinarea lui Ainslie părea să-l 
doară. Aruncă priviri rapide prin periscopul de atac, nu mai 
îndelungate de câteva secunde de fiecare dată, ochii şi 
creierul lucrându-i ca puse în priză. 

În chip surprinzător, totul se desfăşura conform 
aşteptărilor lui. Zărise, prin lentilele stropite de spumă, vasul 
cu trupe, cu bordajul sclipind în lumina răsăritului, în timp 
ce executa un nou zigzag. Era destul de jos la apă, 
supraîncărcat probabil cu oameni şi armament. 

În spatele lui Ainslie, „storcătorul de fructe“ al lui Ridgway 
sfârâia şi clincănea pe măsură ce scurtele verificări prin 
periscop se transformau în cifre şi date care-l alimentau, fiind 
apoi trecute tuburilor lanstorpile. 

Drumul general al vasului cu trupe era spre sud-vest, 
viteza sa de nouă noduri. 

Detaşându-se pe strania strălucire a cerului, alcătuia o 
țintă perfectă, masivă şi rigidă ca un bloc de apartamente. 

Îngrijorătoare erau însă navele de escortă. Fiecare dintre 
cele două distrugătoare se afla puţin înaintea vasului cu 
trupe, la dreapta şi la stânga sa. Păreau să nu respecte un 
sistem stabilit de zigzaguri, sau, dacă aveau cumva unul, 
Ainslie nu putea să le urmărească îndeajuns încât să le 
descifreze cheia. 

- Distanţă şase mii de iarzi. Ainslie rămase chircit lângă 
puţul periscopului, în timp ce tubul luneca îndărăt şuierând. 
Schimbăm de drum. Cap compas zero-şapte-zero. 

Aşteptă, controlându-şi respirația, ascultând repetitorul 
giro ticăind schimbarea de drum. Mai departe, spre pupa, un 
mecanic lucra cu o şurubelniţă la panoul de imersiune, 
păstrând o expresie atât de calmă, de parcă ar fi trebăluit 
ceva la el acasă. 

- Tuburile de la unu la opt, gata de lansare, domnule 
comandant. 

Ainslie aruncă o privire tânărului marinar. Nu mai era 
nevoie să-i spună ce are de făcut. Încă un tot unitar. 

Apucă mânerele periscopului, rotindu-l cu lentilele în noul 
relevment. Cât de jilave erau mânerele, de fapt se simțea 
muiat din cap până în picioare, de parcă s-ar fi aflat sub o 
ploaie torențială. Nu îndrăznea să se uite la ceas. I se părea 
că se scurseseră ore întregi de la primul raport ASDIC şi că 
trecuseră ani de când începuse întreaga operație. Dar ştia că, 
de fapt, nu era vorba decât de vreo douăzeci de minute. 

Ainslie încleştă mânerele cu mai mare forță, lumina 
soarelui orbindu-l în timp ce urmărea vasul conturându-se 
prin străvezia ceață de spumă şi umezeală. 

- Deschideţi capacele exterioare prova. 

Încă nu. Încă nu sosise momentul. Mişcă periscopul cu 
grijă, ascultând răsuflarea cartnicului care-i urmărea rotirea 
pentru a citi gradațţiile. Dumnezeule mare, ce făcea 
distrugătorul ăla? Îl putea desluşi pe cel mai îndepărtat 
întorcându-se şi arătându-şi pupa îngustă şi mai departe 
încă, una din navele celelalte, vomitându-şi fumul. 

Acesta era momentul crucial. În orice clipă, submarinul 
putea irupe la suprafață, sau navele de escortă îl puteau 
detecta prin sonar*. 

N-avea nici un rost. Va trebui să aştepte. Îngenunche pe 
punte când marea îi întunecă din nou lumina zilei. Se uită 
spre Quinton. 

- Blestematul ăsta de distrugător vine în direcția noastră. 
Şi-i mare. Unul din clasa Kagero, cred. 

Îl auzi pe Christie răsfoind manualul de descriere a navelor, 
apoi pilotul îl informă: 

- Au o viteză de treizeci şi şase de noduri, domnule 
comandant. Şase tunuri de 122,7 mm. 

Ridgway continua să-şi manevreze masa de calcul. 

- Cam albastru! 

Ainslie nu-şi ridică privirea spre tavanul curbat. Se 
străduia să nu o facă, deşi ştia bine că n-avea niciun rost. 
Auzise sunetul şi-i era de ajuns: dum-dum-dum, elicele 
distrugătorului tocau marea deasupra. 

Operatorul ASDIC îl anunţă: 

- Distanţă cam o mie de iarzi, domnule comandant. 

Ainslie îşi şterse gura cu podul palmei. Vor fi auzit şi 
pasagerii. Un zgomot încărcat de amenințare, ca o maşină de 
secerat într-un ogor. Aruncă o privire spre Forster . 

- Singurul avantaj afurisit când te afli în ape puțin adânci, 
navigatorule. Se interferează atâtea ecouri, încât bănuiesc că 
individul de acolo nu ştie ce să mai creadă. 

Îl văzu pe Forster zâmbind cu buzele parcă îngheţate. O 
mască. Întocmai ca şi toți ceilalți. Îşi întorsese privirea spre 
servantul periscopului. 

- O ultimă dată. Fii gata! 

Se lăsă pe vine ca să primească periscopul, urmărind apa 
cristalină, albastrul pal de deasupra şi apoi obiectivul, 
provele înalte ce depăşeau câmpul de vizibilitate al lentilelor. 
Ca o uşă care se închide. 

Se auzea un ciocănit metalic, slab, de parcă cineva ar fi 
lovit un diapazon la coca navei. 

Ainslie roti încet lentilele şi simți cum i se contractă 
muşchii stomacului. 

Distrugătorul cel mare se îndreptase spre ei, etrava sa 
despicând apa ca un pinten orientat direct spre submarinul 
nevăzut. 

Ping! Sonarul japonez îşi trimise impulsurile sub apă şi 
redescoperi pe Soufriere, călăuzind distrugătorul în direcția 
lui, asemenea vulpii care-şi adulmecă prada. 

Ainslie exclamă scurt: 

- Fiți gata! 

Se uită lung la catargul prova al vasului ce transporta 
trupe, la pata de culoare ce izbucnise pe el când se înălțară 
pavilioanele de semnalizare. Probabil că navele de escortă îl 
avertizaseră. 

- Lansaţi torpila unu! Trânti mânerele periscopului şi sări 
în picioare. Continuaţi lansarea după cronometru. Jerba 
întreagă! Străbătu postul central şi se uită la masa de calcul. 
Cârma banda babord! Amândouă pe drum înainte! 

Auzi clincănitul dispozitivelor panoului de lansare şi văzu 
luminițele roşii scânteind pe măsură ce fiecare torpilă țâşnea 
din tub. 

- Închideţi porțile etanşe în vederea atacului A/S. 

Cu câteva secunde înainte ca porțile etange să fi fost 
închise, i se păru că aude plânsetul unui copil. Ăsta nu era 
loc pentru copii, indiferent de nenorocirile prin care trecuseră 
până atunci. 

— Atenţie! Ţine cap compas trei-cinci-zero! 

Ainslie îl văzu pe Ridgway consultându-şi ceasul. Coca 
navei se zgudui mai puternic ca de obicei, pe măsură ce 
motoarele treceau spre regimul de viteză maximă. 

- Adâncimea aici este de treizeci de brațe, domnule 
comandant. 

- Luaţi cotă patruzeci de metri! 

Cartnicul mecanic de la panoul de imersiune mânuia cu 
agilitate de jongler manetele purjelor, iar Ainslie se pomeni 
ascultând zgomotul admisiei controlate a apei, urmărind în 
acelaşi timp cum acele indicatoarelor de la cârmele de asietă 
coboară, indicând că Soufriere plonjează mai către fundul 
mării. 

- Patruzeci de metri cota, domnule comandant. 

Dum-dum-dum! Distrugătorul gira la rândul său, pornind în 
vajnică urmărire. 

Urmă o explozie asurzitoare şi, o clipă, Ainslie îşi închipui 
că fusese încadrat de grenadele antisubmarin ale altei nave 
de patrulare. Apoi o nouă explozie, ale cărei unde masive de 
şoc săltară nava într-o parte şi în alta, ca pe o balenă 
toropită, în vreme ce cârmele de direcție şi de asietă se luptau 
din răsputeri să o menţină sub control. 

Pe fața lui Ridgway şiroia sudoarea. 

— Am lovit în plin! 

Brrrum! Brrrum! Brrrum! Pe măsură ce fiecare torpilă îşi 
atingea ţinta şi cumplitele unde de şoc reveneau răsfrânte de 
fundul mării, fiecare dintre ei auzi şi simți o serie de explozii, 
mai mari sau mai mici. De parcă ar fi fost cu toții captivi 
într-o grotă dinamitată. Bubuiturile continuară, astfel încât 
uruitul elicelor distrugătorului se pierdea în larma generală. 

- Transporta probabil multe altele în afară de soldați, 
şuieră Quinton printre dinți. Muniţie cât să ajungă pentru o 
întreagă armată. 

Operatorul ASDIC raportă: 

- Zgomotul de elice grele a încetat, domnule comandant. 

Auziră ultima detunătură rostogolindu-se în depărtare, ca 
un bubuit de tunet, după care urmă pârâitul de vas care se 
desface în bucăţi, în timp ce maşinile şi echipamentul se 
smulg din armare şi se risipesc pe fundul mării. 

Zgomotul maşinilor  distrugătorului preluă din nou 
întâietatea. Din ce în ce mai aproape, huruitul lor îşi schimba 
calitatea şi se intensifica. 

- Cârma banda tribord! Ţine cap compas zero-patru-cinci! 

— Adâncimea e de douăzeci de brațe, domnule comandant, 
anunţă Forster. 

- Ridicați nava la cota douăzeci de metri! 

Coca navei fu puternic zgâlțâită când două grenade A/S 
explodară nu departe, în babord, în dreptul cuplului maestru. 
Dar subita schimbare de drum a submarinului, precum şi 
confuzia creată de vasul care se scufunda, îl descumpăniseră 
pe comandantul distrugătorului. 

- Avem fund la douăzeci şi opt de braţe, domnule 
comandant. Rămâne neschimbat pe rază de cinci mile. 

- Foarte bine. Treceţi la cotă treizeci de metri! Cârma banda 
tribord! Ţine-o aşa! 

Ainslie se clătină pe picioare când un alt set de grenade 
antisubmarin explodă deasupra lor, dar la adâncime mai 
mică. Câteva lămpi se stinseră şi geamurile mai multor 
indicatoare zburară de parcă fuseseră scuipate afară. 

- Ţine cap compas zero-opt-zero! continuă Ainslie. Se uită 
la masa hărților, care se cutremura, şi văzu mâinile lui 
Forster mişcându-se de-a curmezişul hărții sale, trasând 
fiecare schimbare de drum şi încercând să descopere fiecare 
obstacol înainte de a da peste el. 

- Efect hidrofonic la roşu“ nouă-zero, domnule comandant. 
Se apropie. 

Una dintre navele de patrulare. Venea mai lent, mai 
nesigur, dar la fel de mortal, dacă i se îngăduia să-şi atingă 
ținta. 

- Încearcă să ne îngrădească, spuse Forster cu glas dur. 
Indică cu vârful creionului: matahala aia e aici şi celelalte 
două se apropie din stânga. Celălalt distrugător pare să se fi 
oprit; fie ca să culeagă supraviețuitorii, fie ca să-ne taie orice 

posibilitate de scăpare. 

- Raționament corect, răspunse Ainslie, aruncându-i o 
privire. Apoi i se adresă lui Ridgway: Fă gata de lansare 
tuburile nouă şi zece. 

Era ca şi cum Soufrière fusese înghesuit într-o capcană 
uriaşă. Măcar de-ar putea întârzia înaintarea unuia dintre 
distrugătoare, a aceluia care-i ataca. Doar atât cât să câştige 
timpul necesar pentru a le deregla formația. De i-ar putea 
face să creadă că submarinul este grav avariat, sau că se 
scufundă. Rosti cu glas liniştit: 

- Ai raportat că un ostaş a murit la infirmerie, nu-i aşa? 
Continuă apoi, fără să se uite la Ridgway: Spune-i cartnicului 
cu lansarea tuburilor prova să ia cadavrul şi să-l înfăşoare în 
toate bandajele însângerate pe care i le poate procura Hunt. 
Pe urmă, la ordinul meu, lansează-l prin unul din tuburi. 
Mecanic şef, i se adresă el apoi lui Halliday, pune oamenii 
dumitale să dea drumul, în acelaşi moment, la vreo cincizeci 
de galoni*” de motorină. 

Ridgway înghiți în sec. 

— Am înțeles, domnule comandant! 

Telefonul pârâi transmițând dispozițiile, şi Ainslie se 
strădui să nu se gândească la ostaşul anonim al cărui 
cadavru era acum transportat pentru a fi lansat printr-un 
tub, ca un maldăr de gunoi. 

- Suntem gata, domnule comandant, anunță Ridgway cu 
glas înăbuşit. 

— Acum! 

Simti uşoara hurducare a navei când tubul fu golit de 
sinistra sa încărcătură şi auzi bătaia surdă a unei pompe 
când motorina țâşni la suprafață odată cu cadavrul. 

- Efectul  hidrofonic  slăbeşte, domnule comandant. 
Distrugătorul îşi reduce viteza. 

Şiretlicul izbutise. Cel mai elementar şi mai meschin truc. 
Ainslie se simți îngrețoşat. Ruşinat. 

În Atlantic sau în Mediterana nu i-ar fi mers. Cândva, 
reuşise şi pe acolo dar masacrele fuseseră dascăli rapizi şi 
brutali. 

Respiră încet, simțind cum îi năvăleşte fierea în gâtlej. 

Şi acum, celălalt distrugător. Aştepta fără îndoială ca 

Soufrière să treacă pe sub el sau foarte aproape de el, astfel 
ca să-l poată încadra cu un set întreg de grenade 
antisubmarin. 

Îşi impuse să ignore păcăniturile sonarului japonez şi 
vuietul elicelor în viteză şi să nu se gândească la altceva 
decât la necesitatea de a zdrobi navele de escortă. 

- În două minute, luaţi cota periscopică! 

Clipi din ochi când două grenade explodară la distanță 
aproape fatală, stingând alte câteva lămpi şi făcând să sară 
de pe corpul rezistent aşchiile de plută prinse în pitura 
uscată, asemenea unor bucăți de zăpadă înghețată. 

- Rotaţii pentru şapte noduri! 

- Capacele exterioare de la tuburile pupa sunt deschise, 
domnule comandant. 

- Veniţi la cota periscopică! 

Ainslie îngenunche, cu senzaţia că i se rupe inima în două. 

— Acum, Tamlyn. 

Răsuci periscopul, înspre pupa şi văzu una dintre navele 
de patrulare cum se înclină, făcând o giraţie strânsă, înainte 
de a porni pe o nouă pasă de grenadare. Decorul îşi 
schimbase înfăţişarea, pretutindeni pluteau fuioare de fum şi 
epave; oameni bălăcindu-se în apă ca nişte peşti pe jumătate 
morți, alții plutind neînsuflețiți, ciopârțiți, sau cu măruntaiele 
revărsate, sfârtecați de grenadele antisubmarin ale propriilor 
lor nave de escortă. 

Ainslie se încordă când zări cel de al doilea distrugător. 

- Distanţa o mie de iarzi! În relevmentul ăsta! 

Clic, clic, se auzea lucrând masa de calcul a lui Ridgway. 

- Foc, tubul nouă! Foc, tubul zece! 

— Jos periscopul! Amândouă pe drum înainte! Cotă treizeci 
de metri! 

- Amândouă torpilele au fost lansate, domnule comandant! 

Ainslie aruncă o privire la repetitorul giro şi la indicatorul 
de cotă şi avu senzația că-i sare inima în gât când o torpilă 
explodă cu o detunătură violentă. Alte pârâieli de bordaj care 
se desface. Larmă de vas care se scufundă. 

Timp de trei ore lucrurile continuară tot aşa. Sucindu-se şi 
învârtindu-se, ridicându-se la cote mici sau afundându-se ori 
de câte ori adâncimea apei îi îngăduia. Distrugătorul ataca 

întruna, dar, lipsit de puternica sa navă pereche şi stingherit 
de cele două nave de patrulare mai lente, pierdea teren. 

Pentru echipajul submarinului, ca să nu mai vorbim de 
pasagerii lui, bombardamentul părea fără de sfârşit, şi în tot 
acest timp nava se legăna şi se afunda, echipamentele se 
desfăceau, aparatele se desprindeau de pe rasteluri şi din 
nituri sub ploaia de grenade antisubmarin. 

Dar o navă de suprafață nu se putea măsura cu un 
experimentat comandant de submarin. Distrugătorul pierdea 
minute prețioase după fiecare atac, căci, în goana sa, trecea 
dincolo de poziția țintei şi pierdea ecoul sonarului, care se 
confunda cu vuietul propriilor elice. Dacă ar fi avut alături 
cealaltă navă, totul ar fi fost mai simplu. Una dintre ele ar fi 
ascultat, în timp ce cea de a doua ataca, astfel ca ecoul sonar 
şi relevmentul obiectivului să nu fie nici o clipă pierdute. 

Ridgway îşi tamponă fața şi exclamă: 

- Bandiţii habar n-aveau de existența unui submarin în 
apele astea, domnule comandant. 

- Fir-ar să fie, George, dar acum au aflat cu vârf şi îndesat, 
i-o retează Quinton cu voce răstită. 

Ainslie se uită de la unul la celălalt. În ultimele cinci 
minute nu se mai auzise nici o grenadă antisubmarin. Poate 
că inamicul chema alte nave în ajutor, poate chema şi aviația. 

Era timpul să dispară de acolo. 

— Cred că am ieşit din încurcătură, spuse Ainslie. Peste 
vreo zece minute urcăm ca să arunc o privire în jur. 

Ceilalți doi îşi îndreptară ochi spre el. Arăta vlăguit şi 
respira greu, ca un om bătrân. 

Quinton purtă o scurtă convorbire cu ajutorul şefului de 
echipaj, după care raportă: 

- Nici o avarie serioasă, domnule comandant. Nici o 
pierdere. 

- Drumul de urmat este  unu-trei-zero, domnule 
comandant, zise Forster. Rotații pentru şapte noduri. 

Când, puțin mai târziu, s-au ridicat la cota periscopică, 
marea arăta din nou pustie. În depărtare, în pupa, mai plutea 
încă o perdea de fum ce se topea în abureala arşiței, făcând 
lumina soarelui să tremure ca nişte reflexe de flăcări, 

Ainslie roti încet periscopul: urechile îi vâjâiau încă din 

pricina exploziilor, iar în fața ochilor i se înfățişa întruna 
imaginea ostaşului mort, plutind în valurile de motorină, S-ar 
fi zis că acest ostaş contribuise la salvarea lor mai mult decât 
oricare altul. 

Îşi dădu seama, cu o tresărire, că ţinuse prea mult 
periscopul înălțat şi, în timp ce făcea semn să fie coborât, 
simți prelingându-i-se pe spinare broboane de sudoare rece 
ca gheața. 

Vigilența înainte de toate, în orice împrejurare. 
Dumnezeule, de câte ori propovăduise altora cu aceste 
cuvinte. Unde nu-i vigilență, e moarte sigură. Rosti cu voce 
aspră: 

- Cotă patruzeci de metri, secund. Când se înserează, ieşim 
la suprafață. După aceea ne reîntoarcem la bază. 

Scufundase un vas, care transporta trupe şi un 
distrugător, fără ca ei să fi suferit vreo pagubă serioasă. 
Putea fi mândru, copleşit de satisfacție. 

Îl auzi pe Ridgway şuşotind de zor la un telefon şi ştiu că 
vorbeşte cu Hunt de la infirmerie. Sigur că acesta din urmă îi 
cerea o semnătură pe vreun formular. Pentru ca dispariția 
ostaşului mort să fie legală şi parafată. Asta-i Hunt şi n-ai 
ce-i face. 

- Deschideţi porţile etanşe. Spune-i bucătarului să prepare 
cât mai repede masa. Secund, dă liber de la posturile de 
imersiune atunci când socoteşti de cuviință. 

Quinton îl măsură din priviri, ascunzându-şi îngrijorarea. 
Încă o încercare ca asta şi comandantul avea să capoteze. 
„Nu însă atâta timp cât voi fi eu aici ca să-l susțin!“ 

Adăugă cu voce tare: 

— Aţi realizat o ispravă pe cinste, domnule comandant. În 
vreo două rânduri, eu îmi cam pierdusem curajul. 

Ainslie se agăță de cuvintele lui ca de un colac de salvare. 

- O să fie din ce în ce mai greu. Aşa-i întotdeauna. 

8 
BEA ŞI UITĂ 


Contraamiratul Granger îşi rezemase palmele pe biroul 
său masiv, şi îl cerceta pe Ainslie cu o privire gravă. 

- Arăţi cam doborât, domnule comandor. Îmi imaginez că 
pentru nici unul dintre voi n-a fost o petrecere la iarbă verde. 

Ainslie simțea cum îl părăsesc puterile şi i se închid 
pleoapele. Abia terminase de acostat la aceeaşi bătrână navă 
bază, când fusese chemat la biroul lui Granger. 

Aşteptase să vadă răniții încărcați în ambulanţele înşirate 
pe chei, apoi, când se dusese să le întrebe pe cele două tinere 
englezoaice dacă le poate fi de folos cu ceva, descoperise că 
aghiotantul contraamiralului Granger le şi luase cu el. 

Soldaţii, zdrențăroşi şi tăcuți, arătau parcă împuținaţi la 
trup când îi văzuse îngrămădiți pe debarcader, şi atmosfera 
lugubră a scenei era accentuată de o ploaie torențială, deasă 
şi persistentă. O auzea şi acum ciocănind ca nişte bile de 
rulment în acoperişul de tablă, muind peluza îngrijită şi 
prefăcând-o într-o băltoacă. 

Ploaia însă nu izbutise să împrospăteze aerul, ci, 
dimpotrivă, îl făcuse mai dens, iar ventilatoarele care se 
roteau lent în tavan păreau lipsite de orice efect. 

— Am raportat comandantului-şef succesul vostru cu nava 
care transporta trupe. V-aţi comportat admirabil. Cum de 
altfel m-am şi aşteptat, continuă, străduindu-se să 
zâmbească. 

Ainslie privi peste capul lui la harta prinsă pe zid. Panglica 
galbenă era aproape complet întinsă şi străbătea în diagonală 
întreaga peninsulă, tăind coasta de vest la Penang. 

Granger îi urmări privirea şi adăugă cu greutate: 

- Da. Au tăiat țara în două. Ieri au ocupat Penangul. 

Aşadar, totul fusese în zadar. Vasul care transporta trupe, 
distrugătorul, ostaşul mort, totul. 

După un timp. Ainslie sparse tăcerea: 

— Se pare că nimic nu-i poate opri, domnule contraamiral. 

- Ştiu la ce te gândeşti. N-ai dreptate. Inamicul are nevoie 
de fiecare ostaş, întocmai ca şi noi. Primejdiile prin care ai 
trecut n-au fost zadarnice. 

- Nu la primejdii mă gândeam. 

Ploaia stăruitoare îl lovea parcă în moalele capului. 

-Îmi aminteam de bluful şi fanfaronadele care m-au 
întâmpinat când am sosit aici. Ar trebui să râd dacă n-aş fi 
atât de scârbit şi de obosit de toate astea. 

Granger îl privi cu îngrijorare. 

— Nici mie nu-mi vine să râd. Crede-mă. E foarte mare 
nevoie acum de dumneata şi de Soufrière, şi sunt convins că 
toată lumea este de acord cu mine. 

Se auzi o bătaie în uşă şi aghiotantul îşi vâri capul în 
cameră. 

- Scuzaţi-mă că vă inoportunez, domnule amiral. 

Granger se încruntă: 

- Nimic nou, aghiotant. 

- Voiam să vă raportez că le-am dus pe cele două doamne 
la hotelul Royal, aşa cum mi-ati cerut. 

Îi aruncă o privire lui Ainslie şi se retrase. 

Ainslie urmări degetele bondoace ale amiralului îndesind 
tutun în pipă. 

- Le cunoaşteţi, domnule amiral? 

- Da. Le-am luat de pe nava dumitale fără să le dau timp 
să-ți aducă omagii, ca să spun aşa. Mi-am închipuit că ar fi 
fost o situație stânjenitoare. Mai bine să lăsăm lucrurile să se 
liniştească de la sine. l-am cunoscut pe toți foarte bine. 
Michael Holmes a fost un inginer de mine, folosit de guvern. 
Un tânăr strălucit. Cu mari perspective. Soţia lui, Shelly, era 
o fată plină de viață. Păcătoasă treabă, adăugă clătinând din 
cap. 

— Şi cealaltă, Natalie, sora ei, ce-i cu ea? întrebă Ainslie pe 
un ton calm. 

- O fată foarte drăguță. N-am văzut-o înainte de a fi plecat 
în nord. Bănuiesc că o să-mi povestească totul când se va 
simți în stare s-o facă. 

Lui Ainslie îi răsuna în urechi glasul fetei de parcă ar fi fost 
acum de față. Observațiile lui Granger i-l adusese în 

memorie. „Eram singură şi simțeam nevoia să mai schimb o 
vorbă cu cineva.” 

Granger continua să vorbească: 

- Ţi-am citit raportul. Al naibii de clar şi de concis, deşi 
Dumnezeu ştie cum de-ai mai găsit timp să-l redactezi. Asta 
îmi aminteşte de altceva, spuse coborându-şi privirile. 

Ainslie se strădui să-şi păstreze calmul. Asta era! 
Următoarea misiune. 

Granger îşi înălță brusc ochii. 

- A fost cu neputinţă să salvezi şi restul militarilor din 
satul acela, pentru că apele erau prea puţin adânci şi pentru 
că japonezii îl împresurau din doua părți şi nu numai dintr-o 
parte, cum credeam noi? 

- Da, domnule amiral. Ainslie îşi dădea seama că vorbea pe 
un ton de autoapărare şi lucrul acesta îl irita. Ar fi însemnat 
curată sinucidere, continuă el. 

— Ştiu. 

Granger se ridică şi se îndreptă către hartă. Văzut din 
spate, în cămaşa şi în şortul lui de o curățenie sclipitoare, 
arăta ca un ou alb. 

- Fapt este, Ainslie, că e nevoie să transportăm provizii la 
un alt punct de sprijin de pe coastă. Nu există pericolul 
imediat să fie învăluit, dar în prezent este virtual imposibil 
să-i trimitem aprovizionările pe uscat. 

Îşi lăsă degetul pe ceea ce părea a fi o mică strâmtoare. 

- Ce adâncime are, domnule amiral? 

- Nu prea mare, nici măcar la vreme de flux. Va trebui să 
navighezi la suprafață. Chiar şi aşa, e bine să fii cu ochii în 
patru. Şovăi o clipă, urmărind fața lui Ainslie. Operația se va 
desfăşura, desigur, în timpul nopții. Japonezii dețin acum 
două aerodromuri, şi cu două zile în urmă se vorbea de 
prezența unui portavion în golful Siam. Ei, ce părere ai? 
întrebă înălțând din umeri. 

- Ce urmează să transport, domnule amiral? 

-În cea mai mare parte muniții, dar şi raţii alimentare şi 
medicamente pentru trupă. 

Ainslie se apropie de el, în fața hărții. O hartă serioasă i-ar 
putea indica marja de siguranță. Sau lipsa ei totală. Dar 
Soufrière dovedise de ce-i în stare când naviga la suprafață. 

Douăzeci de noduri, ba ceva mai mult. O cursă dus şi întors 
în timpul nopţii, străduindu-se să ajungă la apă adâncă 
înainte de ivirea zorilor, când ar fi fost descoperiți de avioane. 

„În cea mai mare parte muniții.” Dacă Soufrière ar eşua pe 
un banc de nisip, ar deveni o bombă gigantică în sine. 

- Cred, domnule amiral, că se poate realiza. 

Amiralul se încruntă când uşa se întredeschise şi şeful de 
stat major al bazei aruncă o privire prin crăpătură. 

— Ah, credeam că ați terminat. 

— Vino înăuntru, Philip, ce rost are să dai târcoale? 

Comandorul Armytage intră şi întrebă: 

— Ce părere are comandorul Ainslie? 

Se ferea să se uite la acesta. 

- În principiu, e de acord, răspunse Granger mânios. Dar 
s-ar putea să existe piedici. Maree, şi chestii de felul ăsta. 

Abia atunci Armytage se întoarse spre Ainslie: 

- Ah, da. Cum s-a întâmplat şi la satul acela pescăresc. 
Mare ghinion! Totuşi, presupun că ştiai la ce trebuia să te 
aştepţi. 

— Ştiam, răspunse Ainslie privindu-l calm. 

Comandorul Armytage zâmbi sec. 

- Totuşi, ai salvat câțiva nenorociți de ostaşi şi câțiva civili, 
vreo treizeci la număr, nu-i aşa? 

- Philip, ajunge! îi reteză Granger vorba. Comandantul 
Ainslie şi-a folosit întreaga experiență şi bunul simț. Oricum, 
vasul care transporta trupe venea pe primul plan. 

Ainslie îi măsură pe rând pe fiecare în parte. Pur şi simplu 
nu înțelegeau. Ei îşi închipuiau probabil că războiul e alcătuit 
dintr-o serie de isprăvi cutezătoare, miraculoase, legate între 
ele sub un soi de autoritate divină. Răspunse repezit: 

- Nu exista nici o speranță. Dacă vreți să ştiţi părerea mea, 
cred că în momentul de față armata ar trebui să se retragă şi 
să se regrupeze. Să restrângă frontul. Şi să-şi dubleze forța. 

— Ştii, şi eu am urmat cursurile de stat major, i-o trânti 
Armytage. 

- Da, domnule comandor. 

Ainslie se ridică în picioare, cu senzația că podeaua se 
înălța sub tălpile lui ca puntea unei nave. 

- N-am făcut decât să spun ceea ce gândesc. 

Granger îşi cercetă pipa. Se stinsese din nou. 

- Du-te şi te odihneşte un pic. Oamenii mei vor avea grijă 
ca nava dumitale să-şi facă plinul de combustibil şi provizii. 
Şeful serviciului de aprovizionare al bazei va organiza 
aducerea încărcăturii la bord. 

- Cât timp avem la dispoziție, domnule amiral? 

Granger păru stingherit. 

- Până poimâine. Cel mai târziu. Lucrurile se precipită. 

Când Ainslie îşi luă chipiul şi dădu să se îndrepte spre uşă. 
Granger adăugă: 

- Ţi-aş sugera să descarci toate torpilele. Ca să mai uşurăm 
sarcina. De data asta nu va trebui să lupți. 

Era un lucru rezonabil, dar Ainslie simți o strângere de 
inimă la gândul de a se despărți de forța lui de atac, chiar şi 
pentru un scurt răstimp. 

În anticameră, unde un dactilograf țţăcănea la o maşină de 
scris, Ainslie se opri, auzind glasul lui Granger de dincolo de 
uşă. 

- De ce dracu nu găseşti decât cuvinte de critică la orice, 
Philip? 

Ainslie îl văzu pe dactilograf măsurându-l pe deasupra 
hârtiei din maşina de scris şi-şi dădu seama că n-ar fi trebuit 
să stea locului şi să tragă cu urechea. Dar îl auzi pe Armytage 
replicând cu îndărătnicie: 

- Nu înghit genul ăsta de oameni, domnule amiral. Cum le 
surâde puţin norocul şi se lustruiesc c-un dram de glorie sau 
capătă vreo tinichea, nici nu se mai uită la noi, cei care facem 
adevărata treabă. 

Ainslie se mira singur că nu resimțea nici un pic de furie. 
Ba parcă încerca o senzaţie de uşurare. 

Îl salută din cap pe dactilograf şi ieşi în ploaia care, în două 
secunde, îl muie până la piele. 

Îl găsi pe Quinton aşteptându-l în postul central de pe 
Soufriere. Făcuse un duş, îşi schimbase hainele şi arăta din 
nou el, cel de totdeauna. 

- În cabină, secundule. 

În timp ce străbăteau culoarul îngust, Ainslie se minună de 
viteza cu care lucrurile îşi recapătă înfăţişarea lor normală. 
Încăperea în care răniții aşteptaseră să fie pansaţi, iar morții 

înmormântați, strălucea acum de curăţenie, tot ce era oțel şi 
alamă scânteia de-ți lua ochii. Postul central avea un aspect 
ciudat fără oamenii încordați şi nebărbieriți de la manetele de 
manevrare şi părea învăluit într-un aer paşnic. 

Ainslie scoase o sticlă şi nişte pahare, iar Quinton se tolăni 
pe un scaun, urmărindu-l din priviri. 

- Poimâine, John. Trebuie să transportăm muniții şi 
provizii la un alt avanpost. Navigaţie la suprafață. Dus şi 
întors sub acoperirea întunericului. Îți convine? întrebă, 
întinzându-i paharul. 

- Ce, băutura sau misiunea? 

— Amândouă. 

Quinton bău foarte încet, fără măcar să-şi avertizeze 
măruntaiele, cum făcea de obicei. 

- Presupun că n-avem de ales. Or să găsească ei până la 
urmă un soi de pretext. 

— Pretext? întrebă Ainslie, umplând din nou paharele. 

De sus se auzea vocea înăbuşită a cartnicului Voysey 
care-şi chema oamenii să iasă de la adăpost şi să termine 
curăţenia submarinului. Probabil că ploaia încetase. 

- Da. Cât timp am aşteptat să te întorci am mai stat de 
vorbă cu indivizii de la bază. Mii de refugiaţi vin puhoi din 
Malaya. Poliţia militară pretinde că unii dintre ei ar fi 
dezertori indieni. Şi-au pierdut capul la sosirea japonezilor. 
Bieţii nenorociți n-au văzut în viața tor aşa ceva. Trupe 
blindate şi artilerie, avioane şi nave de sprijin. Trebuie să li se 
fi părut ceva ca dintr-un roman de H. G. Wells! 

Se auzi zgomot de paşi pe culoar şi căpitanul-comandor 
Critchley dădu draperia la o parte. Purta în mână o valijoară. 

- Vin din nou cu dumneavoastră, domnilor. Dacă mă mai 
puteți suporta. 

Zâmbi cu amărăciune când Ainslie întinse mâna după un 
al treilea pahar. 

- După această nouă escapadă, am ordin să mă întorc 
acasă. Înapoi în bătrâna Londră, Domnul s-o ţină. Oricum, o 
să vă duc dorul, spuse, luându-şi paharul de whisky. 

— Ce-au de gând? întrebă Ainslie. 

- Cine, ştabii? Critchley îşi clătină băutura învârtind 
paharul în mâini. Vor să le fac un raport, asta-i tot ce ştiu. 

Quinton râse scurt: 

- Ca să afle ce au de făcut data viitoare. 

- Eşti cam cinic, secund. 

- Sunt, răspunse Quinton privind la peretele curb. Totul mi 
se pare detestabil. Nenorociţii ăia de australieni care au murit 
fără să ştie măcar de ce. Asta n-am s-o uit. 

Se auzi o bătaie discretă în uşă şi sublocotenentul 
Southby, purtând un pistol greu la şold, intră. 

- Domnule comandant, timonierul întreabă ce-i cu 
permisiile? 

- Nici vorbă de permisii, sublocotenent. Învoiri se acordă 
numai în cadrul perimetrului bazei, cantina flotei şi aşa mai 
departe. Ne aflăm consemnați în bază. 

— Am înțeles, domnule comandant. 

Dar era limpede că nu înțelegea. 

După plecarea lui Southby, Quinton îl întrebă: 

-Şi noi ce facem, domnule comandant? Apoi, 
desfăcându-şi brațele în lături: Dacă nu mă înşel, parcă 
fusese vorba să organizăm o petrecere? 

- Oficial, iahtul Lady Jane este încă la dispoziția ta, Bob, 
interveni Critchley zâmbind. Ar fi o idee. O petrecere de „hai 
să dăm totul uitării!“ 

- Nu-i rău, răspunse Ainslie. Secund, ocupă-te de treaba 
asta. Pune-l pe locotenentul Christie să te ajute. Pare un om 
scos în lume. 

- Ăsta o să vrea să-şi aducă şi hidroavionul. 

— Şi pe cine invităm? întrebă Critchley, pe un ton în 
aparenţă indiferent, dar urmărind cu atenție fața lui Ainslie. 

- O, ştiţi voi prea bine. Infirmierele, oamenii de la doc care 
ne-au ajutat, dar nu prea multă lume. lahtul e cam bătrâior 
şi s-ar putea să se răstoarne. 

- Ce facem cu cele două surori? întrebă Critchley. 

- Nu-ţi dai seama, omule, că ăsta-i ultimul loc unde ar 
avea chef să vină? 

Îşi feri privirea. Dar cea pe care o chema Natalie s-ar putea 
să aibă chef. Chiar şi numai ca să se depărteze un pic de 
durerea surorii. Probabil că amândouă suferă. Ainslie îşi 
aminti cum ţipase tânăra văduvă la el, cum îl blestemase, 
cum îl etichetase drept laş. „Fugi, fugi, fugi!“ 

- David Forster trebuie să coboare pe țărm pentru nişte 
hărți, reluă Quinton. Ar putea să le sondeze pe cele două 
tinere. Hai să ne prefacem cu toţii că trăim vremuri de pace. 
De altfel, cei de aici reuşesc foarte bine s-o facă. 

Ainslie luă o hotărâre bruscă. 

- Nu, am să mă duc chiar eu să văd cum stau lucrurile. 
Oricum am treabă pe uscat. Zâmbi încurcat: Privilegiul 
comandantului. 

Când ceilalți doi ieşiră, Ainslie privi de jur împrejurul 
cabinei, întrebându-se dacă procedează corect. De-ar rămâne 
la bord, ar dormi, sau ar fi sâcâit cu fel de fel de cereri şi 
întrebări la care şi Quinton ar putea face față cu mare 
uşurinţă. 

Îşi studie chipul într-o oglindă, urmărindu-şi cutele de 
îngrijorare din jurul ochilor şi al gurii. Îşi spuse că era lipsit 
de sinceritate față de el însuşi. De fapt, dorea s-o revadă, 
simțea nevoia să-i explice, sau pur şi simplu să stea de vorbă 
cu ea. O porni îndărăt prin postul central, întrebându-se ce 
avea să-i spună. Poate că fata plecase de la hotel. Sau poate 
că va refuza să-l vadă. 

Quinton şi Southby, care era ofițer de serviciu la bord, 
aşteptară la schelă să-i dea onorul la plecare. Soarele 
strălucea intens şi apa de ploaie se prefăcea în vapori, creând 
impresia că nava ar fi gata să facă explozie. 

O să-i lipsească mult Critchley. Se opri o clipă, uitându-se 
la submarinul său. Ţevi şi cabluri electrice încolăcindu-se ca 
nişte, şerpi, conducte de combustibil coborâte cu vinciul de 
pe nava bază. Pretutindeni marinari despuiați până la brâu, 
fețe care acum îi erau mult mai familiare decât atunci când 
porniseră laolaltă să captureze „cel mai mare submarin din 
lume”. 

Câţiva marinari raşchetau pitura de pe balasturi înainte de 
a le revopsi, ca să acopere cicatricele lăsate de o grenadă 
antisubmarin. lată cât de aproape trecuse primejdia pe lângă 
ei! 

Hangarul era deschis şi-l văzu pe Christie, aproape gol, cu 
excepția unui şort murdar, agitându-se cu o cheie de piulițe 
pe sub motorul avionului. 

Soufriere devenise un bun real, personal. 

Apoi îşi atinse chipiul ca răspuns la salutul şi onorul 
prezentat la schelă, şi cobori pe țărm. 

Ainslie luă un taxi care-l lăsă la jumătatea drumului spre 
hotel. Nu ştia nici el de ce-i ceruse şoferului să oprească. 
Poate ca să-şi ofere posibilitatea de a se răzgândi, dacă avea 
să constate că l-a părăsit curajul. Şoferul, de naționalitate 
sikh, se uită la el curios când îl văzu coborând. Un ofițer din 
marina regală care-l plătise ca să-l ducă niciunde! 

În timp ce-şi croia drum printre grupurile de militari, de 
negustori sau de băştinaşi, Ainslie încerca să descopere 
vreun semn de pregătire militară. Dar, cu excepţia câtorva 
magazine mai elegante şi a unor bazaruri pe ale căror ferestre 
fuseseră lipite benzi de hârtie încleiată, pentru a le feri să se 
spargă prin suflul bombelor, nimic nu părea altfel ca de 
obicei. În preajma unor birouri guvernamentale văzu două 
posturi de santinelă cu adăposturi din saci cu nisip şi o 
maşină blindată parcată în umbra unor palmieri. Poate că 
Quinton avea dreptate. Totul nu era decât o mare înscenare, 
un bluf menit să mențină moralul ridicat. 

Se opri în fața hotelului Royal şi-l privi. Era construit în 
acelaşi stil ca şi hotelul Raffles, aflat în vecinătate, dar de 
dimensiuni mai mici şi mai intim. 

Intră pe poarta zidului alb care împrejmuia clădirea şi 
admiră peluzele dreptunghiulare, florile viu colorate şi copacii 
uşor legănațţi de briză. Hotelul nu avea decât două etaje şi o 
terasă de stuc ce înconjura etajul de sus şi în care 
răspundeau uşile camerelor. Sub terasă era o galerie boltită, 
umbrită şi răcoroasă, cu jaluzele albastre şi galbene ce 
dădeau spre grădină, şi în care erau risipite măsuţe şi scaune 
pentru oaspeți. 

Un lungan de portar indian, îmbrăcat în kaki şi cu o 
pălărie tropicală de modă veche, se înclină politicos în fața 
lui. 

- Cu ce vă pot fi de folos, sahib comandor? 

Era de ani şi ani în serviciul hotelului Royal şi ajunsese să 
cunoască toate gradele din cele trei categorii de forțe armate 
mai bine decât mulți din Marea Britanie. 

-Nu sunt anunțat. Doresc să ştiu dacă una dintre 
pasagerele hotelului se găseşte în camera ei. 

Pe fața lunganului se aşternu un zâmbet radios. 

- Desigur, desigur, sahib comandor. E o onoare pentru 
mine să mă interesez. 

Fără să ia în seamă protestele lui Ainslie, îl conduse în 
holul hotelului. După lumina orbitoare de afară, Ainslie abia 
de putea desluşi câte ceva în hol şi fu gata-gata să se 
împiedice de un scaun de răchită. 

Lucrurile luau o întorsătură nedorită, pripită. 

La recepţie apăru o altă mutră şi o voce mieroasă întrebă: 

— Ce doreşte domnul? 

Ainslie oftă. Acum va trebui să strecoare în două palme 
diferite câte un bacşiş. 

- Caut o domnişoară Torrance. A sosit astăzi. 

Se blestemă în gând. Probabil că fata era încă în pat, 
încercând să se odihnească şi să uite. 

Funcţionarul cercetă cu mare ostentație registrul de 
oaspeți. 

- Îmi pare foarte rău, domnule. Se pare că nu se află nici 
0... 

- Domnule comandor Ainslie! 

Ainslie se răsuci pe călcâie, fâstâcit de precipitarea 
evenimentelor. 

Aproape că n-o putu recunoaşte. Purta o rochie simplă, 
albă, cu un batic verde înnodat la gât. Părul îi era strâns 
într-un coc pe ceafă şi care, departe de a-i da un aer sever, îi 
sublinia ovalul feței, de la frunte până la bărbie. 

- Funcţionarul îmi spusese că... am crezut că... 

Îşi curmă vorba când fata îi întinse mâna stângă. O mână 
mică şi frumos modelată, dar Ainslie nu văzu altceva decât 
verigheta. 

Natalie îl lămuri cu glas potolit. 

- A avut dreptate... Dumneata ai întrebat de domnişoara 
Torrance, înţelegi? 

- Da, am înțeles. Îmi pare rău, urmă, ferindu-şi privirea în 
lături. 

Tânăra îl conduse spre una dintre măsuțele din galerie. 

— Aş fi vrut să-ți mulțumesc înainte de a fi plecat de pe 
navă. Pentru că ne-ai salvat viața. Ridică din umeri. Şi pentru 
toate celelalte. Dar ai auzit cum au decurs lucrurile. Amiralul 

şi-a trimis aghiotantul să ne ia pe sus. 

Un chelner se învârtea pe lângă masă şi Natalie întrebă: 

- Doreşti un ceai, domnule comandor? Apoi, urmărindu-i 
şovăiala: sau poate că ceva mai tare? 

Ainslie zâmbi fascinat. Era formidabilă. Nu numai că avea 
o înfăţişare atrăgătoare, dar nu trăda prin nimic calvarul pe 
care-l îndurase. Ar fi trebuit să-şi dea singur seama. O fată ca 
ea n-ar fi putut rămâne nemăritată aici. Îi răspunse: 

— Aş vrea o băutură lungă şi rece, cu condiția să mă 
secondezi şi dumneata. 

Natalie făcu un semn chelnerului, după care îl întrebă pe 
Ainslie: 

- Totul e în ordine acum? 

Comandorul îşi privi mâinile, amintindu-și cum îi lunecau 
pe mânerele periscopului. 

- E ceva mai bine. Râse. Voiam să te invit la o petrecere. Se 
pare că m-am cam prostit. 

Chelnerul se întoarse cu un pahar înalt, aburit de gheaţă. 
Fata îl avertiză pe un ton serios: 

— Amestecul special al hotelului Royal. Nouăzeci şi nouă la 
sută gin la gheaţă. Îşi luă şi băutura ei şi duse paharul la 
buze: 

- În sănătatea dumitale. 

Ainslie simți ginul rece alunecându-i pe gât ca apa la 
gheață. Amestecul mai conţinea benedictină şi cherry brandy. 

- A fost foarte drăguţ din partea dumitale să vii să mă 
cauţi. 

O frântură de secundă fața ei îşi schimbă expresia şi ochii i 
se încețoşară. 

- Sora mea n-a avut dreptul să-ți vorbească aşa. Mi-a fost 
ruşine. 

Ainslie ar fi vrut să-i atingă mâna. Era cu neputinţă să se 
convingă că aceasta-i mâna care se înfipsese în brațul lui, 
însângerându-i pielea, atunci când fata fusese adusă de la 
infirmeria bordului. 

- M-a durut mult că a trebuit să-i las pe oamenii aceia 
acolo! 

Ainslie îşi cobori privirile, evitându-i ochii. 

— Şi, continuă el, gândul mă hăituieşte şi acum, nu mă 

slăbeşte o clipă. 

- Mie mi-ai salvat viața. Eu, cel puţin, am datoria să fiu 
sinceră cu dumneata. Am plecat să-i vizitez pe Shelly şi pe 
soțul ei, Mike, pentru că aveam nevoie de un sfat, de o 
evadare, dacă vrei. Dar totul a fost fals. Ei se certau tot 
timpul, se încăierau ca şoarecele cu pisica. Mike era un bun 
inginer, dar nu se pricepea deloc să se poarte cu femeile, cu 
atât mai puțin cu o fată ca Shelly. Ea e moartă după distracții 
şi are o teribilă dexteritate de a-i juca pe degete pe bărbați, 
până când îşi pierd capul. 

Natalie îşi lăsă mâna pe masă, lângă pahar. 

- Pe urmă, continuă ea, a început atacul. Nu ne venea să 
credem că inamicul o să străpungă cu atâta uşurinţă liniile 
de apărare. A fost aşa de cumplit, încât nici acum nu pot 
accepta ideea că s-a întâmplat cu adevărat, adăugă ea cu un 
tremur al buzelor. Poate că atunci când o voi accepta va fi şi 
mai rău. 

Ainslie simțea că venise timpul să plece. Dar, totodată, îşi 
dădea seama şi de faptul că nu putea. 

- Curând vom ieşi din nou în larg. 

Natalie îl privi cu ochi mirați. 

- Dar credeam că... după tot ce ai avut de făcut... 

- Din păcate lucrurile nu merg cum ar trebui. Misiunea 
mea de aici e foarte bizară. De parcă aş avea propria mea 
flotă. 

- N-am voie să pun întrebări. Brusc Natalie îşi lăsă mâna 
pe mâna lui. Era foarte catifelată şi surprinzător de rece. Dar 
ai să te întorci la Singapore? 

- N-am voie să răspund. Îşi privi mâna. Da, cred că am să 
mă întorc. 

- Bine, sper că... Îşi retrase repede mâna şi exclamă: 
Trebuie să fie mai târziu decât mi-am închipuit. 

O femeie în uniformă de infirmieră străbătea holul. Ducea 
de mână o fetiță şi, când zări masa lor, se îndreptă spre ei. 
Ainslie se ridică în picioare. Fetița avea vreo şase ani şi n-ar fi 
fost nevoie să i se spună că era fiica Nataliei Torrance. Acelaşi 
păr negru, lucios, aceiaşi ochi. 

-O duc sus, în apartament, doamnă Torrance, spuse 
dădaca. Se poate odihni puțin înainte de prânz. 

Copilul se uită fix la Ainslie. Apoi îi văzu chipiul pe scaun şi 
îl luă cu mâna care era liberă. 

- Te rog, Frances, pune-l la loc. 

- Nu face nimic, eu... zâmbi Ainslie. Apoi văzu durerea 
zugrăvită pe chipul fetiţei şi se lăsă în genunchi în faţa ei. 
Copila ţinea chipiul cu mare grijă, privind fix la frunzele de 
stejar de pe cozoroc. Dar pe fața ei nu se desluşea nici un 
licăr de înțelegere sau de recunoaştere. Era ca o mică mască, 
o replică mută a chipului mamei ei. 

Dădaca îi luă chipiul din mână şi i-l întinse lui Ainslie, fără 
să rostească un cuvânt. În timp ce se îndreptau spre scară, 
Ainslie îi spuse Nataliei: 

- Îmi pare foarte rău. N-am înţeles. 

Privirile ei continuau să urmărească dădaca şi copilul. 

- A avut loc un accident, care a afectat creierul fetiţei. Mai 
păstrez speranțe. Privea dincolo de Ainslie, cu ochi voalați. 
Dar nu ştiu nici eu ce să mai cred. 

Senzația de nesăbuinţă şi de dezamăgire care-l copleşise pe 
Ainslie se spulberase cu totul. Îi luase locul o caldă duioşie 
pentru fata asta tristă şi frumoasă. Dar era un simțământ 
neputincios. 

Observase însă că, în discuție, nu se referise nici un 
moment la soțul ei. 

- Cred că ar trebui să mă întorc la bază. 

Câţiva dintre oaspeţii aflați la celelalte mese îl măsurau cu 
priviri curioase. Aşa cum se uitau şi la fotografiile înrămate 
de pe pereți, înfățişând vizitatori de seamă care luaseră parte 
la ospețe de gală cu mulți ani în urmă. Fracuri pântecoase, 
chipuri mustăcioase, lipsite de zâmbet. Proprietari de 
plantaţii de cauciuc de prin Malaya, înalți funcționari 
guvernamentali, ofițeri districtuali. Altă epocă. 

Natalie continuă cu glas molcom: 

- Frances are nevoie de multă îngrijire. Soţul meu are bani. 
Apoi, întorcându-şi ochii spre el: Aş face orice pentru 
Frances. 

„Şi eu aş face orice pentru tine.” 

Adăugă cu glas tare: 

- Dacă-ţi pot fi vreodată de ajutor... 

Ea dădu din cap, studiindu-i fața: 

- N-am să uit. Dar, te rog, nu ne invita la petrecerea 
voastră, adăugă luându-şi poşeta. Îi întinse brațul cu o 
mişcare impulsivă şi continuă: Ar fi cu neputinţă. Sper însă 
că ne vom mai întâlni. 

— Aş dori, răspunse el privind-o cum se îndepărta. 

Portarul îşi atinse cu un gest servil pălăria tropicală. 

- Totul în ordine, sahib comandor? 

- Nu, răspunse Ainslie, vârându-i câteva monede în mână. 

Apoi se topi în îmbulzeala de gură-cască de pe stradă. Un 
taxi trecu pe lângă el şi intră pe poarta hotelului. Lui Ainslie i 
se păru, o clipă, că cei doi din taxi erau Shelly, sora lui 


Natalie, şi locotenentul David Forster. 
* 

Salonul iahtului Lady Jane era încins ca un cuptor. Toate 
hublourile erau închise şi acoperite cu capacele etanşe, ca 
urmare a noilor dispoziții cu privire la apărarea antiaeriană, 
iar ventilatoarele vasului erau cu totul ineficiente față de 
masa compactă de musafiri. Aşa cum se întâmpla de obicei la 
sindrofiile marinăreşti, era mai multă lume decât ar fi fost 
permis. 

Ainslie stătea înghesuit într-un colț, întrebându-se ce ar fi 
spus vechii proprietari ai iahtului dacă ar fi văzut acest 
talmeş-balmeş. Se aflau acolo ofițeri de toate gradele şi de 
toate vârstele, de la bază şi din atelierele docurilor. Câțiva 
funcționari superiori cu soțiile lor. Câteva fete din birourile 
guvernamentale, cu fețe strălucind de transpirație şi vorbind 
cât le ținea gura. 

- Reuşită petrecere, spuse Quinton. Se distrează cu toții de 
minune. Dintr-o dată se încorda: Dumnezeule, ia te uită la 
minunea asta! 

Minunea era ofițerul cu navigația, David Forster, la braț cu 
o fată strălucitoare. Fata purta o rochie roşie ca flacăra, 
care-i ascundea foarte puțin farmecele şi lăsa încă şi mai 
puțin pe seama imaginației. 

- Drace, e fata pe care am cules-o din barcă, adăugă 
Quinton. Shelly şi cum o mai fi chemând-o. Nu prea arată a 
văduvă îndoliată. Îşi înălță paharul: Asta-i viața! 

Forster izbuti să se strecoare prin mulțime, luând două 

pahare de pe platoul unui steward transpirat care servea. 

- Vă cunoaşteţi, desigur, zâmbi el radios către Ainslie. 
Ne-am întâlnit întâmplător pe țărm, domnule comandant. 

Fata îl măsură calm. Era cu un an sau doi mai tânără 
decât sora ei şi foarte frumoasă. Lucru de care părea extrem 
de conştientă. 

Ainslie îi întinse mâna, aşteptându-se oarecum ca ea să i-o 
refuze. Părea a fi cu totul altă persoană decât tânăra 
zdrențăroasă, isterică, de pe Soufrière. 

Îi strânse mâna spunându-i: 

- Frumos din partea voastră că m-ați chemat. Am să-ți 
spun Bob. În fond, nu fac parte din echipajul dumitale, nu-i 
aşa? 

- Nu s-ar zice, rânji Quinton. 

- Arăţi bine, adăugă Ainslie. 

Fata nu-şi desprinsese nici o clipă privirile de pe fața lui. 
Avea ochii scânteietori, zeflemitori. Râdea de el, poate? De ce 
o fi venit? 

O barcă se lovi de iaht la acostare şi Quinton propuse: 

- Ar fi mai bine să ies pe punte ca să întâmpin noii oaspeți. 
Dacă mai sosesc mulți, încep să mă îngrijorez şi aici de asieta 
navei. 

Fata îl urmări cum îşi croia drum spre uşile dinspre pupa. 

- Ăsta trebuie să fie australian. 

- Hai să luăm o băutură, o îndemnă Forster. 

O prinse de cot, dar tânăra îi îndepărtă mâna. Ainslie îi 
urmări privirea cu care fixa uşile de la capătul salonului şi 
palpitul care-i agita sânii aproape goi. Era ațâțată ca o fiară 
sălbatică. 

Uşile se deschiseră şi noii oaspeţi coborâră pe scara de pe 
puntea superioară. 

Natalie Torrance se uită fix la el, peste capetele celorlalți, 
până când ajunse jos şi, o clipă, se pierdu în mulțime. Dar 
chiar în acele frânturi de secundă Ainslie îşi putuse da seama 
de paloarea chipului ei. Părea un animal prins în cursă. În 
spatele ei venea un bărbat în smoking alb, cu o față foarte 
bronzată şi o mustață tunsă scurt, milităreşte. Probabil, soțul 
ei. 

Forster rămase ca vrăjit, cu privirile ațintite asupra noilor 


151 


veniți, care-şi făceau drum prin îngrămădeală. 

- Domnule comandor Ainslie, ţi-l prezint pe soţul meu. 

Natalie îşi înălță ochii, cu o expresie rugătoare, către 
bărbatul care o însoțea. Acesta îi oferi lui Ainslie o viguroasă 
strângere de mână. 

— Amicii îmi spun Guy, îl informă el rânjind. Printre multe 
alte nume. 

Avea o voce groasă, răsunătoare, de om vârstnic, deşi nu 
părea să fi depăşit treizeci de ani. 

Un steward se apropie cu un platou cu băuturi; luă un 
pahar şi continuă: 

— Ai făcut o treabă frumoasă, dom'le comandor. Era timpul 
ca cineva să mai săvârşească şi un act de bravură pe aici. 
Clătină din cap. Păcat că n-am putut urca la bordul 
submarinului dumitale. Poate altădată, da? Dumnezeule, 
când mă gândesc cum o fi fost! Ce trebuie să fi simțit 
dumneata! 

Un alt pahar fu ridicat de pe platou şi golit într-o clipită. 

Ainslie furişă o privire spre Natalie. În ciuda evidentei ei 
stinghereli, arăta parcă şi mai frumoasă. Purta o rochie 
neagră, care-i lăsa braţele dezgolite şi-i sublinia perfecta 
armonie a siluetei. 

- Parc-ai fi pescuit două sirene, nu? continuă Torrance cu 
jovialitate. 

- N-a fost aşa, replică ea. 

- Mă rog, urmă el; păru să-şi scormonească gândurile. Dar 
când Shelly ne-a vorbit de petrecerea asta, ne-am invitat şi 
noi, înţelegi? 

Ainslie se uită spre Shelly. Deci, aşa stăteau lucrurile, era 
isprava ei. 

Urmărise să provoace ceva, sau pe cineva. 

Locotenentul Ridgway, care era ofițer de gardă la bordul 
submarinului, îşi făcu apariția printre vizitatorii gălăgioşi. 
Veni spre Ainslie, anunțându-l: 

- Socotesc că e bine să vă raportez acum, domnule 
comandant. O înştiinţare de la comandamentul bazei: 
încărcarea munițiilor va începe mâine la 7,30. 

Ainslie cumpăni lent informaţia, oferindu-şi timp de 
gândire. 


152 


În cele zece minute de când sosise la bordul iahtului, Guy 
Torrance consumase cel puțin şapte băuturi, de dimensiuni 
considerabile. Nu era de mirare că Natalie refuzase să vină. 
Probabil că ştia bine ce avea să se întâmple. Cum de putea 
trăi alături de el? Părea un alcoolic de cea mai joasă speţă. 
Tipul beţivanului rezistent, care-i trage pahar după pahar, 
fără să trădeze nici un semn de beţie, până în momentul final 
al exploziei. 

Ainslie îşi aminti de fața ei, aşa cum o văzuse la hotel. De 
cuvintele ei: „Aş face orice pentru Frances”. Asta era rațiunea 
pentru care rămăsese alături de el. 

Ridgway primi, recunoscător, o băutură adusă de Forster. 

— Aveţi vreun răspuns, domnule comandant? 

Ainslie clătină din cap. 

- Anunţă-l pe şeful de echipaj şi confirmă recepţia 
înştiințării. Totul e în ordine? 

Ridgway se uită la cele două tinere. Evident, nu 
recunoscuse pe nici una dintre ele. 

— Activitate de patrulare în nord, domnule comandant. Nu 
se prea semnalează schimbări. 

Se întoarse spre ceilalți când se auzi glasul tunător al lui 
Torrance: 

- Hei, tinere! exclamă cu un rânjet aprig, adresându-se lui 
Forster. Văd că măsori pieptul rochiei soției mele. E drept că 
ai ce vedea, dar nu-i de nasul tău! Îşi lăsă capul pe spate şi 
râse zgomotos. Drace, asta-i bună! 

Forster se uită spre Ainslie, roşind şi bâlbâindu-se 
stânjenit: 

- Nu am... vreau să spun... Nu voiam... 

- E în ordine, navigatorule. Fii atent la ce-ţi spun. Adu-i 
aici pe aviatorul Christie şi pe Deacon. Adu-i pe sus, cu viteză 
sporită, şi pune-i să toarne în Torrance câtă băutură îi încape 
în burtă. 

Ainslie ştia că atât Christie cât şi Deacon aveau faimă de 
oameni care ţin la băutură. 

Atinse brațul lui Natalie şi o simți tresărind. 

— Aş dori să ţi-l prezint pe mecanicul şef de pe nava mea. 

Îl văzu pe Christie detaşându-se din mulțime, cu o expresie 
de strălucită hotărâre pe față. Îşi închipuia, probabil, că 

Ainslie urmărea să-l îmbete pe Torrance, pentru a-l da în 
spectacol față de nevastă-sa. Nu era un lucru neobişnuit la 
petrecerile la bord. 

- Frumoasă reprezentaţie! bubui Torrance, răsucindu-se pe 
călcâie şi răsturnând câteva pahare goale, când Christie i se 
prezentă singur, spunându-i: 

- Domnule, sunteți un gentleman englez. Mecanicul ăsta 
necopt pretinde că nimeni nu se poate măsura cu el în ce 
priveşte capacitatea de a bea. Cutează să ne provoace la 
întrecere pe amândoi. 

- Nu zău? rânji Torrance. Apoi, pocnind din degete: 
Steward! Aici, băiete! Coniac, dar o sticlă întreagă. 

Deacon aruncă o privire spre Christie şi-i făcu semn cu 
ochiul. 

Ainslie se mai asigură o dată de felul cum decurgeau 
lucrurile. Îl văzu pe Torrance dându-şi capul pe spate, văzu 
păienjenişul roşu aşternut pe ochii lui în timp ce sorbea 
coniacul dintr-o înghițitură. 

O simți pe Natalie tremurând şi-şi dădu seama că unii 
dintre oaspeți se întrerupseseră din discuţii pentru a urmări 
întrecerea. 

- Putem ieşi pe punte, dacă doreşti, îi spuse lui Natalie. 

În comparaţie cu atmosfera îmbâcsită din salon, afară 
părea aproape rece, dar aerul era proaspăt şi cerul fără nor. 
Probabil că celor care locuiau pe lângă țărm li s-o fi părut 
foarte curios că pe navele ancorate nu licărea nici o lumină, 
dar Ainslie se obişnuise cu această beznă. Se resemnase. 

Îi spuse cu glas scăzut: 

- Sunt convins că ofițerul meu cu navigația nu a ştiut că 
lucrurile se vor desfăşura astfel. 

- E vina lui Shelly. Ea creează un adevărat haos, apoi 
triumfă peste supraviețuitori. Cred că uneori mă urăşte. 

Ainslie o conduse dincolo de bucătărie, unde băieții chinezi 
spălau şi lustruiau frenetic paharele. O femeie şi un ofițer 
oarecare se ghemuiau înlănțuiți lângă o barcă cu motor şi, 
chiar în lumina palidă a stelelor, Ainslie putu desluşi că 
femeia era pe jumătate goală. 

— Petrecere în lege, spuse el stânjenit. 

Natalie se opri lângă balustradă şi privi în jos, la apă. 

- De când a avut Frances accidentul, Guy a luat calea 
beţiei. Şi e din ce în ce mai rău. 

Nu se uita la Ainslie şi acesta abia îi distingea cuvintele. 

— Am venit aici din Anglia pentru a prelua afacerile tatălui 
lui Guy, la Rangoon. Armator de vapoare, transporturi de 
mărfuri şi altele de felul ăsta. Guy a extins afacerile până aici, 
de asta ne găsim la hotel. Acum, însă, s-ar zice că întreaga 
noastră lume se prăbuşeşte. Poate că şi Rangoon e în 
primejdie. Ce-a fost asta? întreabă arătând cu degetul. 

Ainslie văzu o creastă de spumă albă ondulând molcom 
printre umbrele întunecate ale navelor ancorate. 

- Barca de rond. Speră, probabil, să le pice ceva de băut de 
la noi. 

Natalie se întorsese spre el şi simțea că-l priveşte cu 
atenţie. Îi spuse: 

- Acum vorbeşte-mi despre dumneata. Eu mi-am descărcat 
toată povara necazurilor mele, dar dumneata nu mi-ai spus 
NIMIC, 

Ainslie zâmbi. 

— Adevărul este că n-am mare lucru de spus. Sunt fiul unul 
om al mării care, la rândul lui, era fiul altui om al mării. 
M-am născut la Dundee, dar cea mai mare parte a] vieții am 
trăit-o în Anglia. 

— Eşti căsătorit? 

- Nu. 

- Mă surprinde, răspunse ea cu o undă de ezitare în glas. 

- Era cât pe aci să mă însor. Dar am lipsit prea multă 
vreme din Anglia. Şi, între timp, ea s-a măritat cu un fermier 
cumsecade şi chibzuit. 

Natalie o porni încet pe punte, spre prova. Ainslie o prinse 
de braț pentru a o feri să se împiedice de ocheţii din punte şi 
de colacii de parâme. 

-O să am grijă ca soțul dumitale să fie coborât în 
siguranță pe țărm, spuse Ainslie, fără să ştie de ce stârnise 
din nou această chestiune. Secundul meu se pricepe la 
de-alde astea. Simţi brațul ei devenind rigid. A fost o prostie 
din partea mea, urmă el; n-am avut intenţia să ajung la aşa 
ceva. 

Natalie se întoarse cu fața spre el, lăsându-şi braţele de-a 

lungul trupului. 

- Am văzut ce-ai pus la cale, spuse ea. E cumplit să 
urmăreşti cum se distruge singur. 

— Ştiu că cele ce-ţi voi spune par o nebunie, răspunse 
Ainslie, dar doresc atât de mult să-ți plac, încât aş fi în stare 
să fac orice. 

Îşi puse mâinile pe umerii ei, conştient că i se învârteşte 
mintea. Un singur cuvânt greşit şi totul avea să se spulbere. 
Să se facă țăndări. 

Îi simţea pielea sub palmele lui. Foarte catifelată. Se 
apropie până când capul ei îi atinse umărul. 

- Nu am de gând să stric totul. Nu vreau decât să fiu cât 
mai aproape de dumneata. 

Ea îşi înălță privirile şi, în întuneric, fața-i părea să fie 
numai ochi. Dar nu rosti nici un cuvânt. 

Încet, încet, o lipi de el, simțindu-i trupul suplu pe sub 
rochie, apăsarea sânilor pe pieptul lui. 

Apoi Natalie se descătuşă. O clipă păruse contopită cu el, 
pentru ca în următoarea să se rezeme de balustradă, de 
parcă totul nu fusese decât o nălucire. 

Ainslie îşi auzi propriul glas rostind: 

- Te rog din nou să mă scuzi, dar să ştii că nu sunt doar 
un admirator în plus care-ţi cerşeşte favorurile. Poate că 
faptul de a fi fost atâta amar de vreme pe mare m-a înăsprit 
şi nu mai ştiu cum să mă port. Dar cuvintele pe care ţi le-am 
spus au fost purul adevăr, urmă el, privind-o cu disperare. 
Tot ce ţi-am spus. 

— Ar fi mai bine să plec, dacă se poate, răspunse Natalie. 

Trecu pe lângă el şi apoi se întoarse cu repeziciune, îşi 
înălță fața şi-l sărută pe gură. 

- Nu mă strânge în brațe. Nici eu nu-s făcută din piatră. 
Nu mai mult decât dumneata. 

În clipa următoare dispăru. 

Quinton se ivi pe punte, spunându-i: 

- Domnul Torrance a căzut beat mort. Dacă vă interesează, 
a câştigat întrecerea. Christie şi Arthur Deacon au picat şi ei 
lați. Mamă, ce băutor! 

- Cheamă barca, secund! O să-i conducem la hotel. 
Doamna va fi îngrijorată din pricina fetiţei. S-ar putea să aibă 

loc un raid aerian. 

O uşă se deschise cu zgomot şi pe punte țâşniră câteva 
siluete scuturate de hohote de râs şi scăldate în lumina din 
interior. 

De pe apă se auzi mugind vocea omului din barca de rond: 

- Hei, stingeți luminile acolo! Ce dracu faceți? 

— Are şi un copil? întrebă Quinton. 

- Da. Ainslie întoarse capul. Mai bine debarcă personajele 
astea cât mai repede, înainte de a avea loc vreun incident 
neplăcut. 

Halliday se desprinse din întuneric şi Ainslie se îndreptă 
spre pupa către scara din bord. 

- O petrecere pe cinste, ce zici, şefule? întrebă Quinton 
salutându-l din cap. 

- Depinde dacă-ți place genul ăsta de distracții, oftă 
Halliday. Ştiu vreo doi care or să se scoale mâine dimineață 
cu capul cât o baniță. 

Quinton urmări silueta vagă a lui Ainslie, care dădea mâna 
cu unul şi cu altul, ajutându-l pe Forster şi pe câţiva 
marinari care se străduiau să-i împiedice pe oaspeţi să cadă 
în apă. 

- Comandantul se simte bine? întrebă Halliday. 

- Nu-s prea sigur, răspunse Quinton privindu-l îngândurat 
pe mecanicul şef. Era unul dintre puţinii oameni în care se 
putea încrede. Îmi pare că ultima misiune a avut un efect 
cam prost asupra lui. Prea de multă vreme e folosit în treburi 
din astea şi fără nici o pauză. 

Quinton se gândi la fata în rochie lungă, neagră, care 
trecuse pe lângă el. De aşa ceva ar fi avut nevoie Ainslie. Dar 
asta era strâns înnădită, şi încă cu beţivanul ăla. 

Se auzi râsul isteric al unei femei şi Quinton văzu rochia 
roşie ca flacăra pâlpâind ca un duh printre oamenii din 
barcă. Pe asta pusese mâna Forster. Quinton zâmbi acru. O 
să-l mănânce pe pâine, la micul dejun. 

Ainslie se dezlipi de balustradă, ținându-şi mâna ridicată 
în aer, în timp ce barca se îndepărta, legănându-se în 
întuneric. Petrecerea se terminase şi, când îşi iscodi mintea 
pentru a afla vreo părere de rău, nu descoperi decât o 
senzație de uşurare. 

Forster reapăru pe punte, gemând: 

- A mai rămas unul la bord, domnule comandant. Zăcea 
încâlcit printre parâme la prova. Va trebui să rechemăm 
barca. 

Dar Ainslie trecu pe lângă el, fără să audă un cuvânt. 

9 
VICTIMA 


- La suprafață! 

După ore întregi de schimbări de drum şi de cotă, în 
sinuosul lor marş spre coastă, acțiunea bruscă de revenire la 
suprafață părea cu atât mai violentă. Ainslie deschise 
tambuchiul  chioşcului strângând din pleoape când îl 
împroşcă o ploaie de stropi săraţi, în timp ce bâjbâia să apuce 
o balustradă şi încerca, totodată, să-şi apere binoclul de 
umezeală. 

Ca de obicei, după imersiune, aerul părea mai ametitor, 
mirosurile mai pronunțate. Alergă în partea din față a punţii 
de comandă, la timp ca să vadă o săgeată de spumă albă 
lansată de prova când străpunse apa, ieşind la suprafață. 

Câţiva nori scămoşați se plimbau peste stele şi peste o 
aşchie de lună, ca o frântură de scoică, încă şi mai puțin 
impresionantă decât îi apăruse în periscop. Pe măsură ce 
ochii i se obişnuiau cu întunericul, începu să desluşească 
apa din borduri, ca sticla topită, plescăind din când în când 
de-a lungul tancurilor de balast, sau lăsând în urmă-i 
tentacule de fosforescență, ce marcau lenta lor apropiere. 

Oamenii de veghe şi artileriştii îşi luară posturile în primire 
cu uşurinţa pe care ţi-o dă rutina şi doar câte un scrâşnet 
sau un sporadic clinchet de oțel trădau că la bord se 
întâmplă ceva. 

Ainslie îşi plimbă încet binoclul de-a lungul paravântului, 
trăgând adânc aer în plămâni pentru a-şi domoli nervii. 

Îl auzi pe maistrul semnalizator controlând dacă tuburile 
portavoce erau deschise şi dacă se stabilise legătura dintre 
puntea de comandă şi postul central. 

Locotenentul Ridgway se cățără pe puntea de comandă şi 
aşteptă ca Ainslie să-l ia în seamă. 

- ASDIC raportează că totul e liniştit, domnule comandant. 
Nimic în jur. 

Îşi ascundea bine sentimentul de frustrare pentru 
înlăturarea torpilelor lui. 

- Bine. Spune şefului mecanic să treacă pe motoarele 
termice şi să înceapă încărcarea bateriilor. 

Se reîntoarse la paravânt pe a cărui sticlă groasă continuau 
să se prelingă picăturile de apă sărată. 

Halliday, probabil, se găsea în aşteptarea ordinelor. 
Motoarele diesel fuseseră cuplate şi duduiau gâlgâind prin 
apă, imprimând chioşcului o vibraţie regulată. 

Într-o oră aveau să ajungă. Ultimul efort, partea cea grea. 
Prefera să nu se gândească la nava de sub tălpile lui, 
încărcată vârf cu toate soiurile de muniții la care te puteai 
gândi. 

Se întrebă o clipă ce o fi zicând pestrițul lui echipaj despre 
toate astea, despre schimbările atât de rapide de rol. Cottier, 
ofițerul francez, cerea să vină pe punte, aşa cum făcea ori de 
câte ori ieşeau la suprafață, pentru a verifica sistemele de 
comunicații. Era ciudat să te gândeşti la el, la Lucas şi la cei 
câțiva marinari francezi liberi, care ajunseseră până la urmă 
în acest chip pe Soufriere. Nu mai existau delimitări clare ale 
războiului. Totul era la fel de vag şi de obscur ca şi coasta de 
care se apropiau. 

Potrivit cu cele mai bune informații de care dispuneau, 
inamicul continua să înainteze, dar într-un ritm mai lent. Era 
greu de spus dacă acest fapt se datora unei intensificări a 
rezistenței sau lipsei de ajutoare, dar cele mai avansate 
unități japoneze se aflau la trei sute de mile de Singapore. 
Părea o distanță mare dacă te gândeai la Anglia şi la Canalul 
Mânecii. Dar în strâmtoarea Johore nu existau stâncile albe 
de la Dover. 

- Ţin cap compas doi-şapte-zero, domnule comandant. 

- Foarte bine. 

Ainslie scrută bezna, simțind tangajul lent şi ruliul provei. 
Abia de putea distinge cele două ţevi lungi de tun, orientate 
în axul navei, trecând ca doi colți de elefant peste valul tăiat 
de etravă. 

Farrant şi oamenii lui erau în turelă. Probabil că ofițerul cu 
artileria era şi mai plin de sine, acum când ştia că întreaga 
apărare a submarinului se găsea numai pe mâna lui. 

- E timpul să schimbăm de drum, domnule comandant. 

Ainslie îşi privi cadranul luminos al ceasului de mână, 
simțind cum ploaia de stropi îi lipea şuvițele de păr pe frunte. 

- Schimbă-l. 

Quinton şi Forster conduceau navigația de jos, din postul 
central. Amândoi mai mult decât capabili. 

Schimbarea de drum fu atât de uşoară, încât abia de se 
lăsă simțită. Dar aşa şi trebuia să fie, ba ici, ba colo, o serie 
întreagă de pase scurte pe tot drumul spre intrând. Dacă ar fi 
fost lumină de zi, marea ar fi apărut calmă şi prietenoasă, dar 
hărțile spuneau cu totul altceva. Zone neaşteptate cu fund 
mic şi bancuri de nisip compact, insulițe nu mai mari decât o 
stâncă, presărate pretutindeni sub suprafața apei, ca nişte 
lungi bariere de dinți colțoşi. 

Forster, cu un creion între dinți, aplecat asupra mesei care 
vibra uşor, se gândea concentrat la toate acele linii de pe 
hartă, îşi controla calculele şi însemna câte o cruce. 

Înclinaţi în faţă sau aplecaţi pe scaunele lor de oţel, ceilalți 
membri ai echipei din postul central aveau preocupări în 
afara domeniului lui Forster, iar senzaţia de izolare ce-l 
cuprinsese pe acesta era sporită de lumea încremenită a 
hărților şi coordonatelor. 

Era unul dintre motivele pentru care îşi iubea munca. 
Simțea că poartă răspunderea întregii nave, poate că în mai 
mare măsură chiar decât ofițerul secund care, la urma 
urmelor, nu era decât o extensie a ultimei comenzi a 
comandantului. 

- Şapte brațe, domnule comandant. 

Forster se uită la Quinton care se afla la postul său 
obişnuit, între timonier şi periscopul înălțat. Împărţea veghea 
prin periscop cu Christie, pilotul hidroavionului, căruia 
comandantul îi ceruse să cunoască perfect, ca o dublură, 
activitatea fiecăruia, cu excepția mecanicului şef. 

Gândurile lui Forster se întoarseră brusc la fata pe care o 
strânsese în brațe când o vizitase, cu puţin înainte de a 
reveni la bord. Încă un avantaj al funcţiei sale de ofițer cu 
navigația: spre deosebire de ceilalți, putea încropi oricând o 
scuză pentru a cobori pe uscat. 

Dumnezeule, o fi fiind ea văduvă, lucru pe care Forster nu 


161 


izbutise nici un moment să şi-l alunge din minte, dar nu-i 
lăsase nici o îndoială asupra faptului că tare i-ar mai fi 
plăcut... 

Forster privi în sus, tresărind şi lovindu-se cu capul de o 
portavoce. 

— Ce-ai zis? Repetă! 

De obicei nu era atât de repezit şi tonul lui stârni o undă de 
resentiment în glasul gradatului care repetă: 

- Şapte brațe, domnule locotenent. 

Forster înşfacă grăbit riglele paralele şi le plimbă de-a 
lungul hărții. Nu era cu putință. Harta indica zece braţe. Un 
strop de năduşeală îi pică pe încheietura mâinii în timp ce se 
străduia să-şi pună ordine în gândurile care o luaseră razna. 
Drumul de urmat era doi-opt-cinci, exact. 

Umbra lui Quinton se aşternu asupra hărții, înainte ca 
vocea lui să întrebe calm: 

- Ai greutăți, navigatorule? 

- Nu. Nu propriu zis greutăți. Fundul mării trebuie să se fi 
schimbat prin locurile astea în intervalul de când a fost 
corectată ultima oară harta, deşi... 

Quinton îşi plimbă privirea de la calculele lui Forster la 
repetitorul giro, peste capul timonierului. 

- Crucea şi dumnezeii... exclamă Quinton într-o şoaptă 
şuierătoare. Cască ochii, omule! Am deviat de la drum cu 
cinci grade. 

Forster îşi ridică ochii de pe hartă la fața mânioasă a lui 
Quinton şi bâigui: 

- Probabil că a înțeles greşit, domnule ofițer secund. 

Quinton se îndepărtă repede spre partea opusă. 

— A înțeles greşit, pe dracu! Am auzit ordinul cu urechile 
mele. I-ai spus să țină cap compas doi-opt-zero. Se apropie de 
timonier şi-i spuse: Schimbă de drum, timonier. Ţine 
doi-opt-cinci! 

Apoi se întoarse la masa hărților; fața smeadă îi era toată 
crispată. 

- E bine aşa? 

Forster cercetă harta. 

— Ar trebui să fie bine. Dar fundul pe aici este foarte 
nesigur. 

Îşi curmă vorba, mintea lui refuzând să accepte propria-i 
greşeală. Îl auzi pe Quinton raportând la comandă, cu ton 
tăios: 

- Domnule comandant. Vorbeşte ofițerul secund Am deviat 
de la drum cu cinci grade. Bănuiesc că de vreo patru minute. 
Urmă o pauză după care adăugă: Da, a fost greşeala mea. Ar 
fi trebuit să supraveghez, continuă el întorcându-se pe 
jumătate spre Forster. 

— Amândouă încet înainte! 

Ordinul repetat mai slăbi puţin din tensiune. 

La panoul său, Halliday urmărea luminile pâlpâitoare şi 
cadranele, dar se gândea la cuvintele lui Quinton şi la cele pe 
care Ainslie le lăsase, probabil, nerostite. 

Încetinire totală. Îşi imagina lighioana. Ca o balenă uriaşă, 
dar o balenă oarbă, acum că Forster o făcuse de oaie. 
Halliday îl văzu pe cartnicul său ciocănind cu un deget 
unsuros într-un aparat de măsură şi-i simți satisfacția că la 
el toate sunt în regulă. 

Probabil că de la petrecerea aceea i se trăsese lui Forster, 
îşi spuse el. Halliday simţi că i se urcă sângele la cap. Un 
dobitoc! 

Din poziția lui avantajoasă, din vârful chioşcului, Ainslie îşi 
alungă din minte vocea lui Quinton, auzindu-l pe Menzies 
care striga: 

- Semnale luminoase, domnule comandant! În prova 
tribord! 

Ainslie încuviință din cap, verificând în acelaşi timp şi ora. 
La precizie, în ciuda a tot ce se întâmplase. 

- E semnalul corect, Menzies? 

- Da, domnule comandant. 

Când Menzies era emoţionat, accentul său scoțian devenea 
mult mai pronunțat. 

Ainslie îşi tamponă fața udă, nu ştia dacă de spumă sau de 
transpirațţie. 

- Confirmă. Pe urmă, cheamă-l te rog sus pe comandorul 
Critchley. 

Capacitatea lui Critchley de a dormi era de-a dreptul 
enervantă. Putea să doarmă, după ce trăgea perdelele cuşetei, 
la fel de adânc ca şi cum s-ar fi aflat într-un han de țară. 

Explicase că, dacă s-ar învârti prin postul central, n-ar risca 
altceva decât să le stea tuturor în drum, iar dacă nava s-ar 
scufunda, nu s-ar pricepe nici măcar în ce parte s-o apuce. 

Dar Ainslie ştia că atunci când se va întoarce în Anglia, 
Critchley le va lipsi tuturor de la bord. Glasul marinarului de 
la portavoce raportă: 

- Patru braţe, domnule comandant. 

- Exact cât ne trebuie, răspunse Ainslie. 

Era o prostie, fireşte. În lumina zilei, submarinul s-ar fi 
conturat deasupra imaginii sale reflectate în apă şi ar fi fost o 
țintă imposibil de ratat. Dar el avea datoria să fie atent la 
fiecare vorbă pe care o rostea. Dacă omul de la portavoce ar 
simți o cât de mică îndoială sau îngrijorare la comandant, ar 
putea fi cuprins de panică şi, ca urmare, să înțepenească 
tambuchiul în timp ce nava intra în imersiune. Asta nu 
însemna că submarinul ar fi putut plonja în acel loc Dacă ar 
fi bombardati, ar sta cu toţii cocoțați pe chioşc şi pe lăcaşele 
periscoapelor, fără ca măcar să-şi ude picioarele. 

- Domnul comandor Critchley vine sus, anunţă timonierul 
alergător. 

Ainslie îşi aținti binoclul spre țărm. Avea impresia că-l 
distinge. O creastă întunecată sub lumina stelelor Intrândul 
trebuia să se găsească drept în față. 

Încercă să şi-i închipuie pe oamenii aceia care aşteptau şi 
pândeau sosirea navei Soufrière. Probabil că fuseseră 
înştiințați prin radio, dar cei aflați sub arme nu prea țin 
seama de asigurările venite de sus. 

Glasul lui Critchley răsună cu un ecou straniu în chioşc. 

Apoi, când capul acestuia se ivi prin tambuchi, Ainslie 
simți deodată că-şi pierde echilibrul, de parcă fusese aspirat 
de o forță invizibilă. Aproape că se prăvăli în drum spre 
portavoce, auzind glasurile speriate de jos şi ordinele scurte 
ale lui Quinton, care încerca să redobândească controlul 
asupra navei. 

— Stop maşinile! strigă Ainslie. 

— Ce s-a întâmplat? întrebă Critchley, cu voce calmă 

Ainslie îl aşteptă pe Quinton să vină la portavoce, şi-i 
spuse: 

-— Ne-am pus pe uscat. 

- Da, domnule comandant. ASDIC-ul tocmai a raportat o 
pantă bruscă. Numai câțiva iarzi dacă mai apucam să 
mergem, treceam cu bine peste banc. Quinton nu-şi putea 
ascunde amărăciunea: Totul e din cauza greşelii pe care am 
raportat-o mai înainte. 

-Nu mai are importanță acum. Eliberați toate 
compartimentele din prova. Adunați toți oamenii la pupa. Am 
să încerc să-l scot de pe uscat cu motoarele termice. 

Putea să vadă, cu ochii minţii, cum se întâmplase, de parcă 
i-ar fi stat scris în față cu litere de-o şchioapă. Refluxul. 
Realitatea bruscă, violentă, a punerii pe uscat Dar greşeli 
surveneau mereu. O singură neatenție, o mică abatere, şi... 

- Postul central către comandant! Toţi oamenii disponibili, 
cu excepția armamentului turelei, sunt adunați la pupa, 
domnule comandant. 

- l-ai şi pe cei de la turelă. Pentru moment nu plănuiesc 
nici o bătălie! 

- Ar mai fi nevoie de nişte scoțieni, acolo, jos, bombăni 
Menzies. Nu putem face totul numai noi. 

Ainslie se uită la el şi-i spuse: 

- Îţi mulțumesc, domnule maistru. Ai dreptate. 

Critchley atinse brațul-maistrului semnalizator. 

— Ai făcut o treabă bună. 

Critchley intuise subita îngrijorare a lui Ainslie şi o simțise 
atât de palpabil, ca pe o schimbare de direcție. 

— Amândouă încet înapoi! 

Ainslie se cățără pe parapet la tribord şi privi spre pupa la 
brusca răbufnire a spumei zbuciumate. Dacă inamicul ar fi 
avut o singură navă de patrulare, cu un comandant pe 
jumătate orb şi tot ar fi putut detecta submarinul în actuala-i 
situație. 

- Babordul pe drum înapoi! 

Îşi imagină figura tăcută a lui Halliday la panoul lui. 
Răsturnarea violentă a sensului unui motor, în opoziție cu 
celălalt, nu era modul cel mai indicat de a trata maşinile. Dar 
aveau de ales între aceasta şi ceva mult mai grav. 

Auzi un chiot înăbuşit. 

— A început să se mişte, domnule comandant! 

Ainslie trecu în grabă pe lângă nişte siluete nedeslugşite, 

alergând spre repetitorul giro. 

- Stop maşinile! Îşi simţea mintea pulsând de atâta efort. 
Maistrul semnalizator, ia din nou legătura cu ostaşii! Îl auzi 
pe Menzies sugându-şi dinţii. Trebuie să fac punctul mai cu 
precizie. Nu ştiu sigur unde ne aflăm. 

Simti submarinul lunecând fără zgomot îndărăt în virtutea 
inerției şi apa plescăind-şi gâlgâind de-a lungul balasturilor. 

Păcăniturile regulate de la lampa de semnalizare a lui 
Menzies spărgeau tăcerea ca nişte focuri de armă. Din 
fericire, ostaşii se aşteptaseră, probabil, la unele încurcături 
şi răspunseră pe dată, luminița ivindu-se jos, lângă apă, ca 
un ochi galben. 

- M-am lămurit! Dar dacă mai dăm peste vreun banc de 
nisip... Ainslie bâjbâi după portavoce. Amândouă încet 
înainte! Ține cap doi-şapte-şase! 

Nava giră spre dreapta, ascultând de impulsul în sens 
opus. Dacă n-ar fi fost luminița de pe țărm, s-ar fi avântat 
orbeşte înainte ca într-un zid de cărămidă. 

Ainslie aşteptă să i se domolească răsuflarea. Dar buzele şi 
gâtlejul îi erau uscate ca iasca. 

- Spune-i secundului să armeze din nou turela. După 
aceeaşi rutină. 

Douăzeci de minute mai târziu, Soufriere se legă la 
rămăşiţele unui chei părăginit, fiind pilotat pe ultimii câțiva 
iarzi de doi ostaşi într-o barcă pneumatică. 

Ainslie urmări siluetele fantomatice care se desprindeau 
din beznă, întinzându-se să apuce bandulele sau sărind pe 
balasturile dinspre chei ca să dea o mână de ajutor. 

- Dă liber la maşini! Deschideţi tambuchiul prova. Adunați 
echipajul! 

Ainslie îl auzi pe  cartnicul  Voysey  strigându-şi 
instrucțiunile către oamenii de pe chei şi se simți mulțumit 
văzând pe câțiva dintre marinarii lui sărind pe țărm pentru a 
întinde springurile şi traversele până la eventualele obiecte 
care ar fi putut primi gaşa. De pe chei se auzea răspunzând o 
voce guturală şi, o clipă, Ainslie avu impresia că era Sawle. 
Avea un accent cockney atât de pronunțat, încât omul părea 
să fi picat acolo direct din piața Whitechapel. 

Quinton urcă pe puntea de comandă: 

- Toate legăturile în ordine, domnule comandant, 
Mecanicul şef controlează valvele şi pompele pentru a vedea 
dacă nu cumva a pătruns ceva mâl când ne-am pus pe uscat. 

Se dădu la o parte, şi o serie de alți marinari grăbiţi se iviră 
prin tambuchi şi coborâră din chioşc pentru a li se alătura 
celor de la tambuchiul prova. 

- Vine un militar la bord, domnule comandant, anunță 
Ridgway. 

Era un căpitan tânăr, care părea cam încurcat acum când 
submarinul sosise într-adevăr. 

Ainslie îi strânse mâna, spunându-i: 

- V-am adus totul, numai chiuveta de la bucătărie mai 
lipseşte. Acostaţi şlepul în bordul liber şi să pornim treaba. 

Militarul se uită cu neîncredere la marinarii şi cartnicii care 
păreau în pericol să cadă în apă de pe puntea 
supraaglomerată. Apoi spuse: 

- Tocmai ăsta-i necazul, domnule comandor. Ileri ne-au 
bombardat. Au distrus cea mai mare parte din dană şi toate 
ambarcațţiile de care dispuneam. Comandantul meu a trebuit 
să mute jumătate din forțele noastre la şase mile depărtare, 
pe drumul de coastă, pentru a întări batalionul de acolo. Îşi 
întinse mâinile în lături într-un gest de neputinţă şi adăugă 
pe un ton de scuză: Am două plutoane aci, plus plutonul 
punctului de comandă în refacere. 

- Mai aveţi nevoie de aprovizionările pe care vi le-am adus? 
întrebă Ainslie liniştit. 

Timp de o clipă, tânărul ofițer îşi trădă întreaga încordare 
la care era supus. Îşi scoase chipiul şi-şi trecu degetele prin 
păr, după care răspunse: 

- Batalionul din flancul stâng s-a retras ieri. Sunt cu toții 
la pământ. Nu erau oameni pregătiți să facă față la aşa ceva. 
Funcționari şi bucătari, tot felul de ciurucuri rămase de la 
primul asalt. 

Apoi păru să-şi dea seama de ceea ce îl întrebase Ainslie şi 
adăugă posomorât: 

- Având aprovizionările, ar fi o chestiune de timp. Fără ele, 
am putea lăsa totul baltă chiar în clipa de față. 

Quinton îi şopti lui Ainslie: 

-Nu va fi cu putință să le descărcăm până la ziuă, 

domnule comandant. Avem nevoie de macarale, măcar nişte 
capre de bord şi tot ne-ar prinde bine. Şi avem nevoie de 
oameni care să debarce încărcătura şi s-o ascundă pe țărm. 

Ainslie îşi lăsă privirile să rătăcească în gol. Quinton avea 
dreptate. Era cu neputinţă să descarci în câteva ore o 
încărcătură atât de dispersată în toate ungherele. Apoi se 
adresă ofițerului: 

- Adu toți oamenii de care poți dispune. Şi întorcându-se 
spre Quinton: Spune-i lui Farrant să ataşeze palancuri la cele 
două tunuri. Vom folosi energia turelei, făcând-o să acționeze 
ca o macara dublă. 

O licărire roşie străbătu cerul şi se stinse pe dată. Pe 
undeva, războiul mergea înainte. 

Quinton îşi frecă bărbia. 

- Chiar şi aşa, nu vom putea isprăvi la timp. 

Ainslie se rezemă de ecran şi urmări oamenii care se agitau 
de-a lungul a două schele improvizate. Una conducând spre 
navă, cealaltă deja încărcată de oameni care se poticneau, 
aproape frânţi în două sub povara primelor lăzi cu provizii. 

- Ştiu. Va trebui să ne petrecem ziua aici şi să ne 
descotorosim de încărcătură. 

Se întoarse să urmărească un soldat care alerga de-a 
lungul cheului şi striga: 

- Ai văzut, Jim? Ți-am spus eu că afurisita asta de flotă n-o 
să ne lase să crăpăm? 

— Şi nici eu n-am să vă las, murmură Ainslie cu glas stins. 

Ainslie îşi croi drum prin postul central şi-l văzu pe 
Halliday discutând cu asistentul său, sublocotenentul 
Deacon, şi cu şeful electrician. 

Când se apropie de ei îşi îndreptă spinarea, dar şi acest 
efort i se păru o suferință în plus. 

- Mecanic şef, e totul în ordine? 

Dumnezeule, cât de istoviți arătau cu toții! Era dimineaţa şi 
trudiseră din greu întreaga noapte. Singur postul central mai 
păstra o aparenţă de ordine şl luciditate. Pe tot restul navei, 
fiecare palmă de loc era înțesată cu maldăre de lăzi sau 
coşuri abandonate, ghemotoace de hârtie de ambalaj şi 
articole mai mici ce aşteptau să fie cărate pe țărm în spinare. 
Oamenii erau ca furnicile. Cățărându-se pe scări, coborând 


168 


scări, oprindu-se ca să tragă alt balot, transmis apoi mai 
departe de către un cartnic plasat la un capăt al navetei sau 
de un sergent aflat la celălalt. 

Halliday îl cercetă obosit. 

- Da, domnule comandant. Nimic care să nu se poată 
aranja. 

- Foarte bine, spuse Ainslie, mergând mai departe. În 
curând se vor distribui sandvişuri şi ceai. 

- Domnule comandant, nu credeți că s-ar cuveni să vă mai 
odihniți şi dumneavoastră un pic? 

Lucas îşi scoase o ţigară şi scutură din cap: 

- Nici nu te aude. 

- Ar fi fost timpul să-l cunosc. Dar mereu mă uluieşte, oftă 
Halliday. 

Ainslie urcă scara lucitoare şi privi la ovalul de cer 
albastru, zdrențuit la margini de frunzele verzi culese de pe 
țărm de echipa sublocotenentului Southby şi aranjate astfel 
ca să încropească un camuflaj rudimentar. 

Pe puntea de comandă era o căldură zăpuşitoare şi, după 
ce întunericul răcoros se risipise, apăruse cu brutalitate la 
vedere aspectul țărmului. Petice mari, negre, acolo unde 
pârjolise focul după atac. Gropi săpate grosolan de-a lungul 
plajei, marcate de câte o cască de oțel sau o cruce cioplită în 
lemn. Nu se vedea nici urmă de punct de sprijin, şi Ainslie 
bănui că se afla pe undeva îngropat adânc în jungla care 
mărginea ce mai rămăsese din şosea. Se auzea întruna, ba 
crescând, ba descrescând, vuiet de mortiere şi de foc de 
artilerie, de parcă o jivină uriaşă se târa tânguindu-se prin 
junglă. 

Cât de deşi şi de groşi arătau copacii! Dacă te aflai printre 
ei, aproape că nici nu era cu putință să zăreşti cerul, îşi 
spuse el şi cu atât mai greu să auzi înaintarea furişă a 
inamicului. 

Ridgway stătea pe punte, urmărind activitatea de 
descărcare, fața lui nerasă şiroind de sudoare în arşiță. Îi 
văzu pe Ainslie şi salută. 

Acesta din urmă veni lângă el, spunându-i: 

- Cobor o clipă pe țărm. Spune secundului să preia 
supravegherea. 

Privi valurile leneşe care plesneau uşor balasturile. Pe 
măsură ce se golea de mortala încărcătură, Soufriere se înălța 
simțitor deasupra apei. 

Ainslie cobori de pe punte şi aşteptă până se putu alătura 
forfotei de oameni care mergeau în şir spre țărm. 

Pe chei, un caporal cu figura ostenită, îi puse pumnul în 
piept: 

- Hei, camarade, încotro ai pornit-o? La cură la Southend? 

-E comandantul nostru, bă, netotule! strigă cartnicul 
Voysey. 

Ainslie încuviință din cap către caporal. leşise pe țărm fără 
chipiu şi purta o cămaşă pătată, pe care n-o mai schimbase 
de la Singapore. 

— Linişteşte-te, caporal. Ai avut dreptate. Ar fi trebuit să car 
şi eu ceva în spinare. 

Îl lăsă în urmă pe caporalul uimit şi o porni cu plăcere pe 
sub cel mai apropiat şir de copaci. După mirosul de oameni şi 
de oțel, de motorină şi sudoare, miresmele pătrunzătoare ale 
junglei şi ale vegetației putrezite aproape că îl amețeau. 

O santinelă îl conduse spre o uşă căptuşită cu saci de 
nisip, care părea a fi tăiată de-a dreptul într-o movilă de 
pământ şi piatră şi, câteva secunde mai târziu, se găsi față în 
față cu ofițerul comandant. Tânărul căpitan îl prezentă: 

- Domnule colonel, dumnealui e comandantul submari- 
nului. 

Colonelul îi strânse mâna lui Ainslie şi-l pofti să ia loc pe 
un şezlong viu colorat. Înainte de a se aşeza, Ainslie observă 
că pe spătar era o pată întunecată. Sânge uscat. 

Colonelul aşteptă ca celălalt militar să iasă din încăpere, şi 
apoi turnă nişte whisky în două căni smălțuite. Era un om 
mărunt, foarte îngrijit, în ciuda uniformei sfâşiate şi a 
bocancilor pătați. 

- O fi cam devreme pentru aşa ceva, amice. Dar bănuiesc 
că la amândoi ne-ar prinde bine o duşcă. Noroc! Se aşeză 
încet pe scaun şi se strâmbă: Am cam îmbătrânit pentru 
şmecherii de soiul ăsta. 

Ainslie simți alcoolul lunecându-i în stomacul gol şi, 
totodată, senzaţia de relaxare care îl însoțea. Îi reveni în 
minte expresia lui Natalie în timp ce-şi urmărea bărbatul 

bând pahar după pahar, la petrecere, şi apoi când acesta 
făcuse remarca grosolană cu privire la Forster care i-ar fi 
admirat pieptul rochiei. 

Colonelul continuă să vorbească: 

- Pot să-ți spun că ați fost o mană cerească pentru noi. 
Acum că am căpătat provizii, ne-am întărit poziția aici, dar 
sunt necăjit din pricina flancului nostru stâng. Mai trase o 
înghițitură de whisky. M-am bucurat să vă văd, continuă el 
distrat. Când eram un băiețandru, obişnuiam să mă duc la 
Portsmouth ca să privesc navele de luptă. Dar taică-meu mă 
menise să fiu ostaş, aşa că iată-mă. Apoi deveni, dintr-o dată, 
foarte serios: Nu ştiu în ce măsură eşti la curent, dar 
lucrurile merg al naibii de prost. Japonezii au controlul 
absolut al spațiului aerian. Nu mai putem face o mişcare pe 
şosea fără să fim mitraliați şi bombardaţi. În două zile am 
avut cincizeci de oameni scoşi din luptă. Împinse sticla către 
Ainslie. Serveşte-te! Altminteri or să se servească din ea 
blestemaţii de japonezi! 

- Chiar aşa de rău stau lucrurile? 

- Ba şi mai rău chiar, dacă-i cu putință. Refugiații curg 
puhoi, povestind despre atrocități cumplite. Se pare că 
japonezii încearcă să dividă naţionalităţile în diverse facțiuni 
pe care le asmut unele împotriva altora: pe chinezi împotriva 
indienilor, pe malayezi împotriva tuturor celorlalți şi aşa mai 
departe. Pun rămăşag că au împânzit frontul şi cu sabotori. 
Se frecă la ochi cu furie. Ce să-ți spun, domnule comandor, 
dacă cei de la înaltul Comandament din Singapore n-au de 
gând să se mişte, până-n Crăciun frontul ajunge pe insulă! 

Un telefon care atârna pe perete prins cu şnur, bâzâi 
nerăbdător şi colonelul îl duse la ureche, închizând ochii, 
epuizat. Ascultă în tăcere timp de un minut, apoi puse cu 
grijă receptorul în furcă. 

- Mi-e teamă că flancul stâng s-a prăbuşit. Brigada trimite 
întăriri, iar eu trebuie să acopăr drumul cale de o milă spre 
vest de aici. Nu ne-ar strica să se întâmple un miracol. 

Îşi înălță privirile când un sergent apăru în uşă. 

— Ce este, Roach? 

- Un mesaj de la submarin, domnule colonel. Ochii lui se 
îndreptară spre Ainslie. Aviația de recunoaştere a fost văzută 

imediat la sud de poziția noastră. Au mai fost ei şi înainte pe 
aici, dar s-ar putea să detecteze submarinul dumneavoastră. 
Am sfătuit oamenii să mai întindă pe el nişte rețele de 
camuflaj. Privirile i se întoarseră din nou spre colonel: Aveţi 
de dat vreun ordin, domnule colonel? 

— Nu, sergent, totul e în deplină ordine. 

Omul se retrase şi colonelul adăugă cu vehemenţă: 

- Îmi vine să urlu pentru că-s obligat să menţin aparențele 
astea idioate! Oamenii mei sunt aur curat şi mi se cere, ba 
chiar mi se ordonă, să-i rețin aici cu orice preț. 

Telefonul bâzâi din nou şi colonelul zâmbi scuzându-se: 

- Peste un minut aduc eu şi ceva de-ale gurii. Luă 
telefonul: Aici, colonelul. 

Ainslie se lăsă pe spătarul pătat al şezlongului. Al cui 
sânge o fi fost? Al vreunui plantator din nordul ţării? Un 
sărman suflet simplu care încă nu crezuse că s-ar putea 
întâmpla aşa ceva. 

Colonelul repuse telefonul în furcă şi rosti rar: 

- M-a chemat medicul meu militar. A mai avut loc o 
pierdere. Privi spre Ainslie şi adăugă: Ofițerul dumneavoastră 
de la Serviciul de Informaţii Navale. L-a nimerit un franctiror. 

Ainslie se ridică în picioare clătinându-se. Îi juca în fața 
ochilor chipul lui Critchley, aşa cum îl văzuse în zorii acelei 
zile. Când coborâse pe țărm, îl auzise sporovăind cu câțiva 
marinari. 

— E mort? 

Colonelul confirmă dând din cap. 

- Franctirorul ăsta mi-a prăpădit şi mie câțiva oameni. 
Aghiotantul meu ar fi trebuit să aibă grijă să-l prevină pe 
ofițerul vostru. Îşi examina mâinile. Dar de zile întregi n-a 
închis un ochi. Şi-o fi spus probabil că omul vostru ştie. Se 
ridică în picioare. Îl aduc acum aici. 

Ceva mai târziu, în timp ce un invizibil avion de 
recunoaştere sforăia pe undeva la sud de intrând, iar dinspre 
sutele de mile de junglă bubuiau şi se  reverberau 
amenințător salvele de artilerie, Ainslie ridică pătura de pe 
brancarda purtată de doi oameni cu căşti de oţel, care 
stăteau nemişcați ca doi cai de povară, cu ochii sticlind de 
oboseală. 

Critchley arăta foarte calm, nu trăda prin nimic şocul 
rapidei şi fatalei agonii. 

Lui Ainslie îi răsunau în urechi cuvintele lui: „Înapoi în 
bătrâna Londră, Domnul s-o ţină!“ 

Medicul militar întrebă: 

— Să-i pun pe oameni să-l îngroape? 

„Să-l îngroape?” Ca pe un morman de gunoi! 

- Nu. O să-l luăm cu noi. 

Privi cerul, urmărind sforăitul persistent al avionului. 
„Dacă s-a zis-şi cu noi, ne va fi alături.“ 

Se răsuci pe călcâie şi se reintoarse pe chei, fără să se uite 
nici în stânga, nici în dreapta. 

Când urcă la bord. Quinton îl văzu cum arată la față şi, cu 
toate că ghicise ce s-a întâmplat, fu izbit de înfăţişarea lui. 

- Echipajul să continue descărcarea, secund. Vreau să se 
descarce pe mal totul, până la ultima uncie, înainte de a 
pleca. 

- Lăsaţi pe seama mea, spuse Quinton liniştit. 

Ainslie se întoarse brusc spre el, ochii lui albaştri 
scăpărând de durere şi furie. Dar se struni pe dată, 
spunându-i: 

- Nu. O s-o facem împreună. Încercă să schițeze un 
zâmbet. Aşa cum ai spus singur, „vechea firmă”. Îţi aduci 
aminte? 

Apoi se lăsă în jos prin tambuchi. 

Quinton îşi ridică binoclul şi încercă să se uite printre 
rețele şi frunze către locul de unde se auzea zgomotul 
persistent al avionului. Apoi i se adresă lui Ridgway: 

— Spune-i lui Sawle să ducă ceva mâncare şi băutură în 
cabina comandantului. N-o să se atingă de ele, dar dacă stă 
un timp liniştit, s-ar putea să adoarmă. 

Îşi roti repede binoclul, dar umbra pe care o zărise nu era 
decât o pasăre solitară. 

Ainslie fusese pe punctul de a se răsti la el. Şi de ce nu, 
după greşeala comisă de Forster şi neputinta lui de a-şi fi dat 
seama la timp? 

Dar făcuse un efort pentru a menţine unitatea, aşa cum 
precedase totdeauna şi în trecut. 

Un proiectil greu explodă în junglă, zgâlțâind nava de parcă 

o sonetă ar fi izbit în şosea. 

Văzu o brancardă acoperită care se apropia de chei, în timp 
ce ostaşii cu spinările goale şi marinarii se dădeau la o parte 
pentru a-i face loc. „Bietul Critchley” îşi spuse Quinton. Apoi 
rosti cu glas tare: 

- Onorul la schelă! Comandorul Critchley urcă la bord! 

10 
O MOARTE ARE OMUL 


TEYA 


Ainslie se deşteptă cu o tresărire violentă, mintea lui 
refuzând să accepte că adormise sau că se lăsase biruit de 
istoveală. Strânse în mâini marginile cuşetei şi-l văzu pe 
Quinton aplecat asupră-i şi privindu-l, iar în spatele acestuia 
o altă figură, sublocotenentul Southby, foindu-se în 
dreptunghiul de lumină care răzbea din culoar. 

= Ce este? 

Ainslie îşi dibui ceasul, privind la mâncarea neatinsă 
aşezată lângă cuşetă şi îşi dădu seama că, probabil adormise 
chiar în clipa când respinsese hrana. 

- Scuzați-mă că vă tulbur, domnule comandant. Quinton 
se retrase puțin când Ainslie coborî, împleticindu-se, din 
cuşetă. Dar tocmai am primit un semnal de alarmă de la 
armată. Japonezii atacă în adâncime. Nu sună prea 
promițător. 

Ainslie se privi în oglinda prinsă de corpul navei şi, 
văzându-şi căutătura sălbatică din ochi, îşi aduse aminte, cu 
surprinzătoare claritate, că tocmai visa, când Quinton îi 
atinsese umărul ca să-l trezească. Visase o plajă, fata 
îmbrăcată în aceeaşi rochie lungă, neagră, dar cu picioarele 
goale pe nisipul umed, bătătorit. În aer plutea primejdia. O 
primejdie cumplită, dar nevăzută. Încercase să ajungă la fată, 
să o prevină, dar cuvintele nu i se puteau desprinde de pe 
buze, gura îi era îndesată cu nisip. 

Încercă să-şi adune gândurile şi întrebă: 

- Oamenii noştri sunt la bord? 

Cum de putuse să se lase furat de somn? Oboseala, 
deznădejdea brusc sporită de amintirea morţii lui Critchley 
făceau ca glasul să-i sune mai tăios. 

- Pentru numele lui Dumnezeu, ar fi trebuit să mă chemați! 

Quinton îşi menținea justificarea: 

— Avem nevoie de dumneavoastră odihnit, domnule 

comandant. La descărcare se pricepe şi un tont. Acum 
armata îşi aduce răniții la bord. Este tot ce putem face. 

Resemnarea liniştită a lui Quinton îl ajuta mai mult decât 
orice altceva. Dar, brusc, Ainslie deveni conştient de o serie 
de zgomote, amortizate de coca navei, dar păstrând o 
rezonanță amenințătoare. Răpăitul neîntrerupt al armelor de 
foc, vibrația punților când un proiectil cădea în apropiere de 
intrând. 

Era vremea amiezii. De necrezut, însemna că dormise patru 
ceasuri. Spuse cu glas tare: 

- Va trebui să rămânem locului până se înserează. După 
aceea... 

Nu-şi termină fraza. Îşi îndesă cămaşa în pantaloni şi îşi 
dădu la o parte părul de pe frunte. Privirea îi întârzie câteva 
clipe pe chipiul aflat pe birou. Îşi aminti de faţa fetiţei din 
Singapore. De dădaca, prudentă şi ostilă, gata să se retragă 
în cameră pentru a-şi feri pupila de comentarii. 

- O să cobor pe țărm. Spune mecanicului şef să fie pregătit 
pentru plecare. Ştie el lucrul ăsta, dar, oricum nu strică să i-l 
repeți. 

Ainslie se uită la Southby. În lumina umbrită arăta ca un 
băiețandru, plin de hotărâre, dar incapabil să-şi ascundă 
îngrijorarea. 

- Sublocotenent, vino cu mine. Mergem să-l vedem pe 
colonel. 

După falsa umbră de pe chioşcul cu camuflajul său din 
rețele şi straturi de frunze de palmier, căldura radiată de 
puntea de oțel era aproape insuportabilă. 

Aerul umed era greu şi încărcat de miasme. Mirosuri de 
ars, de lemn carbonizat, de cordită. 

Cobori pe țărm, unde cartnicul Voysey şi câțiva marinari 
stăteau chirciți pe vine sau întinşi lângă schelă, gata să 
moleze parâmele, sau să fugă, sau să moară dacă lucrurile 
vor lua o întorsătură proastă. 

Ainslie trecu pe lângă ei, cu Southby păşind în umbra sa. Îi 
strigă lui Voysey: 

— Ai făcut o treabă bună. Nava se simte mai uşurată acum, 
că a scăpat de toată încărcătura aceea! 

Voysey chicoti, cu fața jegoasă şi obosită: 

- M-aş bucura s-o întindem de aici, dom' comandant. Până 
şi la Chatham e mai bine decât în locul ăsta. 

Sări în picioare când primul convoi de răniți apăru dintre 
copaci: 

- Fiți gata, băieți. Daţi o mână de ajutor. 

Soldaţii răniți trecură pe lângă Ainslie fără o privire, 
susținuți de camarazii lor, şchiopătând sau fiind purtaţi; 
cadavre vii, cu chipurile crispate într-o expresie de jale şi de 
înfrângere. 

- Par cu totul doborâţi, domnule comandant, murmură 
Southby printre dinți. 

Un stol de păsări viu colorate se înalță din copaci cu ţipete 
ascuțite când răsună dinspre strâmtoare ecoul unei 
împuşcături, ca o şfichiuire de bici. 

Ainslie urmări un soldat care se îndoi, frângându-se în 
două. Franctirorul mai bântuia deci pe acolo. Țintind probabil 
o nouă victimă. Aşa cum a fost Critchley sau câțiva dintre 
supraviețuitorii aceştia buimăciți, care se împleticeau pe 
picioare. 

Atacul creştea şi se extindea. Deşi navigator, Ainslie mai 
asistase la asemenea atacuri. Clămpănitul imparțial al 
mitralierelor, ca nişte ciocănitori într-o după-amiază însorită 
din Anglia. Bufniturile adânci şi bubuitul proiectilelor de 
aruncătoare, pârâitul puştilor. 

Îl găsi pe colonel la postul lui de comandă, de parcă nici nu 
s-ar fi mişcat de acolo. Ainslie observă totuşi că găsise timp 
să se bărbierească şi să-şi pună o cămaşă curată, deşi 
peticită. 

- Tocmai voiam să trimit după dumneata. Colonelul îi făcu 
semn să se aşeze în şezlongul pătat de sânge. Ia loc! Vorbea 
precipitat la telefonul de campanie: Da, da, fir-ar să fie, ştiu 
asta, Simpson! Spune geniştilor să mai pună nişte mine şi 
încearcă să redeschizi drumul de legătură către brigadă. 

Lăsa receptorul din mână şi anunță pe un ton lipsit de 
expresie: 

- Japonezii înaintează pe şosea chiar în clipa de față. Au 
tancuri uşoare şi artileria lor a creat un gol mare în apărarea 
noastră. 

Ainslie aşteptă, auzind lângă el răsuflarea întretăiată a lui 

Southby. Colonelul îşi plimbă privirea de jur împrejurul 
adăpostului: 

- Nu reuşesc să stabilesc contactul cu brigada şi întregul 
flanc e pe fugă. 

— Ce veţi face? 

- Ce-am să fac? Întocmai ce mi s-a ordonat. Să rezist aici 
până când voi primi alte dispoziţii de la postul de comandă al 
brigăzii sau până când divizia se va putea regrupa. Îşi înălță 
de pe teancul de hărți ochii înroşiți de oboseală. Eu n-am 
calitatea să dau ordine marinei, dar vă sugerez să o luați din 
loc, indiferent dacă e zi sau noapte. După toate 
probabilitățile, japonezii vor încerca să debarce noi trupe în 
sud. Asta căuta avionul lor de recunoaştere. Un loc propice 
pentru debarcare. Colonelul oftă auzind din nou bâzâitul 
telefonului. Oricum, vă mulțumesc pentru ajutorul dat. Cred 
că acum vom avea nevoie de toate munițiile pe care ni le-aţi 
adus. 

Se întoarse către telefon, fără să se mai sinchisească de 
Ainslie şi de Soufriere. 

Ainslie ieşi din nou în lumina fumegoasă a soarelui, 
simțindu-şi mintea năpădită de o subită amenințare. Să 
pornească pe mare în plină zi părea o nebunie. Dar nici să 
rămână aici, complet izolat, nu era mai bine. 

Văzu un soldat cu o banderolă de Cruce Roşie pe braţ, 
aplecându-se asupra unui cadavru întins jos la marginea 
drumului. Îi scotea plăcuța de identitate de la gât şi 
portvizitul cu acte din buzunar. În aceeaşi clipă se auzi un 
pocnet şi un clinchet metalic, ascuțit. Infirmierul se prăbuşi, 
fără să scoată un sunet peste celălalt cadavru, iar de sub 
casca de metal în care glonțul franctirorului făcuse o gaură 
de grosimea unui deget, țâşniră şiroaie de sânge proaspăt. 

Southby dădu să fugă într-acolo, dar Ainslie îl opri răstit: 

— Stai locului! E undeva pe aci. 

Doi soldați din preajma celor două cadavre porniră să tragă 
orbeşte focuri de puşcă mitralieră în copacii din jur. Se auzi o 
greutate căzând printre crengi, fără să atingă, însă, 
pământul. 

Ainslie înainta încet în direcția celor doi ostaşi şi văzu un 
cadavru atârnând intr-un soi de ham şi legănându-se încet, 

înainte şi înapoi, ca un pendul. 

Unul dintre soldați comentă, pe un ton mohorât: 

- Aşa fac ticăloşii ăştia, se leagă ca să nu cadă şi să-şi 
trădeze poziția dacă sunt răniți. 

Soldatul rotunjea vocalele, amintind de accentul din vestul 
țării al cartnicului Vernon. 

— Se mişcă! spuse Southby într-o şoaptă răguşită. 

Păcănitul hârşâit al puştilor mitraliere făcu păsările să ţipe 
din nou. 

— Acum nu mai mişcă, replică soldatul care trăsese. 

Ainslie îi salută din cap pe ostaşi şi-şi continuă drumul pe 
povârnişul care ducea spre apă. Îl văzu pe franctiror. 
Înfăşurat din creştet până în tălpi în cârpe verzi, pentru a-şi 
camufla poziția, evocând o figură de coşmar. Până şi puşca 
puternică îi era legată de trup. 

După toate probabilitățile, era acelaşi franctiror care-l 
omorâse pe Critchley. Ce gândise oare când îi văzuse fața 
prin vizorul telescopic? Ainslie scoase un suspin adânc. 
Probabil că nu simţise altceva decât ceea ce simțea el când 
tintea un obiectiv prin firele reticulare ale periscopului. 

Aceleaşi vechi rațiuni: „Dacă nu-l omor eu, mă omoară el 
pe mine“. Războiul, supraviețuirea. Totul şi nimic. 

- Când or să facă ceva ca să-i oprească, domnule 
comandant? 

Ainslie îl simțea pe Southby urmărindu-l. Îi simţea 
îngrijorarea, încrederea care se dărâma. 

- Va trebui, să se facă ceva foarte curând. Poate că trupele 
de întărire au şi debarcat la Singapore. Se aştepta un convoi 
de trupe care să vină prin Ceylon. 

Ridică ochii auzind un uruit de avion deasupra capului şi 
mitralierele hămăiră înainte ca aparatul să zumzăie jos, 
deasupra copacilor şi să se facă nevăzut. 

Ainslie îşi aminti de enervarea lui Critchley când sosiseră 
prima dată la Singapore, de insistențele lui cu privire la 
importanța acoperirii aeriene. Dar chiar şi atunci fusese prea 
târziu. 

Focurile de armă răsunau fără întrerupere, deşi Ainslie 
nu-şi da seama din ce direcție veneau. 

Îl văzu pe locotenentul Ridgway ştergându-şi fața în timp ce 

discuta la malul apei cu un grup de ostaşi, şi-i observă 
expresia de uşurare când îl zări: 

- Domnule comandant, oamenii ăştia vor să vină cu noi. 

Răniții păreau să fi dispărut în pântecul submarinului, iar 
cei câțiva ostaşi de lângă ofițerul cu torpilele erau nevătămați. 

Unul dintre ei, un caporal, vorbi morocănos: 

- Don” comandor, n-are nici un rost să mai rămânem aici. 
Se uită la camarazii lui şi adăugă cu disperare: Ştiu ce 
gândiţi, don” comandor, dar nu-i aşa. Ce rost au toate astea? 
Îşi flutură braţele în aer. Din iadul ăsta nu mai scăpăm vii, 
nici o şansă. Blestematul de post de comandă şi-a luat 
tălpăşița, şi cer ca noi să rămânem pe loc şi să ne lăsăm 
măcelăriți. 

- Dar asta înseamnă dezertare, sări Southby. Înseamnă... 

Îşi curmă vorba când văzu privirea lui Ainslie. Acesta din 
urmă li se adresă oamenilor, cu calm: 

- Da, dar colonelul vostru, la postul lui de comandă, face 
tot ce poate pentru noi toți. Urmări cum cuvintele lui 
mergeau drept la ţintă, ca nişte cuie bătute într-un coşciug. 
Îmi dau seama ce simţiţi, dar ofițerul meu are dreptate. Ar 
însemna o dezertare, ba chiar şi mai rău. 

Unul dintre ostaşi îşi trecu puşca pe umăr şi spuse: 

- Las-o baltă, don” caporal. Oricum, o moarte are omul. 

Soldaţii se întoarseră încet, unul câte unul, într-un şir 
amărât, către pădure şi către accentuatul crescendo al 
focurilor de artilerie. 

- Eram pe punctul de a-i primi la bord, domnule 
comandant, spuse Ridgway. 

Ainslie continuă să se uite după mica ceată de siluete kaki. 
„Pe punctul de”, asta-i expresia care-ţi stă mereu în cale. 
Dacă n-ar fi fost ea, războiul s-ar fi încheiat la Dunkerque. 

Un proiectil de aruncător explodă printre copaci cu o 
detunătură violentă. Înainte ca praful şi fărâmăturile 
exploziei să se reaşeze, Ainslie auzi vaietul unui om şi şi-l 
închipui zăcând acolo, printre arbori, stingându-se. 

Apoi spuse: 

- Formaţi o echipă şi cercetaţi dacă mai sunt ceva răniţi. În 
cazul când îi găsiți, aduceţi-i în mare viteză la bord. Îşi 
consultă ceasul. Ne pregătim de plecare. Urmărind schimbul 

de priviri dintre oameni, adăugă: Dacă se va putea. 

Quinton aştepta jos, lângă chioşc, cu tocul pistolului 
deschis, parcă pentru a sublinia apropierea primejdiei. 

- Pregăteşte barca pneumatică, îi spuse Ainslie, şi ia-l şi pe 
maistrul semnalizator cu dumneata. Vreau să vâsliți până la 
capătul intrândului, dar feriți-vă să fiți descoperiți. Armata de 
uscat nu se sinchiseşte prea mult de ceea ce face flota 
japoneză. Au şi aşa destule pe cap. Dar noi ne sinchisim, 
adăugă el, văzând licărirea de înțelegere rapidă din ochii lui 
Quinton. 

Se mira singur cât de mult i se limpezise mintea, iar sleiala 
i se evaporase din trup, de parcă ieşise de sub efectul unul 
narcotic. 

O clipă se uită la submarinul lui, dându-şi seama cu o 
tresărire, cât de puţin trecuse de când Poulain îşi trăsese un 
glonț în tâmplă. 

Acum, el şi nava formau un singur tot şi ştia că aceeaşi 
senzație o încercau cei mai mulți dintre membrii echipajului. 
Nu-i de mirare că Poulain fusese hotărât să o păstreze, 
indiferent dacă justificările lui erau drepte sau nu. A văzut 
lumea lui fărâmițându-se, aşa cum şi caporalul acela a văzut 
apropierea unei înfrângeri zdrobitoare, acolo, în inima junglei. 

Farrant se afla în postul central, într-o atitudine rigidă şi 
fără ca fața-i îngustă să trădeze vreun semn de încordare. 
Raportă pe un ton tranşant: 

- Răniții au fost transportați cu toții înăuntru, domnule 
comandant. Hunt spune că vreo doi dintre ei s-ar putea să 
moară, dacă nu sunt duşi de îndată la un spital. 

Îl urmă pe Ainslie la masa hărților, unde Forster ştergea cu 
radiera unele calcule făcute în creion; fața lui era încordată 
de concentrare. 

- Apropo, domnule comandant. TFF-istul a decodat un 
semnal de îndată ce ați coborât de la bord. 

Farrant îşi răsfoi carnețelul, cel în care-şi nota observații şi 
critici la adresa oamenilor din echipa lui. 

- Cartnicul Vernon gândea că o să vă intereseze, domnule 
comandant. Ochii i se fixară pe pagina cu pricina. 
Submarinul Psyche a fost scufundat în Mediterana. Nici un 
supraviețuitor. 

Ochii lui reci se înălțară spre fața lui Ainslie, în aşteptarea 
unei reacții. 

Ainslie dădu încet din cap. În ciuda a tot ce se întâmpla aci 
şi la o milă mai sus, exista încă lumea cealaltă, îndepărtată, 
cea pe care o lăsase de atât de puțină vreme în urmă. 

Cartnicul telegrafist Vernon îşi folosea, probabil, aparatul 
de recepţie ca pe o ancoră de salvare. Încuiat în cabina lui de 
metal, împreună cu asistenții săi, el asculta, în timp ce toți 
ceilalți stăteau în aşteptare. 

Ainslie răspunse cu glas scăzut: 

- Prima mea imersiune am făcut-o pe Psyche, pe când 
eram încă sublocotenent la Dolphin. 

Şi acum Psyche pierise, ca şi Seamist, ca şi Tigress, ca şi 
toate celelalte nave presărate pe fundul mării. Fără îndoială 
că Vernon îşi aducea aminte. Fusese tânăr telegrafist la 
bordul navei Psyche, în acelaşi timp cu Ainslie. 

Forster abia de mai putea respira. Avea senzația că-i strivit 
sub o imensă greutate sau sufocat cu o pătură groasă. 
Psyche se scufundase târându-l la fund, o dată cu ea şi pe 
soțul lui Daphne. Dumnezeule, nu se gândise nici un 
moment că aşa ceva s-ar putea întâmpla, deşi soarta 
submarinelor era din ce în ce mai tragică. 

Se gândise la Daphne, şi mai mult la el însuşi. Acum era 
singură, rugându-se să primească o scrisoare de la el, un 
firicel de speranță. 

Ainslie se aplecă peste hartă. 

- Vom pleca de aci la suprafață, dar pe o rută mai nordică. 
Îi aruncă o privire lui Forster: Te simţi bine? 

Se gândea că pe Forster încă îl mai rodea greşeala pe care o 
săvârşise şi că se necăjea probabil pentru faptul ce aceasta o 
să-i afecteze şansele de promovare. 

- Mă gândeam la Psyche, domnule comandant. L-am 
cunoscut, cândva, pe comandantul ei. Drăguţ om. 

Ainslie îşi dădu seama că Forster mințea, dar nu-şi putea 
imagina motivul. Răspunse: 

- Ei, hai să ne vedem de treabă, navigatorule, că altfel 
venim noi la rând. 

Puțin mai încolo, în careul navei Soufrière, câţiva ofițeri 
beau ceai şi molfăiau rămăşiţele sandvişurilor lui Sawle. 

Halliday şedea cu coatele pe masă şi o ceaşcă în mâini, 
ascultând zgomotul înăbuşit al focurilor de artilerie. Un 
proiectil de aruncător, ca să nu mai vorbim de unul de 
artilerie, ar fi fost de-ajuns ca să avarieze submarinul. Auzi 
murmurul unui generator şi ştiu că oamenii lui continuau să 
verifice totul. 

De partea cealaltă a mesei şedea asistentul său, 
sublocotenentul Arthur Deacon, trântit ca un sac murdar, cu 
fața mânjită de ulei şi privind, fără să vadă, la peretele din 
față. Un mecanic iscusit, dar lipsit de imaginație. Se gândea 
probabil la soția lui din Gosport şi la casa pe care aveau de 
gând s-o cumpere. 

Halliday îşi mută privirea la cei doi francezi, Cottier şi 
Lucas. Până atunci, pentru Halliday toți francezii erau la fel: 
străini. Dar, în ultimul timp, începuse să-l îndrăgească pe 
plăpândul Lucas, ba chiar se văzuse nevoit admită că era un 
mecanic de prima mână. Cottier însă, era cu totul altfel. 
Părea întotdeauna atât de mulțumit de sine şi avea un aer de 
superioritate pe care nu-l egala decât Farrant. Ciudat era 
însă că cei doi francezi nu prea păreau să se înghită unul pe 
celălalt. Lui Halliday îi ajunsese la ureche că antipatia 
provenea din faptul că, în ochii lui Cottier, care era parizian, 
bretonul Lucas nu valora nici cât o ceapă degerată. 

Halliday se întrebă ce s-o fi întâmplat cu toți marinarii 
francezi liberi care-i ajutase să se antreneze şi să se 
pregătească pentru capturarea lui Soufriere. Se răspândiseră, 
probabil, pe alte nave. Nu zăceau într-o băltoacă roşiatică, 
aşteptând să le pice în cap o tonă de explozibil. 

Southby intră în careu anunțând cu o voce obosită: 

- Tocmai am văzut nişte ostaşi ucigând un franctiror. Luă 
ceainicul, dar constată că era gol. Comandantul zice s-o luăm 
din loc. 

Locotenentul Christie se uită la Jones, observatorul său, şi 
comentă: 

- Foarte bine. Dar dac-ar fi să mor, aşa prefera să cad de la 
cinci mii de picioare înălțime. 

Cottier îşi scoase ţigara din gură şi zâmbi: 

- Ei, n-ar fi fost mai bine dacă ați fi lăsat submarinul 
Soufriere sub vechiul lui pavilion? Îşi întinse mâinile în lături, 
savurând figurile încruntate ale celorlalți. Ar fi fost, acum în 
siguranță în Anglia, pe când aşa... 

Lucas interveni cu glas calm: 

— Nu vorbeşte serios. Aşa-s ăştia de felul lui, numai gura de 
el. 

Cottier sări în picioare; buna dispoziție i se spulberase, dar 
Halliday îl apostrofă: 

- Odată, când eram electrician la bordul unui vechi 
submarin de tip H, se afla printre noi un ins căruia îi sărise o 
doagă. Îşi duse un deget la frunte şi-l învârti semnificativ, 
lăsându-şi pe tâmplă o pată unsuroasă. Asta înseamnă că era 
țicnit, înţelegi? 

Cottier îi aruncă o privire de gheaţă. 

- M-am obişnuit cu limbajul lipsit de respect al englezilor. 

Pe fața lui Halliday nu apăru nici urmă de zâmbet. 

- Al scoţienilor, dacă nu ţi-e cu supărare. În orice caz, pe 
individul acela am fost nevoit să-l las lat, lovindu-l cu o cheie 
de piulițe. Şi pe tine te aşteaptă aceeaşi soartă dacă nu-ți 
închizi clonțul. E limpede? 

- Ai dreptate, dom’ Şef, rânji Christie. E şi momentul 
potrivit pentru demonstrarea de C.O. În fața expresiei 
nedumerite a lui Lucas îl lămuri: C.O. înseamnă „calități 
ofițereşti”. Din întâmplare, eu unul nu dețin aşa ceva, 
adăugă, rânjind cu gura până la urechi. 

Cottier se aşeză, netezindu-şi uniforma, ca o pasăre care-şi 
ciuguleşte penele. Apoi declară: 

- Niciodată nu mi-aş fi imaginat aşa ceva. 

Ridgway apăru în prag, cu cămaşa neagră de sudoare. 

- Omagiile comandantului, băieți, şi până într-o oră o 
pornim la drum. Apoi, întorcându-se spre Southby: Tu 
trebuie să montezi sus încă o mitralieră. 

—- Cum dracu...? 

- Asta-i treabă ta, nu a mea, răspunse înălțând din umeri. 

Forster trecu pe lângă el, dându-l la o parte şi se îndreptă 
spre dulăpiorul lui de la celălalt capăt al careului. Toţi ochii îl 
urmăriră, căutând să-i observe reacția, pentru a o compara 
cu propriile lor temeri. 

Cottier i se adresă cu voce suavă: 

- Te simți gata să ne asiguri direcția bună? 

Forster îi aruncă o privire cercetătoare: 

- Ce vrei să insinuezi? Recunosc că am greşit o dată, dar 
n-am nevoie să mi-o spui tu. 

Cottier îşi examina vârful aprins al țigării. 

- Desigur. Şi eu aş fi păţit la fel după o aventură cu o fată 
ca aia. 

Forster părea gata să facă explozie. 

- Tacă-ţi gura asta spurcată! Când vom cobori pe uscat, să 
te păzeşti! 

Cottier se ridică şi părăsi careul. Când draperia căzu în 
urma sa, rosti: 

- Dacă vom mai cobori, vreodată, pe uscat. 

Forster se aşeză, respirând agitat. 

- Scuzaţi-mă cu toţii. Încercă să zâmbească. M-a făcut 
să-mi ies din fire. 

Halliday se aplecă peste masă şi-l scutură pe Deacon, 
deşteptându-l din lâncezeală. 

- Haide, Arthur, e timpul să ne mişcăm. Şi tu, băiete, 
adăugă, adresându-se lui Lucas. 

Unul câte unul părăsiră şi ceilalți careul, ca să se 
pregătească, ei şi sectoarele respective, pentru momentul 
când aveau să dea jos camuflajul. 

În încăpere rămaseră doar Christie şi Forster; aviatorul 
întrebă: 

- Pot să te ajut cu ceva? 

Urmări cum expresia de aspru resentiment de pe fața lui 
Forster se îndulcea. 

- Mulţumesc, zise acesta, dând din cap. Nu ştiu nici eu. E 
vorba de o femeie din Anglia. Am primit o scrisoare. 

- E însărcinată, nu? întrebă Christie fără ocolişuri. 

Forster încuviință din cap, iar Christie îi simți chinul 
sufletesc care-l frământa ca o durere fizică. 

— Şi tu ce simți pentru ea? 

- Tocmai asta-i, răspunse Forster înălțând din umeri. 
Acum nu mai sunt sigur. Înainte, voiam să scap de ea. 

- Înainte de ce? 

- De scufundarea submarinului Psyche. În Mediterana. 

Bărbatul ei era comandantul navei. 

Christie se cutremură. 

- Dumnezeule! 

Forster se îndreptă cu paşi mari spre uşă. 

— Oricum, Jack, păstrează secretul. Am şi aşa destule pe 
cap în momentul de față. 

- Fii fără grijă, Dave. 

Christie se uită prin careul gol. O, de-ar putea pluti din 
nou printre nori, chiar transportând turişti în scurte zboruri 
de agrement, oriunde, numai să nu se afle aici. Nu-i nimic, 
după război o să-şi reia meseria. Pe avionul lui personal. 
Când s-o termina războiul, or să fie milioane de avioane. Şi o 
să plece undeva departe. În Tahiti, da, ăsta era locul potrivit. 

Jones, observatorul, se zgâi la el. 

- Jack, mi-a venit o idee. Ce-ar fi să şparlim o puşcă 
mitralieră veche, tip Lewis, sau ceva în genul ăsta? Există la 
avion un dispozitiv de montare. Rânji. În felul ăsta vom fi şi 
noi în stare să ne apărăm. 

Christie se ridică în picioare şi căscă: 

- Cu o amărâtă de armă Lewis? 

Dar îi dădu încuviințarea cu un semn din cap. Orice era 
mai bun decât să mocnească aici. 


Ainslie stătea în centrul careului şi privea fețele care-l 
înconjurau. Simțea submarinul trepidând uşor sub picioarele 
lui, în timp ce mecanicii controlau şi reverificau fiecare 
secțiune. Plutea o atmosferă de aşteptare, de tensiune. Tot ce 
putea face era să-şi stăpânească propriile sentimente în timp 
ce le vorbi: 

— Secundul s-a întors cu veşti proaste. A depistat două 
nave de patrulare inamice, nu departe de aici, şi faptul că nu 
se trage în ele denotă că artileria locală s-a retras sau a fost 
distrusă. 

Simti îngrijorarea care-i cuprinse pe toţi, aceeaşi îngrijorare 
pe care o încercase şi el la aflarea veştilor lui Quinton. 
Continuă: 

- Totuşi, ne pregătim de plecare. E limpede că japonezii nu 
ştiu încă nimic de prezența noastră aici. Altfel ne-am fi trezit 
de mult cu jumătate din aviația lor pe cap. Aşa încât avem de 

partea noastră surpriza, viteza şi un armament bun. 

Îl văzu pe Farrant dând din cap a aprobare, aşa cum făcuse 
şi când le arătase cum intenționează să procedeze. 

— Şi cele două nave de patrulare zac pur şi simplu aici şi 
aşteaptă, domnule comandant? întrebă Ridgway. 

- Da. 

Ştia el bine ce voia să spună Ridgway. Inamicul era atât de 
sigur de sine, încât îşi permitea să stea în expectativă. 
Adaugă: 

- Gândiţi-vă cu cât e mai rău de soldații rămaşi aici pentru 
a acoperi retragerea. 

Câţiva oameni dădură din cap, iar Halliday întrebă: 

— Cât timp o să ne ia, domnule comandant? 

Era unica întrebare importantă. 

- O oră, răspunse Ainslie. Dac-am putea avaria una din 
navele alea şi apoi să ajungem la apă adâncă, avem multe 
şanse să scăpăm cu bine. 

Se uită la Christie. Dintre toți cei de acolo era singurul care 
îşi dădea seama că aviația inamică n-ar fi avut nevoie decât 
de jumătate din timpul scontat pentru a-i ajunge. 

— Asta-i, domnilor. De acum ne bazăm din nou numai pe 
forțele noastre. 

Douăzeci de minute mai târziu, cartnicul Voysey şi echipa 
sa de manevrare a parâmelor se agitau de-a lungul cheiului, 
culcându-se la pământ ori de câte ori vreo explozie stârnea în 
văzduh o erupție de țărână şi aşchii de lemn, sau când vreo 
schijă metalică le vâjâia primejdios deasupra capului. 

Schelele fură ridicate în grabă şi una dintre ele căzu în apă 
când oamenii lui Halliday balansară motoarele diesel pentru 
a pregăti plecarea. 

Pe punte, Ainslie, cu chipiul tras pe ochi, îşi îndreptă 
binoclul deasupra junglei, încercând să zărească vreun avion, 
dar descoperi numai nori deşi şi pale de fum, străpunge la 
intervale regulate de țâşniri fie flăcări roşii. 

- Pupa liberă, domnule comandant! 

— Atenţie la maşini. 

Ainslie văzu câţiva ostaşi care alergau printre copaci 
frângându-se în două, puştile agățându-li-se în hățiş, până 
când dispărură cu totul, învăluiți în fum. Ţac-țac-ul armelor 

automate devenea tot mai strident şi Ainslie înțelese că micul 
colonel se angajase acum în luptă cu cei care-l atacau de pe 
şosea. 

- Mola prova! 

- Tribordul încet înapoi! 

Parâma prova-înainte plescăi în apă şi fu ridicată în grabă, 
la bord, dar în clipa când marinarul rămas pe chei dădu să 
sară pe punte, un proiectil explodă pe plajă şi omul căzu la 
pământ, scoțând un strigăt. 

- Trăieşte încă, nenorocitul, murmură Menzies. 

Ainslie se sili să-şi smulgă privirile de la silueta 
singuratică, albă, care se căznea să se târască pe chei către 
submarinul ce se îndepărta încetişor. Efortul îl dobori însă şi 
bietul om se rostogoli cu fața în jos, dând la iveală pata mare, 
roşie, de pe spinare. 

- Babordul încet înapoi! 

Confirmarea răsună prin portavoce: 

- Amândouă maşinile încet înapoi, cârma zero, domnule 
comandant. 

Ainslie trecu în grabă pe lângă mitraliori şi pe lângă 
Southby, pentru a putea privi peste partea din spate a punţii 
de comandă, în timp ce Soufrière se strecura încet spre apa 
puţin adâncă de lângă celălalt mal al intrândului. 

Se îndepărtaseră îndeajuns. 

— Amândouă stop! 

Continuă să aştepte, ciulind urechea la bubuitul exploziilor 
şi gândindu-se la apărătorii care se împuținau din ce în ce. 
La caporalul care-l întrebase: „Ce rost au toate astea?” 

- Babord încet înainte! Tribordul jumătate înapoi! 

Reveni la locul de pe puntea de comandă. 

- Cârma banda dreapta! 

Urmări jungla tenebroasă care luneca pe lângă prova, în 
timp ce Soufrière continua să pivoteze în spațiul îngust. Fum, 
explozii, o îngrozitoare senzație de neputinţă. Era de mirare 
cum toți ostaşii din trupele acelea nu dezertaseră şi nu 
năvăliseră pe bord. 

Marea se ivi în sfârşit. Netedă, de un albastru puternic, ca 
o întindere de sticlă prinsă într-un cleşte de pământ. 

- Stop amândouă! 

Ochii îl lăcrimară când scrută marea prin binoclu. O privire 
scurtă la repetitorul giro şi o scormonire rapidă prin 
gândurile lui. 

— Amândouă încet înainte! Ține cap compas zero-şase-zero! 

Ceva se izbi cu zgomot de corpul navei, un glonț rătăcit, o 
schijă de proiectil, n-avea idee. Părea însă un ultim contact, o 
dojană din partea celor care erau gata să piară. 

Un banc de nisip lunecă la travers, o barcă pescărească 
părăsită, cu prova pe jumătate carbonizată, fu împinsă cu 
mare grijă din calea navei şi apoi lăsată în voia ei. Când se 
uită îndărăt, Ainslie abia mai putu distinge cheiul şi drumul 
care ducea la postul de comandă şi la locul unde murise 
Critchley. 

- Amândouă jumătate înainte! 

Simți imediata aplicare a comenzii şi văzu valurile din 
prova rostogolindu-se îndărăt şi măturând barca pescăreasca 
de parcă ar fi fost o buturugă plutitoare. 

- Fă-mi legătura cu turela, semnalizator! 

Menzies încercă micul interfon şi apoi i-l înmână. 

- Ofițer cu artileria, cam în cinci minute dublăm 
promontoriul. 

Şi-l imagină pe Farrant la celălalt capăt al firului. Era 
probabil bucuros că-l lăsase pe Southby la comanda 
mitralierelor de pe punte. Se simțea bine în împărăţia lui, 
având vieţile tuturor în mână. 

— Am înțeles, domnule comandant! 

Ainslie îi restitui lui Menzies interfonul. Probabil că Farrant 


avea dreptate. Nu mai era nimic de adăugat. 
* 

Ainslie urmărea uscatul mistuindu-se la babord, pe 
măsură ce Soufrière înainta în larg. 

Îşi coborî privirile spre girocompas şi luă două relevmente 
rapide înainte de a comanda: 

- Schimbaţi de drum! Luaţi cap compas zero-şapte-zero! 

Simțea soarele arzându-l prin cămaşă, scrijelindu-i pielea. 
Căldura părea să radieze din interiorul punţii, făcând-o să 
scapere. 

Dacă cele două nave japoneze se aflau încă în zona în care 

le detectase Quinton, trebuia să le zărească în curând. Auzi 
turela scrâşnind pe postamentul ei şi o văzu cum începe să se 
rotească foarte încet. Ştia că Southby se uita la ea şi se 
gândea, probabil, că ar fi fost mult mai în siguranţă în spatele 
pereților groşi, decât aici sus, expus oricărui atac. 

Prin portavoce se auzi confirmarea: 

- Cap compas zero-şapte-zero, domnule comandant. 

Southby zise: 

- Focurile s-au întețit la capătul intrândului, domnule 
comandant. 

Ainslie nu-şi cobori binoclul de la ochi şi răspunse liniştit: 

- Dă-le uitării, sublocotenent! Le-am lăsat în urmă. De 
poată fi auzit de oamenii de cart: Vegheaţi numai în 
sectoarele voastre. Restul nu vă priveşte! 

Cât de albastră arăta marea, pustie şi pură, oferind parcă 
siguranță. N-ai fi zis că era atât de puțin adâncă, atât de 
presărată cu bancuri de nisip, şi stând parcă la pândă cu alte 
primejdii mai mari. 

- Navă! În prova tribord! 

Strigătul omului de veghe îi făcu pe toţi să tresară. 

- Măriți numărul de rotații până la viteza maximă! ordonă 
scurt Ainslie, 

Puntea începu să vibreze când sala maşinilor puse 
comanda în aplicare. 

Ainslie se strădui să nu se mai gândească la surpriza navei 
japoneze de patrulare când avea să i se ivească brusc 
submarinul, asemenea unui monstru marin turbat. 

- Deschideţi focul! 

Turnul din dreapta trase pe dată, de parcă degetul lui 
Farrant apăsase pe trăgaci înainte de a fi primit ordinul; 
întregul chioşc se zgâlțâi violent şi, înainte de a reveni la 
normal, tunul din stânga îşi făcu reculul în frânele sale, 
bubuitura reverberându-se peste ape ca un tunet. 

O coloană înaltă de apă țâşni de-a lungul micii nave de 
război şi o alta în spatele ei. Ambele tunuri de 203 mm 
sfârâiau uşor în turelă, în timp ce Farrant corecta înălțătorul, 
pentru loviturile următoare. Era competent, era iscusit. Prima 
salvă încadrase perfect ținta. 

Ainslie urmărea nava de război, estompată de ceață şi de 
depărtare şi-şi dădu seama că abia atunci comandantul ei 
realizase ce se întâmpla. Un vârtej de spumă se ridică în 
clocot la pupa, şi nava păru brusc că se micşorează. 

- Tunul dreapta, foc! 

Auzi vocea fantomatică a lui Farrant, răsunând în difuzorul 
turelei şi apoi se lăsă pe vine când detunătura trecu de-a 
curmezişul provei şi lungi trâmbe de fum inundară puntea ca 
un nor înăbuşitor. 

Dar, în acelaşi timp, zări flacăra strălucitoare, când 
proiectilul lovi bordul navei japoneze. O cutremurătoare 
explozie izbucni în centrul navei când cel de al doilea proiectil 
îşi atinse ținta cu precizie. 

Un mitralior urlă: 

- Cea de a doua navă, domnule comandant! La travers 
tribord! 

Când submarinul ieşi complet de sub protecţia intrândului, 
Ainslie zări cealaltă navă, licărirea amenințătoare a tunurilor 
ei, şi mintea lui înregistra toate detaliile, în chiar clipa când 
două proiectile îi şuierară pe deasupra capului şi explodară în 
apele puţin adânci de lângă țărm. Cea de a doua navă 
japoneză arăta mai mare decât fusese în stare Quinton să 
distingă şi Ainslie îşi dădu seama că era ancorată, că mai 
multe ambarcaţii mici fuseseră acostate la ea, iar una se şi 
deplasa în viteză spre țărm. 

Ainslie apucă interfonul când turela începuse să-şi 
schimbe direcția de tragere. 

- Ăştia debarcă trupe, artileristule! Am de gând să ne 
apropiem de ei! 

Se uită din nou la giro, alungând din minte orice alt gând 
străin de ciorchinele de nave de debarcare. 

- Cârma cincisprezece grade dreapta! Vino la drum 
unu-patru-zero. 

Asta o să-i dea de furcă lui Forster. 

Benzile de alimentare a mitralierelor  zăngăniră 
ciocnindu-se de bordajul de oțel, când coca navei se înclină 
sub efectul schimbării subite de drum. 

Auzi alte două proiectile vâjâind peste chioşc, de data asta 
la mai mică distanță, până când se înecară în marele cazan 

de spumă clocotindă. 

După aceea, ambele tunuri ale lui Farrant traseră şi şocul 
fu atât de puternic, încât o clipă s-ar fi spus că însăşi turela 
s-ar fi rostogolit într-o parte. 

Ainslie îşi încleştă dinții când două dâre luminoase de 
gloanțe trasoare se înălțară de pe puntea navei inamice şi 
plonjară în direcția lui. Atinse brațul lui Southby. 

- Deschide focul! 

Mitralierele grele, amplasate de o parte şi de alta a 
chioşcului, prinseră viață clănțănind, iar trasoarele roşii 
zburară cu înşelătoare grație către inamic, înainte de a 
şfichiui nava şi vasul de debarcare asemenea unui bici de 
oțel. 

— Impact! 

O ciupercă de vâlvătăi aprige izbucni dinspre pupa, navei 
inamice, sfărâmăturile ei împroşcând ca nişte proiectile 
ambarcațţiunile risipite. 

Ainslie se uită spre mitraliera din babord şi-l văzu pe 
servant dezgolindu-şi dinţii într-un rictus şi închizând pe 
jumătate ochii orbiți de soare şi de sudoare, înainte de a 
trimite spre inamic altă ploaie de gloanțe. Zări apoi prima 
navă cu prova înfiptă în apă şi cu puntea uşor înclinată către 
el, începând să se răstoarne. Nu era mai mare decât o 
corvetă, deci nu se putuse măsura cu proiectilele grele ale lui 
Farrant. Dar dacă Soufriere s-ar fi găsit în imersiune şi mica 
navă de luptă deasupra lui, rolurile ar fi fost cu totul altele. 

Gloanţe plesneau şi zăngăneau izbindu-se de chioşc, iar 
din punte țâşneau scântei şi Ainslie îşi dădu seama că 
trupele de debarcare, văzând pericolul în care se aflau, se 
grăbeau să se alăture luptei navale. 

Farrant continua să tragă în nava mai mare, până când cu 
o nouă explozie zguduitoare, aceasta se smulse din ancoră şi 
începu să scuipe flăcări şi fum gros prin toate părțile, cu 
excepția punţii de comandă. 

Ainslie îşi simți obrazul stropit de sânge şi se întoarse în 
clipa în care un marinar se prăbuşi, sufocându-se, pe 
grătarele chioşcului. Pretutindeni se vedeau băltoace de 
sânge şi Southby privea împietrit la omul care se zvârcolea. 

Menzies interveni prompt: 


192 


- Duceţi-l pe rănit jos. Tu, Dyke, treci în locul lui! Cu un 
brânci viguros îl împinse pe celălalt marinar către mitraliera 
fumegândă şi-i strigă: Trage în ticăloşii ăia, omule! 

Şi iată, o navă de debarcare ajunse bord la bord cu 
submarinul. I se perindau prin fața ochilor imagini ca de 
coşmar, fețe înălțate ce păreau neomeneşti sub căştile 
micuţe, în timp ce trăgeau cu puşti şi pistoale. Unii ostaşi se 
îngrămădeau să fugă în celălalt bord al ambarcaţiei, când 
nava lor se lovi de balasturile submarinului şi fu săltată şi 
răsturnată ca o ladă supraîncărcată. 

Un mitralior răcnea ca smintit în timp ce secera cu arma 
automată,  biciuind marea şi făcând-o să  spumege, 
preschimbându-i culoarea din albastră în roşiatică. 

Nava inamică încetase cu totul tragerea; părea împrejmuită 
de combustibil aprins, prin care soldații şi marinarii se 
zvârcoleau şi urlau până când flăcările îi amuțeau pe vecie. 

- Încetaţi focul! Ainslie se şterse la gură cu pumnul. Postul 
central, aici comandantul. Reluaţi drumul şi controlați toate 
compartimentele pentru constatarea avariilor. 

Soufrière naviga cu maximum de turații, îndepărtându-se 
de uscat, de intrând şi de toate celelalte, în afară de câteva 
măguri ascunse de cuşme de fum. 

Prima navă inamică dispăruse în adâncuri, dar cealaltă 
plutea încă, cuprinsă de flăcări. De pe puntea unde se afla, 
Ainslie distingea exploziile din interiorul ei, bubuielile 
munițiilor care luaseră foc şi spera că le auzeau şi micul 
colonel cu oamenii săi. 

Două proiectile căzură, fără să explodeze, undeva între 
submarin şi nava de debarcare distrusă. Trimise de inamic 
sau de rămăşiţele artileriei britanice, nimeni nu putea şti. 

La patruzeci şi cinci de minute după ce Farrant îşi pusese 
la punct tunurile înfierbântate, oamenii de veghe zăriră un 
avion, la mare distanță, spre stânga, minuscul şi îndepărtat, 
ca un ciob de sticlă pe cer. 

Ainslie îl urmări cu binoclul, atent la orice schimbare de 
direcție. Se îndrepta spre fumul care înfăşură orizontul 
într-un giulgiu cafeniu. 

Îşi tinu răsuflarea, numărând secundele, aşteptându-l să 
se întoarcă şi să zboare direct spre lentilele lui. 

- Postul central către comandă! Avem fund de douăzeci de 
brațe, acum, domnule comandant. 

Ainslie se uită la Southby. Şi el era stropit tot de sânge, iar 
părul îi era înnegrit de fum. 

- Ia-ți mitraliorii şi duceți-vă jos, sublocotenent. Reacţia se 
ivi lent pe fața lui Southby. O reuşirăm şi pe asta! 

După aceea se întoarse spre maistrul semnalizator, dârz ca 
o stâncă. 

- Eliberează comanda, maistre. Apăsă de două ori pe 
butonul de semnalizarea imersiunii. Şi îți mulțumesc. 

Zece minute mai târziu, marea arăta din nou netedă. Nimic 
nu trăda că Soufriere trecuse vreodată pe acolo. 

TIMP DE PLECARE 


Contraamiratul Granger îşi scoase pipa din gură şi spuse: 

- Mi-a părut foarte rău când am auzit de moartea 
comandorului Critchley. Eu nu l-am cunoscut prea bine, dar 
am aflat lucruri foarte frumoase despre munca lui la Serviciul 
de Informaţii. Foarte frumoase. 

Fumul pipei îi atârna nemişcat deasupra creştetului, 
întrucât ventilatorul nu funcționa. 

Ainslie se uită peste capul amiralului la harta din perete. 
Panglică galbenă mai înaintase spre sud, iar de-a curmezişul 
apei, spre est, apăruseră câteva săgeți noi, care împungeau 
prin Sarawak spre Borneo. 

Amiralul încuviință: 

- Operaţie amfibie pe scară mare. Australienii au mai adus 
în linie nişte trupe, dar n-au prea avut succes. 

Comandorul Armytage, care stătuse până atunci în picioare 
lângă fereastră, interveni: 

- Submarinul ăla japonez, pe care l-aţi întâlnit când l-aţi 
capturat pe Soufrière, asta făcea probabil: depista locuri 
prielnice pentru debarcare. Pentru prima dată vorbea şi el pe 
un ton domol. Japonezii se răspândesc prin insule ca 
furnicile. O să fie nevoie de ani de zile până să-i putem izgoni. 

Amiralul părea grăbit să pună capăt întrevederii: 

- În orice caz, mă bucur că v-aţi întors cu bine. Şi cu încă 
două nave scufundate la activul dumitale. 

- Astăzi nu s-a recepționat nici un semnal din sectorul 
acela, spuse Armytage. Se pare că, până la urmă, inamicul a 
cucerit şi poziția asta. 

Ainslie îşi privi mâinile care arătau puternic bronzate în 
contrast cu uniforma curată, de doc. 

Acostase în acea după amiază, dar de data asta nu la 
vechea navă care fusese mutată într-un loc de ancoraj mai la 
sud, la Keppel Harbour. Baza îi apăruse foarte pustie, când 

văzuse, la întoarcere, doar câteva ambarcațţii auxiliare ale 
portului şi nişte vechi canoniere fluviale, singurele care aveau 
să-i ţină companie. 

Pe de altă parte însă, străzile forfoteau de lume, iar 
atmosfera era încărcată de zvonuri şi presupuneri. Avuseseră 
loc câteva raiduri aeriene de scurtă durată, ale căror pagube 
materiale fuseseră mici, în comparație cu efectul moral de-a 
dreptul devastator. 

Se vorbea şi despre prădăciuni, despre dezertori care 
jefuiau casele părăsite. Se menţiona şi prezenţa unor spioni şi 
sabotori, deşi majoritatea pagubelor se datorau, probabil, 
neglijenței şi lipsei de întreținere, întrucât oamenii însărcinați 
cu asemenea treburi plecaseră prin alte părți. Simplul fapt că 
ventilatorul amiralului se defectase, era grăitor pentru cele ce 
se întâmplau în restul insulei. 

- Comandorul Armytage va prelua conducerea, îl anunță 
amiralul. Dumneata vei primi prin el noile ordine, deşi 
Dumnezeu ştie când vor sosi acestea. 

- Sunt convins că ne vom înțelege bine, spuse Armytage cu 
voce mieroasă. 

Ainslie se uită la Granger. 

- Pot să vă întreb unde plecaţi, domnule amiral? 

- O, voi fi prin preajmă. Nu prea departe, răspunse acesta 
cu un zâmbet lipsit de căldură. 

- Domnul amiral preia problemele de mişcare a marinei 
comerciale, preciză Armytage. 

În mintea lui Ainslie se perindară imaginile infirmierului 
împuşcat, a marinarului prăbuşit pe chei, a omului 
însângerat căzut în chioşcul submarinului. Întrebă cu voce 
potolită: 

— Vreți să spuneți că pregătiți evacuarea? 

- N-am spus una ca asta, fir-ar să fie, sări Armytage, 
furios. Tragi prea multe concluzii după capul dumitale, mult 
prea multe. 

Amiralul interveni plictisit: 

- Nu vrem să ne luăm prea multe riscuri, Ainslie, asta-i tot. 
Trebuie să fim pregătiți pentru orice eventualitate. 

— Când ne vor sosi întăririle, lucrurile vor lua aici cu totul 
altă înfăţişare, se amestecă Armytage, iritat. Japonezii nu pot 

întinde prea mult coarda în ce priveşte liniile lor de 
aprovizionare. O să le arătăm noi! 

- Căpitanul-comandor Critchley lăsase să se înțeleagă că 
Soufrière va pleca în curând spre Anglia, continuă Ainslie. Ar 
fi o navă foarte utilă pentru patrulări de lungă distanță sau 
chiar pentru transport de aprovizionări în Malta. 

Armytage îşi privi ceasul: 

- Mă rog, Critchley nu mai este printre noi. Vom vedea ce 
părere are Amiralitatea. La momentul oportun, adăugă el cu o 
privire dură. 

În clipa aceea se produse zarvă pe coridor şi Ainslie auzi o 
voce vag cunoscută, exclamând furios: 

- Să nu-mi spui mie ce am şi ce n-am voie să fac, idiot 
țâfnos ce eşti! Eu nu te întreb, eu îți spun, înţelegi? 

Uşa fu izbită de perete şi Guy Torrance năvăli în încăpere. 
Costumul său dintr-o stofă subțire, bine croit, era pătat de 
transpirațţie, iar fața îi era periculos de congestionată. 

Aghiotantul amiralului se strecură în urma lui spunând: 

- Nu l-am putut opri, domnule amiral! 

Granger întrebă încruntat: 

- Ei bine, domnule? Cărei chestiuni datorăm această 
zgomotoasă intruziune? 

"Torrance îi aruncă priviri mânioase, 

- Am aici două şalupe în construcție, pe bază de contract. 
Ambarcaţii pentru firma mea care se ocupă şi cu echiparea 
de faruri şi are sediul la Rangoon. 

Amiralul dădu din cap: 

- Au fost rechiziționate pentru caz de forță majoră. Ale 
dumneavoastră împreună cu multe altele. 

- Caz de forță majoră, nu zău? tună Torrance. Ce naiba, 
omule, săptămâna trecută nimeni nu se sinchisea de ele. Ce 
aiureli îndrugi acolo? 

- la ascultă, domnule, cum te-o fi chemând... izbucni 
Armytage. 

Dar amiralul scutură din cap şi spuse: 

- O să cercetez situația. Lasă totul pe seama mea. 

Ainslie  zărise semnul pe care amiralul îl făcuse 
subalternului său. Fie că Torrance era un tip de mare 
influență, fie că se temea de el, să nu toarne gaz peste focul 

zvonurilor şi să creeze astfel panică. 

— Atunci e-n regulă, răspunse Torrance, părând satisfăcut 
în parte. 

Se întoarse şi dădu pentru prima oară cu ochii de Ainslie. 
Privirile i se aprinseră, fixându-l ca două lunete de puşcă. 

- Robert Ainslie, nu-i aşa? Cel care le-a pescuit pe fete din 
apă. Rânji. Nici nu mi-ar fi trecut prin minte să te găsesc în 
lada asta de vechituri! 

- Domnul comandor Ainslie tocmai se pregătea să 
părăsească... hm... lada asta de vechituri. Granger îi aruncă 
lui Ainslie o privire de avertizare. Vă poate conduce la 
maşină. 

După ce ieşiră din birou şi după ce trecură de dactilograful 
aferat, Torrance mormăi: 

- Capete încuiate! N-ar fi în stare să-şi dea seama ce-i ăla 
caz de forță majoră, chiar dacă i-ar lovi drept în fund. 

Ainslie îşi potrivi pasul după el. Soarele se lăsa în cumpăna 
cerului şi marea părea ciudat de ostilă. 

Se vedeau mai mulți militari pe străzi şi câteva 
amplasamente, adăpostite de saci cu nisip, în preajma bazei. 

Torrance se opri lângă un automobil elegant şi întrebă: 

— Unde mergi? Te găseşti într-o mică permisie? Nu aşteptă 
răspunsul şi adăugă. Am glumit. Am aflat eu că ai fost iar 
plecat cu submarinul ăla blestemat al dumitale. Am prieteni 
sus-puşi, ştii? Nu mă înşeală pe mine uniforma asta elegantă 
pe care o porți. Dumnezeule, dacă n-ar trebui să fac munca 
de mare importanță pe care o fac, aş fi şi eu în uniformă. Şi 
le-aş da eu o lecţie japonezilor. Făcu o pauză, după care 
întrebă: Ei bine? 

- Din păcate nu-i vorba de nici o permisie. Cel puţin 
deocamdată. 

Privirile lui Ainslie poposiră pe un malaiez zdrențăros, cu 
mâinile în cătuşe, escortat de un soldat din poliția militară, 
un tip cu față dură. Torrance îi urmări privirea: 

— O s-o încaseze, ăsta. O fi jefuit, bănuiesc. 

Deschise portiera automobilului, dându-l uitării pe 
nefericitul arestat. 

- Urcă. Hai să bei un pahar la hotel. Serviciul e ca dracu, 
dar băutura-i bună. 

Ainslie simți cum i se spulberă orice încercare de refuz. 

— Aş putea telefona de acolo la bază? 

Urmări fața lui Torrance pentru a detecta vreo urmă sau 
umbră de bănuială. Dar mintea acestuia părea să sară de la 
un lucru la altul, fără nici un fel de legătură. 

— Sigur că poți. Apăsă nerăbdător demarorul. Joci golf? 

Maşina o porni în viteză, aproape răsturnând un om care 
venea înspre ei, ducând un platou cu Moşi Crăciun din 
celuloid. Ainslie îşi dădu seama, cu o tresărire, că mai erau 
doar două zile până la Crăciun. 

Torrance conducea cu o viteză nepermisă, claxonând 
vehement ori de câte ori îi apărea cineva în cale. La un 
moment dat, spuse: 

- Apropo, soțul cumnatei mele trăieşte. E prizonier pe 
undeva la japonezi. Ne-a adus vestea un muncitor de fermă, 
care a reuşit să se strecoare prin linia frontului. 

Ainslie se gândi la tânăra femeie, cum țipase la el, 
făcându-l laş. Şi, după aceea, pe iaht, fremăta toată de 
excitație erotică. Se gândi la felul în care sora ei îi descrisese 
căsătoria. Ce-o fi simțit la aflarea veştii? Soţul ei trăia, dar, 
după toate probabilitățile, nu avea să-l revadă ani şi ani de 
zile, dacă o să-l mai revadă cumva vreodată. Întrebarea lui îşi 
găsise singură răspunsul. 

Maşina se opri şi Torrance îi spuse: 

- Doar o înghițitură înainte să intrăm. Să aplecă sub scaun 
şi scoase un flacon de argint masiv, pe care-l scutură: în 
ordine! 

Nu-i oferi şi lui Ainslie şi-şi tinu flaconul la buze timp de 
un minut, fără să clipească măcar, parcă absorbit de cine ştie 
ce gând de-al lui. 

— Asta-i! Acuma suntem gata. 

Se şterse la gură şi puse din nou maşina în mişcare, 
fredonând vesel. 

- Te întorci la Rangoon, după ce-ţi termini treburile aici? 
întrebă Ainslie. 

Când îşi dădu seama de greşeala pe care o făcuse, era prea 
târziu. 

— A, ţi-a spus ea? întrebă Torrance, amuzat. Asta nu-i prea 
seamănă. Nu-i foarte sociabilă. Cu totul altfel decât soră-sa, 

ce părere ai? 

Trecură în viteză pe lângă hotelul Raffles, ocolind cerşetorii 
şi negustorii ambulanți care tândăleau pe acolo în speranța 
de a pune mâna pe vreun militar ageamiu, iar Torrance 
adăugă: 

- Nu ne întoarcem la Rangoon, ci probabil în Anglia. Ea 
ține să consulte un medic de mare faimă. Răsuci volanul şi 
continuă pe un ton schimbat, mânios: Dumnezeu ştie de ce. 
Nu vrea să se lase. Ar fi mai bine să-şi scoată totul din cap. 

Portarul indian se grăbi să le deschidă uşa, salutându-i. Îl 
zări pe Ainslie şi-i făcu o plecăciune: 

— A, sahib comandor, ce plăcere să vă revăd! 

Ainslie furişă o privire spre Torrance, dar acesta părea să 
nu fi auzit nimic. 

Ainslie ii răspunse un „Mulţumesc”, şi-i strecură câteva 
monezi în palma întinsă. 

La una dintre măsuțele din galerie şedea ea, îmbrăcată în 
aceeaşi roche albă. 

Când se apropiară, rămase foarte liniştită, cu ochii ațintiți 
asupra soțului ei, dar — într-un fel — privindu-l şi pe Ainslie. 

- Ţi-am adus prietenul. Mi-am zis că nu i-ar strica o 
băutură. Pocni din degete către chelner. Dumnezeule, mi s-a 
uscat gâtlejul. 

Ainslie îi strânse mâna. În clipa aceea ea îl privi în ochi, cu 
buzele, uşor întredeschise, de parcă-l vedea pentru prima 
oară. 

- Mă bucur că ai venit. Ia loc. E o căldură groaznică, nu? 

Torrance vorbea cu chelnerul, descriindu-i cu gesturi 
mărimea şi calitatea băuturilor pe care le comanda. 

- Ne-am întâlnit la bază, o informă Ainslie, cu glas moale. 
Eu de-abia m-am întors. 

Natalie dădu din cap. O vână îi pulsa pe gât. 

— Ştiu. M-am gândit mult la dumneata, în ultima vreme. 

Vorbea pe un ton nefiresc, foarte banal, dar ochii ei 
spuneau mult mai multe. 

Un băiat de la recepție se apropie de Torrance, spunându-i: 

— Sunteţi chemat la telefon, domnule. 

Torrance se ridică grăbit: 

- Păstrați-mi băuturile mele. Apoi, făcându-i cu ochiul lui 

Ainslie: Ține-ți ambele mâini la vedere, auzi? 

Se îndepărtă râzând. 

Ainslie se uită la Natalie, dar aceasta părea să nu fi luat în 
seamă observaţia vulgară a soţului ei. Îşi spuse că era 
probabil obişnuită cu aşa ceva. 

I se adresă în grabă: 

- Pot să-ți spun ceva? O văzu încordându-se, iar în ochi îi 
citi alarma. Eşti încântătoare. N-ar trebui să declar aşa ceva 
unei femei măritate, dar nu mă pot reține. 

Natalie zâmbi, măgulită sau stânjenită, nu-şi putea da 
seama. Apoi îi spuse: 

— Am crezut că ai uitat de noi doi. 

Privi de jur împrejur, dar Torrance se afla în celălalt capăt 
al încăperii, cu spatele la ei, dând din cap în timp ce vorbea la 
telefon. 

- Arăți atât de obosit, reluă ea discuția, dar n-am să te 
întreb ce ai făcut. Îi atinse brațul cu o mişcare impetuoasă: 
Mă bucur să aud cele ce mi-ai spus. Nu râde de mine, te rog. 
Mai târziu, vreau să spun, când... 

Văzându-l pe Torrance reîntorcându-se de la biroul de 
recepție, Natalie se lăsă pe spătarul scaunului, punând capăt 
clipei de comuniune. 

- Era amiralul vostru. S-a mai gândit şi a schimbat decizia 
cu privire la vasele mele. Zâmbi radios. Ştiam eu că aşa o să 
se întâmple. 

Dădaca se ivi pe uşă ținând fetița de mână. 

- Frances, uite-l pe tăticu'! 

Dar copila trecu pe lângă el fără să-l vadă, ținându-şi ochii 
ațintiți pe chipiul lui Ainslie, aşezat pe un scaun. 

— Am terminat cu târguielile de Crăciun, doamnă Torrance, 
spuse dădaca. 

Guy Torrance se uită la copil şi întrebă: 

- Toate bune, Frances? Fetița nu dădu nici un semn că l-ar 
fi auzit, dar el continuă: Eşti o fetiță cuminte. Şi acum te duci 
sus, da? 

Se ridică în picioare, dându-şi băutura pe gât dintr-o 
singură înghițitură şi exclamă: 

- Fir-ar să fie! Mi-am lăsat nişte documente importante în 
maşină. Mă duc să le iau, înainte ca vreun şmecher din ăştia 

iute de mână să mi le înşface. 

Cu aceste cuvinte se îndepărtă cu paşi mari, ca un om zorit 
să nu piardă trenul. 

- S-a dus să mai bea, comentă Natalie. 

Vorbea fără amărăciune şi fără resentiment. 

Ainslie întinse mâna spre copil, simțind cum dădaca îl 
supraveghea ca un şoim ocrotitor. 

- Bună, Frances. 

Fetița se uită câteva secunde la el, apoi se întoarse, 
îndreptându-se spre scări. 

- Domnul Torrance spunea că s-ar putea să plecați în 
Anglia? o întrebă pe Natalie cu blândeţe în glas. 

Altădată, gândul unei lungi călătorii pe mare, de la 
Singapore către apele infestate de submarinele germane ale 
Atlanticului, i s-ar fi părut o inițiativă foarte hazardată. Dar 
acum, după ce văzuse ce se întâmpla pe peninsulă, nu mai 
ştia nici el ce să creadă. 

- Dacă va fi posibil, răspunse ea. Frances trebuia să atingă 
o anumită vârstă înainte de a i se putea aplica un tratament 
special. Dar chiar şi atunci... 

Înălță din umeri cu un gest dureros. După care, adăugă cu 
voie bună forțată: 

- Oricum, nu de necazurile mele ai dumneata nevoie. 

Se simțea că se străduise să-şi impună veselia măcar în 
voce şi adăugă cu calm: 

- În orice caz, îți mulțumesc. Acum nu mă mai simt atât de 
singură. E ridicol, nu? Mi-ai salvat viața şi asta ar trebui să 
fie de ajuns. 

Ainslie îşi cobori privirile: 

- Dar nu e de ajuns, nu-i aşa? 

Torrance reintră cu zgomot: 

— Se vede că le-am lăsat la şantier. Doamne, ce omenire e 
pe stradă! Parc-ar fi carnaval! 

Ainslie se ridică încet în picioare. Avea senzația că păşeşte 
pe gheaţă subțire. 

- Trebuie s-o întinzi, da? îl întrebă Torrance posomorât. 
Sper să te mai vedem. 

Ainslie luă mâna lui Natalie. 

- Sunt nevoit să plec. Dar n-am mai putea lua o dată o 

băutură împreună? Poate de Crăciun? 

— Ar fi plăcut, răspunse ea fără să-şi retragă degetele din 
mâna lui. 

Ainslie ieşi în atmosfera zăpuşitoare a amurgului, 
lăsându-şi gândurile să zăbovească însă asupra cuvintelor ei. 
Ce se întâmpla cu el? Era nebunie curată să se lase antrenat. 
Natalie încercase să-l îndepărteze cu finețe, să lămurească 
lucrurile. Ba chiar îl avertizase că avea nevoie de soţul ei, 
dacă nu pentru altceva, măcar de dragul fetiţei. 

Totul era lipsit de sens. Doar s-o revadă, să-i simtă 
apropierea, asta era maximum la ce se putea aştepta. 

Îşi aduse aminte brusc ce-i răspunsese când îl întrebase de 
ce nu e căsătorit: „S-a măritat cu un fermier cumsecade şi 
chibzuit”. Dar nu aşa se întâmplaseră lucrurile. O iubise pe 
Penny sau îşi imaginase că o iubeşte. Ea însă nu fusese în 
stare să se obişnuiască cu modul lui de viață. Pur şi simplu. 
De câte ori pleca pe mare, ea suferea, şi când se întorcea 
teafăr, nu se putea împiedica să-i arate prin ce trecuse. 

Poate că, intr-adevăr, războiul îl schimbă pe om. Dar poate 
că numai ceilalți observă această schimbare la tine, pe când 
tu, cel aflat direct în cauză, nu-ţi dai seama de nimic până 
când nu țâşneşte la suprafață. Citise în ochii lui Quinton 
îngrijorare în legătură cu el, ba chiar si în ochii lui Halliday. 
Să fi fost situația chiar atât de serioasă? 

Portarul hotelului stătea la umbră ţinându-şi ponosita 
pălărie tropicală în mână. Avea capul complet chel şi 
constatarea că era mult mai bătrân decât îşi închipuise îl 
tulbură pe Ainslie. 

Portalul îşi puse cu grijă pălăria pe cap şi se înclină: 

- Doriţi un taxi, sahib comandor? 

- Nu, mulțumesc. 

Omul îl însoți până la poartă. 

- Dar feriţi-vă de hoți, domnule. Apoi, muindu-şi glasul: O 
să fie bine, nu-i aşa, sahib comandor? 

Când Ainslie îl cercetă din priviri, adăugă şovăitor: 

— Cu războiul, cu hotel Royal, cu toate celelalte. 

Lucrurile astea însumau toată viața lui, îşi spuse Ainslie, 
brusc mişcat. 

- Până la urmă toate or să se aranjeze, îl linişti el. 

Omul păru satisfăcut. 

- N-au ei curajul să ne invadeze. O să-i zvârlim în mare. 

Ainslie porni pe trotuarul înțesat de lume. Cu atâția 
oameni în jur, se simțea în siguranță. Dar, deodată, auzi la 
distanță zăngănit de geamuri sparte şi şuierul fluierelor 
polițienești. 

Intră într-un bar micuț în care mai fusese o dată. Se 
găseau înăuntru câțiva ofițeri ai armatei de uscat şi un 
locotenent de marină, gata să plece. Dar înainte de a ieşi, 
acesta făcu un gest surprinzător. Se îndreptă spre o 
chelneriță chinezoaică şi-şi lăsă mâinile pe umerii ei. 

- La revedere, Ana. Ai grijă de tine. 

După aceea o sărută şi se răsuci pe călcâie. 

Ainslie văzu că fata plângea; lacrimile îi lunecau pe obraji 
şi îi picau pe rochia de mătase. 

Locotenentul îl zări pe Ainslie şi, automat, luă o poziție 
regulamentară. 

- John Welsh, nu? îl întrebă Ainslie. 

- Exact, răspunse locotenentul, întinzându-i mâna şi 
uitându-se la tresele de pe epoleți. Am auzit că ați făcut nişte 
fapte mărețe. Rânji: Domnule comandor. 

- Rămâi să bem împreună ceva? 

Locotenentul răspunse pe un ton scăzut: 

- Şi aşa am băut prea mult. Plecăm peste trei ore. Întreaga 
flotilă. 

— Încotro? 

- Australia, Anglia, nimeni nu ne spune nimic. Departe de 
Singapore, asta-i tot ce ştim. Nu vă faceţi griji, domnule 
comandor, o să ne urmaţi foarte curând, n-am nici cea mai 
mică îndoială. Apoi, arătând spre chelneriță: Dacă vă dă ghes 
inima, luaţi-o de drăguță. E o fată bună. 

Ainslie se uită după el: un om pe care-l cunoscuse, cândva, 
acum un locotenent uşor amețţit. Plecau. Nu putea să fie 
adevărat. Până şi flota? 

Părăsi localul fără să fi băut nimic. Trecu pe lângă o 
dugheană şi-l văzu pe patron gata să tragă obloanele. Chiar 
lângă uşă zări o jucărie, un elefant mare, galben. 

— Cât vrei pe el? 

Omul îl măsură bănuitor, cântărindu-şi şansele de a-l trage 

pe sfoară. 

- Pentru dumneavoastră, domnule, îl las foarte ieftin. Se 
dezumflă însă uşor, sub privirea fixă a lui Ainslie. Mai ales 
că-i Crăciunul, vi-l las la o nimica toată. 

Ainslie luă elefantul şi-i înmână negustorului câteva 
bancnote. 

- Ei bine? Mai ales că-i Crăciunul? 

Omul nu luă ironia în seamă. 

- Exact cât face. 

Ainslie porni mai departe, strângând la piept elefantul 
umplut cu câlți şi observând zâmbetele de pe fețele militarilor 
care treceau pe lângă el şi îl salutau dinadins, pentru a vedea 
cum se descurcă cu mâinile ocupate. 

Reuşi până la urmă să oprească un taxi şi-i ceru şoferului 
să-l ducă la bază. Omul nu scoase o vorbă, nici măcar nu 
încercă să se târguiască pentru taxa de întoarcere, dat fiind 
că-l ducea atât de departe. Era şi el necăjit. Ca şi toți ceilalți. 

Lucrurile stăteau destul de rău şi pentru echipajul de pe 
Soufrière, dar mai văzuseră ei d-alde astea şi ştiau că, la 
nevoie, pot oricând pleca. 

Dar ce trebuie să fi simțit oamenii aceştia simpli! Atmosferă 
încărcată de zvonuri şi amenințări. Fantoma de neconceput a 
unei forțe înfricoşătoare care venea înspre ei, în sud, 
înghițind şi năruind totul în cale. 

Găsi baza cufundată în întuneric, înconjurată din toate 
părțile de santinele înarmate, iar când urcă la bordul 
submarinului, Quinton îi spuse: 

- N-a sosit încă nici un ordin pentru noi, domnule 
comandant. 

Îl urmă pe Ainslie în cabină şi rânji când dădu cu ochii de 
elefant. 

- O mascotă? 

- L-am luat pentru fetița de care ţi-am vorbit. 

Quinton aprobă din cap. 

- Bună idee. Pot să jur că şi ai mei, acasă, au făcut toate 
pregătirile. Un curcan rotofei, cu tot dichisul, la un soare şi o 
căldură de plus treizeci de grade. 

Ainslie răsfoi registrul de schelă. Oamenii erau pe uscat, 
iar mâine, ca de obicei, vreun maşinist va fi acuzat de 

scandal la beție. Ca întotdeauna. 

— Aştept să-i văd pe cei aflați în învoire când se întorc la 
bord, zise Quinton. După câteva halbe la cantina flotei, or să 
fie puşi pe încăierări. 

În cabina lui, Ainslie se aşeză şi-şi turnă o băutură. 
Elefantul îl fixa din celălalt colț al camerei cu o privire 
imobilă., 

Se dezbrăcă şi se întinse în cuşetă, cu mâinile împreunate 
la ceafă. 

„Oare ce-o fi făcând ea acum? se întrebă. Se pregăteşte de 
culcare în timp ce bețivanul ei de bărbat o urmăreşte cum se 
dezbracă.” 

Îşi răsuci fața pe pernă şi încercă să judece raţional. Dar 
nu reuşi să se simtă mai bine, iar cele treizeci de mile ce se 
aşterneau între cuşeta lui şi hotelul Royal păreau să se dilate 


tot mai mult. 
+ 

Comandorul Armytage se uită aspru la Ainslie, peste biroul 
lui. 

- Mâine am să-ți comunic noile dispoziţii. Dactilograful 
meu nu-i aici. 

Critchley i-ar fi răspuns: „Dar e zi de Crăciun, domnule 
comandant!“. Ainslie se mulțumi să se uite la harta de pe 
perete. Era de necrezut. Unităţile japoneze avansaseră până 
la colțul de sud-vest al peninsulei. În ciuda aerului sufocant, 
simți un fior rece de-a lungul şirei spinării. Încă o sută 
cincizeci de mile şi aveau să ajungă la strâmtoarea Johore şi 
la şosea. Părea un coşmar nebunesc, o plăsmuire a fanteziei. 

Şi totuşi, în ultimele două zile simţise, într-un fel, brusca 
schimbare. Mult mai multe raiduri aeriene asupra insulei, iar 
bateriile antiaeriene  masate acolo prefăceau cerul în 
arabescuri vii de proiectile şi trasoare. 

Se părea că retragerea îşi întețise ritmul, iar unitățile 
militare care se căzneau să stăvilească avansul inamicului nu 
aveau altă speranță decât fâşia aceea îngustă de apă din 
spate, făgăduiala de siguranţă care îi aştepta pe insulă. 

Amiralul Granger fusese foarte ocupat, iar Ainslie 
constatase, din ordinele de zi, că mai mult vase mari 

comerciale părăsiseră portul, încărcate cu familiile 
rezidenților britanici şi cu funcționarii civili. Ceas de ceas, 
debandada retragerii creştea. 

- Îmi veţi ordona să ne mutăm la Keppel Harbour? 

- Mă rog, asta doreşte domnul amiral. Dac-ar fi după mine, 
v-aş cere să distrugeți motoarele de pe Soufrière şi să-i folosiți 
tunurile pentru a acoperi şoseaua, prin trageri din poziția 
unde e acum acostat. 

Ainslie fu surprins că nu-l mâniase sugestia comandorului. 
Armytage îşi pierduse cu totul capul şi masca acest lucru sub 
vechea lui fanfaronadă. 

- Asta-i tot, domnule comandor? 

- Pentru moment. Mişcă de la locul lor două dosare, apoi le 
reaşeză exact în aceeaşi poziție: Executarea! 

Când Ainslie se ridică să plece, Armytage i se adresă pe 
neaşteptate: 

- Ţine pentru dumneata ceea ce-ţi spun; pe mâine se 
aşteaptă căderea Hong-Kong-ului. 

S-ar fi zis că enormitatea acestei informații era prea 
covârşitoare pentru a o păstra numai pentru el. Lovitura de 
grație, deşteptarea din autoamăgire. Adăugă: 

— Şi după aceea se pare că urmează Borneo. Pretutindeni e 
acelaşi lucru. 

Ainslie închise uşa în urma lui şi se uită la măsuţța cu 
maşina de scris abandonată, amintindu-şi de expresia 
dactilografului în ziua când se oprise să tragă cu urechea la 
observaţiile sarcastice ale lui Armytage. 

Telefonă imediat la submarin pentru a se asigura că toate 
sunt în ordine şi că Quinton îşi petrecea Crăciunul atât cât se 
putea aştepta să-l petreacă. 

La telefon, vocea lui Quinton avea parcă un accent 
australian mai puternic ca de obicei. 

— Ne distrăm de minune! Domnul să ne aibă în pază dacă 
ar trebui tocmai acum să molăm parâmele şi să ieşim în 
mare! 

- Eu mă duc în oraş, John. Mă întorc cam într-o oră, sau 
cam aşa ceva. Dacă e nevoie de mine, telefonează la hotelul 
Royal. 

Urmă un interval lung de tăcere, după care Quinton spuse: 

- Nădăjduiesc să-i placă elefantul. 

O dubiță de patrulare îl duse pe Ainslie în oraş, iar 
marinarul care conducea se oferi să-l aducă şi îndărăt când 
va dori. N-a dat multe explicații, dar — evident — gândise că e 
periculos pentru un ofițer să circule singur. 

Faptul că era zi de Crăciun nu făcea decât să înrăutățească 
lucrurile, îşi spuse Ainslie. Când intră în hotel, văzu 
podoabele de hârtie şi un steag al Regatului Unit prins 
deasupra unui portret al regelui. O casă de peste drum fusese 
lovită de o bombă, iar în interiorul hotelului observă că 
scările care duceau la pivniță fuseseră întărite cu grinzi şi 
saci de nisip: iar deasupra era atârnată o placă pe care scria: 
„Adăpost antiaerian. Numai pentru pasagerii hotelului”. 

Băutorii erau mulți la număr. La o masă, o pereche de 
vârstnici, cu pălăriuțe de hârtie pe cap stăteau față în față, 
sorbind şampanie, cu fețe nespus de amărâte. 

Unii se îmbătaseră de-a binelea şi adormiseră pe unde 
apucaseră, sau se uitau în jur după chelnerii ocupați. 

Spre deosebire de prima dată, nimeni nu-l întrebă pe 
Ainslie ce doreşte. Urcă scările şi se opri în fața 
apartamentului. Apoi apăsă pe butonul soneriei. 

Uşa se deschise pe dată şi dădaca îl întâmpină: 

- Sărbători fericite, domnule comandor Ainslie. Ainslie îi 
zâmbi şi intră. Un chelner al hotelului strângea resturile cinei 
de Crăciun, iar fetița şedea pe un covoraş, înconjurată de 
cadouri şi de hârtii de ambalaj viu colorate. 

Într-un colț fusese instalat chiar şi un brad, împodobit cu 
figurine de şocolată şi cu reni. 

Ainslie îl văzu cu surprindere pe contraamiralul Granger 
aşezat într-un fotoliu adânc, ţinând un pahar în mână şi 
pufăindu-şi, ca de obicei, pipa. Îi zâmbi cu gura până la 
urechi; 

- Intră, Robert. Nu te sinchisi de mine. Sunt prietenul 
familiei. 

O văzu pe Natalie privindu-l din uşa camerei alăturate. 
Purta o rochie lungă de un galben pal, cu o floare roşie prinsă 
pe umăr. Părul nu-i mai era strâns intr-un coc, ci îi atârna 
liber pe spate. 

Ainslie întinse elefantul: 

- Pentru Frances. 

Veni spre el, fără să-l părăsească o clipă din priviri. 

- Foarte drăguţ din partea dumitale. Se asortează cu rochia 
mea. la te uită, Frances! 

Dar fetița nu-şi dezlipea ochii de pe colecţia ei de cadouri. 

- Nu pot să rămân. Am vrut doar să trec ca să vă urez... 

Se opri din vorbă, simțindu-se total neajutorat. 

Natalie îi luă mâinile într-ale ei. 

- Ba ai să rămâi. Te rog. Soțul meu s-a dus cu Shelly în 
vizită la nişte prieteni. Tocmai au plecat. 

— Aşează-te, Robert. Fă ce-ţi spune Natalie, interveni 
Granger. Apoi adăugă cu o figură devenită brusc serioasă: Eu 
mă aflu aici din alte motive. Mâine îi îmbarce pe un vapor. 
Unul din ultimele vase mari care părăsesc portul. 

Ainslie se uită la ea, bucuros să o ştie în siguranţă, dar 
întristat, în acelaşi timp, de brusca apropiere a sfârşitului. 
„Sfârşitul a ce?“ se întrebă. Cu glas tare, rosti: 

— Asta-i o veste bună. Îi zâmbi. Acum voi dormi mai liniştit. 

Granger îşi consultă ceasul: 

- Trebuie s-o şterg. E nevoie să arunc o privire la câteva 
dintre vapoare. Să le dau binecuvântarea, ca să spun aşa. 

O urmări din priviri pe Natalie, care se ducea să-i ia chipiul 
şi-i murmură lui Ainslie: 

- E de rău. Întăririle nu sosesc. Dacă nu le putem ţine 
piept la strâmtoarea Johore, atunci e o chestie de săptămâni, 
nu de luni. 

Când Natalie se întoarse în cameră, o întâmpină cu un 
zâmbet larg: 

- Foarte bine. Acum plec. 

Ea îl sărută pe Granger pe obraz şi-i spuse: 

- Mulţumesc c-ai venit. 

Chelnerul ieşi odată cu amiralul şi în cameră se aşternu, 
brusc tăcerea. 

Ainslie îşi sorbea băutura şi o urmărea cum aranjează 
cadourile fetiţei; după aceea, puse elefantul pe jos, lângă 
copil. 

Ce fel de om era soțul ăsta al ei? Cum de plecase cu 
soră-sa, sub un pretext oarecare? Gândul îl mâhnea de 
dragul ei. 

Natalie veni spre el şi i se uită în pahar. 

- Încă o băutură? 

— Peste un minut. 

Se aşeză pe brațul fotoliului lui şi se uită la copil. 

- O să-i placă elefantul. 

Ainslie i se adresă foarte liniştit: 

— Ai să-mi lipseşti. Foarte mult 

O clipă i se păru că nu auzise, dar ea îşi duse mâna la 
spate şi-i prinse mâna lui, strângându-i-o atât de puternic, 
încât îl duru. 

- Nu am nici un drept, absolut nici un drept, urmă el. Dar 
prezența dumitale aici însemna totul pentru mine. 

Se întoarse spre el şi, când îl privi, părul ei îi atinse 
umărul. 

— Şi pentru mine înseamnă foarte mult. Crede-mă. N-o 
spun numai pentru că plec. Nu sunt genul ăsta de om. 

Dădaca trebăluia în camera alăturată, dar din punctul lor 
de vedere s-ar fi putut la fel de bine găsi pe altă planetă. 

Ainslie îşi lăsă uşor mâna pe coapsa ei, simțindu-i căldura 
trupului sub rochie. Natalie nu se îndepărtă de el, ci continuă 
să-l privească cu ochi scânteietori. După o clipă ii spuse cu 
glas răguşit: 

- Încetează, te rog! 

Se ridică în picioare, continuând să-i țină mâna. Se ridică 
şi el, cu mintea încețoşată. 

— Ar trebui să pleci înainte de a se întoarce el, îi spuse 
Natalie. Ainslie îi întâlni privirea şi o văzu înălțându-şi bărbia 
când adăugă: Nu vreau să ne strice momentul ăsta. 

Se îndreptară împreună spre uşă. Cum va trece de prag, 
totul va lua sfârşit! Era greu de acceptat şi mai greu de 
crezut. 

Pusese mâna pe clanță, când ea îi spuse: 

— Sărută-mă, te rog. 

Stătu nemişcată, cu ochii închişi, când el îşi petrecu 
braţele în jurul trupului ei şi o sărută pe gură; o simțea lipită 
de el, iar bătăile repezi ale inimii li se îngemănau. 

- Doamnă Torrance! 

Glasul dădacei îi făcu să se rupă din îmbrățişare, cu un 
sentiment de vinovăţie. 

Dar dădaca nu părea să se sinchisească de îmbrățişarea lor 
sau de ce însemna aceasta. Arăta cu degetul spre copil, care 
se îndrepta foarte încet către uşă. 

Când ajunse lângă ei, se uită în sus la Ainslie, cu aceeaşi 
fețişoară lipsită de orice expresie. Apoi, cu gravitate, se 
întinse spre el, deschizându-şi mânuţa. 

Ainslie se uită la floarea de hârtie din mâna fetiţei. 

Dădaca rosti calm: 

— S-ar putea să nu însemne nimic, doamnă Torrance. Nu vă 
faceți prea mari speranţe! 

Dar Natalie Torrance se lăsase în genunchi, strângând 
copilul la piept şi bâiguind: 

— O, Frances, scumpo, vrei şi tu să-i dai un dar! 

Copila se desfăcu din brațele ei şi se înapoie la elefant, fără 
să mai arunce vreo privire. 

Ainslie o ajută pe Natalie să se ridice în picioare şi o lipi de 
el, împărtăşindu-i micul moment de speranţă. 

- Te-a recunoscut, Robert, te-a recunoscut cu adevărat. 
Niciodată nu a mai făcut aşa ceva. 

Ainslie îi înălță bărbia cu degetele şi-i cercetă fața. 

- Natalie, de astă dată chiar plec. Am să-ți las o adresă 
unde mă poți găsi când sunt în Anglia. Fireşte, dacă vei dori 
să mă vezi. Făcu un pas îndărăt, simțind-o cum îi lunecă din 
braţe. Şi ai grijă de tine. 

Ea dădu din cap, parcă neputând să articuleze bine 
cuvintele: 

- Şi tu. 

Uşa se închise în urma lui. Totul se sfârşise. 

* 

Când ieşi din raza hotelului, îl găsi pe contraamiralul 
Granger aşteptându-l într-un automobil de campanie tip 
Humber. 

- Te însoțesc. Rămase tăcut până ce Ainslie se instală, apoi 
continuă: Am ghicit eu cum stau lucrurile. Mi-am zis că v-aţi 
putea face mult bine unul celuilalt. 

Maşina se strecura prin înghesuiala de pietoni şi amiralul 
adăugă: 

- S-a întâmplat ceva, nu-i aşa? 

- Copilul. Ea crede că m-a recunoscut. Mi-a dat asta, urmă 
el, scoțându-şi floarea de hârtie din buzunar. 

- E mare lucru. Amiralul scutură din cap. Soţul ei, Guy, a 
început să bea mult mai rău după accident. S-a întâmplat 
aşa: cel ce conducea maşina era beat, după cum s-a 
constatat la anchetă, şi bănuiesc că şi Guy dăduse un pahar, 
două pe gât, dar el a ieşit basma curată. Copila a fost 
proiectată într-un copac. Urâtă treabă. 

Ainslie căzu pe gânduri. Până atunci îşi închipuise că 
accidentul avusese loc din cauza lui Guy Torrance. 

- Îi îmbarcaţi mâine pe vasul acela, domnule amiral? 

- Da, le-am asigurat o escortă bună. E nevoie. Japonezii au 
şi scufundat câteva din vasele noastre de transport, în afara 
portului. 

Intrară în bază, trecând pe lângă câteva santinele care îi 
salutară. La despărțire, amiralul îi spuse: 

- Fii cu ochii în patru dacă te vei mai întâlni vreodată cu 
familia Torrance. O fi el beţiv, dar are putere şi n-ar pregeta 
nici o secundă s-o folosească împotriva ta. Râse. Îmi bat gura 
de pomană, nu-i aşa? 

Demară; pipa i se proiecta din gură ca o ţeava de tun. 

Ainslie porni printre clădirile pustii, către dană. Oricât se 
străduia nu putea uita expresia feței lui Natalie când 
închisese uşa după el. 

Şi nici nu voia s-o uite. Niciodată. 

12 
OBLIGAȚII 


Quinton îşi puse mâna streaşină la ochi şi scrută portul. 
Arăta ca un adevărat balamuc. Întreaga radă, de la un capăt 
la celălalt, era înțesată cu toate categoriile şi mărimile de 
ambarcații, bărci pescăreşti şi jonci. 

În mijlocul acestui haos, câteva mari vase comerciale, vechi 
cargoboturi, îşi completau în grabă operațiile de încărcare, 
bigile lor aplecându-se şi scormonind prin şlepuri asemenea 
unor scheletici monştri preistorici devorându-şi prada. 

Cartnicul Voysey strigă din prova: 

— S-a luat volta peste tot, domnule comandant. 

- Daţi liber la maşini. Îi răspunse Ainslie, făcându-i semn 
cu mâna. 

Fusese o călătorie ciudată drumul acesta parcurs din 
strâmtoarea Johore, dublând capul Changi, şi până aici la 
golful cel mai important din sud. Şi, tot timpul, o senzație de 
fugă, de pierdere. 

Şi acum ce urma? Aşteptarea de noi ordine. Să ia drumul 
spre Anglia. Sau să rămână şi să evacueze ştabii de la 
comandament. Sau să sabordeze submarinul şi să plece pe 
altă cale. 

- Parc-ar fi un ospiciu de nebuni, comentă Quinton. Ia 
uitați-vă la ei! 

Când lumea îşi va da seama că nu mai există vase mari şi, 
deci, nici o speranță pentru masele de refugiați în panică, 
situația se va agrava neînchipuit de mult. Toate vechile uri şi 
ranchiune înăbuşite, barierele rigide dintre rezidenții albi şi 
cei de culoare, vor răbufni la suprafață, într-un război 
separat. 

O sirenă mugi melancolic şi maistrul semnalizator anunţă: 

- Cel mai mare dintre vasele de transport, Bengal Princess, 
a ridicat ancora, domnule comandant. Înainte de asta, făcea 
cursa regulată spre Japonia: Acum totul pare o glumă de 

prost gust. 

Ainslie îşi îndreptă binoclul spre cargoul piturat în culori 
mohorâte, care tocmai începuse să se desprindă lin din 
aglomerarea de vase. Probabil că Natalie se afla undeva la 
bord, poate chiar că zărise coca cenuşie a submarinului 
Soufrière, înainte ca vasul să fie ieşit din golf şi să se fi 
alăturat escortelor care-l aşteptau: 

Quinton îl urmărea îngândurat: 

- Ceva ordine, domnule comandant? 

Ainslie privi în jos, spre marinarii care strângeau cablurile 
de prisos, în timp ce Voysey, sub căutătura rece a lui 
Farrant, ofițerul cu artileria, verifica dacă parâmele sunt bine 
întinse şi se pregătea să dea schela la mal. 

Fie timp de pace, fie timp de război, un comandant de navă 
trebuie să urmeze aceeaşi rutină a vieții la bord. 

- Întrebaţi la spital cum se mai simte marinarul nostru. 

Era un lucru de necrezut, dar omul acela care fusese rănit 
chiar pe punte, supraviețuise. Medicul le spusese că avea o 
gaură în şold de-ți puteai vâri pumnul în ea. Lui Hunt, 
infirmierul, i se datora faptul că marinarul mai trăia. 

Dat fiind că intrândul fusese invadat şi ocupat, de inamic, 
nu mai putuseră primi veşti în legătură cu celălalt marinar, 
cel doborât pe chei de un proiectil de aruncător şi nu ştiau 
dacă mai trăia sau murise. Va trebui să expedieze o scrisoare 
părinţilor lui. „Dat lipsă“. Ăsta era un lucru şi mai trist. Să 
nu ştii nimic. Să-ţi pierzi speranţele pe zi ce trece. 

Rosti, cu glas posomorit: 

- Spuneţi mecanicului şef să verifice totul la maşini. Dacă 
are nevoie de piese de rezervă, va trebui să facem cât măi 
repede rost de ele. Am impresia că suntem cam izolați în tot 
talmeş-balmeşul ăsta. 

Quinton dădu să se îndepărteze. Dar se opri să întrebe: 

-A ieşit bine totul? Vreau să spun, cu elefantul şi cu 
celelalte? 

- Da, dar acum au plecat. 

Timonierul îşi scoase la iveală, prin tambuchi, silueta 
masivă, ochii lăcrimându-i la contactul cu lumina crudă a 
soarelui. 

— Ce se aude cu învoirile, domnule comandant? 


214 


Ainslie ridică din umeri. 

— Aştept şi eu să aflu. Dar, presupun, că vor fi îngăduite 
numai în perimetru local. 

Gosling căzu pe gânduri. 

- Rămânem aici, domnule comandant? 

- Mă îndoiesc. Dat fiind că raidurile aeriene se întețesc, ar 
fi prea primejdios să stăm locului. 

Cuprinse cu privirea rada pitoresc colorată. Toată lumea 
ştia acum de existența submarinului Soufriere. Inclusiv 
japonezii. 

Se lăsă în jos prin tambuchi şi se îndreptă spre cabina lui. 

Forster îl aştepta acolo cu o figură abătută. 

- Tot te mai roade boacăna aceea pe care ai făcut-o, 
navigatorule? Scoate-ţi-o din minte. Presupun că n-o să se 
mai întâmple. 

Dar Forster nu trădă nici un semn de uşurare la auzul 
acestor cuvinte. Replică: 

- Vă mulțumesc mult, domnule comandant. Dar altceva mă 
roade. Voiam... voiam să vă întreb dacă aş putea emite o 
comunicare specială de aici. Aş vrea să anunț pe cineva să 
nu-şi facă griji. Să aştepte până mă întorc, încheie cu glas 
jalnic. 

Ainslie se aşeză şi-l măsură din priviri. 

— E vorba de o femeie, desigur. 

— Soţia comandantului de pe Psyche, domnule comandant. 

Ainslie dădu din cap: 

- Deci văduvă. 

- Mă rog, da, dar... Îşi încleştă pumnii. Vreau să mă însor 
cu ea. 

- E vreun copil la mijloc? 

- Un copil care se va naşte, domnule comandant. 

- Înţeleg. 

Ainslie voise să facă un duş, să rămână un timp singur, 
dar îngrijorarea lui Forster îi alungase toate aceste dorințe 
din minte. Poate că, până la urmă. Forster începuse să se 
maturizeze. Era de sperat că nu va regreta mai târziu pasul 
pe care voia să-l facă. 

- Eşti sigur de intențiile dumitale? 

- Foarte sigur, domnule comandant. 

- Bine. Vom trimite comunicarea azi, dacă-mi vei da toate 
detaliile. Aş spune că va aduce o notă nouă, încurajatoare, 
între celelalte radiograme de la Singapore. 

Forster ieşi din cabină cu figura osânditului care şi-a 
mărturisit în ultimul minut păcatul. 

Cartnicul Vernon bătu la uşă: 

— Am dat legătură telefonică la mal, domnule comandant. 
Rânji pe sub mustață. Va fi o variaţie. 

După ce uşa se închise, Ainslie se lăsa pe spătarul 
scaunului şi-şi trecu degetele prin păr. Ştia ce voise să spună 
Vernon. În alte vremuri, un submarin, fie el şi marele 
Soufriere, ar fi fost în coada listei pentru telefoane. Dar acum, 
nu erau decât puţine nave sub pavilionul marinei militare. 

Când telefonul bâzâi, se uită la el, amintindu-şi de alte 
prilejuri similare, ca de pildă cel în care micul colonel primise 
vestea morţii lui Critchley. Ridică receptorul. Îi vorbea 
contraamiralul Granger. 

- Bun. Deci, te afli aici. Vocea i se auzea ca de la foarte 
mică distanță şi avea un ton îngrijorat. Îmi pare rău că 
trebuie să te smulg atât de curând de acolo şi să te trag pe 
uscat. A survenit ceva. Ceva urgent. Comandantul şef doreşte 
să te înființezi imediat în biroul lui. 

— În cincisprezece minute voi fi pe țărm, domnule amiral. 

Aşteptă la aparat, gândindu-se la toți ofițerii de Stat Major 
care nu aveau nici o navă de supravegheat. 

- Eşti gata de ieşit în mare? întrebă Granger. 

Ainslie se lasă să alunece pe marginea scaunului, vechiul 
său instinct lansându-i un avertisment. 

- Da. Am plinul de combustibil, de torpile, îmi lipsesc doar 
ceva muniții pentru mitraliere. 

- O să iau legătura cu biroul comodorului în privința asta. 

În glasul amiralului răsuna o notă de uşurare. 

Ainslie reaşeză telefonul în furcă. Altă misiune. Se 
aşteptase doar la aşa ceva. De ce naiba se simțea tulburat? 
Se ridică, uitându-se după chipiu. 

Când trecu de pichetele de gardă şi de barierele de sârmă 
ghimpată, un automobil al Statului Major sosi să-l ia. Îl duse 
la o clădire proaspăt rechiziționată de la marginea oraşului, 
bine protejată cu baterii antiaeriene şi autoblindate de 

cercetare. 

Ainslie îl mai întâlnise doar o singură dată pe comandantul 
şef, un tip înalt, cu înfăţişare austeră, favoriți îngrijiţi, 
cărunți, o față victoriană. 

Mai erau cu el un general din forțele aeriene militare şi un 
străin, îmbrăcat într-un costum dintr-un material uşor, 
gălbui. 

Se afla şi Granger acolo şi arăta obosit, ba chiar deprimat. 

Amiralul comandant şef făcu prezentările: 

- Dumnealui este vice-mareşalul Thomas, omologul meu 
pentru aviaţie, iar dumnealui este maiorul Zahl, din Serviciul 
de Informații american. 

Îşi strânseră cu toții mâinile, cântărindu-se din priviri şi 
formându-şi punctele de vedere, fără să rostească vreun 
cuvânt. 

Un locotenent îi aduse lui Ainslie un scaun, iar amiralul 
începu fără nici un fel de introducere: 

- Probabil că dumneata cunoşti situația noastră actuală 
mai bine decât noi toți, aşa încât nu mai e nevoie să 
recapitulez. Ştii tot ce s-ar fi putut face, ce s-ar fi putut 
preveni şi aşa mai departe. Acum ne-a ajuns cuțitul la os. Nu 
ne mai rămâne altceva de făcut decât să împiedicăm ca un 
dezastru să devină şi o ruşine națională. 

Făcu un semn din cap americanului. 

Maiorul Zahl vorbea pe un ton degajat, în total contrast cu 
cele ce avea de comunicat: 

- Fapt este, domnule comandor, că angajarea forțelor 
americane în Pacific gravitează încă în jurul lui Pearl 
Harbour. Anul viitor s-ar putea ca lucrurile să ia altă 
desfăşurare, cine ştie? Dar în momentul de față ne aflăm în 
imposibilitate de a-l ajuta pe comandantul şef de aici. Înălță 
uşor din umeri. Singurul lucru pe care-l putem face este 
acela de a-i împărtăşi informaţiile noastre. 

Ofițerul de aviație îl întrerupse: 

- Maiorul Zahl ne-a adus vestea existenței unei noi nave 
portavion japoneză, Sudsuya. Un portavion dintre cele mai 
noi şi mai perfecționate. 

Ainslie se uită la el, şi-i văzu disperarea. 

Fără îndoială că nu-i era deloc uşor, cu aerodromurile şi 

avioanele lui distruse. 

- Portavionul se află în Indochina, la Cam-Ranh, continuă 
amiralul. Americanii l-au bombardat săptămâna trecută, dar 
avariile nu-s prea serioase. Ni s-a raportat că peste câteva zile 
îşi va relua activitatea. 

Zahl confirmă din cap. 

— Agenţii noştri ne-au transmis informații cât se poate de 
clare. Scopul principal este acela de a zădărnici orice şansă 
de evacuare a oraşului Singapore. Fără acoperire aeriană... 

— Ştiu. domnule maior, răspunse Ainslie, cu un zâmbet 
încordat. Am mai văzut aşa ceva. 

- Te-am chemat aici, Ainslie, reluă amiralul, care părea 
gata să facă abstracţie de toți cei de față, ca să-ți expun 
situația pe şleau. Voi trimite nava Soufrière să atace Sudsuya, 
pentru că nu dispun de nimic altceva. Nu există nimic 
altceva. 

Tăcerea era apăsătoare, asemenea acalmiei ce precede o 
furtună tropicală. 

— Înţeleg, domnule amiral, răspunse Ainslie. 

Înțelegea oare într-adevăr? Chiar dac-ar fi izbutit să 
scufunde portavionul, acest lucru n-ar fi făcut decât să 
întârzie, dar nu să împiedice inevitabilul. 

Amiralul şi vice-mareşalul schimbară o privire între ei, 
după care Granger întrebă: 

— Ai nevoie să-ţi procur ceva? 

Ainslie scutură din cap. 

- Doar un glob vrăjit de cristal, domnule amiral. E singurul 
lucru care ne-ar putea ajuta. 

- Doreşti să le vorbesc eu oamenilor dumitale, domnule 
comandor? întrebă amiralul. Să le explic cât de importantă 
s-ar putea dovedi această misiune pentru toți? 

Ainslie se ridică. 

- Vă mulțumesc, dar nu e nevoie, domnule amiral, îi 
cunosc foarte bine, pe unii dintre ei chiar de multă vreme. 

- Bine, îți propun să începi pregătirile. 

Vice-mareşalul de aviație îşi consultă ceasul. 

Ainslie părăsi încăperea aproape fără să-şi dea seama, iar 
Granger îl însoți, scormonindu-şi buzunarele în căutarea 
pipei. 


218 


- Măgar emfatic, mormăi Granger, dar nu lămuri ce voise 
să spună. 

Când ajunseră la uşă, Granger i se adresă brusc: 

- Apropo, familia Torrance nu s-a îmbarcat pe Bengal 
Princess. A intervenit o ceartă între ei, nu ştiu exact pe ce 
motiv. Apoi, privindu-l pe Ainslie cu fermitate: Nu ţi-am spus 
mai înainte, pentru că ştiam că ai fi acceptat misiunea doar 
de dragul ei... Am avut dreptate? 

Ainslie încuviință din cap, cu inima grea. 

- Probabil. Şi acum ce vor face? 

- O, îi aranjez eu într-un fel. Am o rezervă de vase. Las” pe 
seama mea. 

Îşi strânseră mâinile şi Granger îi spuse: 

— Ţi se cere foarte mult. 

- De astă dată inamicul ştie de existența noastră, nu va fi 
uşor, răspunse Ainslie. 

Dar, de fapt, nu se gândea decât la Natalie. Deci se afla 
încă aici, în oraş. Părea o irealitate. Totul era ireal. 

- Le veți îmbarca pe Natalie Torrance şi pe Frances pe un 
vapor, oricare ar fi el? îl întrebă pe Granger. 

- Ţi-am spus să laşi lucrul ăsta pe seama mea, răspunse 
amiralul cu un zâmbet trist. Bineînțeles că o să am grijă. 

Automobilul militar îl aştepta ca să-l transporte înapoi în 
port. O clipă se simți ispitit să-i ceară şoferului să-l ducă pe 
altă rută, care trecea pe la hotelul Royal. Dar o revedere nu 
le-ar fi făcut bine nici unuia dintre ei. Mai cu seamă în 
momentul de față. 

Vice-mareşalul de aviație cobori scările în grabă, tocmai 
când automobilul pornise, învăluit într-un nor de praf. 

- E pus totul la punct? 

Granger îl privi cu răceală. Vice-mareşalul urma să 
părăsească insula pe cel dintii vapor disponibil. 

- Da. Omul ăsta căruia tocmai i-am strâns mâna e un 
ofițer valoros. 

- Fireşte. 

- Prea valoros ca să fie zvârlit în groapa cu lei! Granger o 
porni cu paşi mari, roşu la față şi foarte furios. 

* 

În timp ce înserarea cuprindea golful, Soufrière şi-a molat 
legăturile fără mare zarvă şi şi-a întors prova spre larg. 

În acea după-amiază, după o ciondăneală cu poliția 
militară locală şi după o lapidară convorbire telefonică cu 
Granger, Ainslie reuşise să obţină un hambar încăpător de pe 
doc, destinat depozitării mărfurilor în tranzit. Era unica 
încăpere suficient de spațioasă pentru a se putea adresa 
întregului echipaj deodată. 

Fusese o întrunire impresionantă din multe puncte de 
vedere. Ainslie se cocoțase pe o ladă, în timp ce ofițerii şi 
marinarii, fără să mai țină seama de rang, se adunaseră în 
jurul lui. 

Li se adresase deschis, pentru că ştia din experiență că 
atunci când e vorba de viața omului, minciunile nu-s de nici 
un folos. 

Le explicase unde plecau şi de ce. În timp ce glasul îi 
răsuna în hambarul vast, Ainslie urmărea chipurile 
oamenilor săi, amintindu-şi de toate întâmplările, de 
momentele de încordare sau de haz care, într-un fel, îi 
sudaseră. 

Gosling, arătând şleampăt şi bătrân alături de prietenul 
lui, Menzies. Sawle, care cunoştea nevoile ofițerilor mai bine 
decât oricare altul. Hunt, în halatul lui alb, cu buzele 
țuguiate într-o expresie de vagă dezaprobare. Tânărul 
Southby, lângă Halliday în costumul său de mecanic. 
Farrant. Christie, aviatorul, şi toți ceilalți. 

Avusese loc şi un incident la care nu se aşteptase. 

Tocmai când se pregătea să plece, Quinton se cățărase pe 
ladă în locul lui şi strigase: 

- Vă rog ca acum să mă ascultați cu toții şi pe mine. 
Probabil că unii dintre voi gândesc că ni se cere o treabă 
împuţită, care nu face parte din misiunea ce ni s-a 
încredințat. Mă rog, poate că aşa e. Dar ţine tot de războiul 
ăsta blestemat şi avem cu toții aceleaşi motive de a ne duce 
misiunea cu bine la capăt, misiunea noastră. 

Apoi se întoarse să privească peste tot spaţiul hambarului, 
către locul de lângă intrare, unde se oprise Ainslie, şi adăugă: 

— Şi dacă există vreo posibilitate să o scoatem la capăt fără 
să ne lăsăm măcelăriți, atunci cunosc un singur comandant 

care poate face lucrul ăsta. Şi asta e o realitate, încheie el, 
ducându-şi mâna la chipiu şi salutând. 

Acum, când Ainslie stătea lângă Forster, la masa hărților, 
ascultând rapoartele şi instrucțiunile care se transmiteau 
necontenit în întreaga navă, îi răsuna încă în urechi 
izbucnirea de urale sălbatice care l-a urmărit de după uşile 
hambarului, până departe. 

Quinton alesese bine momentul. Dac-ar fi început cu 
câteva secunde mai înainte, ar fi putut cu toții să-şi vadă 
comandantul doborât de emoție. 

Opt sute de mile de parcurs, cu ordinul de a ignora orice 
alte obiective. 

Se îndreptă spre un tub portavoce. 

— Alo, comanda, aici comandantul! 

Farrant se afla acolo sus, fiind de cart, în timp ce treceau 
pe lângă ultimele vase mici de patrulare. 

- Ordonaţi, domnule comandant! 

- Toată lumea sub punte, intrăm în imersiune! 

Claxonul ţipă răguşit, iar Ainslie se uită de la Quinton la 
Halliday. 

- Pornim! 

Auzi bufniturile tambuchiurilor închise şi forfota obişnuită 
a oamenilor de veghe care coborau bocănind. 

- Gata? 

- Da’ domnule comandant, răspunse Halliday, cu un 
zâmbet strâmb. 

Ainslie ascultă sforăitul domol al motoarelor electrice, 
impulsurile redeşteptate ale sondei ultrason. Dar în fața 
ochilor vedea chipul lui Natalie şi îi simțea inima pulsând, 
lipită de pieptul lui, de parcă ar fi fost acolo, alături de el. 

Rosti cu glas aspru: 

- Amândouă încet înainte. Deschideţi purjele. Cotă 
patrusprezece metri. 

Când apa năvăli mugind în balasturi, iar puntea luă asieta 
pentru imersiune, Ainslie se îndreptă spre periscop şi scrută 
orizontul în căutarea uscatului, dar nu descoperi altceva 
decât primele stele. 

— Jos periscopul! 

Se dădu îndărăt, în timp ce periscopul scârțâia, lunecând 


221 


în puţul lui. Erau pe drumul bun. 
* 

La o zi şi opt ore după ce ieşise din rada portului, 
submarinul Soufrière trecea de parcela a şasea, 
îndreptându-se spre nord, aproximativ la jumătatea drumului 
dintre peninsula Malaya şi coasta Indochinei. 

Oricând, în alte timpuri, ar fi fost o călătorie plăcută. 
Vremea era blândă şi nu zăriseră, nici nu detectaseră, altă 
navă. 

Plutind la suprafață, cu motoarele diesel mormăind 
continuu, în timp ce Halliday completa o nouă încărcare a 
bateriilor, submarinul spinteca apa netedă aproape fără s-o 
răscolească. 

Ainslie stătea pe puntea de comandă, privind stelele care 
începuseră să pălească. Curând aveau să se ivească zorii şi 
vor trebui să intre din nou în imersiune. 

În jurul lui, marinarii de veghe, foarte conştienţi de 
prezența sa, scrutau sectoarele respective, în timp ce 
Ridgway, care era ofițer de cart, îşi ținea binoclul îndreptat 
spre punctul unde, în scurt timp, urma să se contureze 
orizontul. 

- Mă duc jos. 

Ainslie se opri o clipă şi trase adânc aer în plămâni. Alt 
vechi obicei. Apoi se lăsă să lunece în jos, în postul central, în 
acea altă lume, separată şi totuşi legată de lumea pe care 
tocmai o părăsise. 

Quinton controla din nou asieta, iar Halliday purta o 
discuție serioasă cu servantul de la panoul de comandă. 
Locotenentul francez Cottier studia un plan de conexiuni 
electrice, încercând să descopere ce era în neregulă cu 
luminile de deasupra cadranelor indicatoare ale funcționării 
pompelor. 

- Comunicare pentru dumneavoastră, domnule 
comandant, spuse Forster, întinzându-i notița. Nimic nou în 
legătură cu portavionul, decât că se găseşte încă la ancoră. 

- Deci care-i vestea? întrebă Ainslie, privindu-l calm. 

- Convoiul de refugiați a fost atacat, domnule comandant, 
şi câteva dintre vase au fost scufundate, lângă insula Banka. 

Printre acestea şi Bengal Princess. lar japonezii continuă să 
înainteze, adăugă el, uitându-se la Ainslie care se sprijinise 
de masă. Studia harta, pentru a da răgaz minții lui să digere 
comunicarea scurtă, crudă. 

Dacă ea s-ar fi găsit la bordul vasului de transport, ar fi 
fost acum moartă sau s-ar fi străduit să se mențină pe valuri, 
până când japonezii ar fi capturat supraviețuitorii. 

Se simțea cuprins de panică. Dar, pe de altă parte, dacă 
evacuările nu mai erau posibile şi cei din Singapore se vedeau 
forțați să aştepte ca armata japoneză să pătrundă în insulă? 
Îşi înfipse unghiile în palme până când durerea îi potoli 
îngrijorarea. 

Granger îi făgăduise solemn. Va fi evacuată. Era mai 
apărată într-un vas mai mic şi mai rapid, care să se poată 
strecura printre numeroasele insule, sau să se ascundă peste 
zi de avioanele de recunoaştere şi de navele militare. 

- S-a întâmplat ceva? întrebă Forster. 

- Mesajul dumitale a fost transmis, navigatorule. Sper să 
aibă efect. 

- Vă mulțumesc, domnule comandant. 

Forster părea să nu fi observat că întrebarea lui rămăsese 
fără răspuns. 

În navă plutea un miros de slănină prăjită, care-i făcea pe 
oamenii de veghe să-şi frece ochii obosiţi şi să-şi lingă buzele. 
Dinspre postul de radiotelegrafie se auzeau țăcănit de morse 
şi fâşâitul precumpănitor al difuzoarelor sub tensiune. Se 
auzea şi nişte muzică, stranie şi distorsionată, probabil de la 
un post japonez. 

Ainslie se învârtea cu neastâmpăr prin postul central. Se 
gândea la ordinele primite. Bănuia că cineva foarte suspus, 
din Whitehall, făcuse ca lucrurile să se precipite. Situația nu 
mai semăna deloc cu cea care-l întâmpinase la sosirea lui 
aici. Poate chiar Winston Churchill pusese un cuvânt, după 
ce aflase ştirile de la Washington şi de la Singapore. Se 
pregătea pentru ziua când vestea unui alt dezastru avea să 
cadă asupra omenirii, dar mai ales asupra poporului greu 
încercat al Marii Britanii. Distrugerea uneia dintre cele mai 
mari nave de luptă japoneze putea constitui o oarecare 
compensație pentru pierderea lui Prince of Wales şi a lui 

Repulse. S-ar putea să amortizeze, pentru un timp, ecoul 
brutal al înfrângerii. 

- Asieta este reglată, domnule comandant. În cinci minute 
intrăm la posturile de imersiune. 

Quinton aşteptă, cercetându-i starea de spirit. 

- Foarte bine. În seara asta vom pătrunde în zona de 
patrulare a inamicului. Zona F. Va trebui să ne menţinem 
mintea limpede. Zâmbi. Poate că o gustare suculentă ne-ar 
ajuta. 

Quinton se îndepărtă de timonier. 

-Am auzit veştile în legătură cu convoiul, domnule 
comandant. 

- Nu se aflau la bord, John. Văzu o expresie de uşurare 
licărind pe chipul negricios al lui Quinton şi adăugă: E ceva 
pentru care s-ar cuveni să fim recunoscători. Dumnezeule, 
ce-a păcătuit, biata de ea, ca să fie supusă la atâtea 
încercări!? 

Quinton se întoarse să se uite la marinarul care le mai căra 
ceai oamenilor de veghe. Faţa îi era concentrată, ca aceea a 
unui profesor. 

— Ei, prietene, aşa cum te cunosc eu, ai schimba toate 
astea dac-ai avea cea mai mică posibilitate, nu? 

Ainslie îl bătu pe umăr şi se îndreptă spre cabina sa, ştiind 
bine că Quinton se uita lung după el. 

La noapte vor veni din nou la cotă periscopică şi vor lua 
legătura cu baza. După aceea, vieţile tuturor vor fi în mâna 
lui. 

Chibzuia încă la acest lucru când claxonul sfâşie tăcerea şi 
interfonul urlă: ,La posturile de imersiune! La posturile de 
imersiune!“ 

Când se repezi la postul central îl auzi pe Sawle spunând: 

- Două ouă, domnule comandant. Sunt gata într-o clipită! 

Ce grozav să fii în pielea lui Sawle, sau a marinarului cu 


ceştile de ceai! 
* 

- Rotații pentru şase noduri! Regim de tăcere! 
Ainslie se uită la ceasul de pe panou. Sus trebuie să fi fost 
întuneric beznă. Ascultă distrat la comenzile date în şoaptă, 

la uruitul înăbuşit al motoarelor. 

Fusese o zi proastă, stătuseră aproape tot timpul în 
imersiune, ridicându-se doar când se dovedea necesar să 
arunce câte o scurtă privire în jur. 

Ainslie era foarte conştient că se apropiau din ce în ce de 
coasta ocupată de inamic. În câteva rânduri, „urechile “ lui 
Soufriere raportaseră prezența unor nave rapide în vecinătate, 
după toate probabilitățile patrule antisubmarin. La un 
moment dat, în timpul unei scurte scrutări a mării şi a 
cerului, Ainslie văzuse un avion, un hidroavion de fapt, care 
se rotea deasupra lor, de parcă îi şi reperase. Au luat imediat 
o cotă cât mai mare, în aşteptarea grenadelor antisubmarin 
sau a zgomotului de elice rapide de distrugător trimis să-i 
nimicească. 

Ainslie îşi spuse că nu era greu să zăreşti nava Soufrière de 
la înălțime. Ar putea fi vizibilă chiar şi când se află la cotă 
mai mare decât cea periscopică. O umbră compactă. 
Lighioana. Poate că japonezii aflaseră de ei şi-i aşteptau să-i 
prindă într-o poziție fără scăpare. 

De s-ar stârni măcar vânt, ca să vălurească suprafața 
mării, iscând creste de spumă care să mascheze ochiul 
periscopului. 

Vocea liniştită a lui Forster îi curmă firul gândurilor. 

- E timpul să schimbăm de drum, domnule comandant. 
Drum compas nouă-zero-trei-zero. 

- Foarte bine, încuviință Ainslie. 

Le îngădui lui Quinton şi mătăhălosului timonier să 
răsucească submarinul cu cele câteva grade indicate şi 
încercă să-şi evoce imaginea poziției lor, convertind liniile şi 
semnele de pe hartă în stânci şi pământ, copaci şi râuri. 
Înainte de miezul nopţii se vor apropia de delta fluviului 
Mekong, dar vor trebui să se mențină în larg, la apă adâncă, 
evitând curenţii de coastă. 

- Nu se detectează nici un efect hidrofonic, domnule 
comandant. Marea e liberă, anunţă Quinton. 

- Foarte bine. Cota periscopică, vă rog. 

Acelaşi mecanic tânăr aştepta să manevreze butonul; fața îi 
strălucea de transpirație, în timp ce Ainslie se ghemuia pe 
vine lângă puțul periscopului. 

Quinton urmărea indicatoarele pentru cârmele de asietă şi 
pentru cotă, în timp ce Halliday şi oamenii lui verificau 
brusca schimbare de flotabilitate, survenită în urma admisiei 
aerului comprimat în balasturi. 

- Cotă patrusprezece metri, domnule comandant. 

Ainslie îşi frecă palmele de coapse. 

- Spuneți postului de radiotelegrafie să fie gata. 

Se uită la mecanic şi-şi dădu seama că acesta îl fixa. 

Se strădui să zâmbească şi buzele îl durură în urma 
efortului. 

- Eşti gata, Tamlyn? 

Tânărul dădu din cap 

- Gata, domnule comandant. 

Ainslie îşi înfrână nevoia de a căsca ştiind că aşa ceva i-ar 
impresiona neplăcut pe cei din jur. Teama, nesiguranța, îi 
strangulau măruntaiele ca nişte gheare. 

Îşi înălță încet mâna: 

— Acum, Tamlyn, uşurel! 

Se târî ca un crab în jurul puțului, fără să ia seama că-şi 
zgâria genunchii şi încheieturile, în încercarea de a studia cât 
mai repede îngrăditul său perimetru de vizibilitate. 

Întuneric şi ceaţă şi nici o adiere de vânt. 

Fără să-şi desprindă ochii de la mica imagine împâclită, 
întrebă: 

- Tot continuă să fie linişte? 

- Da, domnule comandant. ASDIC-ul a făcut un tur 
complet. Nimic, doar dacă... 

Quinton îşi reteză vorba. 

Ainslie răsuci unul dintre mânere, privind în sus la stelele 
palide, la un fir de nor străveziu. „Doar dacă.” Doar dacă 
acolo, sus, nu se afla o navă de patrulare, cu motoarele 
oprite, aşteptând să-i pice victima în plasă. 

Trânti mânerele şi se ridică în picioare. 

- Fiți gata de ieşire la suprafață. Făcu semn oamenilor de 
veghe îngrămădiți sub chioşc: Fiţi gata! 

Cinci minute mai târziu, aflat pe puntea de comandă, care 
şiroia de apă, tremura din toate mădularele în răcoarea 
neaşteptată în timp ce scruta tenebrele în căutarea vreunui 
posibil inamic. 

Marele portavion se îndrepta acum, probabil, spre ei, 
navele de escortă formând o mortală săgeată de oţel în capul 
formației. 

Va fi nevoie de toată dibăcia şi de toate trucurile pe care le 
văzuse la alții şi le învățase în fiecare din misiunile sale. O 
jerbă completă de torpile, pentru că o a doua ocazie de a 
lansa nu va mai exista. 

Brusc gândul i se întoarse la Natalie Torrance şi se întrebă 
ce-o fi făcând în clipa aceea. Se pregăteşte de culcare sau îi 
citeşte copilei care îşi pierduse graiul? Poate că Granger le şi 
îmbarcase pe un vas. 

- Alo, comanda, aici postul central. Era glasul lui Quinton. 
O radiogramă. Foarte urgentă. 

— Citeşte-mi-o, te rog. 

Continuă să-şi țină binoclul la ochi, ascultând cuvintele lui 
Quinton: 

- „Portavionul Sudsuya se află încă în golf. Va mai fi 
reținut. Imperioasă nevoie să fie distrus. Situaţie critică”. 
Sfârşitul radiogramei, domnule comandant. 

- Mulţumesc. 

Ainslie îşi cobori binoclul de la ochi şi-şi îndreptă spatele. 
Se înşelaseră asupra gravității avariilor suferite de portavion. 
Vor mai trece câteva zile până să pornească în larg. Dar 
Soufrière nu putea patrula în sus şi în jos, aşteptând câte o 
frântură de informație, surd şi orb la faptele reale. 

„Situaţie critică“. Formularea era mai grăitoare decât 
oricare alte cuvinte de încurajare afectivă. 

Soufrière avea datoria să se angajeze cu orice preț. Chiar 
dacă ar trebui să pătrundă într-o zonă puternic apărată, cu 
şanse minime sau chiar cu nici o şansă de supraviețuire. 

Îşi aplecă fața spre portavoce. 

- Spune navigatorului să deschidă plicul cu informațiile 
asupra intrării în baia Cam-Ranh. 

Avu impresia că-l aude pe Quinton înăbuşindu-şi o 
exclamație. 

- Trebuie să procedăm cu prudență extremă, adăugă el. 

Golful Cam-Ranh este descris ca unul dintre cele mai 
frumoase de pe coastă, dispunând de un loc de ancoraj 
potrivit pentru orice tip de navă, de-a lungul întregului an. 

Era de aşteptat, de asemenea, să fie unul dintre golfurile cele 
mai bine apărate. 

— ASDIC raportează efect hidrofonic slab, la roşu nouă-zero, 
domnule comandant. 

Glasul lui Quinton îl readuse la realitate, cu o tresărire. 
S-ar putea ca nici să nu ajungă la golful Cam-Ranh. 

- Toată lumea sub punte! Imersiune, imersiune, imersiune! 
Luaţi cotă treizeci de metri! 

În timp ce oamenii de veghe se îmbulzeau să coboare, iar 
Ainslie bâjbâia după mânerul de zăvorâre al tambuchiului 
exterior, îşi înălță privirile spre stele, simțind imboldul de a 
rămâne pe locul unde se afla, până când valurile aveau să se 
repeadă asupra lui mugind, înghițindu-l, cufundându-l în 
absoluta uitare. 

Dar, după o clipă, sări două trepte de scară deodată şi, cu 
răsuflarea întretăiată, trânti tambuchiul deasupra capului. 

Nu avea de ales. Nu avea decât obligaţii. 

13 
TINTA 


P: parcursul întregii nopți, ultima înainte de atingerea 
destinaţiei, Ainslie fu silit să țină submarinul în imersiune. 
Compartimentul ASDIC raporta o navă după alta, deşi, după 
toate probabilitățile, majoritatea erau vase de cabotaj sau 
pescăreşti; dar ar fi fost de ajuns ca una singură să fie navă 
de luptă. 

În submarin, aerul era îmbâcsit şi stătut. Cea mai mare 
parte din timp păstraseră regim de tăcere, aşadar 
ventilatoarele şi conductele care nu erau de imediată 
necesitate fuseseră închise. Plăcile curbe ale corpului 
rezistent erau umede din pricina condensului care se 
prelingea peste pitură şi aburea cadranele, iar oamenii din 
bordul liber, ca şi cei de serviciu, erau la fel de muiați de 
năduşeală. 

Ainslie recapitulase de două ori, împreună cu Quinton şi 
cu ceilalți ofițeri direct implicați, planul de atac pe care şi-l 
propuneau. Observare. Metodă. Concluzii. Dar totul se 
desfăşura deocamdată pe hârtie. Drumul şi viteza, adâncimea 
şi curentul, răsăritul soarelui şi unghiul de iluminare. Toate 
detaliile unei scheme complexe, care trebuiau puse la punct, 
înainte ca Ridgway să fi avut măcar un singur element de 
introdus în „storcătorul lui de fructe”. 

Cei mai mulți oameni din echipaj n-ar fi fost în stare să 
deosebească dacă era zi sau noapte. Cei de serviciu în sala 
maşinilor şi la motoare veneau şi plecau, încrucişându-şi 
drumul cu oamenii din echipa postului central şi cu cei din 
compartimentele de torpile, o masă mereu în mişcare, ca 
forfota unor vietăți captive într-o vizuină de oțel. Toţi erau 
arțăgoşi şi cu nervii pe muchie. Dacă încercai să furi un ceas 
de somn îndărătul draperiilor jilave ale cuşetei, puteai fi sigur 
că un idiot oarecare se va strecura pe lângă tine sau pe sub 
tine, ca să-şi ia o ceaşcă de ceai înainte de a intra de cart. 

Şi în tot acest timp erau conştienţi de uruitul înăbuşit al 
motoarelor, care-i purtau prin ape nevăzute, către ținta lor. 

Era aproape o uşurare să fii chemat la post sau să-ţi 
imaginezi că ai început, într-adevăr, să-ți îndeplineşti 
misiunea. 

Cum ordinele erau transmise din om în om, în fiecare 
compartiment, ofițerii şi marinarii îşi luau posturile în primire 
în linişte. 

În postul central, Ainslie îi dădu lui Sawle ceaşca goală de 
ceai şi-şi consultă ceasul. Simțea cum nava îşi înviora 
puterile, pe măsură ce echipajul trecea la posturi. 

- Întreg echipajul se află la posturile de luptă, domnule 
comandant, îi spuse Quinton, privindu-l. Se asigură încă o 
dată în ce dispoziție se află comandantul, înainte de a 
adăuga: La mulți ani! 

Timonierul cel gras se întoarse pe scaunul lui şi mormăi: 

- Sfinte Dumnezeule, e Anul Nou! 

Se uitară cu toții unul la altul. Conştiinţa că era prima zi a 
unui nou an se transmise ca o rumoare în interiorul întregii 
nave. 

- Am uitat, spuse Ainslie zâmbind cu gravitate. 

Halliday îşi înălță ochii la panoul său: 

- Şi scoţianul a uitat! Mai bine să păstrăm secretul, 
domnule comandant. 

Walker, operatorul de la ASDIC, nesesizând gluma din 
pricina căştilor de la urechi, raportă flegmatic: 

- Totul liniştit, domnule comandant. 

Ainslie îşi trase la o parte cămaşa de pe piept. Ajunsese ca 
o cârpă udă. 

— Secund, ia hai să aruncăm o privire. Cota periscopică, vă 
rog! 

Folosindu-şi întreaga iscusință Halliday înălță masivul 
submarin aproape de suprafață, fără să determine vreo 
vibrație care să marcheze schimbarea de cotă. 

Ainslie se lăsă în genunchi, lângă periscop. De câte ori, 
oare, repetase acest gest? Printre ghețarii plutitori. Pe lângă 
coasta Africii de Nord. În amarnicul Atlantic. Şi, întotdeauna, 
cu acea spaimă care-i crispa şi-i storcea stomacul. Aşteptarea 
morții. 

- În ce relevment, navigatorule? 

Forster, cu părul căzut pe frunte, cercetă harta. 

— Ar trebui să fie în roşu patru-cinci, domnule comandant. 
Distanţă trei mile. 

Întocmai aşa. Dacă stăteai să te gândeşti, era ca un fel de 
mic miracol. Să-ţi schimbi direcția şi cota, să revii pe acelaşi 
drum pentru evitarea unor efecte hidrofonice amenințătoare, 
să-ți dibui tot timpul calea, şi totul numai cu ajutorul 
instrumentelor şi al calculelor neîntrerupte. 

Şi, bineînțeles, cu un dram de noroc. 

Făcu semn tânărului mecanic. 

- Dă-i drumul când eşti gata, băiete! 

Periscopul se înălță cu prudența cu care se înălțase şi 
nava. Ainslie îşi miji ochii ca să citească inelul de alamă de 
deasupra capului său şi răsuci periscopul în relevmentul 
estimat. Uşurel. Încet şi fără zgomot. Îşi ţinu răsuflarea când 
lumina izbi lentilele şi le împroşcă cu băşicuțe minuscule, ca 
nişte bobițe de oțel sau ca bomboanele argintii cu care se 
împodobeau torturile pe vremuri. După aceea, când lentilele 
ieşiră la suprafață, abia iscând o unduire, se ivi şi cerul 
luminos şi senin. 

Ajustă  periscopul pentru mărimea maximă şi, drept 
răspuns, promontoriul cel mai apropiat se contura limpede, 
de parcă nava făcuse un salt peste apă. 

Rosti printre dinți: 

- Promontoriul sudic în prova babord. Bine calculat, 
navigator! 

Mişcă foarte încet periscopul, descriind un tur complet de 
orizont. Marea era sclipitoare ca o foaie de staniol, 
ondulându-se sub hula uşoară, ca într-o respirație domoală. 

Totul era cufundat în tăcere. Orele şapte dimineața. Îşi 
concentră din nou atenţia asupra promontoriului. Încercând 
să numere secundele, riscul prelungit. 

Singurul semn de viață era constituit de nişte ambarcaţiuni 
cu vele, de pe lângă promontoriu, asemenea unor molii de 
apă în lumina orbitoare. 

Manevră mânerele cu mare precauţie, apoi spuse: 

- Imediat după cap se găseşte un vas, nu ştiu de care fel. 
Pare ancorat. S-ar putea să fie o estacadă său un vas de 

obstruare. Se ridică în picioare: Jos periscopul! 

Se îndreptă spre masă frecându-şi bărbia. Sudsuya era, 
probabil, ascuns de promontoriu. Potrivit informațiilor 
americane, portavionul fusese lovit de cel puțin una din 
bombele lansate de o formaţie de cinci avioane. Cu excepția 
unui singur avion, toate celelalte fuseseră doborâte în cursul 
atacului, iar pilotul care supraviețuise nu se aflase îndeajuns 
de aproape ca să-şi poată da seama de proporția avariilor; nu 
ştia decât că nava fusese lovită în pupa tribord. 

Din moment ce comandantul japonez adusese nava până 
aici, fără să fi fost remorcată, însemna că avariile fuseseră de 
importanță locală, probabil la mecanismele de guvernare. 

Era vorba de ceva ce putea fi reparat de el şi echipajul lui, 
fără să apeleze la docuri. Altminteri s-ar fi muncit să-şi ducă 
nava mult mai în sud, în amonte pe unul din brațele 
sinuoase ale fluviului, spre Saigon. 

Cu glas tare rosti: 

- Probabil că e fixat bine cu un ancorot în pupa, care să-l 
amboseze“* şi să-l împiedice să joace prea mult în ancoră. În 
felul acesta este mai uşor de apărat cu plase antitorpile, iar, 
pe de altă parte, i se asigură o poziţie fermă în timpul mareei, 
pentru ca reparaţiile să poată fi executate fără întrerupere. 

Vedea parcă aievea nava, cu ochii minții, în toată măreția 
celor douăzeci şi şapte de mii de tone ale ei. Se ştia că poate 
lua la bord şaizeci de avioane de luptă, probabil chiar mai 
multe la vreme de război. Ar fi putut nimici convoaiele de 
refugiați ale lui Granger aşa cum un om striveşte o muscă. 

- Trebuie să ne mai apropiem. Vreau să mai arunc o 
privire. Schimbaţi de drum spre promontoriul nordic. Rotaţii 
pentru şase noduri. 

Ascultă clinchetele şi zornăitul care răspunseră comenzilor 
lui şi confirmarea lui Gosling în privința luării noului drum. 

Ainslie continua să chibzuiască, mintea fiindu-i alertată 
acum când avea o problemă de înfruntat. Intrarea în golful 
Cam-Ranh era foarte largă, accidentată ici, colo de câteva 
insulițe şi recife. Dincolo de promontorii golful se îngusta 
pentru a se lărgi apoi din nou, oferind un loc de ancoraj vast, 
sigur, cu o adâncime care rareori ajungea la mai puţin de 
patruzeci de picioare. Un loc care salvase multe vapoare de 

furtuni sau de atacatori. 

- Cred că portavionul se găseşte în baia exterioară, spuse 
Ainslie. 

Forster îşi continuă lucrul pe hartă, măsurând mişcările 
navei pe fiecare palmă de drum parcurs. 

- Poate că bestia a şi ieşit în mare, domnule comandant, şi 
ne-a scăpat în întunericul nopții. 

- Ar fi fost de dorit să se deplaseze de la țărm, zise 
Quinton. Dar o navă de asemenea dimensiuni, ca să nu mai 
vorbim şi de escorte, Dumnezeule, putea fi auzită de aici şi 
până în Darwin! 

Ainslie studie harta pe care creionul lui Forster făcu o nouă 
cruciuliță. 

- Să mai arunc o privire. 

Se îndreptă spre periscop. Situaţia era atât de importantă, 
încât ar fi vrut să înalțe şi al doilea periscop, pentru ca şi 
Quinton să-i confirme ceea ce vedea. Dar alungă pe dată 
asemenea gând. Poate că tocmai în acest moment un binoclu 
puternic era ațintit asupra lor, peste petecul acela de apă. 
Micul periscop, abia ieşit la suprafață, era greu de detectat, 
dar două periscoape, cu nelipsitele şuvoaie de spumă care le 
trădau, ar fi însemnat un risc prea mare. Făcu semn 
mecanicului: 

— Acum! 

În cele câteva minute care trecuseră, peisajul îşi schimbase 
aspectul. Putea desluşi dealul de pe promontoriul nordic, 
tremurând în aburul ceţii, ca o uriaşă gelatină pe o tipsie. 

Micile ambarcaţii cu vele se vedeau acum mai aproape, 
târându-se parcă dinspre uscat, risipite. Probabil că 
pescuiesc. 

Se întoarse din nou către vasul nemişcat. Prin fața lui 
trecea o şalupă a cărei înaintare era marcată de o impozantă 
mustață de spumă albă. 

Pierdu mai mult timp scrutând de jur împrejur şi cerul de 
deasupra, în căutarea altor nave sau a avioanelor, dar totul 
părea pustiu. Deşi era încă devreme, dimineața, probabil că 
acolo văzduhul era încins ca într-un cuptor. Readuse 
periscopul pe intrarea în baie, clipind când stropii plesniră, 
jucăuş, sticla. 

- Mai este un vas în golf şi vine spre noi, cred, anunță 
Ainslie. Cargobot, un singur coş, cam o mie de tone. 

Îl auzi pe maistrul lui Ridgway notând aceste scurte 
observații în jurnalul de bord. 

- Încă nimic, domnule comandant, spuse Walker. 

- Nu. Cargoul e mascat probabil de promontoriu, murmură 
Quinton liniştit. 

- Exact. 

Ainslie era gata să facă semn pentru coborârea 
periscopului, când zări ceva în colțul imaginii, ceva ca o pată 
într-o pictură. Răsuci din nou minerul pentru a obține 
mărirea maximă şi aținti obiectivul asupra primului vas, cel 
imobil. Pluteau în jurul lui fuioare de ceață şi abur, iar, în 
spate, se vedea o clină de deal verde. Dar chiar la limita 
imaginii apărea o dungă rigidă, cenuşie. Era fie pupa, fie 
prova, celui mai mare portavion pe care-l văzuse vreodată. 

— Jos periscopul! Se uită la Quinton. Cotă treizeci de metri! 
Apoi, adresându-se către Forster: Trasează un drum care să 
ne ducă la şase mile sud-est de punctul în care ne aflăm. 
Uitându-se spre Ridgway, adăugă: L-am văzut pe Sudsuya, 
ori de nu, era sora lui geamănă. 

Forster confirmă, oficial: 

- Drum de urmat unu-cinci-zero, domnule comandant. 

— Ai auzit, secund? Aşteptă până ce puntea îşi reluă asieta 
la noua cotă. Schimbă de drum, te rog, adăugă. 

Apoi se adresă tuturor celor din postul central: 

- Cred că am văzut o navă de patrulare venind în urma 
cargoului. În această situaţie nu ne va fi posibil să ne 
apropiem. 

Când Soufrière luă noul drum, îndepărtându-se de coastă, 
Ainslie îi reuni pe Quinton şi pe Forster la masa hărților, în 
timp ce Ridgway preluă cartul. 

— Lucrurile se vor desfăşura întreaga zi în felul ăsta, începu 
el. Patrulări repetate, dar nimic special, până în momentul 
când portavionul va ieşi în mare împreună cu navele de 
escortă. Fiți siguri că atunci vor acoperi întreaga zonă, 
folosind, bănuiesc, şi aviația. 

Quinton se uită posomorât la hartă. Gândea probabil 
acelaşi lucru ca şi Forster. Şase mile înspre larg însemnau 

alte şase mile de parcurs înapoi, fiecare cablu din această 
distanță fiind acoperit fie de nave de patrulare, fie de aparate 
de detecție de la uscat. Portavionul nu va fi lăsat nici o 
secundă la voia întâmplării. O flotă în stare să scufunde două 
nave grele britanice într-un interval de o oră va fi învățat 
până acum însemnata lecţie a vigilenței. 

- Probabil că este înconjurat cu estacade, plase şi tot 
tacâmul, spuse Quinton, morocănos. O să ne ia prea mult 
timp. N-avem încotro, va trebui să aşteptăm. 

- Şi să aşteptăm şi navele de escortă, secund? întrebă 
Ainslie, urmărindu-i fața şi încercând să-şi ascundă senzația 
de hotărâre definitivă, de totală şi finală angajare. 

- Care-i alternativa? 

- Noi proiectasem inițial un atac în zori, astăzi sau mâine 
dis-de-dimineaţă. Îşi simţea picioarele tremurând şi o subită 
uscăciune îi cuprinse gâtlejul. Dar înseamnă să aşteptăm 
prea mult; din punctul ăsta de vedere ai dreptate. Constituim 
un obiectiv prea voluminos pentru a ne îngădui un drum 
normal de atac. 

O picătură de condens se scurse pe marginea mesei şi 
tremură sub efectul trepidației. 

Quinton se dădu un pas îndărăt, cu mâinile în şold. 

- Pe toți dracii, domnule comandant, intenţionaţi să-l 
atacați la suprafață! 

Ainslie îşi plimbă privirile de la Quinton la Forster, care 
pălise brusc. 

- Îmi poţi sugera altă soluţie, în afara aceleia de a lăsa totul 
baltă şi a o şterge dracului de aici? Cumpăni o clipă, 
uitându-se la ei. Dacă atacăm la suprafață, avem de partea 
noastră viteza şi, în plus, elementul de surpriză. Şi dacă 
atacăm pe întuneric, avem şanse sporite. Enumeră pe degete 
fiecare din argumente. Într-un atac normal, chiar dacă 
reuşim să ajungem la poziția de lansare, ne-am pierde cele 
mai multe din torpile în plasele de apărare. Pe când aşa, 
putem  pintena estacada, putem ilumina obiectivul cu 
proiectile luminoase şi avem posibilitatea să şi băgăm în el 
câteva boabe de 203 mm, ca să fim mai siguri. Ce părere ai? 
întrebă, uitându-se la Quinton. 

Acesta îşi umezi buzele. 

- Dacă n-aţi fi comandantul meu, v-aş spune că v-aţi 
pierdut minţile. Apoi, dând foarte încet din cap: Dar merită o 
încercare. 

— Oricum, Peter Farrant o să aibă o bucurie, spuse răguşit, 
Forster. 

— Peter? rânji Quinton. Aşa-l cheamă? Credeam până acum 
că-l cheamă Isus Hristos. 

Ainslie îi privi, înmărmurit de hotărârea lui şi de acceptarea 
lor. Era un fel de acces de nebunie, un incontrolabil impuls 
de a distruge cu prețul de a te lăsa distrus. 

- Tot ce avem de făcut deocamdată e să stăm liniştiți. 

Îi văzu pe Halliday şi pe Lucas uitându-se la el. 

- Până diseară, adăugă Ainslie. 

* 


* k 


— Avem cap compas trei-zero-zero, domnule comandant. 

Gosling părea cu totul absorbit, degetele lui groase 
manevrând foarte uşor timona de alamă încoace şi încolo. 

Ainslie se uită la ceasul din perete, aflat lângă emblema 
navei Soufrière, cu plăcuța constructorului deasupra. 
„Construit la Cherbourg, în 1934.“ Străbătuse multe mile de 
atunci încoace, dar nici una atât de primejdioasă cum aveau 
să fie acestea câteva din urmă. 

- Ei navigatorule, cum stăm cu lumina zilei? 

Forster îşi ciocăni buza de jos cu creionul. 

— Se înserează, domnule comandant. Vizibilitatea este încă 
destul de bună. 

Ainslie se duse la masa hărților. Încă două mile de 
străbătut. Prova era îndreptată direct spre intrarea în golf. 
Acum nu mai exista posibilitate de întoarcere. Era uluitor că 
se putea simți atât de indiferent, atât de detaşat. Ca un 
spectator. 

Prin uşa etanşă, acum deschisă, văzu pe câţiva dintre 
artileriştii lui Farrant; cu glugile şi echipamentul lor 
para-flăcări păreau a fi membrii unui straniu ordin 
călugăresc. 

Peste zi, cât timp se învârtiseră înainte şi înapoi, într-un 
dreptunghi îngust din largul mării, Ainslie stătuse de vorbă 
cu Quinton între patru ochi. Dacă se va întâmpla ca puntea 

de comandă şi comandamentul să primească vreo lovitură 
directă în timpul atacului, atunci secundului îi revenea 
misiunea de a continua acțiunea, fie că trebuia dus atacul 
mai departe, fie că nu. 

Quinton nu vorbise mult, dar fiecare dintre ei simţise 
prezența trecutului, a legăturilor puternice care îi uniseră 
întotdeauna. 

Marea problemă o constituia ceea ce se mai afla în golf. 
Aparent, inamicul se mulțumise să blocheze intrarea mai 
strâmtă din partea din fund a băii, care forma un foarte 
prețios loc de ancoraj pentru nave. Probabil că aveau destule 
alte aranjamente pentru protejarea portavionului, dar era de 
sperat că nu au şi mine, cum se spunea că s-ar găsi pe fluviu 
la intrarea în Saigon. 

Starea de spirit a celor de pe navă părea să se fi schimbat 
peste zi. Oamenii se bărbieriseră şi-şi puseseră haine curate. 
Ba chiar izbutiseră să savureze şi o masă bună, cea mai bună 
pe care o putuse pregăti Noake, bucătarul, din teancurile lui 
de pacheţele şi cutii de conserve. 

Poate că se pregăteau cu toţii să moară? Curați şi îngrijiţi, 
aşa cum fuseseră oamenii lui Nelson la Trafalgar, în timp ce 
aşteptau ca flotele să ia contactul. 

Aproape că sări în sus, când Walker strigă brusc: 

- Efect  hidrofonic la verde unu-şapte-zero, domnule 
comandant. 

Quinton se şi afla lângă Walker, privind peste umărul 
acestuia, în timp ce manipula cu răbdare concentrată 
aparatul al cărui ac indicator se rotea în jurul cadranului. 

- Efectul hidrofonic creşte. Se mută uşor spre stânga. 

Quinton se uită Ia Ainslie: 

— Vreun ticălos care ne urmăreşte! 

Ainslie confirmă. 

- Informează-l pe ofițerul cu artileria. Are nevoie să ştie 
lucrul ăsta. 

Un gradat transmisionist făcu legătura între interfonul 
ofițerului cu artileria şi compartimentul ASDIC. 

- Dacă ne ajunge din urmă, ne detectează, zise Quinton. 

Pentru a-i confirma parcă spusele, Walker adăugă: 

- Efectul hidrofonic se apropie rapid, domnule comandant. 


237 


După toate probabilitățile, o navă de patrulare. 

Ainslie străbătu încăperea de la un capăt la altul. Asta era 
cel mai mare ghinion dintre toate. Poate că se pripise să 
pornească acțiunea. Dacă ar mai fi întârziat câteva minute, 
poate că ar fi reuşit să facă un ocol şi atunci ei ar fi fost cei 
care ar fi urmărit nava de patrulare la intrarea în baie. Spuse: 

- Verificaţi dacă mitraliorii sunt înştiințați asupra noului 
nostru însoțitor. 

Îşi forță buzele să zâmbească şi-l văzu pe timonierul 
alergător de lângă setul de telefoane făcându-i cu ochiul 
unuia dintre mecanici. Aproape că putea auzi ce se petrece în 
mintea omului. „Păi dacă nu e îngrijorat comandantul, de ce 
să fim noi?“ 

- Măriți numărul de rotații până la opt noduri. 

Ainslie îşi încrucişă brațele pe piept, nu mai ştia ce să facă 
cu ele, de parcă-i tot stăteau în cale. Trebuia să rişte prin 
mărirea vitezei, să aleagă între posibilitatea de a fi detectat 
dinspre golf şi primejdia reală de a fi atacat din pupa. 

Se uită la cele două periscoape care licăreau stins în 
lumina scăzută. În momente ca acesta, nu doreai altceva 
decât să poți vedea, să ştii ce se petrece la suprafaţă. 

- Efectul hidrofonic nu mai creşte, domnule comandant, 
spuse Walker. 

Ainslie încercă să-şi imagineze, pe cât putea, cealaltă navă. 
Un vas venit întâmplător sau una dintre navele locale de 
patrulare care se întorcea noaptea la bază? Doamne, prin ce 
şoc vor trece peste puțin, când vor descoperi că se află drept 
în pupa unui submarin! 

Forster se uită la carnetul de lângă cotul lui. 

- E timpul să schimbăm de drum, domnule comandant. 
Trei-zero-cinci. 

- Foarte bine. Timonier, vino la noul drum. 

Ainslie supraveghea repetitorul giro care ticăia domol. 

Ca un ornic nemilos, care-ţi măsoară ceasurile pe care le 
mai ai de trăit. 

Apoi Forster rosti: 

- Cinci minute, domnule comandant. 

Ainslie stătea lângă el şi examina liniile distincte şi 
calculele. Promontoriul cel mai apropiat trebuia să se afle 

acum în prova babord, întinzându-şi brațul să-i cuprindă pe 
măsură ce se apropiau de țărm. Poate că bărcile cu vele, 
acelea pe care le zăriseră, se aflau acum chiar deasupra lor; 
dacă-i aşa, curând aveau să-şi piardă plasele sau undițele. 

- Închideţi uşile etanşe. Fiţi gata pentru atacul cu grenade 
A/S. 

Ainslie aruncă o privire semnificativă lui Ridgway şi 
maistrului său. 

- Gata? 

Locotenentul îşi umezi buzele: 

- Da, domnule comandant. Nu mai avem decât să 
deschidem capacele exterioare de la tuburile prova; apoi... 

Vocea lui Walker îi reteză vorba: 

- Efectul hidrofonic creşte, domnule comandant. Relevment 
unu-şapte-cinci. 

„Fir-ar să fie!“ Cu glas tare. Ainslie zise: 

- Echipa punţii de comandă să-şi ia locul la tambuchi 

Îşi strânse cureaua binoclului în jurul gâtului, pironindu-şi 
ochii pe ceasul din postul central şi pe secundarul său roşu. 
Tic... tic... tic... 

- Deschideţi tambuchiul interior! 

Câteva picături de apă rămase de la ultima imersiune îi 
împroşcară, ca nişte alice, pe marinarii de jos 

- Efectul hidrofonic se apropie rapid, domnule comandant. 

Ainslie se strădui să-şi menţină mintea limpede şi sub 
control. Acum putea a auzi cealaltă navă, bătaia elicelor 
râcâindu-i creierii ca un bisturiu. 

- Fiți gata pentru ieşire la suprafață! 

Nu mai era nevoie să se uite la Halliday şi la Quinton. Erau 
profesionişti, dedicați trup şi suflet acestui moment unic, 
disperat. 

Ainslie privi în sus spre tunelul întunecat al chioşcului şi 
apoi porni să urce. Oamenii de veghe şi mitraliorii 
îngrămădindu-se în spatele lui, alcătuind o împletire strânsă 
de braţe şi picioare, neîngăduindu-şi nici un spațiu liber între 
ei, scurtând la maximum secundele necesare pentru a se 
cățăra pe puntea de comandă. Nici ei nu aveau nevoie să li se 
spună ce au de făcut. 

Încercă manivela de zăvorâre şi apoi începu s-o răsucească 

pentru a o desțepeni. 

- La suprafață! 

Auzi vuietul aerului comprimat şi simți în timpane 
schimbarea de presiune pe măsură ce uriaşul submarin 
luneca spre suprafață. 

Apoi răsună şuierul fluierului lui Quinton şi împinse 
tambuchiul cu umărul şi cu greutatea corpului. 

Unul dintre oameni înjură de mama focului când cineva îl 
călcă pe degetele mâinii, în graba nebună de a se strecura 
prin deschizătura ovală. Apoi auzi zăngănitul şi clincănitul 
metalului când armele fură trase în sus, în timp ce marinarii 
gâfâiau şi alunecau pe spumă. 

Ainslie alergă spre grătarul din prova comenzii, căutând 
să-şi alunge amețeala care-l cuprinse când dădu cu ochii de 
golf, de nava ancorată, toate devenite, subit, incredibil de 
apropiate, de clare. 

Creasta turelei lui Farrant, scânteind de sare şi spumă, îşi 
schimbă culoarea când sferele strălucitoare ale trasoarelor 
zburară pe deasupra periscoapelor. Nava de patrulare se 
găsea acum chiar în pupa, o pană brun-cenuşie înfiptă în 
valul din prova smântânos, şarjând în urmărirea lor. 

- Deschideţi focul! 

Mitralierele grele de pe puntea de comandă se lansară în 
clănțănitul lor dement, lungile benzi cu cartuşe târându-se 
prin tambuchi, trasoarele roşii fulgerând spre pupa în arcuri 
gemene, încrucişându-se cu ale inamicului înainte de a 
plonja spre ţintă. 

Ainslie auzi vocea aspră a lui Farrant în interfonul turelei şi 
văzu cele două tunuri începând să se rotească spre babord; 
marinarul care se repezise din turelă ca să scoată dopurile de 
la gurile ţevilor, se afla tocmai la jumătatea drumului de 
întoarcere către protecţia turelei, când o serie de gloanțe 
izbiră oţelul gros, ricoşară peste creasta curbă şi-l sfârtecară. 
Omul muri pe loc, ciopârțit în bucăţi, sângele revărsându-i-se 
pe turelă şi amestecându-se cu spuma de pe punte. 

Câteva mâini smulseră cadavrul şi uşa se închise cu un 
pocnet. 

- Dă la o parte chestia aia din drum! scăpără vocea lui 
Farrant. Ce naiba, nu sta ca un popândău! 

Ainslie dibui după interfon: 

- Tunarule, deschide focul! 

Tunul din dreapta trase cel dintâi şi, câteva secunde mai 
târziu, trase şi celălalt. Ainslie îşi potrivi binoclul, țţinându-şi 
capul cât mai jos, în timp ce gloanţele se ciocneau de chioşc 
şi ricoşau pe mare. 

Cele două proiectile luminoase făcură explozie dincolo de 
promontoriu, preschimbând lumina leşioasă într-o orbitoare 
strălucire arctică. 

Şi iată acolo totul: marele portavion în stânga golfului, cu 
câteva bărci şi platforme legate în jurul pupei, şi o linie rigidă, 
neagră, care se întindea peste apa scânteietoare către vasul 
comercial ancorat. O estacadă, întocmai cum prevăzuse 
Ainslie. 

Fără să ia seama la activitatea care se desfăşura în spatele 
lui, strigă în portavoce: 

- Toate tuburile gata de lansare! Auzi periscopul scârțâind 
deasupra capului şi îşi imagină figurile încordate din 
compartimentul prova, cele opt tuburi încărcate, capacele 
exterioare deschise, oamenii lui Ridgway pregătiți să 
reîncarce. Dacă vor mai avea prilejul. 

Un proiectil explodă în babord, între navă şi uscat, zvârlind 
o trâmbă de apă în văzduh. În lumina mistuitoare a 
vâlvătăilor părea o coloană solidă de gheață. 

O nouă ploaie de gloanțe în coca navei şi în chioşc, dar 
până acum nici un rănit printre oamenii de pe puntea de 
comandă. 

Ainslie îşi apăsă fruntea să privească prin vizor, urmărind 
portavionul printre firele reticulare. Dumnezeule, cât era de 
mare! Ca un fier de călcat gigantic şi monstruos. Coşurile nu 
erau vizibile, fuseseră construite ca nişte imense trunchiuri, 
întinzându-se pe jumătate din lungimea navei şi 
prelungindu-se în afara bordului, la pupa, ca nişte cozi 
groase. Puntea de comandă era, joasă, la nivelul punţii de 
zbor. În lumina flăcărilor care păleau putu desluşi câteva 
avioane adunate pe punte, sclipind în strălucirea 
fantomatică, asemenea unor jucării viu colorate. 

- Spuneți ofițerului cu artileria să continue să-tragă cu 
proiectile semiperforante. 


Dau 


Nu cuteza să-şi desprindă ochii de la vizor. Un marinar 
alergă către telefonul conectat cu turela, dar se rostogoli 
brusc într-o parte când o schijă străpunse placa de oțel a 
chioşcului şi-l dobori. Un altul îi luă locul, transmițând 
ordinul printre vomismente şi gâfâieli, în timp ce rănitul se 
târa pe grătar, iar viața se scurgea din el. 

„Eu trebuia să fiu în locul lui!“ Lui Ainslie i se puse un nod 
în gât. „O secundă în plus şi aş fi zăcut eu acolo, în locul lui!” 

Simţi coca navei zguduindu-se când estacada se despică 
sub lovitura etravei submarinului şi auzi inelele de fier ale 
plasei paratorpile hârşâind, frecându-se de balasturi în timp 
ce se scufundau, dispărând din vedere. 

Clipi repede, ca să-şi limpezească ochii. 

- Acum! Tubul unu, foc! 

Percepu zgâlțâirea uşoară în momentul când torpila țâşni 
din tub. 

- Continuaţi lansarea după cronometru! 

Ainslie se lăsă pe vine, când o salvă de trasoare se prelinse 
dinspre vasul ancorat. 

- Ofiţer cu artileria! Schimbă obiectivul! 

Cele două ţevi de tun binate scârțâiră rotindu-se încet, apoi 
se opriră şi traseră, ambele proiectile lovind vasul cel vechi în 
plin bordaj, în dreptul cuplului maestru, ridicând un zid de 
flăcări şi scântei. Distanţa era atât de redusă, încât bucăţi 
din bordajul cargoului căzură în apă, pe lângă submarin. 

Satisfăcute de isprava lor, ţevile de tun se rotiră la loc, 
orientându-se din nou spre portavion. Doar strigătele 
răguşite ale ochitorilor şi încărcătorilor trădau că există şi un 
control uman. 

Dar înainte ca Farrant să fi putut trage, prima torpilă îşi 
lovi ţinta, coloana de apă izbucnind în înalturi în bordajul 
portavionului şi despicând văzduhul cu bubuitul exploziei, Şi 
apoi altă torpilă, şi alta, şapte înfigându-se în carena imensă, 
iar a opta trecu pe lângă provă şi explodă printre stânci. 

Fascicolul unui reflector mătură cerul venind dinspre golf, 
se prelinse pe deasupra submarinului ca un braț lung, palid, 
apoi reveni, poposind asupra chioşcului, orbindu-i cu 
neaşteptata-i tărie. 

Tunurile reculară, urmară cele două explozii la impactul 

proiectilelor, şi flăcări izbucniră în bordul portavionului. 
Răsună o explozie interioară şi câteva avioane azvârlite se 
balansară prin aer, parcă bete, înainte de a se prăvăli printre 
celelalte epave. Două vârtejuri nebune de apă țâşniră la mică 
distanță de bordajul submarinului şi o cascadă de spumă 
mânjită de fum şi de cordită se revărsă, în torent, peste 
puntea de comandă. 

Una dintre navele de escortă se dovedise a fi la înălțime. 
Prea târziu pentru Sudsuya, dar nu şi pentru atacatorul ei. 

Trasoarele vâjâiau pe deasupra punţii de comandă, iar 
câteva obuze făcură explozie în apă. Fumul se îngroşa şi se 
lățea, jos, deasupra apei, deşirându-se în reflexe roşiatice 
când focurile scormoneau în compartimentele interioare ale 
portavionului şi se reflectau pe ambarcaţiile din jur, săltate 
de hulă. 

- Cârma banda tribord! 

Ainslie îşi dădea perfect seama de eforturile lui Halliday. 
Fiecare nit părea să sară de la locul lui, în clipa în care marile 
motoare diesel treceau la maximum de rotații. 

- Cârma zero! 

Ainslie încercă să şteargă spuma de pe girocompas şi simți 
cum îi năvăleşte fierea în gâtlej. În ţâşnirile de lumină, mâna 
lui apărea neagră, dar ştia bine că era mânjită de sângele 
marinarului mort. 

- Ia cap compas unu-trei-zero! 

Îl auzi pe Quinton, strigând: 

- Suntem la drum, domnule comandant! 

Ainslie îşi şterse fața cu încheietura mâinii, urmărind cum 
se legăna uscatul în fața provei, iar tunurile pivotau pe 
postamentul lor, continuând să urmărească prada, 

Atunci văzu pentru prima oară limpede nava de patrulare, 
îndepărtându-se, preschimbându-se din urmăritor în urmărit 
când submarinul, ieşit la suprafață, se întoarse să-i facă față. 

- Schimbaţi obiectivul! Navă de patrulare la roşu unu-cinci! 

Un proiectil inamic explodă imediat în fața etravei 
submarinului; fusese ca o uriaşă izbitură de ciocan, 
inundând puntea şi turela într-un ocean de apă şi fum. Ce 
urmări avusese la compartimentul prova şi ce se întâmplase 
cu torpilorii era cu neputinţă de spus. 

Ainslie simți capul bâțâindu-i-se când tunurile reculară din 
nou, încadrând nava de patrulare în coloane albe, silind-o să 
se răsucească violent, dezvăluindu-şi întreaga lungime când 
gongul de foc răsună încă o dată. O lovitură ratată, o a doua 
în plin, valul smântânos din prova pulverizându-se când sala 
maşinilor explodă prefăcându-se în țăndări şi aburi mortali. 

Ainslie alergă la capătul din spate al punţii de comandă şi 
văzu că un alt marinar se prăbuşise în genunchi, 
încleştându-şi stomacul cu mâinile şi horcăind în agonie, în 
timp ce Menzies se căznea să-l tragă spre tambuchi. 

Întregul golf părea cuprins de vâlvătăi şi fum şi, când reuşi 
să-şi îndese binoclul la ochi, văzu că Sudsuya începuse să 
capoteze, avioanele răsturnându-se peste bord şi unul dintre 
ele luând foc în cădere, ca un fluture de noapte prins în 
flacără. 

Strigă sălbatic prin fum şi prin vacarm: 

- O făcurăm şi pe asta! 

Două noi proiectile explodară lângă submarin. Cel puţin 
una dintre navele de luptă era în urmărire. Pentru a-l pedepsi 
pe călăul portavionului, sau pentru a-i culege pe 
supraviețuitori, ce va decide oare comandantul ei? 

Ca răspuns la întrebarea lui nerostită, altă pereche de 
proiectile explodă înspre tribord. 

Ainslie urlă prin tubul portavoce: 

- Pregătiți de lansare tuburile pupa! S-ar putea să-l dăm 
gata şi pe ăsta când dublăm promontoriul. 

Nu auzi nici o confirmare a ordinului său pentru că, în 
acelaşi moment, ceva îl izbi cu violență în umăr. O clipă crezu 
că explozia sfărâmase unul dintre periscoape şi că o bucată 
căzuse peste el. Pe urmă însă, când durerea sfredelitoare îi 
încleşta tot trupul, începu să se prăbuşească, sângele care-i 
inundase brațul scânteind în lumina proiectilelor trasoare. 

Menzies îngenunche lângă el, adăpostindu-l şi trăgându-l 
în partea opusă celei în care apăruseră, pe neaşteptate, două 
găuri. 

Ainslie şopti întretăiat: 

- Spune-i secundului, spune-i să... 

Dar durerea îşi înfipse mai aprig gheara şi Ainslie porni să 
lunece în jos, pe spiralele unui abis de întuneric. 

SUPRAVIEŢUIREA 


Primul lucru de care şi-a dat seama Ainslie a fost că i se 
tamponau fața şi gâtul cu ceva răcoros, dar când vru să 
deschidă ochii avu senzația că pleoapele îi sunt încleiate. 

Totul era tulbure şi nedesluşit, lipsit de contur si, într-un 
fel, nelegat de mintea lui mahmură. 

Un chip i se ivi indistinct, cartnicul infirmier Hunt 
examinându-şi, cu ochii mijiți de grijă, pacientul. 

- Vă simțţiți bine, domnule comandant? 

Ainslie avu senzația că mintea lui se fereşte şi-şi dădu 
seama că ceva e pe cale să se întâmple. Apoi auzi vâjâitul 
amenințător al unor elice şi şocul brusc al exploziilor pe lângă 
coca navei. Puntea se legăna în sus şi în jos, înainte şi 
îndărăt, şi o vagă amintire îşi făcu drum în conştiinţa lui. 
Văzu că se află întins pe un pat de campanie, de care era 
legat cu o bandă trecută peste piept, ca să-l ţină în siguranţă. 
Se simțea buimac, mădularele îi erau la fel de amorțite ca şi 
mintea, care aproape că nu-i mai funcționa. 

Auzi zgomot de sticlă spartă şi de obiecte care cădeau pe 
punte şi când încercă să-şi ridice capul, proptindu-l de 
spătarul patului, văzu că pretutindeni domnea harababura. 
Sticle şi eprubete sfărâmate, bandaje rupte şi un vas plin cu 
pansamente pătate de sânge. 

Zgomotul reveni, sfredelindu-i creierul, apoi deasupra 
capului răsunară doua bubuituri de grenade antisubmarin. 

Aşadar scăpaseră şi erau din nou în imersiune. Gemu şi se 
căzni să se mişte, dar Hunt îl înşfăcă şi-l sili să stea liniştit. 
Mâinile infirmierului erau netede şi moi ca ale unei femei, dar 
strânsoarea lor era de fier. Îi spuse: 

- Sunteţi rănit, domnule comandant. Am ordin să vă oblig 
să vă odihniti. 

Ainslie se uită la priciul de deasupra capului său. 

— De cât timp? 

- De vreo două ore, răspunse Hunt ridicând din umeri. 
Poate ceva mai mult. Se clătină pe picioare când submarinul 
se opinti puternic şi apoi, timp de câteva secunde, se aplecă 
într-o parte. Dumnezeule, urmă el, mi-e o frică de mor! 

Ainslie se uită la el, văzându-i spaima şi admirându-i 
hotărârea de a nu şi-o trăda. 

Cineva scoase un geamăt, şi când privi peste marginea 
patului îl văzu pe marinarul care căzuse la pupa punţii de 
comandă. Era proptit în capul oaselor, legat cu bandaje şi 
curele într-un colț al infirmeriei. 

Hunt îl lămuri cu glas ostenit. 

- L-am anesteziat cât mi-a stat în putință, domnule 
comandant. 

Ainslie se mai uită o dată la rănit. Faţa îi era pământie, iar 
pansamentele muiate de sânge. 

- Nu pot să-l ţin întins şi să-l las să-şi dea duhul în pace, 
domnule comandant, adăugă Hunt, pe un tun scăzut. A fost 
lovit la plămâni. Asta-i tot ce pot face pentru el. Dacă ar 
zăcea întins s-ar îneca în propriul lui sânge. 

Ainslie întinse mâna şi-şi pipăi umărul, simțind bandajele 
şi brațul care-l ustura la cea mai mică mişcare. 

- O schijă, domnule comandant, explică Hunt. Rană urâtă, 
nimic fracturat, din câte îmi pot da eu seama. 

Bum... bum... bum! O triplă explozie pe undeva prin 
apropiere şi iarăşi vâjâit de elice pe deasupra capului. O sticlă 
se rostogoli pe podea, ceea ce însemna că submarinul 
schimba de drum şi de cotă în acelaşi timp. 

Şi asta dura de peste două ore. Gândul îl îmboldi ca un 
pinten şi rosti cu glas întretăiat: 

-— Ridică-mă! Trebuie să ies de aici! 

Hunt se sili să rânjească: 

- Doar peste cadavrul meu, domnule comandant. 

Paşi scrâşniră peste cioburile de sticlă şi sublocotenentul 
Jones, observatorul hidroavionului, intră, împleticindu-se. 

- M-a trimis domnul ofițer secund să văd cum vă simțiți, 
domnule comandant. 

Aproape că-şi pierdu echilibrul când nava se aplecă din 
nou-şi toate luminile pâlpâiră ameninţător. 

- Sunt bine. Ainslie simțea durerile revenindu-i. Probabil că 

anestezicele lui Hunt îşi încetaseră efectul. Ce se întâmplă? 

Jones se lăsă pe vine lângă patul de campanie, ținându-se 
de el cu ambele mâini. 

- Trei distrugătoare de la baza japoneză, domnule 
comandant. Ne-au hăituit toată noaptea. Dar şi noi le-am 
scufundat o altă navă de-a lor, torpilând-o cu tuburile pupa, 
îndată ce am plecat de acolo, întocmai cum ați spus 
dumneavoastră chiar înainte de-a fi căzut. 

Faţa îi era scăldată de transpirație şi Ainslie îi simțea 
spaima ca pe ceva palpabil. Sus, în tăriile cerului, cățărat 
într-un avion fragil, alături de pilotul lui destoinic şi repezit, 
Jones ar fi fost în stare de orice. Dar aici, în fundul apelor, 
era cu totul altceva. Probabil că tocmai de asta îl trimisese 
Quinton la el, ca să-i dea ceva de făcut şi să-i mai împrăştie 
gândurile. 

— La ce cotă suntem? 

Jones scutură din cap. 

- Am uitat, domnule comandant. 

— Spune-i secundului că mă simt bine. Ochii i se opriră pe 
Hunt. Câţi oameni am pierdut? 

- Doi morți, răspunse Jones, înălțând din umeri. Se ferea 
să se uite la rănitul proptit în colț. Un altul pe moarte şi 
patru răniţi, trântiți de smuciturile navei. 

Hunt se chirci pe călcâie când se auzi din nou 
apropiindu-se bubuitul de elice. 

- Dumnezeule mare, murmură el, nu mai pot răbda! 

Ainslie se încorda, ținându-şi răsuflarea până când capul 
începu să i se învârtească, în tot timpul cât maşinile 
distrugătorului bubuiră tare, tot mai tare, şi apoi, brusc, 
începură să se stingă în depărtare. 

Se uită la Hunt şi rămase uimit când văzu lacrimi 
prelingându-i-se pe obraji. Îşi împreunase mâinile aşteptând 
ca ultima salvă de grenade să spintece carenă submarinului. 

Ainslie ar fi vrut să-l încurajeze, să-i mulțumească pentru 
tot ce făcuse ca să-i ajute pe răniți şi pe muribunzi. Dar nu 
reuşea să articuleze nici un cuvânt şi îşi simți mintea 
prăbuşindu-i-se iar în tunelul şerpuit. 

După aceea îl văzu pe Quinton aplecat asupra lui, cu 
fruntea însângerată de aşchii de sticlă şi fața brăzdată şi 

secătuită de încordare. 

Se strădui sa vorbească lucid; 

- John, pe ăsta din urmă, l-am auzit. S-a dus? 

Quinton se uită în jos spre el şi-i zâmbi: 

- Asta a fost în urmă cu două ceasuri, domnule 
comandant. Aţi leşinat din nou. 

Era cu neputinţă. Poate că era pe moarte şi ei încercau să-i 
îndulcească sfârşitul. Cum ar fi putut să fie două ore de 
atunci? Privi peste marginea patului şi văzu că rănitul 
dispăruse din colț, în schimb, lângă uşă, zăcea un cadavru 
acoperit cu un cearceaf. 

- S-a terminat cu toate, domnule comandant, urmă 
Quinton, cu glas potolit. Am ieşit noi puţin cotonogiți, pe ici 
pe colo, dar o făcurăm şi pe asta. Datorită dumneavoastră. 

Se auzi un glas în interfon: 

- Domnul ofițer secund la postul central. 

Quinton îşi trecu degetele prin păr, scuturându-şi fulgi de 
vopsea scorojită şi nisip. 

- Mă întorc îndată, domnule comandant. 

Privi cu tâlc spre infirmier şi, când Ainslie întoarse capul, 
văzu o siringă pătrunzându-i în braț. 

Încercă să protesteze, dar era prea târziu. 

În postul central arătau cu toţii ca nişte supraviețuitori 
uluiți, printre indicatoarele sparte şi echipamentele căzute de 
pe consolele lor, în urma bombardamentelor necurmate. 

Câţiva dintre oameni continuau să privească în sus, spre 
punte, căutând să capteze zgomot de distrugătoare, hăituitori 
pe urmele prăzii. Alţii stăteau cu privirile pierdute în gol şi 
ochii stinşi de oboseală, vlăguiți, gata parcă să leşine. 

Forster îşi ținea capul în mâini şi coatele proptite pe masa 
hărților mereu în vibrare. 

Supraviețuise, o dată în plus. 

Halliday termină de înfăşurat un bandaj în jurul brațului 
unui maşinist şi bombăni morocănos: 

- Băieți, ar fi mai bine să ne întoarcem la posturi. Nu se 
ştie niciodată. S-ar putea să ne vină iar în spinare. 

Lucas aprobă din cap; îşi simțea mintea amețţită de vacarm, 
de senzația că fusese prins într-o menghină de suferință şi de 
violență. Îl obseda imaginea lui Ainslie însângerat, cărat jos 

de pe puntea de comandă, ca şi dârzenia neclintită a lui 
Halliday în timp ce toți ceilalți erau copleşiți de derută, sau 
figura lui Quinton stăpânind nava, bine înfipt pe picioarele 
răşchirate, strigând comenzi şi înjurând, încurajându-i şi 
suduindu-i, ținându-i pe toți laolaltă sub forța lui. 

— Ai dreptate, şefule, încuviință Quinton. Dar mai întâi o să 
căpătăm ceva de-ale gurii şi nişte băutură. Se sili să 
zâmbească. Comandantul o să-şi revină. 

Când începură să se regrupeze, Gosling îi cedă timona lui 
Voysey. Îşi îndrepta spinarea, simţindu-şi oasele pârâind şi 
degetele îndurerate de cât încleştaseră timona. 

Se uită la maistrul semnalizator şi-i făcu cu ochiul. 

- Cred c-ai avut dreptate, Jock. Dacă mai scăpăm teferi de 
aici, mă duc şi cer o slujbuliță tihnită pe uscat. 

Dar amândoi ştiau prea bine că nu va face aşa ceva, deşi 
numai cu câteva ceasuri în urmă păruseră să-şi joace ultima 
carte şi scăpaseră ca prin urechile acului. 

* 

Ainslie îşi amintea prea puțin din drumul de întoarcere la 
Singapore. Anesteziat până la o stare de semiconştiență, 
pierduse cu totul noțiunea timpului şi a spațiului. 

În momentele de luciditate, când durerea usturătoare a 
rănii îl făcea să se zbuciume şi să asude în patul lui de 
campanie, auzea zgomot de paşi pe lângă infirmerie şi 
bocănituri de reparații răsunând parcă din toate colțurile. 

Numai Quinton şi Halliday veneau să-l vadă, dar vizitele lor 
erau rare şi foarte scurte. Ainslie bănuia că se înțeleseseră cu 
Hunt să nu-l tulbure şi să-l ferească de participarea la 
treburile navei care se întorcea, foarte lent, la bază. 

Hunt îşi dădu mare osteneală ca drumul lui Ainslie până la 
spital, când, purtat pe o targă, părăsi submarinul, să se 
desfăşoare cât mai lin cu putință. 

Ainslie avea senzația că se luptă cu un coşmar, sau că e 
beat până la nesimţire. Îşi aducea vag aminte de lumina 
soarelui, de umbra chioşcului înalt, dominându-l, în timp ce 
era transportat spre schelă. De fețele oamenilor care se uitau 
în jos la el, unii zâmbindu-i, alții pur şi simplu privindu-l, 
amintindu-şi poate că împărțiseră laolaltă aceeaşi primejdie. 

Ceea ce a urmat după plecarea de pe Soufriere apărea la fel 
de estompat în amintirea lui: lunecarea de-a lungul unor 
coridoare fără de sfârşit, mintea lui toropită încercând să 
numere lămpile care-i treceau deasupra capului. 

Apoi o linişte răcoroasă, alte fețe aplecându-se asupră-i, 
foarfeci tăindu-i pansamentele, ochi fără de chipuri deasupra 
măştilor albe, priviri care nu trădau nimic. 

Şi apoi, un pat pe undeva, o cămăruță mică, albă, fără 
ferestre, despre care ghicea că se află la subsol. 

Rana, cantitatea mare de sânge pe care o pierduse îi 
sporeau moleşeala şi-l făceau să somnoleze cea mai mare 
parte a timpului. 

O dată sau de două ori, se trezise luptându-se cu 
cearşafurile, la auzul unor explozii îndepărtate. Dar erau 
explozii de bombe, nu de grenade antisubmarin, aşa cum îi 
explicase un sanitar: 

- O să vă ia mult timp, domnule comandor. Trebuie să vă 
deprindeți cu ideea că nu mai sunteți în plină luptă. Cel 
puţin pentru moment. 

Dar gândurile îl frământau întruna. Revedea în minte 
submarinul lui şi portavionul japonez scufundându-se în 
flăcări. Cu acea demnitate istovită pe care o vădesc cele mai 
multe nave când îşi dau sufletul. Pe măsură ce se scurgeau 
zilele şi puterile i se înviorau, Ainslie se simțea în măsură 
să-şi pună gândurile în ordine, să-şi reamintească secvenţe 
din acel ultim şi teribil atac. Nu era chiar atât de simplu, cum 
îşi închipuia sanitarul, nu era lesne să-ți ştergi din minte, să 
uiţi. 

În cele din urmă veni să-l viziteze contraamiralul Granger, 
însoțit de un medic însărcinat să supravegheze ca discuțiile 
să nu-l obosească pe pacient. 

Granger se aşeză pe unicul scaun din cămăruţă, 
încrucişându-şi picioarele grăsune şi oferind o imagine 
oarecum incompletă din cauză că-i lipsea pipa. 

— Aş fi venit mai curând, îi spuse, dar am socotit nimerit să 
te las în pace. Aruncă o privire prin cameră. Eşti bine îngrijit? 

Ainslie încercă să se ridice, sprijinindu-se într-un cot, dar 
fără succes. Căzu din nou pe spate şi murmură printre dinți: 

- Dacă nu vă supăraţi, domnule amiral, aş vrea să ştiu şi 

eu ce se mai întâmplă. 

Granger dădu încet din cap. 

-— Desigur. Isprăvile dumitale din zona F au făcut mare 
vâlvă. Secundul dumitale a alcătuit un raport amănunțit şi, 
adăugind la acesta ceea ce aflasem şi eu, se poate spune că 
ați realizat imposibilul. Dacă am fi ştiut câte nave de luptă 
japoneze se ascundeau în golf, cred că nu v-am fi lăsat să 
plecaţi. Dar e un fapt împlinit şi Sudsuya zace pe fundul 
mării. 

Ainslie îşi închise ochii, simțind furnicarea emoţiei, 
apropierea leşinului, a şocului. 

— Ce se aude cu mine, domnule amiral? 

Granger răspunse voios: 

- Presupun că or să te scoală de aici. Şi eu mă aflu în 
aceeaşi situaţie ca toți ceilalți. Aştept noi ordine. 

Ainslie îşi deschise ochii şi se uită la el. N-avea nici un rost. 
Granger nu-i spusese, de fapt nimic. Continuă să-i pună 
întrebări: 

— Am reuşit să respingem inamicul, domnule amiral? 

Granger păru să ia o hotărâre: 

- Nu. După părerea mea, până în două săptămâni japonezii 
vor fi la strâmtoarea Johore. După asta, oricine poate ghici 
ce-o să urmeze. Aş putea să te mint, dar prea ai făcut multe 
şi ai văzut multe ca să meriți asemenea gen de înşelăciune. 
Situaţia e proastă din toate punctele de vedere. Organizez un 
nou convoi pentru evacuarea în continuare a femeilor şi 
civililor. E o întrecere cu timpul, nimic altceva. 

Ainslie rămase nemişcat, conştient de pulsația puternică a 
rănii pe sub bandaje şi de liniştea nefirească a cămăruței de 
subsol. 

— Şi ce-i cu familia Torrance, domnule amiral? Ce s-a 
întâmplat cu ei? 

Granger îşi examină pantofii. 

- Sunt încă aici. Guy Torrance ne-a cam făcut greutăți în 
legătură cu vapoarele pe care le-a construit. Acum avem 
nevoie de ele, dar el se lasă al naibii de greu, ca să 
întrebuințez un eufemism. Din nefericire, mai sunt mulți care 
procedează ca el, dar asta să rămână între noi. Mai deunăzi 
am auzit de alt caz. Nenorocita de armată de uscat a vrut să 

sape nişte tranşee care treceau de-a curmezişul terenului de 
golf, dar secretarul clubului nici n-a vrut să audă. În orice alt 
loc armata i-ar fi tras un picior în fund. Dar aici lucrurile 
stau altfel. Bătrânul Singapore n-o să cadă niciodată în fața 
unei cete de japonezi, asta-i mentalitatea lor, adăugă el cu 
subită amărăciune. 

Ainslie simțea cum îl părăsesc puterile, în ciuda eforturilor 
pe care le făcea. 

— Aş dori să-mi reiau comanda de îndată ce va fi posibil, 
domnule amiral. 

- Fără îndoială. 

Granger îl văzu pe doctor încruntându-se la el. 

- Foarte curând vei fi mutat de aci, murmură. Mai mult de 
atât n-am ce să-ți spun. Se ridică scoțând un oftat din 
străfundul rărunchilor. Tare aş fi vrut să mă aflu acum pe 
mare. Asta-i tot ce ştiu cu precizie. 

Ainslie văzu uşa închisă şi îşi dădu seama că nu mai era 
nimeni în cameră. Granger şi medicul în halat alb se 
evaporaseră, asemenea muribundului din colțul infirmeriei. 

Se simți inundat de un val de spaimă. Dacă şocul i-a 
tulburat cumva mintea, nu va mai căpăta niciodată comanda 
unei nave. Nici măcar a vreunei hodorogite nave de escortă, 
ca să nu mai vorbim de un submarin. 

Va trebui să se întoarcă. Neapărat. Simţi lacrimi pe obraji. 
Disperarea, mila de sine, ba chiar şi furia împotriva 
neputinței de a-şi regăsi judecata limpede îl făcură să geamă 
cu glas tare. 

În câteva clipe un sanitar răsări lângă el. 

- Nu mă atinge cu blestemata aia de siringă! spuse Ainslie 
cu glas slab. 

Omul se hlizi: 

- De data asta nu-i vorba de injecție, domnule comandor. 
De data asta-i un musafir. 

Ainslie îşi întoarse capul şi se uită la uşă. Natalie stătea 
chiar în prag, îmbrăcată într-o rochie de culoare deschisă şi 
cu părul atârnându-i pe umeri, ca în noaptea de Crăciun. 

Fața sanitarului radia. 

- Când a venit ieri, domnul amiral Granger a spus că se 
poate. 

Ainslie înghiți cu greutate. Ieri? Să fi fost cu putință? 

Natalie străbătu camera şi se aşeză pe scaun. Pe buze îi 
juca un zâmbet, dar ochii îi erau îngrijoraţi şi plini de milă. Îi 
vorbi cu blândețe: 

- Nu mi-au dat voie să vin mai curând. Locotenentul 
Quinton m-a căutat la hotel şi mi-a povestit. Cred că mi-a 
ascuns o serie de lucruri, dar şi cât mi-a spus, tot a fost 
destul. 

Ainslie aproape că se temea să răspundă, ca nu cumva 
să-şi piardă din nou cunoştinţa. Îi şopti doar atât: 

— Arăți minunat, Doamne, cred că dacă n-ai fi fost tu, mă 
duceam de tot. 

Ochii ei se dilatară. 

- Asta aveai de gând? îşi lăsă uşor degetele pe umărul lui 
gol. Nu te înfierbânta. Mi s-a vorbit despre rana ta. 

Cu toată îngrijorarea care o stăpânea, nu-şi putea opri 
buzele să nu-i tremure şi nici degetele să nu se înfigă în 
carnea lui. 

- Dar acum te-ai întors, adăugă ea. Şi ăsta-i singurul lucru 
care contează. 

— Ar fi trebuit să pleci. Când am auzit că Bengal Princess a 
fost scufundat, mi-am dat seama cât de primejdioasă a 
devenit situația. Ainslie încercă să se tragă mai aproape de 
ea. Trebuie să pleci. N-aş putea suporta gândul că te-ai afla 
încă aici când vor... 

Ea îi astupă gura cu palma. 

— Ssst! O să ne aranjăm noi, ai să vezi. 

Pe buzele lui Ainslie miji un surâs. Simțea parfumul cărnii 
ei, îi simțea pielea catifelată care o învelea ca încă o rochie. 

Natalie îi intui brusca anxietate şi-l linişti. 

- Nu, Robert, de astă dată e adevărat. N-ar fi trebuit să vin 
aci. O ştii şi tu, o ştiu şi eu. Îşi retrase mâna şi îşi dădu la o 
parte părul de pe frunte. Dar n-am vrut să se sfârşească. 

Undeva, la o sută de mile depărtare, răsună o bătaie de 
clopot şi ea adăugă: 

- De ce, de câte ori doreşti să rămâi, soseşte timpul de 
plecare? Numai lucrurile neplăcute dăinuie pe vecie! 

Ainslie o privi cum se ridică şi-şi netezeşte rochia. 

- Când o să te mai pot vedea? 

— În curând. 

Îl privi cu gravitate, ca şi cum ar fi vrut să rețină totul, să 
împartă durerea cu el. 

— Arnold Granger va încerca să ne ajute. E un om tare 
drăguţ. 

Uşa se deschise şi sanitarul îşi făcu din nou apariția. 

- Ora de închidere a vizitelor, domnule comandor. 

Natalie se aplecă peste pat şi-l sărută pe Ainslie uşor pe 
gură, părul ei mângâindu-i umerii ca o mătase caldă. 

— Ai grijă de tine, îi spuse el. 

— Şi tu, îi răspunse, îndreptându-se spre uşă. 

Şi plecă. 

Următorul vizitator a fost Quinton, ciudat de străin în 
uniforma albă, imaculată, după înfățişarea-i jigărită din 
submarin. 

- Soufrière a fost aproape repus în funcțiune, îl anunţă el. 
Am executat singuri majoritatea operaţiilor de sudură şi 
cârpeală. Indivizii din docuri sunt prea speriați şi-şi apără 
pielea. Dar suntem destul de bine ocrotiți, golful e înconjurat 
de artilerie antiaeriană de toate calibrele. 

- Încă nu ţi-am mulţumit, John. 

Din nou valul de emoție, imposibilitatea de a găsi cuvintele 
potrivite. 

- Nu ştiu cum, de-ai reuşit s-o scoţi la capăt, dar îţi 
mulțumesc. 

Quinton îi zâmbi. 

- Dumneavoastră ați fost cel care ne-a salvat, şi în atac, şi 
la întoarcere. Restul n-a fost decât o problemă de a gândi mai 
iute decât comandantul japonez. Din fericire noi avem multe 
mai multă experiență decât ei în treburi din astea. Apoi 
continuă pe un ton serios: Situația e cam albastră. Am auzit 
că frontul se apropie cu viteză chiar de insulă, ai noştri se 
retrag. Înseamnă că vor arunca în aer trecerea peste Johore 
şi-şi vor săpa poziții de apărare. Secţia de operaţii e de părere 
că japonezii vor încerca un nou atac naval, acum când au 
Malaya în buzunar. Dar pe mine nu mă interesează decât să 
vă scot pe dumneavoastră de aici. V-am trimis-o pe doamna. 
E-n regulă? întrebă rânjind. 

Ainslie întinse brațul şi-i prinse încheietura mâinii, 

- E-n regulă. 

Era tot ce-i putea spune. 

Quinton îşi consultă ceasul. 

- Trebuie să plec. Pe băieți i-am consemnat în zona 
golfului. În oraş, treburile nu prea merg bine. Toţi sunt atât 
de preocupați să dea vina pe alții, încât n-au ochi să vadă 
primejdia care vine drept spre ei. 

Quinton nu prea avea chef să se rupă de Ainslie. 

- Nu vă faceți gânduri, domnule comandant. Am eu grijă de 
navă până vă întoarceți. Îşi potrivi chipiul pe cap. La 
revedere. 

Se mai scurseră trei zile de incertitudine, până când Ainslie 
fu anunțat că părăseşte spitalul. 

Începuse prin a face câţiva paşi prin cămăruţă, ajutat de 
acelaşi sanitar, ba i se îngăduise chiar să-şi vadă cicatricea 
îngrozitoare de pe umăr, în ziua în care medicii o cercetară 
din nou pentru a se asigura că nu mai rămăsese nici o 
fărâmă de schijă. 

Îmbrăcat cu grijă într-o cămaşă largă, albă, şi un şort, 
urmat de sanitarul care-i ducea chipiul şi simțindu-se ca un 
elev în prima zi de şcoală, Ainslie fu condus spre o ambulanță 
de campanie. Medicul i se adresă cu voioşie: 

-O să ai nevoie de câteva zile până să-ți reajustezi 
proporţiile lucrurilor, bătrâne. După asta, mai vedem noi, da? 

Şezând sprijinit în ambulanta care înainta cu viteză foarte 
redusă, Ainslie revăzu pentru prima oară, de trei săptămâni 
încoace, oraşul Singapore. Pretutindeni se înşirau clădiri 
bombardate; căruțe sau alte vehicule răsturnate fuseseră 
trase pe străduţele laterale, unde zăceau abandonate ca nişte 
mormane de fiare vechi. Poliţiştii roiau şi cete de militari 
colindau străzile, ca o armată fără căpătâi. 

- Acum că forțele aviației s-au regrupat pe insulă, avem o 
mai bună acoperire aeriană, domnule comandor, observă 
sanitarul. Dar cam prea târziu, zic eu. 

Ambulanţa se hurducă trecând peste nişte cărămizi risipite 
şi se înscrise apoi pe un traseu familiar. 

Prin fața ochilor lui Ainslie trecu hotelul Raffles, aparent 
neatins. Inima începu să-i bată cu furie. 

Ce-i spusese ea? „Granger va încerca să ne ajute.” 


255 


Se răsuci pe locul lui şi se uită la hotelul Royal. O aripă îi 
fusese pur şi simplu retezată, lăsând în locu-i o învălmăşeală 
de lemnărie carbonizată şi de moloz. Vechea clădire arăta 
desfigurată. Insultată. 

Poarta era păzită de soldați înarmați. Un caporal, după ce 
aruncă o privire, făcu semn ambulanţei să intre în curte. Pe 
zid fusese lipit un anunț mare: „Intrarea oprită pentru 
particulari”. 

Sanitarul îl ajută pe Ainslie să coboare din ambulanţă, 
lămurindu-l: 

- Am preluat o parte din hotel pentru răniții ambulatorii, 
domnule comandor. Au mai rămas şi câțiva civili pe aici, dar 
nu prea mulți. 

Ainslie îi aruncă o privire. Părea limpede că omul nu ştia 
nimic. Era un fel de taină foarte prețioasă. 

Îl văzu pe portarul indian ieşindu-i în întâmpinare şi fu 
şocat constatând cât de mult îmbătrânise. Haina îi era pătată 
şi peticită, iar pălăria tropicală purta o urmă de arsură. 

- Vă doresc numai bine, sahib comandor. 

- Mulţumesc, îi răspunse Ainslie zâmbind. Văd că nu-i de 
ajuns să cadă câteva bombe ca să te sperie pe dumneata. 

Bătrânul îşi şterse ochii şi pufni: 

- Le arătăm noi lor cine suntem, sahib. 

Se îndepărtă, târşâindu-şi picioarele, ca un om a cărui 
lume se prăbuşise. 

La biroul de recepţie era de astă dată un sergent care sări 
în picioare când Ainslie păşi țeapăn în umbra răcoroasă. 

- Să trăiţi, domnule comandor! Apoi făcu semn unor 
oameni de serviciu. O să vă instalăm în camera 'mneavoastră. 
În caz de atac aerian, ni se cere să coborâm în pivniță. Ca să 
vă spui drept, eu unu, prefer să mor în patu’ meu, decât să 
mă duc acolo, jos, adăugă el fără urmă de zâmbet, şi cu 
acelaşi fel de a prescurta cuvintele. 

Sanitarul îi înmână sergentului câteva hârtii şi valiza lui 
Ainslie. În timp ce doi servitori chinezi se postară alături, 
aşteptându-şi instrucţiunile, Ainslie examină holul mare, 
parcă simțind că-l sfidează cu înfăţişarea lui jerpelită: o 
crăpătură în peretele din fund, pornind în zigzag şi 
lărgindu-se la bază, o bucată de tencuială atârnând din 

tavan, cadranul spart al ceasului, geamurile plesnite la 
tablouri. 

Dar în jurul măsuţelor şedeau câțiva civili, îmbrăcați 
îngrijit şi cu feţe împietrite. 

- Domnule comandor, vreți să urcați ajutat de oamenii 
ăştia? întrebă sanitarul. 

Ainslie se întoarse ţeapăn şi o văzu coborând scările. 
Natalie rosti cu voce calmă: 

— O să-l conduc eu pe domnul comandor în camera lui. 

Se uita fix la el, statornicind parcă, din ochi, legătura 
dintre ei, legătura care-i excludea pe toți ceilalți. 

- Foarte bine, domnişoară. Sanitarul îi făcu sergentului cu 
ochiul. Mă întorc mâine. 

Sergentul se uită după picioarele tinerei femei în timp ce 
urca scara şi o văzu strecurându-şi mâna pe sub brațul 
comandorului. Bărbatul ei fusese până ieri în hotel, dar acum 
plecase pentru câteva zile. 

„Aşa-i pe lumea asta, unii au mare baftă!“ îşi spuse în 
sinea lui, coborându-şi privirile. 

Ainslie deschise ochii şi privi fix la tavan, în timp ce mintea 
lui încerca să sesizeze detaliile nefamiliare care-l înconjurau. 
Era întuneric beznă în cameră, deşi printre crăpăturile 
jaluzelelor se filtrau câteva şuvițe de clar de lună. 

Îşi simțea gura uscată ca iasca şi gemu cu glas tare, 
cuprins de o subită furie. Probabil că iar i-au dat somnifere. 
Era noapte şi linişte deplină. Îşi amintea, vag, că se lăsase 
dezbrăcat şi că un alt sanitar îi adusese un ceai. Apoi totul se 
mistuise din nou în uitare, până în această clipă. 

Ceva ca un tunet surd zgâlțâi jaluzelele. Focuri de arme, de 
artilerie, la mare depărtare. Plutind ca o amenințare. 

O umbră se contură pe fâşiile de clar de lună şi o clipă 
Ainslie gândi că e sanitarul. 

Dar îi simți mâna pe frunte şi auzi clinchetul sticlei când îi 
turnă puţină apă dintr-o cană. Apoi glasul cald: 

- Bea. O să-ţi facă bine. 

Îşi trecu mâna pe sub capul lui, înălțându-i-l astfel ca apa 
rece ca gheața să-i poată aluneca pe gâtlej. 

— De când eşti aici? 

Se simțea ruşinat că îl vedea în halul ăsta. Transpirase 

îngrozitor şi cearşafurile i se lipiseră de trup. 

— Am venit de îndată ce am culcat-o pe Frances. 

O simți întorcându-se şi uitându-se către peretele opus, 
dincolo de care dormea copila. 

- Te zvârcoleai în aşternut. Mi-am spus că ar fi mai bine să 
te veghez. 

O simţi din nou aşezându-se pe marginea patului şi 
învăluindu-l cu prezenţa ei, cu căldura ei. 

- Ce mai face Frances? 

- Cred că mai bine, răspunse, cu un glas nervos, nesigur. 
Din ziua aceea de Crăciun, nutresc mari speranțe. Nu se 
desparte nici o clipă de elefantul pe care i l-ai adus tu. 

- Poţi sta aici? N-aş vrea să-ți pricinuiesc neplăceri, după 
tot ce ai făcut pentru mine. 

O simţi scuturându-se uşor, dar n-ar fi putut spune dacă 
de râs sau de plâns. 

— Ce-am făcut pentru tine? Ce altceva decât să te amestec 
în toate necazurile mele? Îşi zvârli capul pe spate, în felul pe 
care i-l cunoştea atât de bine. Oricum, Guy e plecat. S-a dus 
într-una din călătoriile lui de afaceri, ca să vadă ce se 
întâmplă cu prețioasele-i vapoare. Sunt însă fericită că a 
făcut atâta tărăboi în legătură cu ele. Altminteri n-am fi fost 
acum împreună, adăugă, atingându-i uşor umărul. 

Ainslie îi luă mâna şi şi-o lipi de obraz. 

— Ştiu. Şi sunt recunoscător providenței. 

— Vrei să plec acum? Crezi că ai să te simți mai bine? Ar 
trebui să încerci să dormi. 

Ainslie se întinse şi-i prinse brațul prin mâneca rochiei de 
casă. Se simțea neputincios, stângaci, inapt să gândească 
limpede. Senzaţia cărnii ei sub degetele lui, bătăile repezi ale 
inimii, totul făcea să i se învârtească mintea. Îi răspunse cu 
glas şovăielnic: 

- Sunt egoist, dar am să-ți spun adevărul. Te vreau aici. 
Acum şi întotdeauna. 

Natalie se ridică încet în picioare şi, o clipă, Ainslie gândi 
că ratase totul şi o făcuse să plece. Apoi văzu jaluzelele 
ridicându-se şi silueta ei profilându-se pe argintul clarului de 
lună. Cu mişcări încete, Natalie lăsă capotul să-i lunece de pe 
umeri şi se întoarse spre el. 

Pielea ei reflecta lumina, radiind un luciu ca de statuie. O 
clipă mai târziu se afla din nou lângă el, mâna ei apăsându-i 
pieptul, silindu-l să rămână nemişcat când lunecă în pat, 
lipindu-se de trupul lui. 

- Nu. Eşti bolnav. Nu vreau să-ți faci rău. 

Îi amuţi protestele cu un sărut, şi cu încă unul, părul ei 
lung revărsându-se şi învăluindu-i pe amândoi, făcând ca 
îmbrățişarea lor să fie şi mai tainică. 

Se îndepărtă de el foarte încet şi o simți privindu-l, spatele 
şi umerii ei arcuindu-se asupră-i în lumina lunii. 

Apoi, la fel de încet, se lăsă în jos, până când sânii ei îl 
atinseră, înfierbântându-i sângele de-i venea să strige. 

— Te iubesc, şopti Ainslie răguşit. Ştii bine. 

Părul lung îşi risipea valurile peste tot, şi când trupul ei îl 
cuprinse,  îmbrățişându-l,  ţinându-l captiv, o auzi 
murmurând: 

- Da, ştiu. Şi am să-ți arăt cum ştiu. 

Apoi îl absorbi cu totul, dăruindu-i-se şi primindu-l, până 
când se contopiră într-o singură făptură. 

Părea că tortura pasiunii şi iubirii nu avea să mai ia sfârşit; 
în cele din urmă, cu un geamăt, se lăsă moale peste el, buzele 
ei murmurându-i în ureche, degetele dezmierdându-l pentru 
a-i reațâța focul patimii. 

Rămase cu el până târziu, când luna îşi schimbă lumina cu 
zorii, şi-l văzu lunecând într-un somn adânc. Atunci, se 
ridică foarte încet din pat, şi stătu un lung răstimp sorbindu-l 
din priviri, înainte de a-l înveli cu cearşaful. 

De afară, din curte, răzbi bocănit de cizme şi Natalie îşi 
trase capotul pe ea şi se duse la fereastră, să privească 
oraşul. 

În lumina cenuşie a dimineţii părea aproape frumos, îşi 
strecură mâna pe sub capot, atingându-şi sânii mângâiați de 
el, şoptindu-i încetişor numele, numai pentru ea. 

Apoi trase jaluzelele şi se retrase din încăpere, ca să se 
cufunde intr-o linişte nouă. 

Comandorul Philip Armytage, în calitatea sa de comodor, 
ciocăni cu o baghetă în harta prinsă pe zid şi rosti cu voce 
seacă: 

- Trăim un moment trist, domnilor, totuşi cred că ne oferă 
avantajul de a mai reduce din primejdia poziției noastre. 

Ainslie îşi roti privirea prin camera mică şi îmbâcsită, 
uitându-se la ceilalți participanți. Câţiva ofițeri de marină şi 
doi maiori din armata de uscat. Şi totuşi, Armytage vorbea pe 
tonul cu care te adresezi mulțimilor. 

Postul de comandă temporar în care Armytage îşi adusese 
Statul Major era un fel de pivniță, aşezată între oraş şi 
aerodromul Kallang. Harta de pe perete era cea pe care o 
folosise şi amiralul Granger, dar banda galbenă fusese 
înlăturată, s-ar fi zis că din consideraţie pentru prăbuşirea 
finală a tuturor punctelor de rezistență din Malaya 
continentală. 

Ainslie se întreba ce anume o fi gândind Armytage cu 
adevărat. Şoseaua şi trecerea peste strâmtoare fuseseră 
aruncate în aer, ultimele ariergărzi din junglă, infanteria 
australiană şi oameni din unităţile de Highlanders din Argyll 
şi Sutherland se retrăseseră pe insulă. Bătălia finală pentru 
apărarea fortăreței putea să înceapă. 

Golful se prezenta presărat cu epave, pentru că japonezii 
persistau în raidurile lor aeriene şi nu îngăduiau nici o clipă 
ca realitatea războiului să fie dată uitării. Se părea că forța 
implacabilă a inamicului se apropie cu o viteză vertiginoasă şi 
fiecare zi aducea noi veşti despre înaintări şi debarcări, de la 
Borneo până la insula Celebes, împotriva lor, dar pare-se că 
într-o altă lume, se alcătuise o formaţie de nave de luptă 
olandeze, australiene, britanice şi americane, a căror 
comandă era la fel de neunitară ca şi metodele folosite. Şi 
totuşi, Armytage recursese cu puțin înainte la expresii ca 


260 


„luptăm cu spatele la zid“ sau „lupte de întârziere“ de parcă 
nu era decât o chestiune de timp până când rolurile aveau să 
se inverseze. 

Ainslie se rezemă de spătarul scaunului, lăsând ca spusele 
lui Armytage să treacă peste el. Inevitabilul se întâmplase şi 
totuşi, în ultimele zile, descoperise mai multă fericire decât ar 
fi putut vreodată nădăjdui. 

De îndată ce fusese în stare să se reîntoarcă la datorie, 
folosise orice prilej ca s-o viziteze pe Natalie Torrance. În 
pofida veştilor din ce în ce mai rele şi a tensiunii care se 
infiltra în oraş, asemenea unui gaz otrăvitor, ei îşi dăruiseră 
unul altuia bucurie, furând fiecare clipă prețioasă şi 
făcându-i din amintiri un zid de apărare. 

Soţul ei fusese absent cea mai mare parte din timp. Când 
pleca din hotelul dărăpănat, era cuprins de toate furiile, iar 
când se întorcea, era prea beat ca să se poată face înțeles. 

Ainslie tocmai stătea întins lângă ea, într-un moment când 
o furase somnul, strângându-i în brațe trupul neted, 
ascultându-i bătăile inimii şi întrebându-se ce se va întâmpla 
cu ei, când se auzi soneria telefonului de pe noptieră. 

O aşteptă să se trezească şi să ridice receptorul şi-i simți 
şira spinării încordându-se când răspunse: „Foarte bine. Am 
să-i comunic”. După care se lăsase pe spate, cu ovalul feței 
conturat în pletele lungi. 

- Era locotenentul Quinton, spuse în cele din urmă. 
Japonezii au ajuns la strâmtoarea Johore. Comunicarea cu 
insula a fost tăiată. 

Nu-şi mai amintea cât timp rămăseseră aşa, împreună, 
strângându-se în brațe fără să rostească vreun cuvânt, 
gândindu-se la crudele vicisitudini ale războiului, încercând 
să-şi imagineze cum aveau să-i afecteze pe ei. 

Ainslie ridică privirile când îl auzi pe Armytage spunând: 

- Vom continua cu evacuările organizate de contraamiralul 
Granger; vom folosi orice fel de ambarcaţie de care putem 
dispune. Oamenii mei au întocmit listele de evacuare, şi toți 
cei ce urmează a fi transportați de convoaie vor fi imediat 
mutaţi în vecinătatea golfului. Îi aruncă lui Ainslie o 
căutătură vicleană: Voi avea nevoie de echipe de lucru date 
de fiecare navă de sub comanda mea, iar dumneata, domnul 

comandor Ainslie, fiind cel mai vechi în grad după mine, mă 
vei ajuta la punerea în aplicare a acestui plan. 

Ainslie încuviință din cap, simțind privirile celorlalți ațintite 
asupră-i. Majoritatea erau rezervişti tineri şi lipsiți de 
experiență. Ce mai cale de a învăţa ce înseamnă războiul! 

Pe neaşteptate îi reveni în minte întoarcerea sa pe 
Soufrière, de îndată ce medicii îl declaraseră perfect sănătos. 
Quinton făcuse minuni în ce priveşte reparațiile, dar 
cicatricile rămase în urma luptei şi a retragerii din baia 
ocupată de japonezi erau mai grăitoare decât pot spune 
cuvintele. 

Încă nu sosiseră dispoziţii cu privire la submarin. La 
momentul potrivit, va fi probabil întrebuințat pentru 
evacuarea în continuare a personalului. Era, fireşte, un gând 
enervant, dar nici un moment nu putea întrezări altă 
posibilitate decât cea a înfrângerii. Aceasta fusese hotărâtă în 
clipa când Înaltul Comandament se convinsese că inamicul 
nu se va mulţumi cu înaintări locale. În momentul de faţă, 
japonezii se avântau în afara şi în jurul Mării Chinei de Sud, 
pecetluind întreaga zonă; ca şi cum ar fi strâns băierile unei 
pungi. 

Victoria lor trebuia să fie definitivă, zdrobitoare, o victorie 
care să constituie o amenințare pentru întreagă omenire, o 
pildă de ceea ce se va întâmpla oricui ar încerca să le opună 
rezistență sau să se amestece în treburile lor. 

Armytage încheie: 

- Asta am avut de spus. domnilor. Vă voi ţine la curent 
prin ordinele de zi. Se uită apoi spre Ainslie şi adăugă: 

- Mai rămâi, te rog, puţin. 

După ce toţi ceilalți ieşiră la aer curat, i se adresă: 

- Cred că am prevăzut totul. 

Şi când Ainslie se abținu să facă vreun comentariu, se răsti 
la el: 

- Ei? 

- După părerea mea, domnule comandor, comandantul şef 
ar trebui să solicite, ba chiar să ceară, mai multe nave şi un 
portavion cu avioane pe măsura celor ale inamicului. Armata 
de uscat nu va putea să reziste pe insulă atâta timp cât nu 
are acoperire aeriană şi contraamiralul Granger nu va izbuti 

să scoată trupele de aci, dacă va primi un asemenea ordin, 
atâta timp cât nu i se dau nave şi avioane. Tăcu un timp, 
respirând cu greutate şi simțindu-şi rana care pulsa odată cu 
bătăile inimii. De astă dată nu se va repeta situația de la 
Dunkerque. 

Armytage îşi lăsă privirile în pământ. 

- Tot mai pedalezi pe ideea asta? Mă rog, acum suntem mai 
bine pregătiți pentru o apărare în încercuire. Vocea i se 
sparse subit. Şi celelalte lucruri de genul acesta, urmă el. 

Ainslie se uită la el, izbit de această bruscă prăbuşire, 
îngrozit de semnificaţia ei. Înaltul Comandament nu avea 
intenția să retragă trupele dacă insula avea să cadă. Deci se 
lepăda de toți oamenii aceia ca de nişte leproşi, lăsându-i la 
cheremul armatelor japoneze. 

În orice alt moment ar fi putut simți înţelegere, chiar milă 
față de un om ca Armytage. În toţi anii de pace nu se 
exersase, nu se pregătise ca să se poată schimba odată cu 
timpurile. 

Dar prețul avea să fie cumplit şi soarta celor mulți lăsați în 
urmă era prea înfiorătoare ca să te poți măcar gândi la ea. 
Toate invidiile şi urile stârnite de influența colonialismului 
britanic vor fi zăgăzuite şi pecetluite aici, fără nici o putință 
de evadare. 

- Mă înapoiez la nava mea, domnule comandor, spuse 
Ainslie cu amărăciune. 

Simţea nevoia să plece, să se detaşeze de atmosfera aceea 
de disperare şi ruşine. 

- Ah, mai e ceva. Armytage încercă să-şi recapete 
stăpânirea de sine, dar fără succes. La bord te aşteaptă o 
comunicare. Am să-ți spun eu acum în linii mari, despre ce e 
vorba. 

Se încruntă, ochii aproape dispărându-i printre riduri, în 
timp ce încerca să-şi adune gândurile. 

-E o comunicare din partea Amiralității. Amiralul din 
forțele franceze libere, aflat la Londra, a primit un Raport 
amănunțit cu privire la isprăvile dumitale. E foarte îngrijorat. 
Nu la aşa ceva s-a gândit când oamenii săi au acceptat să te 
asiste în misiunea inițială de capturare a submarinului. 

Ainslie îşi încleştă pumnii. 

- Pe atunci nu ştiam de Malaya şi de Pearl Harbour, ce 
părere aveți, domnule comandor? 

Făcea tot ce putea spre a-şi ține vocea sub control. 

- Mă rog, asta este. Deocamdată nu s-a hotărât nimic. 
Starea de urgență de aici are prioritate. Dar ce ştiu eu e că 
Soufriere urma să fie cea mai mare navă a forțelor franceze 
libere, de îndată ce ai fi adus-o în Anglia. Cred că înţelegi 
punctul lor de vedere. 

- Ca să fiu sincer, nu. Ainslie îşi îndesă chipiul pe cap. Dar 
presupun că ce gândesc eu nu interesează pe nimeni. 

leşi din încăpere, în fața ochilor perindându-i-se tot felul de 
imagini. „Capitaine” Poulain zăcând cu un glonț în tâmplă, 
lângă biroul său. Ochii lui Lucas când tricolorul francez 
fusese coborât de pe chioşc. Marinarul care murise în colțul 
infirmeriei, proptit de perete ca să nu se înece în propriul său 
sânge. Fiecare dintre ei, chiar şi Poulain, făcuse ceea ce 
socotise a fi cel mai bun lucru de făcut şi acum, când ei 
înfruntau asemenea tragedie, cei din Londra se tocmeau şi se 
târguiau. 

O santinelă îl salută şi-i spuse: 

- Alarmă aeriană, domnule comandor. Privi chiorâş spre 
orizontul înserării. Mare păcat, nu? 

Ainslie aproape că nu se putea uita la omul acela. Un 
soldat obişnuit, cu înfăţişarea familiară pe care o vezi în 
jurnalele de actualități. Norvegia şi Creta. Dunkerque. Şi 
acum aici. 

Dar în trecut a apărut întotdeauna câte un miracol, chiar şi 
în ceasul al doisprezecelea. Navele de luptă, semnele de 
reuşită făcute cu degetul mare, fețele istovite urmărind dârele 
de abur de pe cer, întrebându-se dacă nu cumva miracolul o 
să le fie smuls îndărăt. 

Deodată îl văzu pe Quinton aşteptându-l, aşezat la volanul 
unui autoturism şi strigându-i: 

- M-am gândit că s-ar putea să vă mai prind totuşi, 
domnul comandant. Am fost la comandament să iau listele 
oamenilor care urmează să fie mutaţi în zona portului. Şi vă 
aşteaptă şi o comunicare. 

Ainslie se urcă în maşină alături de el. 

- În legătură cu Soufrière şi francezul de la Londra? 

- Da. Quinton ambală motorul. S-au ţicnit de-a binelea. 

Ainslie îi aruncă o privire cercetătoare. Niciodată încă nu-l 
văzuse pe Quinton atât de aproape de a fi beat. Beat şi furios. 

— De unde ai mai scos şi maşina asta? 

Quinton ocoli câțiva oameni care împingeau nişte roabe. 

- Ce nu poți obţine azi în schimbul promisiunii unei cabine 
pe un vas care să-i scoată din Singapore? Apoi adăugă: Mă 
gândesc la toți oamenii ăştia ai noştri. Or să fie abandonați, 
acum, la greu. Am ştiut-o de la bun început. Ticăloşii, 
lichelele alea împuţite! 

Quinton se stăpâni şi întrebă apoi pe un ton mai calm: 

— Vrei să ne întoarcem pe drumul care trece pe la hotel? 
Cred că ar trebui să faci ceva pentru fata aia. Fără a mai 
pierde nici un minut. 

- Tocmai voiam să te rog să mă conduci acolo. Ainslie îşi 
întinse brațele ca să nu fie zvârlit prin geam, când Quinton 
frână brusc. 

Un lungan de polițist sikh se ivi în partea laterală a maşinii 
şi le strigă înfrigurat: 

- Alarmă aeriană! Coborâţi imediat, repede! 

Quinton răspunse pe un ton atât de scăzut încât omul 
trebui să-şi vâre capul pe geamul maşinii ca să-l audă: 

— Piei din calea maşinii, că dacă nu, te azvârl în primul 
canal. 

Porni mai departe, în timp ce polițistul răcnea amenințător 
în urma lor. 

— Nemernicul! mormăi Quinton. Pun mâna în foc că el şi 
fârtațţii lui or să poarte steagul cu soare-răsare când japonezii 
or să mişune pe aici! 

Încetiniră şi intrară pe poarta hotelului Royal. Nişte 
vehicule militare încărcau o serie de bagaje şi câțiva soldați 
tândăleau pe lângă ele, sporovăind şi fumând, trăgând cu 
urechea la câte un lătrat răzleț al artileriei antiaeriene. 

Maşina mare a lui Guy Torrance derapase pe un răzor de 
flori şi una dintre portiere atârna deschisă. 

- Dumnezeule, ziceam că eu sunt un şofer infernal! 
exclamă Quinton cu gravitate. 

— Aşa şi eşti, răspunse Ainslie coborând din maşină. Dar 
n-are importanță. Vino! 

Când se apropiară de scară, auziră, dinăuntru, glasul lui 
Torrance. Ocăra cât îl ținea gura, vocea lui tunătoare 
umplând întregul etaj ca furia unui nebun. 

Sergentul de la recepţie, care-l urmărea pe funcţionarul 
hotelului ce-şi golea seiful, le spuse: 

— Aşa-i zice întruna de când s-a întors. Ai dumneavoastră 
i-au rechiziționat vapoarele. Nici că mai pomeneşte de 
altceva! 

Cei doi se apropiară de uşa apartamentului, uitându-se 
unul la celălalt. Torrance zbiera: 

- Bandiţii naibii! Îşi închipuie că mă pot învăţa ei pe mine 
ce trebuie să fac! 

Răsună un zgomot de sticlă spartă şi Ainslie auzi vocea lui 
Natalie: 

- Te rog! Nu în fața lui Frances! 

- Tu şi smiorcăita asta! Asta-i tot ce poţi gândi! Urmă o 
nouă bufnitură. Las” că vă arăt eu vouă! 

Ainslie împinse uşa cuprinzând dintr-o privire întreaga 
scenă, cu personajele încremenite în atitudinile lor de spaimă 
sau de mânie. 

Sertare larg deschise, cu conținutul împrăştiat pe jos. 
Farfurii sparte şi bucate risipite pretutindeni. Probabil că 
Torrance trăsese fața de masă cu mâncare cu tot. 

Dădaca stătea lângă uşa din fund, vizibil înspăimântată, 
ținându-şi mâinile osoase pe umerii copilei, care se ferea de 
tatăl înnebunit de băutură. 

Natalie Torrance era aşezată pe brațul unui fotoliu. Rochia 
îi era ruptă la un umăr şi pe obraz i se ivise o pată 
îmbujorată, de parcă primise o palmă sau chiar un pumn. 

Torrance se răsuci pe călcâie şi se uită la cei doi ofițeri de 
marină, dezgolindu-şi dinţii într-un rânjet. pregătindu-se 
parcă să sară la ei. 

- Zău! Zău! Zău! Ce căutaţi aici? 

Cravata îi era pătată de băutură şi costumul alb murdărit 
peste tot. Căzuse, se vede, în repetate rânduri. Era greu de 
conceput cum de izbutise să conducă maşina. 

Ainslie se uită la ea, ferindu-se să-l privească pe Torrance 
pentru a nu se simți ispitit să-l atace. 

- Te simți bine? o întrebă strunindu-şi vocea, când văzu 

spaima din ochii ei  preschimbându-se în speranța 
deznădejdii. 

- Ah, da! Acuma se simte foarte bine! Ochii injectați şi 
dementi ai lui Torrance se interpuseseră în câmpul lui vizual. 
Ai venit s-o ocroteşti, da? 

Scoase un hohot de nebun şi Ainslie văzu copila 
închircindu-se şi mai mult în colțul ei. Observă că-şi 
înghesuise acolo şi elefantul galben, ca şi cum ar fi vrut să-l 
protejeze. 

- Ce dracu’ nu-ți pui lacăt la gură? întrebă Quinton 
tărăgănat. Avem şi aşa destule necazuri. 

Torrance nici nu-l luă în seamă, iar Ainslie văzu parcă 
nebunia din mintea lui crescând şi umflându-se când răcni: 

- Sau poate c-ai venit să-ți vâri mâna pe sub fusta ei, asta 
cred mai curând! 

Ainslie răspunse cu glas stăpânit: 

- Trebuie să plecați spre golf. Acolo se vor găsi vase de 
transport... 

Torrance se împletici spre el, pe față aşternându-i-se brusc 
o paloare cadaverică. 

- Dumnezeule, e adevărat! îi înşfăcă brațul şi se clătină, 
gata să-şi piardă echilibrul. Citesc pe fața ta blestemată, 
câine! 

- O, Guy, termină odată! strigă Natalie. 

Torrance îi eliberă brațul şi se dădu un pas îndărăt, 
mişcând întruna din cap, cu ochii ațintiți asupra lui Ainslie, 
în timp ce continua pe acelaşi glas încleiat: 

- Da, da, în tot timpul ăsta! Pe mine nu mă lăsa să-i ating 
nici cu un deget preţiosul ei corp, Doamne fereşte! Şi tu, cu 
medaliile tale şi cu gloria ta de ucigaş, cu tine îşi făcea plinul, 
pun rămăşag! 

- Să-l pocnesc, domnule comandant? întrebă Quinton 
aspru. 

Torrance se întoarse către figura nemişcată de pe fotoliu: 

- Las” că ţi-arăt eu ţie, fetițo! Ai să vezi tu cine cântă în 
casa asta. Umbra lui se apropie de ea, acoperind-o, dar 
Natalie nu clinti în clipa când îl auzi adăugându-i: Palma aia 
n-a fost nimic, crede-mă! Apoi, privind în direcția dădacei: Nu 
uita că eu plătesc totul, cu banii mei! Dădu din cap, bule de 

salivă prelingându-i-se pe bărbie. Da, da micuţii mei puritani, 
o să mi-o plătiți voi. 

Ainslie făcu un pas înainte, călcând pe cioburile de farfurii 
sparte. 

- Dacă mai încerci să te atingi de ea, o să te... 

- O să mă ce? Torrance se lăsă pe spate şi se izbi de zid. O 
să mă dai în judecată pentru că încerc să-mi domesticesc 
nevasta? 

Rânjea ca un smintit, amuzându-se pervers, de întreaga 
scenă. Mai târziu, lucrurile aveau să ia altă față. 

Îşi înclină degetul, în chip amenințător: 

-— Ai putea să-ncepi să-ți cauţi altă slujbă. Dacă-mi pun 
mintea cu tine, ai să zici săru' mâna dacă o să-ți dea să 
comanzi o rață de cauciuc. 

Ainslie trecu pe lângă el, aşteptându-se să fie atacat. Ştia 
că dacă Torrance l-ar atinge, ar face moarte de om. Rosti cu 
calm: 

— Secundul meu o să vă conducă, pe dumneata, doamnă 
Torrance, şi pe Frances la biroul din port. Apoi, adresându-se 
dădăcii: împachetează-le câteva lucruri. 

Natalie se ridică de pe braţul fotoliului şi încercă să-şi tragă 
peste umăr rochia ruptă. 

- Îmi pare rău că te-am amestecat în toate astea. 

Îşi înălță privirile spre el şi din nou se regăsiră, o clipă, pe o 
insulă numai a lor, de parcă primejdia şi nebunia nici nu-i 
atingea. 

- Eu am dorit să mă amestec, îi răspunse Ainslie. O 
conduse spre uşă: Dacă uiţi ceva, vei putea reveni. 

În clipa aceea se auzi un şuier subțire, concentrat, şi 
Ainslie se simți strivit de o explozie. Căută să înțeleagă ce se 
întâmplase şi, o clipă, îşi închipui că Torrance trăsese în el. 

Pe urmă, tuşind şi gâfâind, se opinti în picioare, 
eliberându-şi umărul rănit de ceva despre care-şi dădu brusc 
seama că era o bucată de acoperiş. 

Pretutindeni se învârtejeau fumul şi praful şi când, 
împleticindu-se, îşi croi drum prin moloz, auzi şuierături 
stridente, de fluiere, şi țipete sfâşietoare ca de fiară torturată. 

Pe Natalie o găsi întinsă pe coridor, cu părul acoperit de 
moloz şi rochia aproape smulsă de pe ea. 

Îngenunche, ridicând-o în brațe, murmurându-i numele. 
Când îi înlătură părul de pe față, Natalie deschise ochii şi se 
uită la el. Ainslie aşteptă, abia îndrăznind să respire şi să 
spere pe măsură ce vedea înțelegerea şi groaza 
redeşteptându-se în ochii ei. 

Buzele ei articulară un nume: „Frances”. 

Ainslie întoarse capul şi se uită la grinzile şi mormanele de 
zidărie prăbuşită, la fumul gros care plutea: simțea primejdia, 
mirosul de incendiu. 

Deasupra norului de praf văzu cerul de seară şi abia atunci 
îşi dădu limpede seama că hotelul fusese lovit direct. Numai 
de nu s-ar mai auzi urletele acelea de fiară! Îi spărgeau 
timpanele şi o făceau pe femeia din brațele lui să tremure 
toată. 

Paşi îşi căutau loc printre dărâmături şi, deodată, îl auzi pe 
Quinton exclamând răguşit: 

- Slavă Domnului! Credeam că s-a isprăvit cu voi! 

Ţinea în braţe fetița care, la rândul ei reuşise, prin nu ştiu 
ce minune, să-şi salveze elefantul galben, pe care-l strângea 
la piept. 

Se înghesuiră unul în altul ca o mână de refugiați pe o 
plută. Quinton îşi trecu degetele prin părul încâlcit şi le 
spuse: 

- S-a prăbuşit acoperişul şi cred că şi jumătate din clădire 
s-a făcut praf. Apoi se uită cu subințeles la Ainslie: Du-le de 
aici! Dădaca a fost sfârtecată în bucăţi. Ea a fost cel mai greu 
lovită de suflul exploziei. 

— Ce-i cu Torrance? 

Quinton înălță din umeri. 

- Trăieşte, dar e prins sub grinda principală a acoperişului. 
Nu cred s-o mai ducă mult. Se uită, apoi, în jos, spre copilă. 

Ainslie o ajută pe Natalie să se țină pe picioare, 
urmărindu-i cel mai mic semn de şoc sau de slăbiciune. 
Priviră spre uşa făcută țăndări, când îl auziră pe Guy 
Torrance gemând tare. 

- Mă duc la el, spuse Natalie. 

Din afara clădirii se auzeau strigăte şi oameni alergând. 
Dar urletele acelea nu mai conteneau, ca şi cum nu aveau să 
mai ia vreodată sfârşit. 


269 


- Vin cu tine, îi spuse Ainslie. Apoi i se adresă lui Quinton: 
Rămâi cu copila, John. 

Torrance era ţinut sub grindă. Probabil că îndura chinuri 
groaznice, având spinarea zdrobită de imensa greutate care-l 
strivea. Îi văzu şi şopti: 

— Aţi venit să vă bucurați sufletele? 

— Guy, te rog, încetează, spuse ea ferindu-şi privirile. 

Torrance închise ochii şi murmură gâfâit: 

- Pentru numele lui Dumnezeu, opreşte-o pe Frances să 
mai țipe! 

Ainslie aruncă o privire în spate şi o văzu pe fetiță stând 
tăcută şi nemişcată, cu mânuţa în mâna lui Quinton. 

- Nu ţipă Frances. A scăpat teafără. 

Dar Torrance părea să nu-i fi auzit răspunsul. Începu să 
delireze: 

- Exact ca în ziua aceea blestemată. Şi atunci tipa. Din 
vina ei s-a întâmplat totul. Dacă n-ar fi fost afurisita asta 
mică, Dicky ar mai fi trăit şi acum, iar eu... Vocea i se stinse, 
apoi mormăi din nou: Bietul Dicky! A zis c-o să treacă el la 
volan, ca eu să stau cu copilul, să-l liniştesc. Torrance 
scutură din cap, zâmbind pe măsură ce retrăia momentul. Pe 
dracu! i-am răspuns eu. Bucăţi de tencuială îi cădeau peste 
gură, dar el nu le lua în seamă. M-am întors ca să-i ard una 
fetei şi ticăloasa de maşină a derapat. 

Ainslie se uită la tânăra femeie de lângă el. În tot timpul 
care se scursese de la accident fusese convinsă de 
nevinovăția soțului ei. Şi, în realitate, probabil că el fusese 
azvârlit din maşină fără să pățească nimic şi se întorsese apoi 
să-l aşeze la volan, în locul lui, pe amicul mort. 

Grinda grea se mişcă încet, stârnind nori de moloz în 
încăpere. O briză uşoară adie printre dărâmături. spulberând 
puţin praful şi Ainslie văzu înfiorătoarele pete de sânge de pe 
zidul din față, acolo unde căzuse zdrobită dădaca. 

— Sosesc ajutoare, spuse el. 

Torrance îşi aținti privirile asupră-i: 

- A, tu erai! Eu nu uit niciodată o față! 

Grinda alunecă din nou şi Torrance scoase un ultim, 
cumplit horcăit. 

Încetaseră şi urletele, îşi dădu Ainslie seama. 

— Vino, Natalie, s-a terminat. 

O conduse prin coridorul prin care îşi făceau drum câţiva 
soldaţi, înarmaţi cu funii şi topoare, încercând să pătrundă în 
camere. 

Quinton se adresă unui caporal: 

— Aici sunt doi morți, băiete! 

Coborâră cu greu scara înecată de moloz şi cioburi de 
sticlă. Tot hotelul era o ruină. 

În curte, stăteau înşirate aceleaşi camioane militare, unul 
dintre ele în flăcări. Pe lângă maşini zăceau întinşi soldaţii pe 
care-i văzuse Ainslie sporovoind, adică ceea ce mai rămăsese 
din ei. 

- Unde este sora ta? se sili s-o întrebe pe Natalie. 

- În oraş, nu-i în hotel. 

Se agăța de braţul lui, iar el încerca s-o ferească de 
priveliştile şi vaietele care-i înconjurau. 

- Maşina noastră pare să fi rămas întreagă, spuse Quinton. 
A fost adăpostită de zid. Deschise portiera. E bine să plecăm 
cât mai repede. S-ar putea să mai revină pe aici. 

- Un moment, ceru Ainslie, cu glas calm. 

O ajută pe Natalie să se urce cu fetița în maşină şi apoi se 
reîntoarse spre hotel. Undeva, în spate, probabil la bucătărie, 
clădirea năruită luase foc. Nimeni nu avea să-şi mai dea 
osteneala să stingă incendiul. Vechiul hotel Royal murise. 

Ainslie se opri să ridice o bucată de copertină vărgată. Apoi 
se aplecă asupra bătrânului portar indian. Era mort, ucis de 
suflul exploziei, în timp ce se grăbea să alerge la datorie. Îl 
acoperi cu copertina şi rosti în şoaptă: 

- Biet nenorocit! Mai bine c-ai scăpat în felul ăsta! 

După aceea urcă în maşină şi-şi petrecu brațul în jurul 
umerilor lui Natalie. 

- Gata, John. 

Cea mai mare parte din drum o parcurseră în tăcere, 
împietriți de grozăviile prin care trecuseră, prea şocaţi ca să 
poată accepta gândul că supraviețuiseră. 

La ultimul punct de control, înainte de intrarea în port. 
Quinton opri maşina şi spuse: 

- Trebuie să întreb unde urmează să ne prezentăm. Mi-am 
pierdut lista la locul bombardamentului, 

Când rămaseră singuri în maşină, Ainslie vorbi: 

— Natalie, nu ştiu cum o să ieşim din tot iadul ăsta, dar 
dacă scăpăm cu viață, vrei să fii soția mea? 

Cum ea nu-i dădu nici un răspuns, adăugă cu disperare: 

- Eu n-am mulți bani, dar o s-o putem scoate la capăt, şi în 
Anglia o s-o ducem pe Frances la specialistul acela, aşa cum 
vrei tu. 

Natalie se uită la el cu ochii scăldați în lacrimi. 

— Ştii bine răspunsul. Cu tine m-aş duce oriunde, 
căsătorită sau nu. 

Amândoi se uitau uimiți la fetița care se ridicase de pe 
locul şoferului şi-şi întinsese mânuțele, agățându-se de gâtul 
mamei ei. 

- Oh, Robert, iubitule! Natalie abia de se mai putea 
stăpâni. Frances mi-a vorbit! Mi-a vorbit! A încercat să-mi 
spună ceva. Îi înconjură cu brațele pe amândoi. Acuma ştiu 
că totul se va sfârşi cu bine! 

Ainslie îşi lăsă gândurile s-o ia razna, întrebându-se cum 
de putea un om să simtă adevărata fericire în mijlocul 
infernului? 

Quinton se înapoie şi se reaşeză la volan. 

— Am luat-o! 

Porni maşina, dându-şi seama că în timpul absenței sale se 
întâmplase ceva formidabil. Dar fiindcă era Quinton, se 
mulțumi să anunţe sec: 

- Apropo, polițistul acela m-a reclamat pentru exces de 
viteză! 

Ainslie îşi puse mâna pe rochia ruptă a tinerei femei, vrând 
parcă prin acest gest să izgonească amintirea înfricoşătoarei 
lovituri de pe urmă şi a cumplitei taine a lui Torrance. 

Era groaznic numai să te gândeşti. Dacă ar fi ascultat de 
îndemnul polițistului de a cobori din maşină în timpul 
raidului aerian, bomba oricum ar fi căzut pe hotel. Dar 
Natalie s-ar fi aflat în cameră împreună cu Torrance, în 
poziția în care-i găsise. Şi ea stătuse exact sub grinda care-l 
ucisese pe el. 

Ainslie îi strânse umerii, trăgând-o mai aproape de el şi o 
simți pierdută în gânduri. Poate că se gândea la această 
ultimă ironie a războiului. Pilotul japonez nu va şti niciodată 

că bomba care-l răpusese pe bătrânul portar indian şi cine 
ştie câte alte vieți, provocase un şoc ce redeşteptase şansele 
de salvare a fetiţei. Fie că era reală sau nu, se ivise o nouă 
speranță şi asta însemna mai mult decât îndrăzniseră 
vreodată să viseze. 

Maşina stopă în fața unei clădiri simple, albe, unde câteva 
infirmiere şi nişte civili cu înfăţişare oficială îi verificau pe noii 
sosiți. 

Se opriră cu toţii din activitatea lor pentru a se uita la cei 
doi ofițeri de marină murdari şi zdrențăroşi, la tânăra cu păr 
negru şi rochia sfâşiată la umeri şi la fetița care strângea la 
piept un elefant de pâslă, prăfuit dar intact. 

Quinton îl urmări cu privirea pe Ainslie care le conduse, pe 
Natalie şi pe Frances, şi intră cu ele. Apoi, cu gesturi lente, îşi 
aprinse o ţigară. 

„Pot să jur că a fost o zi mare pentru ei“, îşi spuse, pufăind. 


„De altfel şi pentru mine“. 
* 


*x k 


Ainslie era aşezat la biroul lui şi privea teancul de note 
prinse cu o clamă mare. În pofida primejdiei şi a amenințării 
de invazie, nimic nu putea stăvili noianul de comunicări. 

Aşezat pe scaunul din fața lui, locotenentul Halliday îl 
privea cu gravitate. Halliday părea să simbolizeze tot ce se 
întâmpla în lumea lor specială. Aşteptarea şi îngrijorarea, 
îndoiala asupra a ceea ce va aduce ziua următoare, sau 
ceasul următor. 

Era pe la jumătatea după-amiezii şi, afară, golful se scălda 
într-o lumină fumurie. Stăruia fumul lăsat de un atac aerian, 
deşi de astă dată un tun reuşise să doboare bombardierul 
inamic. Parte din fum provenea de la rugul funerar al 
japonezului. 

Dar lucrurile nu mai puteau continua aşa. Mai devreme 
sau mai târziu avea să fie lovit şi Soufrière sau, în cel mai 
bun caz, va fi atât de avariat de suflul vreunei explozii, încât 
va trebui să fie abandonat. Comunicările sosite din Londra 
sau din partea amiralului francez nu mai aveau nici o 
importanță. Ainslie ştia că cei mai mulți, dacă nu chiar toți 
membrii echipajului, gândeau la fel. Realizaseră tot ce 

realizaseră, dar acum aveau nevoie de submarin. Nu 
reprezenta pentru ei numai o armă, ci un fel de simbol. 

Răsfoi listele de reparaţii întocmite de Halliday şi se 
minună cum de izbutise ofițerul mecanic să le alcătuiască. 

- În regulă, şef. Dumneata şi băieții dumitale aţi făcut o 
treabă bună. 

Halliday îl cercetă, observându-i mişcările repezi, nervoase, 
ale mâinilor. Dacă numai jumătate din ce aflase el era 
adevărat, starea comandantului ar fi fost mult mai 
îngrijorătoare dacă n-ar fi intervenit în viața lui tânăra aceea, 
Torrance. Se gândi la soția lui, la căsuţa lor de lângă Podul 
Turnului Londrei şi se rugă din toată inima să nu i se fi 
întâmplat nimic rău nevestei. Femeile pot fi sau o pacoste la 
viața omului, sau cele mai puternice ancore ale existenței. 

- Inamicul se menţine foarte liniştit pe coastă, cel puţin aşa 
mă informează comandantul bazei, i se adresă Ainslie. Câte 
un duel răzleț de artilerie, dar nimic altceva. 

Ridică privirea când se auzi o ciocănitură în uşă şi spuse: 
„Intră!“ 

Auzi uşa deschizându-se şi, când draperia fu dată la o 
parte, îşi făcură apariția cei doi locotenențţi francezi. Amândoi 
foarte eleganţi în uniformele lor albe şi, totuşi, atât de 
deosebiți unul de celălalt. 

— Şef, discutăm mai târziu problema combustibilului. 

Ainslie şi Halliday schimbară o privire. Doar o singură 
privire, dar a fost de ajuns. 

Când draperia căzu din nou, mascând uşa, Ainslie le spuse 
celor doi: 

- Probabil că ați ghicit pentru ce v-am chemat. Luă dosarul 
de comunicări aflat deasupra teancului. După cum ştiţi foarte 
bine, rolul dumneavoastră în această operaţie era acela de a 
ne ajuta în eventualitatea ivirii unor probleme cu privire la 
echipamentul mecanic şi electric al submarinului. Ceva care 
să le fi scăpat instructorilor noştri din Londra. V-aţi îndeplinit 
toate aceste îndatoriri, ba chiar ați făcut mult mai mult. Dar 
acum lucrurile s-au schimbat. Cartierul dumneavoastră 
general naval din Londra a solicitat, prin intermediul 
Amiralității, să îmbarce întregul personal naval francez liber şi 
să-l evacuez din Singapore cu primul convoi. Secundul meu 

tocmai se ocupă de acest lucru şi voi sta personal de vorbă cu 
oamenii dumneavoastră înainte de plecare. 

Întregul personal francez aflat la bord era alcătuit din şase 
cartnici şi din cei doi locotenenți. 

Ainslie îi privi pe fiecare în parte: Lucas, slăbuț, chiar 
plăpând. Cottier înalt, aparent plin de încredere în sine. 
Adăugă calm: 

- În calitate de ofițeri, dumneavoastră doi aveţi latitudinea 
de a alege, fie să plecați împreună cu ceilalți, fie să rămâneți 
la bord. Dacă alegeți cea de a doua alternativă, nu vă pot 
făgădui nimic, pentru că nu ştiu nimic. Hotărârea vă 
aparține. Din momentul în care va porni convoiul, va fi prea 
târziu să mai dați înapoi. După aceea, fiecare vas disponibil 
va fi folosit numai pentru populația civilă şi pentru cazurile 
prioritare. 

Lucas îşi plimbă privirea prin cabină, aducându-şi aminte 
de clipa când urcase la bord împreună cu Ainslie, de graba 
nebună de a pune mâna pe submarin, pentru a evita un 
dezastru de ultimă clipă. Dar în situația actuală, de ce ar mai 
rămâne? Acesta nu era războiul lui, războiul în care ar putea 
lupta împotriva germanilor, în care şi-ar folosi iscusința 
lovind în cei care i-au ocupat patria. Dacă ar muri aici, sau 
dacă ar putrezi în vreun lagăr japonez de prizonieri, ar 
însemna să fie şi mai departe de familia lui din Nantes, de 
părinții şi de sora lui. 

Simti broboane de sudoare lunecându-i pe şira spinării, 
presiunea situației fiind sporită de faptul că toţi cartnicii de 
sub comanda sa se pregăteau acum de plecare. 

Lucas crezuse că nu-i va înțelege niciodată cu adevărat pe 
englezi şi totuşi ajunsese să-i îndrăgească foarte mult. 
Plecând, ar exista doar Canalul Mânecii între ei şi Franța, pe 
când aici... 

Cottier fixa un punct deasupra umărului lui Ainslie. Era 
mult mai surprins de propriile sale simțăminte decât şi-ar fi 
imaginat. Parisul lui iubit se afla sub cizma teutonă, dar se 
deprinsese cu acest gând. Mai devreme sau mai târziu, 
Parisul va reînvia şi va fi din nou cel mai frumos oraş din 
lume. Dar, până atunci, trebuie să se gândească la propria 
lui viață. 

Se mai gândi şi la comandamentul francez din Londra. Cu 
toții erau la fel. Gata să dea sfaturi, atâta timp cât greul era 
dus de alții. 

Dar Soufriere era o navă franceză. Orice cantitate de ceai 
sau de sandvişuri din alea oribile cu carne conservată de vită, 
cu care se delectau englezii, n-ar putea schimba acest fapt. 

Cottier luă o hotărâre: 

- Eu rămân, capitaine. 

Lucas îl privi uimit. Nu înghițea aerul de suavă 
superioritate a lui Cottier, manierele lui desăvârşite, farmecul 
lui ostentativ. Se aşteptase să-l vadă plecând cu ceilalți. 

Ainslie încuviință din cap şi i se adresă lui Lucas: 

- Dumneata ce-ai hotărât? 

Îi stătea pe limbă să-i repete ceea ce-i povestise Halliday 
despre el. Despre ceasurile în care muncise ca un diavol ca să 
repună maşinile submarinului în perfectă stare de 
funcționare. Ainslie cunoştea multe despre situaţia lui Lucas, 
despre familia sa din Franța. Ce-ar fi simţit el în locul lui? 
Ce-ar simți acum, dacă ar lăsa-o în urmă pe Natalie, captivă 
în mâinile inamicului, de-ar fi ca Singapore să cadă fără nici 
un avertisment? 

Lucas răspunse cu glas moale: 

— Şi eu rămân. Privi spre punte. Cred că e mai bine să 
rămân. 

După ce plecară ofițerii şi după ce-şi luă rămas bun de la 
cartnicii francezi, Ainslie rămase un lung răstimp în cabina 
sa, gândindu-se la ei şi la toți oamenii din lume care se 
străduiau să câştige un război. Băieți tineri în cea mai mare 
parte, conduşi de alți băieţi tineri. Era nevoie de oţelul călit ai 
unor Halliday sau al unor Quintoni ca să le mai dea un fir de 
speranţă. 

În noaptea aceea, în timp ce zăcea lungit în cuşetă, complet 
îmbrăcat, scrutând întunericul umed, asculta zgomotele 
submarinului care-l înconjurau de pretutindeni. Acele sunete 
care conferă oricărei nave personalitate, viață, ca să spunem 
aşa. Cei de pe uscat râd de acest lucru. Şi, totuşi, este o 
realitate. 

Închise ochii şi se gândi la Natalie, aşa cum o văzuse 
ultima oară. De-ar putea s-o ducă într-un loc sigur, indiferent 

unde, ăsta era singurul lucru care conta. 

Ainslie se trezi cu răsuflarea tăiată la auzul telefonului 
care-i suna în ureche. Dibui după întrerupătorul de lumină 
de deasupra cuşetei, în timp ce-şi ciulea urechile să audă, de 
dincolo de carenă, zgomot de bombe sau de artilerie. 

— Aici comandantul. Glasul lui avea o notă de nefirească 
ascuțime. 

- Sunt ofițerul de serviciu pe comandament. Vă fac 
legătura. 

Ainslie se ridică privindu-şi ceasul. „Vă fac legătura?” Ce 
tot îndruga omul ăla, de ce nu se făcea legătura direct prin 
centrală? 

— Alo? Aici Granger. 

Ainslie îşi relaxa fibră cu fibră, trupul încordat, 
imaginându-şi-l pe micul amiral rotofei, cu pipa lui. 

- Ordonațţi, domnule amiral! 

- Inamicul a debarcat pe insulă. Atacă cu toate forțele, cu 
nave de debarcare, pontoane, tot tacâmul. Urmă o pauză. 
Eşti pe fir? 

- Da, domnule amiral. 

Aşadar, inevitabilul se întâmplase. Se aşteptase, fusese 
pregătit pentru aşa ceva şi, totuşi, vestea îi pricinuise un şoc. 
Era, în acelaşi timp, un succes de necrezut al japonezilor. 
Abia de trecuseră două luni din ziua când debarcaseră 
primele trupe pe țărmul Malayei şi iată-i că ajunseseră aici. 
Brusca revelaţie îi dădu un fior rece. 

Granger continuă pe un ton calm: 

- Va trebui să expediez următorul convoi. Râse scurt. Şi 
m-am gândit că poate vei dori să ştii acest lucru. 

Legătura se întrerupse şi Ainslie se lungi din nou, 
întrebându-se cum de mai găsise timp amiralul să se 
gândească la problemele personale ale unui subordonat. 

Se auzi o bătaie în uşă şi Quinton intră în cabină. Era 
complet echipat şi purta un revolver. 

- O comunicare, domnule comandant. Ne invadează. Se 
ordonă starea de pregătire numărul unu pentru toate 
unitățile. Să fim pregătiți pentru orice, de la răzmerițe până la 
pedeapsa divină. Părea uluit de veste. Ce credeţi că vor 
încerca bandiții ăia să facă? 


277 


Ainslie se îndreptă spre lavoar şi-şi stropi fața cu puțină 
apă călduță. Avea un vag miros de motorină. 

- Vor încerca să străpungă apărarea cum au făcut şi în 
Malaya. După aceea vor pune mâna pe rezervoarele de apă. Şi 
când le vor captura, totul va lua sfârşit. 

Quinton zâmbi scurt. 

- Mă rog, cel puţin ştim. Mă duc să-i scol pe oameni, deşi 
majoritatea au stat de veghe jumătate din noapte. 

Ainslie rămase cu ochii fixați pe uşă. Un lucru era sigur: 
acum va primi noi ordine. 

Apoi părăsi cabina şi porni să străbată nava, aşa cum 
făcuse de atâtea ori până atunci. Siluete tăcute adăstau lângă 
posturile de luptă respective, bând ceai, ţinându-şi capetele 
uşor înclinate, de parcă s-ar fi aşteptat să detecteze un 
zgomot străin. 

Îi salută din cap pe Lucas şi pe Halliday la panoul lor de 
comandă şi apoi începu să urce scara lungă, lustruită, care 
ducea spre puntea de comandă. Aici, mitralierele grele erau 
încărcate şi pregătite, ţevile lungi profilându-se negre pe cerul 
smălțuit de stele. 

Pe puntea de comandă se aflau Forster şi Ridgway, privind 
la oraşul cufundat în beznă şi la luminiţele cât un vârf de ac 
ce apăreau în depărtare, situate la prea mare distanță ca să-ți 
poţi da seama dacă sunt tunuri antiaeriene sau artilerie 
terestră. 

- Tocmai am auzit nişte focuri de puşcă, domnule 
comandant, spuse Forster. Încercări de jaf, presupun. 

Forster nu ştia singur dacă-i mai păsa de ceva sau nu. 
Vestea dramatică a morții soțului lui Daphne pe mare, 
propriul său reviriment sufletesc, toate se amalgamaseră 
într-o nouă incertitudine. Nici o radiogramă pentru el, nici un 
mesaj. Oare Daphne era bine? Sau îşi dusese la îndeplinire 
amenințarea că se va sinucide? Poate că o făcuse fără să fi 
aflat măcar că era văduvă. 

- Dacă vom fi nevoiți să plecăm, domnule comandant, 
interveni Ridgway, nu voi mai putea face rost de noi torpile. 
Va trebui să ne mulțumim cu ceea ce avem. 

Ainslie aproape că nici nu-l auzi. Urmărea strălucirea 
roşiatică ce cuprindea din ce în ce mai mult cerul, 

amintindu-şi de toți cei care nu mai erau ca s-o vadă. Şi se 
mai gândea la Natalie şi la copilă, aflate pe undeva, pe acolo, 
în mijlocul umbrelor, aşteptând să sosească ordinul de 
îmbarcare. Zărise chiar şi vechiul iaht Lady Jane, pregătit 
pentru cea mai primejdioasă dintre toate cursele sale. Şi, 
printr-o ironie a sorții, alături se înşirau vapoarele noi-nouţe 
ale lui Torrance. 

Va trebui s-o vadă încă o dată înainte de plecare. Poate că 
va fi pentru ultima oară. Încercă să alunge acest gând, dar 
efortul îl făcea să-şi simtă tâmplele pulsând. Să fie despărțiți, 
după toate câte se întâmplaseră, era mai rău chiar decât 
moartea. Natalie îi crease o rațiune de a trăi. singurul lucru 
de care nu-şi dăduse seama până atunci că-i lipsea. 

Ainslie îşi mută gândul la submarinul lui. Va trebui să-şi 
supravegheze şi să-şi controleze orice mişcare. Auzise de 
comandanți luați prin surprindere în momentele când dibăcia 
şi vigilența lor neştirbite ar fi fost salvatoare. O casă 
bombardată, infidelitatea soţiei, un copil bolnav. Handicapuri 
care pot toci capacitatea unui om, care-i pot duce la pieire pe 
toți cei ce se bizuie pe această capacitate. 

Menzies traversă grătarul, binoclul atârnându-i de gât. 

- Curat câştigul  păgubaşului, nu-i aşa, domnule 
comandant? Nu mi-ar părea deloc rău dac-ar fi s-o întindem 
de aici. 

Ainslie se uită la profilul robust al maistrului semnalizator. 
Plin de încredere. Nici urmă de îndoială. 

Sub chioşc, închişi în micul lor hangar, Christie şi 
observatorul său, sublocotenentul Jones, se târau dedesubtul 
şi împrejurul micului hidroavion. În ciuda ciocănelii zdravene 
pe care o încasase submarinul, aparatul nu suferise nici o 
avarie pe care ei doi să n-o fi putut repara. Prin şperțuri, 
furtişaguri şi greu dobândita abilitate a lui Christie, îl 
aduseseră în perfectă stare de funcționare. 

Jones se uită la puşca-mitralieră Lewis pe care o montase 
la marginea carlingii sale şi care era acum dezgolită, şi 
întrebă: 

- Ei, ce părere ai, Jack? Acum vom fi în stare să ne purtăm 
singuri de grijă. 

Christie rânji. Jones era un suflet simplu şi dacă mai 

credea încă în miracol, asta nu făcea nimănui nici un rău. Îi 
răspunse: 

- Eu, unul, nu doresc decât să scap de aici. Răsuflă adânc 
şi se uită la oţelul nituit din jurul aparatului cu aripile pliate. 
Ca să pot respira din nou, adăugă el. 

Jones nu înțelese prea bine dacă pilotul voia să scape din 
hangar sau din Singapore. Până acum supravieţuiseră. Nu 
vedea nici o rațiune pentru care să nu ajungă s-o scoată 
împreună cu bine la capăt. 

Locotenentul Farrant era şi el foarte ocupat. Îmbrăcat 
într-o salopetă albă, dintr-un material matlasat, şi folosind o 
lanternă, îşi explora cu infinită grijă şi minuțiozitate turela, 
urmat de la o discretă distanță de sublocotenentul Southby şi 
de tunarul cel mai vechi în grad. De fapt, Farrant nu ar fi 
avut deloc nevoie de lampă, pentru că întreaga turelă era 
puternic iluminată, tavanul şi pereţii laterali, proaspăt vopsiți 
în alb, dându-i un aspect de sterilizată precizie. Cele două 
tunuri mari, uşor înălțate astfel încât lucioasele culate 
sclipeau ca aurul, cărucioarele de încărcare a proiectilelor, 
cablurile şi firele şerpuitoare, balustrada de protecție 
deasupra elevatorului de muniţie, toate acestea erau lumea 
lui Farrant. 

Ofițerul se uită spre pupa, la cele două scaune de pe care el 
şi Southby controlau şi conduceau focul tunurilor. Se aplecă 
şi culese de jos un ghemotoc de câlți pe care-l înmână unui 
ochitor. După care îşi notă pe loc câteva observații în carnetul 
lui şi porni mai departe. 

Southby îl urmă, năduşind. Încă unul sortit să primească o 
chelfăneală. Cum de cuteza să murdărească turela lui 
Farrant? Simţi că-i vine să râdă sau să plângă. Coborâse pe 
uscat, ca şef al unei echipe de corvoadă, şi luase contact, 
îndeaproape, cu tragedia oraşului Singapore. Văzuse cadavre 
arzând mocnit, pe locurile unde căzuseră în urma unui atac 
aerian, şi oameni trecând în grabă pe lângă ele, fără să le 
arunce măcar o privire. Simţțise duhorile morții, văzuse 
roiurile de muşte. Oameni plângând pe stradă, alții prea beți 
ca măcar să ştie cum să se sinchisească de ceea ce se 
întâmpla cu ei. 

Se ciocni de Farrant înainte de a-şi da seama că 

locotenentul se oprise din mers şi-l privea. Farrant i se adresă 
răstit: 

- Sublocotenent, să ştii că o să ne luptăm, nu glumă. Să 
nu te îndoieşti nici o clipă de acest lucru. Aşadar, te rog să te 
controlezi! îşi împinse bărbia spre el, aproape atingându-i 
fața. Asta ai fost instruit să faci. 

- Da. Vreau... vreau să spun că da, domnule locotenent. 

Southby îl văzu pe ochitor urmărindu-l cu simpatie şi 
compătimire, dar interesul lui era stârnit de starea de spirit a 
lui Farrant. Acesta aştepta bătălia cu nerăbdare. Proaspăta 
vopsire a turelei fusese ideea lui. Marinarul care căzuse 
sfârtecat acolo, pe scara turelei, transformase locul într-o 
scenă de coşmar sângeros. Şi tot ce găsise Farrant să spună 
fusese: 

- Îmi imaginez că la Abukir sau la Trafalgar ai noştri au 
avut de înfruntat lucruri şi mai groaznice. Aşa încât, să 
curățăm totul lună. 

Se vede că era nebun, sau foarte aproape de nebunie. Poate 
că de asta era atât de competent. Pe Farrant nu-l puteai 
prinde niciodată pe picior greşit. 

Afară, pe punte, Quinton se aplecă să se uite la apa care 
plescăia de-a lungul balasturilor. Verifica parâmele, îşi 
întindea mădularele, încerca în felul lui să se relaxeze. 

Auzi clincănitul maşinăriilor din turelă. Judecând după 
felul cum se îngrijea Farrant de tunurile lui, era de mirare că 
nu ceruse încă să-şi mute şi cuşeta în turelă! 

Dinspre țărm, răsună peste apă o bufnitură puternică şi 
Quinton se gândi că geniştii, dintr-un motiv sau altul, 
dărâmau probabil o clădire bombardată. Văzu o lumină 
roşcată răspândindu-se o clipă deasupra golfului, dezvăluind 
epavele împrăştiate şi vasele care stăteau în aşteptarea 
ordinelor de plecare. 

Îşi aminti de explozia de la hotel care încă îi mai răsuna în 
timpane ori de câte ori se apleca. I se perindau prin fața 
ochilor imaginea bețivului turbat, vânturându-se prin 
cameră, fața tinerei femei, frumoasă în atitudinea ei 
sfidătoare, copila care-l luase de mână când ieşiseră, 
poticnindu-se, din încăperea năruită. 

O nouă explozie detună în beznă. Bieţii oameni de acolo, ce 

înspăimântați trebuie să fi fost! 

Şi după toate astea, ce-o să urmeze? Or să ajungă japonezii 
în Australia? Îşi încleşta fălcile, încercând să înfrunte ideea 
unei asemenea posibilități. 

La extrema prova, santinela se rezema de balustradă, cu 
mâinile în buzunare, privind în direcția oraşului. Quinton i se 
alătură. 

- Totul în ordine, Evans? 

- Da, dom” ofițer secund. Şi când Quinton dădu să plece, îl 
întrebă: N-o să ni se întâmple nimic rău, nu-s aşa, dom” ofițer 
secund? 

Quinton îşi ridică privirile spre silueta chioşcului. Acolo sus 
se afla comandantul, sperând şi rugându-se, aşa cum făceau 
cu toţii. „Măcar o dată să mai scăpăm“, aşa obişnuiau să se 
roage în trecut. 

- Sper şi eu din toată inima. Drept să-ți spun, nu mai 
suport deloc berea asta de pe aici. 

Se îndepărtă, ştiind bine că marinarul se hlizea, uşurat. Ce 
uşor era să linişteşti oamenii! 

La o milă sau două depărtare de submarin, contraamiralul 
Granger şedea ia biroul lui fumându-şi pipa şi bând cafea, 
fără să se întrerupă o clipă din lucru. Maşinile de scris 
țăcăneau cu fervoare în camera de alături şi din tavan se 
cernea din când în când câte o mică ploaie de praf. Se auzeau 
din depărtare focuri de artilerie, sau explozii de bombe, sau 
detonări ale geniştilor, nici el nu-şi dădea bine seama ce şi 
nici nu-i păsa prea mult. Se uită la ceasul de la încheietura 
mâinii grăsulii. Orele patru şi jumătate dimineața. Cu câteva 
săptămâni în urmă n-ar fi putut obține din partea nimănui să 
lucreze după-amiaza, darmite la asemenea ore neomeneşti. 

Se auzi un zgomot de uşi trântite, apoi de paşi târşiți pe 
coridor, după care amiralul intră în biroul lui Granger. 

- Bună dimineața, Arnold. Scuză-mă c-am dat buzna. Cum 
merge cu convoiul? 

Granger îşi scoase pipa din gură. O muşcase cu atâta furie 
încât îl durea maxilarul. 

- Bine, domnule amiral. În câteva zile îi dăm drumul. 

Amiralul, curat şi dichisit de parcă venea de la paradă, îi 
răspunse: 

- Mâine îi dai drumul, Arnold. Inamicul a început să 
străpungă liniile noastre. Ridică din umeri. Aşa că ar fi bine 
să te şi pregăteşti. Am dat ordin şefului spatelui bazei să-ți 
ofere tot ajutorul necesar. Şovăi o clipă. Îmi pare rău, dar 
asta-i situația. 

Granger se uită la el, incapabil parcă să sesizeze adevărul: 

- Ne retragem, domnule amiral? 

Trăsăturile austere ale amiralului nu trădară nici o 
schimbare. 

— Se vorbeşte de nişte tratative cu Yamashita, comandantul 
trupelor japoneze din linie. 

Granger se aşeză cu greutate. Capitulau! Era de necrezut. 
Covârşitor. 

- Oricum, Arnold, dumneata trebuie să-ți faci datoria. 
Adevărul e că am primit informații în legătură cu o nouă forță 
navală care vine dinspre golful Cam-Ranh. Se află sub 
comanda viceamiralului Ozawa, un ofițer foarte destoinic. 
L-am întâlnit odată, la o paradă navală. Am fost informat că 
aceste noi forțe japoneze se îndreaptă spre Sumatra, aşa că 
înţelegi de ce sunt îngrijorat. 

- Da, domnule amiral. Înţeleg. 

Granger nu mai avea acum nevoie de hartă. Navele de 
luptă inamice vor străbate aceeaşi zonă ca şi convoiul său. 

- Bun. Amiralul se întoarse spre uşă. Aşa încât trimitem 
submarinul Soufrière. 

Granger rămase cu privirile aţintite pe uşa închisă. „Mă 
bucur că n-a trebuit să iau eu hotărârea asta!“ îşi spuse. Apoi 
gândurile îi rătăciră spre imobilele înțesate de pe țărm, spre 
flota de vase mici şi inadecvate care se găsea sub comanda 
sa, spre oamenii care aşteptau de la el să-i salveze. 

Puse mâna pe telefon: 

- Dă-mi pe ofițerul de serviciu de la centrul de 
transmisiuni. 

16 
ACUM ORI NICIODATĂ 


— Avertizaţi sala motoarelor să execute comenzile date prin 
telegraf! 

Ainslie îşi strânse mantaua impermeabilă în jurul gâtului şi 
se aplecă peste parapetul comenzii. Rafala de ploaie fusese 
scurtă şi nu reuşise de fel să învioreze atmosfera. Îşi simţea 
trupul muiat sub mantaua impermeabilă, de parcă ar fi fost 
gol. 

Ploaia venise după plecarea lor definitivă, ca o cortină 
menită să ascundă mizeria de pe insulă de ochii celorlalți. 

- Maşinile sunt gata, domnule comandant. 

Ridgway şi Southby erau cu el, pe puntea de comandă, 
tăcuți ca şi toți ceilalți care se pregăteau de drum. 

Văzu fața umedă a lui Southby strălucind brusc în 
vâlvătaia unei noi explozii de pe țărm. Toată ziua fusese la fel. 
Zarvă, bombardamente, foc de artilerie, morți subite. 

Simțea, sub tălpile pantofilor, tremurul marelui submarin, 
„fiara care adulmeca prada” din ce în ce mai ațâţată. Încercă 
să se stăpânească. Era un soi de nebunie care punea vârf la 
tot ce se întâmplase până atunci. Tocmai când s-ar fi zis că 
mijea o speranţă. O şansă. 

Ainslie revăzu în minte chipurile ofițerilor săi când le 
anunţase noile ordine. Anume, că trebuiau să atace şi să 
abată din drum o forță navală a inamicului. Nu două nave, ci 
o întreagă blestemată de escadră. Ştia că simt cu toții ceea ce 
simţțise şi el când îşi auzise propria-i voce sunând ireal în 
spațiul îngrădit al careului. 

Dacă cumva ofițerii francezi încercaseră păreri de rău din 
pricina hotărârii de a rămâne cu el, nu le trădaseră prin 
nimic. 

Ar fi putut să le dea a înțelege că informațiile, aşa cum se 
întâmplă adeseori, puteau fi şi greşite. Însă, dacă urmau să 
moară cu toții, aveau măcar dreptul să ştie pentru ce. Ainslie 

le arătase pe hartă uriaşa deschidere a Mării Chinei de Sud şi 
obiectivul inamicului care acoperea zona dintre Singapore şi 
Sumatra. Zăvorul ultim pe capcana în care fuseseră prinşi. 

Quinton comentase cu glas neutru: 

- Cel puţin ştim că japonezii nu au şi un portavion. Am 
avut noi grijă să-i lipsim de el. 

Dar nimeni nu se simţise în stare să zâmbească. 

De-ar exista măcar cea mai mică speranță! Ordinele 
ținuseră seama şi de celelalte nave aflate în această zonă 
vastă. Până şi bătrânul crucişător Exeter, eroul bătăliei de la 
Rio de la Plata cu germanul Graf Spee, se afla, pe undeva, pe 
aici. Dacă vreo înaltă autoritate ar fi avut grijă să aducă din 
timp mai multe nave şi mai multe avioane, lucrurile ar fi stat 
cu totul altfel. 

Ainslie îşi repetă iar acest lucru, urmărind lanterna 
camuflată a lui Voysey, care se mişca pe punte, controlând 
parâmele date la mal. Oare, într-adevăr, lucrurile ar fi stat cu 
totul altfel? S-ar fi zis că japonezii îşi plănuiseră fiecare 
mişcare, până la ultimul glonț. 

Îşi văzuse oamenii aliniindu-se pe punte în aceeaşi 
după-masă în care convoiul lui Granger pornise ia drum. 
Dacă marinarii încercaseră resentimente şi spaimă la auzul 
ordinelor, măcar înțeleseseră disperata necesitate. Vas după 
vas, convoiul părăsise golful, cele mai multe dintre vapoare 
fiind prea mici ca să disloce măcar o undă până la 
submarinul acostat. 

Pe țărm, mulțimea adunată urmărise plecarea vaselor. Soti, 
prieteni, sau poate că unii care se agățaseră de speranța de a 
pleca de acolo. Acum avea să înceapă cealaltă bătălie, căci 
numai aşa se putea numi, anume bătălia mituirilor şi 
turnătoriilor. 

Pilotat de o mică navă de patrulare, ca un câine ciobănesc 
pe lângă turmă, convoiul pornise pe un drum şerpuit printre 
epave şi bancuri de nisip, până când se înşiră pe o distanță 
de câteva mile. Nişte avioane se învârtiseră deasupra lui şi în 
larg îl aşteptaseră trei distrugătoare care urmau să-l 
escorteze. În viața lui nu mai văzuse Ainslie aşa convoi, 
niciunde. Era o privelişte patetică, mişcătoare, disperată, dar 
deopotrivă de eroică, asemenea unei picturi înfățişând un act 


285 


de vitejie. 

- Decuplaţi maşina tribord! 

Depunea un real efort ca să se concentreze, să urmărească 
dacă fiecare ordin era repetat şi executat. Va trebui să dea 
mai întâi înapoi ca să se depărteze de chei, înainte de a porni 
spre ieşire. Un cargobot total avariat se rezema de piloni şi 
chiar în spatele lor se găsea coca răsturnată a unei 
ambarcaţii de tip nedefinit. Era o minune că nu împărtăşise 
şi Soufriere aceeaşi soartă. 

Maşina din tribord se opri pentru a fi pe dată înlocuită de 
motorul electric. Dieselurile nu erau înzestrate cu angrenaj 
pentru marş înapoi, la asemenea manevre complicate erau 
folosite motoarele electrice. Va trebui ca manevra să se facă 
foarte repede. Dacă s-ar descărca bateriile, Halliday şi 
oamenii lui n-ar fi deloc încântați. 

- Mola peste tot! 

- Pupa e molată! Prova e molată! 

- Tribordul jumătate înapoi! Vino la stânga treizeci! 

Ainslie simți răspunsul în trepidaţia elicelor şi valul de 
spumă care mătură brusc balastul, când nava porni să se 
depărteze înapoi. 

Cheiul începuse să se estompeze, învăluit în mohoreală şi 
lui Ainslie i se păru că desluşeşte o siluetă alergând pe țărm 
şi fluturând din mână, dar nu era prea sigur, 

- Stop tribordul! Babordul jumătate înainte! 

Simți cum Soufrière îşi încetinea viteza şi auzi foşnetul 
mantalelor impermeabile pe care le dezbrăcau oamenii de 
veghe de pe punte. Ploaia se oprise. Nu se vedea decât o hulă 
înaltă, uleioasă. Uniformă şi neştirbită. 

Ainslie se duse spre pupa punţii de comandă, trecând pe 
lângă oamenii de veghe şi cei de la mitraliere. Oameni. Croiți 
din carne şi din sânge, ca şi el. Scrâşni din dinți. 
„Opreşte-te!' 

Ajunseseră destul de departe. 

- Cuplaţi maşina tribord! 

O scurtă privire de jur împrejur. O navă mică îi pilota 
printre epave, o luminiță albastră la pupa, legănându-se în 
hulă. 

- Cârma dreapta treizeci! Amândouă, jumătate înainte! 

Dezbrăcă mantaua impermeabilă şi îşi dezlegă prosopul cu 
care îşi înfăşurase gâtul; se porni să-şi frece fața şi grumazul 
până începură să-l usture. 

- Cârma zero! Ține aşa! Ainslie se uită la giroscop şi zări 
deasupra ecranului luminița albastră de la pupa scânteind ca 
un licurici. 

- Cap compas unu-trei-zero! 

Auzea iar şi iar detunăturile înfundate ale artileriei şi 
bufniturile mai profunde ale obuzelor care explodau. 

Ainslie se gândi la convoiul care-şi croia drum prin beznă, 
înaintând cu o viteză medie de şapte noduri. Dacă Granger ar 
fi avut timp la dispoziţie, ar fi împărțit convoiul în mai multe 
grupe, dar în condiţiile date şi nedispunând de mai multe 
escorte, fusese nevoit să se întoarcă la vechea metoda. Viteza 
convoiului urma să fie aceea a celui mai încet dintre vasele 
care-l alcătuiau. 

Până la urmă se dovedise că iahtul Lady Jane nu era 
ambarcaţia cea mai discordantă din convoi. Văzuse acolo 
toate soiurile de vase, până şi o canonieră acționată cu 
cărbuni, care trebuie să fi fost construită înainte de primul 
război mondial. 

Ridgway îşi lăsă în jos binoclul de noapte, 

— Să venim spre tribord, domnule comandant. 

- Foarte bine. Cârma dreapta zece! Drept aşa! 

Cea mai stranie dintre  coincidențe o constituie 
distrugătorul care făcea parte din escortă. Era Arielle, nava pe 
care o preluaseră în prima lor încercare de a captura 
submarinul Soufrière din mâna francezilor. 

Quinton urmărise distrugătorul care dăduse ocol pentru a 
număra şi a verifica formația vaselor escortate şi exclamase: 

- Ei, presupun că acum comandantul de pe Arielle a înțeles 
destul de bine cum vine treaba. 

— Avem cap compas unu-trei-cinci, domnule comandant, 

Capul şi umerii lui Farrant se iviră peste parapetul 
comenzii, 

- Toate parâmele au fost strânse şi puse în siguranţă, 
domnule comandant. Cer permisiunea de a da liber la 
posturile de manevră. 

— Se aprobă, artilerist. 

Scăpaseră de partea cea mai rea, doar dacă oamenii de 
veghe nu vor detecta în calea lor vreo epavă neraportată. 

- Preia cartul. 

Îl văzu pe Ridgway luându-și postul în primire şi apoi se 
îndreptă spre prova pentru a mai arunca o privire pâlpâirilor 
de lumină de pe uscat, sclipitoarelor diamante de scântei. 

Convoiul, cu mica sa escortă, nu prezenta prea multă 
siguranță, dar oricum, era mai bine aşa decât să fi rămas 
oamenii în Singapore. 

Îşi şterse din nou fața, amintindu-şi de ochii lui Natalie, de 
strădania ei de a da impresia că nu e înfricoşată. 

Dacă ar fi cunoscut ordinele primite de Soufrière! 

Un al şaselea simţ se strecură printre gândurile lui. 

- Atenţie la bucata aia de la tribord! Hula pare să se 
întrerupă în punctul acela. Probabil că e o epavă la mică 
adâncime, sau nişte rămăşiţe! 

Aşteptă până ce Ridgway abătu submarinul pentru evitare 
şi apoi reluă drumul normal. 

Natalie! Aflată pe undeva, pe acolo, în căutarea adăpostului 
oferit de insule. 

— Sawle cere permisiunea să vină sus cu nişte ceşti de 
cacao, domnule comandant, anunţă Southby pe un ton de 
încordare nervoasă. 

Ainslie încuviință din cap. Sawle nu se dezmințea. Trebuie 
să începi cu lucrurile cele mai importante. Dacă i s-ar fi 
cerut, ar fi fost în stare să facă sandvişuri şi la porțile iadului. 

- Şalupa ne semnalizează, domnule comandant! Menzies 
descifră cu încetineală luminile străpungătoare... Trebuie să 
fie ageamii, de comunică aşa de prost! Apoi spuse: Ne-au 
transmis: „Daţi-le o lecţie şi în numele nostru!“ 

Ainslie luă o cană cu cacao şi se uită la ea fără s-o vadă. 
„În numele nostru.“ Era vorba de toţi cei pe cate-i lăsau pe 
insulă. 

- Răspunde-le: „Va fi o onoare pentru noi“. 

Urmări rotirea luminiței albastre, când şalupa se întoarse 
pentru a lăsa cale liberă submarinului, 

În curând dispăru cu totul, iar fumul des care plutea 
estompă focurile îndepărtate şi exploziile, contopindu-le într-o 
tristă strălucire uniformă. 

Ainslie îl întrebă pe Ridgway: 

— Ai senzaţia că stăpâneşti nava? 

- Da, domnule comandant, răspunse Ridgway, 
dezgolindu-şi dinții într-un surâs. 

- Atunci mă duc jos să mă uit la hartă. Cheamă-mă de 
îndată ce... 

Îşi curmă vorba. Ofițerul torpilor ştia ce are de făcut. 

Cu toții ştiau. 

Când Ainslie dispăru prin tambuchi, Southby se alătură 
locotenentului. 

- N-am să uit niciodată oraşul ăsta. Nu cred că voi mai 
revedea vreodată Singapore. 

Ridgway îşi ajustă binoclul, gândind cu melancolie: 
„Probabil că nu vei mai revedea nici un fel de oraş vreodată“. 
Dar cu glas tare strigă: 

- Băieți, faceți veghea cu grijă. Curând ieşim în larg. Ainslie 
se opri la piciorul scării chioşcului, agățându-se de trepte cu 
degetele încleştate ca nişte gheare. Îşi controlă respiraţia şi 
înghiți cu greutate. Când se întoarse cu fața şi o porni pe sub 
luminile postului central, chipul său nu trăda prin nimic 
durerea, disperarea care-l măcinau. Era din nou 


comandantul navei. 
+ 


* * 


- Suntem la cotă periscopică, domnule comandant. Ainslie 
făcu un semn maşinistului şi se lăsă pe vine ca să apuce 
mânerele. 

Era ora amiezii. De-a lungul nopții precedente şi în acea 
dimineață înaintaseră de zor spre sud-est, deviind din când 
în când de la drum pentru a investiga un sunet, un ecou sau 
o pată de fum apărută la orizont. Pe undeva spre vest în 
raport cu poziţia lor, convoiul lui Granger îşi croia, probabil, 
drum spre sud, ţinându-se în apropiere sau printre 
numeroasele insule din strâmtoarea Malacca, gata să se 
disperseze şi să se ascundă în cazul că navele ar fi fost 
detectate sau atacate. Înaintau cu viteza melcului. 

Ainslie clipi nervos când periscopul spintecă apa ieşind la 
suprafață. Marea îşi schimbase din nou fața. Era mai verde, 
cu o muche de un albastru şters la orizont. Un cer spălăcit, 

aproape lipsit de culoare, şi aceeaşi hulă fără de sfârşit. Nu 
reuşea să ferească lentila periscopului ba să fie acoperită de 
un val, ba să ţâşnească la suprafaţă cu alarmantă bruschețe. 

Nu se vedea nimic. Nici ţipenie de vas. Înălță lentila şi 
scrută cerul, tresărind când soarele îi țâşni în ochi. Unde 
naiba or fi japonezii? 

— Jos periscopul! îşi îndreptă spinarea şi se uită la Quinton. 
Luaţi cotă treizeci de metri! Continuaţi regimul de patrulare! 

Se duse spre masa hărților, în timp ce pompele prindeau 
viață şuierând, iar indicatoarele hidrofonului începură să se 
mişte din nou. 

Dar dacă informația amiralului era greşită? Navele japoneze 
s-ar putea afla oriunde. Locul indicat era, fără îndoială, 
promițător. La vreo două sute de mile sud-est de Singapore se 
găsea insula Banka, un adevărat prag spre coasta Sumatrei. 
Golfuri, aerodromuri, petrol, o reală binefacere. 

Oricum, nu era posibil ca navele să fi trecut fără să le 
observe. Până şi Departamentul de Informaţii ar fi aflat dacă 
ar fi avut loc o nouă invazie. 

- Cotă treizeci de metri, domnule comandant! 

- Foarte bine. Spune bucătarului să încropească ceva de 
mâncare. 

Quinton veni lângă el, la masa hărților. 

- Încă nimic? 

Ainslie scutură din cap. Cu fiecare oră care trecea, convoiul 
mai câştiga câteva mile. 

- Amiralul japonez ştie, probabil, de existența noastră, 
spuse Ainslie. Ar putea gândi că am părăsit zona, dar, pentru 
orice eventualitate, de data asta nu-şi va mai lua riscuri. 

Quinton oftă, cu ochii ațintiți pe servanțţii de la cârmele de 
asietă. 

- Probabil că piloţii japonezi ne-au fotografiat în golf. Dacă 
nu, se vor găsi destule fotografii ca să le putem vinde şi lor 
când vor arbora steagul alb. 

Vorbea fără amărăciune, dar Ainslie ghicea ce simte în 
legătură cu lapidara, dar sfâşietoarea comunicare pe care o 
primiseră în cursul nopții. 

Începând cu ziua de cincisprezece februarie, la Singapore 
aveau să înceteze toate ostilitățile, rezistența va lua sfârşit şi 

trupele britanice urmau să depună armele. Din acel moment, 
generalul locotenent Percival va preda soarta armatei sale şi a 
tuturor locuitorilor de pe insulă în mâinile inamicului. 

— De-am şti măcar câte nave sunt şi din ce clasă. Dar în 
momentul când vor fi îndeajuns de aproape ca să ne dăm 
seama, or să se năpustească asupra noastră cu o tonă de 
bolovani. 

Ce uşor era să împărtăşeşti totul cu Quinton! Întotdeauna 
fusese aşa. 

- Dacă se apropie, aşa se va întâmpla. Quinton îşi frecă 
bărbia cu mâna. Pun rămăşag că trimit câteva nave în 
apropiere de Singapore ca să culeagă orice refugiați s-or mai 
fi găsind şi să încuie definitiv poarta asupra celor rămaşi. Se 
rezemă de masă, cămaşa udându-i-se de transpiraţie la 
subțiori şi de-a lungul şirei spinării. Pentru treaba asta ar fi 
fost nevoie de şase nave, nu numai de submarinul nostru. 

- Domnule comandant, îmi permiteți să vă fac o sugestie? 

Ainslie se întoarse şi-l văzu pe Christie lângă el. 

- Dă-i drumu”! 

- Dacă sunteți pregătiți să vă luaţi riscul unei ieşiri la 
suprafață în plină zi, eu aş încerca să reperez navele. Rânji. 
Pare o nebunie, dar nu e, domnule comandant. 

— Are dreptate. E un lucru rezonabil, aprobă Quinton. 

- Stați aşa, amândoi. Ainslie cercetă harta pe îndelete. Se 
apropiau de un grup de insule. Apa era destul de adâncă şi 
oferea protecție destul de bună. Simţi emoția îmboldindu-l şi 
spuse: Ne agățăm de un pai. Îţi dai seamă ce-mi ceri? 

Christie îşi lăsă greutatea corpului de pe un picior pe 
celălalt. 

- Da, domnule comandant. E un submarin mare şi, ieşind 
la suprafață, va fi ca o rață pe apă. 

- Nu de submarin vorbesc, ci de dumneata. Ainslie îl 
măsură cu o privire gravă. Dacă va trebui să te părăsesc, 
înseamnă să rămâi de unul singur. Va trebui să aterizezi 
forțat sau să debarci pe vreo insulă. Sau să te duci în 
căutarea convoiului până ţi s-o termina benzina. 

- M-am gândit la toate astea, încuviință Christie, dând din 
cap. Şi totuşi, merită încercarea, domnule comandant. 

- Am să-ți dau nişte hărți foarte exacte, interveni Forster, 


291 


dorind să fie de ajutor. Pentru orice eventualitate, Jack. 

- Mulţumesc. Christie părea atât de uşurat, încât ceilalți se 
uitară curioşi la el. Mă duc să-mi iau camaradul. Şovăi o 
clipă, lângă uşa etanşă. De un singur lucru vreau să vă 
asigur, domnule comandant. N-o să-i las pe afurisiții de 
japonezi să mă prindă de viu. 

Mai trecu o oră până când se apropiară de următorul 
ciorchine de insule. Folosind ambele periscoape, cercetară 
fiecare colț şi fiecare poziție, fără să zărească nimic, nici 
măcar un pescăruş. 

Ainslie simțea că se pune chestiunea „Acum ori niciodată”. 
Îşi compară notele cu calculele lui Forster şi verifică pe hartă 
poziția probabilă a forței inamice. 

Se întrerupse în repetate rânduri încercând să situeze 
poziția convoiului de refugiați. Presupunând că totul se 
desfăşurase în condiţii perfecte, fără nici un handicap, tot nu 
putuse parcurge decât o mică distanță. Îşi amintea de faţa ei, 
în clipa când o strânsese la piept. Îmbulzeala de oameni care 
se împingeau şi se înghionteau pe chei alcătuise un fundal 
amorf, oarecum lipsit de sens, al întâlnirii lor. 

Pe măsură ce minutele se scurgeau, larma devenise tot mai 
puternică şi mai amenințătoare. În câteva rânduri, poliția şi 
ostaşii care păzeau țărmul fuseseră nevoiți să zăgăzuiască 
năvala mulțimii, pentru a evita scufundarea bărcilor aflate la 
debarcader. 

O văzuse pe sora lui Natalie coborând laolaltă cu câteva 
alte femei treptele bine păzite ce duceau spre un vechi 
cargobot pe care urmau să se îmbarce. 

Se oprise locului şi se uitase la ei, părând să nu se mai 
sinchisească de gloata ce-o înconjura şi de primejdia pe care 
urma să o înfrunte. 

- Din nou fugim, comandor Ainslie, îi spuse ea. Apoi 
adăugă, făcându-i surorii ei semn cu capul: Sper că de astă 
dată să-ți meargă mai bine. 

După aceea sosi momentul despărțirii. O rapidă strângere 
în brațe, un sărut grăbit, şi apoi o văzu îndepărtându-se de 
debarcader, aproape ascunsă de mâinile care fluturau în 
semn de rămas bun, ultima comunicare între cei ce se 
refugiau şi cei lăsați în urmă. 

Avea în fața ochilor şi chipul fetiţei. Îl vedea întocmai. 
Aidoma ca într-o fotografie. Cu ochii aceia care păreau prea 
mari pentru fețişoara ei, când se aplecase să o sărute. 

- Ai grijă, Natalie! 

Ce cuvinte serbede, când de fapt simţise nevoia să-i spună 
atâtea. 

Ainslie luă un prosop şi-şi şterse din nou fața. Apoi îşi 
descheie cămaşa şi-şi şterse şi pieptul. De parcă avea 
importanță să fie neapărat curat, proaspăt. 

- Cotă periscopică! 

Ainslie privi spre compartimentul ASDIC, dar operatorii 
nu-i făcură nici un semn de avertisment. 

Scrută marea, insula cea mai apropiată, de un verde 
încețoşat, cu un colier de brizanți într-o parte. 

- Domnule comandant, se auzi vocea lui Forster, aflat la 
celălalt periscop. Barcă la roşu patru-cinci. 

Ainslie îşi încleştă fălcile şi răsuci periscopul încet, pe 
relevmentul indicat, reglându-l la mărimea maximă când 
barca îi apăru în câmpul vizual. Se legăna puternic pe hulă, 
aplecându-se când într-o parte când în alta, de parcă încerca 
să se descotorosească de pasagerii care se clătinau inerți. Îl 
auzi pe Forster murmurând: 

- Dumnezeule mare! 

Se aflau vreo doisprezece oameni în barcă, şi dacă nu le 
vedeai fețele spuzite şi ochii încremeniţi, ai fi putut cred că 
sunt vii, aşa cum se scuturau şi se înclinau în mişcarea 
valurilor. 

Aşchii înalte ieşeau din bordaj asemenea unor ghimpi de 
arici şi Ainslie îşi putu da seama că avionul măturase cu 
mitralierele deasupra bărcii o dată şi încă o dată, până când 
pilotul se declarase satisfăcut. 

Printre pasageri se aflau şi două femei sau mai curând fete. 
Restul erau ostaşi. Dumnezeu ştie de unde sau încotro 
fugiseră, dar acolo îşi aflaseră sfârşitul. 

- Jos periscopul! Se uită spre Quinton. La posturile de 
imersiune. Îl catapultăm pe Christie. 

Claxonul scheună strident şi Halliday se aplecă peste 
panoul lui, cu mâinile în şold, ca un profesor. 

Ainslie se gândea la Christie, la felul cum revăzuseră 


293 


împreună planul lui sau ce-o mai fi fiind. Dacă nu avea să 
repereze nimic, ar putea să însemne că e vorba de o alarmă 
falsă. Dacă avea să vadă inamicul, acest fapt ar oferi 
submarinului timp de manevrare. 

Dar nu-şi putea alunga din minte imaginea bărcii fantomă. 
Cei vinovați, cei care îngăduiseră asemenea masacru, ar 
trebui siliți să vadă barca, să desprindă plăcuţțele de 
identitate ale morților, să privească în ochii aceia holbați, 
împietriți de groază. Una dintre fete avea pe cap o pălărie de 
junglă australiană. Cineva încercase să o ocrotească de 
lumina orbitoare când se dezlănțuise infernul asupra lor. 

S-ar fi putut să fie şi Natalie în locul ei. 

- Suntem gata de manevră, domnule comandant! 

Ainslie îşi ajusta cureaua binoclului şi urca în grabă scara 
pentru a deszăvori capacul tambuchiului exterior. 

- leşiți la suprafață! 

Invariabila rutină. Fețe încordate, apa scurgându-se în 
şuvoaie de pe puntea de comandă, picioare şi degete 
cățărându-se în minimum de timp pentru a ajunge la locul 
potrivit. 

Te-ai fi aşteptat ca aerul să fie răcoros, dar, în chip straniu, 
îți dădea senzația că te afli într-un cuptor încins. 

Binoclurile se plimbau deasupra mării, ignorând barca 
rămasă în depărtare, scormonind orizontul în căutarea 
primejdiei. 

- Deschideţi  hangarul! Faceți gata de  catapultat 
hidroavionul! 

Submarinul la suprafață, hangarul larg deschis. Momentul 
cel mai vulnerabil. 

Auzi şuieratul aerului comprimat şi scrâşnetul metalului şi 
ştiu că se dirija catapulta din hangar. 

Îl obseda aceeaşi idee. Şi-o repetase de un milion de ori. 
„Acum ori niciodată”. 

- Catapultaţi! 

Ar fi dorit să-i fi urat noroc lui Christie. „În numele nostru.“ 
Micul hidroavion se desprinse mârâind de pe catapultă şi, 
după un şovăielnic plonjon spre apa cristalină, se înălță 
pieptiş, îndreptându-se către soare. 

- Închideţi hangarul! O privire rapidă la ceas. Secund, când 

sunteți gata, intrăm în imersiune. 

În timp ce marinarii, urmaţi de maistrul semnalizator, 
părăseau în grabă puntea de comandă, Ainslie aruncă o 
ultimă şi lungă privire către barca plutitoare. Spectatori muti, 
având înainte întreaga eternitate. 

— Imersiune! Imersiune! Imersiune! 

Trânti capacul tambuchiului deasupra capului. 

* 


x k 


Christie privi prin ochelarii de protecție la altimetru şi îl 
izbi cu pumnul. Era defect. Dar ce mai conta? Asta era 
necazul cu hidroavionul. Ferecat într-un hangar umed, 
hurducat din imersiune la suprafață, zgâlțâit de exploziile 
grenadelor antisubmarin. Cei care-l construiseră avuseseră 
de furcă, nu glumă. 

„Bine că măcar compasul funcționează.” Se instală mai 
comod în găoacea lui şi aduse butucul elicei pe direcția 
insulei celei mai apropiate. 

Ştia bine că cei de pe submarin îl socotiseră nebun. 
Niciodată să nu te oferi voluntar la nimic. Aşa se spune. Dar 
să iasă la aer liber, să se descătuşeze din colivia aceea de 
oțel, i se păruse o adevărată fericire. 

Christie se  răsuci pentru a-i arunca o privire 
observatorului. Sigur că şi el încearcă acelaşi simțământ, îşi 
spuse, sigur că se bucură să se înalțe în tăriile cerului. 
Deschise butonul interfonului. 

— Aşa-i că-i mai bine, Jonesy? 

Jones dădu din cap în semn că da şi-şi plimbă puşca 
mitralieră Lewis dintr-o parte în alta, de parcă ar fi fost un 
zburător din corpul Aviației Regale, patrulând deasupra 
tranşeelor. 

Insula păru să se înalțe brusc pentru a-i întâmpina şi 
Christie văzu lunecând umbra hidroavionului, asemenea 
unui crucifix, peste hățişul verde. Se gândi la barca fantomă, 
la toți ceilalți morți, la sufletele înnebunite de groază, 
presărate pe tot spaţiul de aici şi până la Singapore. 

- Mai avem două insule în față, Jack, îl avertiză Jones. 
După ce trecem de ele s-ar putea să vedem ceva. 

Christie aprobă din cap şi bâjbâi după binoclu. Pe o plajă 

micuță zăceau câteva canoe şi se întrebă dacă or fi fost 
folosite de militari care se refugiau, sau de localnicii prea 
înspăimântați ca să se arate. Se răsuci în carlingă ca să se 
uite după Soufrière, dar submarinul intrase în imersiune şi se 
îndrepta, probabil, spre canalul dintre insule. 

Zâmbi în sinea lui auzindu-l pe Jones fredonând încetişor 
în interfon. Întotdeauna cânta acelaşi cântec, pe melodia 
„Tipperary“, cu cuvinte schimbate: „Mary e doar o părere, şi-i 
drum lung pân’ la ea...“ 

Trase de manşă şi înălță botul hidroavionului deasupra 
crestei unui deal, palele elicei trasând un cerc de argint în 
lumina soarelui. Jones avea probabil dreptate. După insula 
următoare, li se vor deschide mile întregi de vizibilitate. Vor fi 
adevărați spectatori. Nimic altceva. 

Micul hidroavion mârâi străpungând un petec de ceaţă şi, 
deodată, sub aripă, iată din nou marea. 

Christie simți că i se taie respirația, în aceeaşi clipă în care 
Jones îi trase un ghiont în umăr, răcnind: 

- Dumnezeule, ia te uită! 

Totul se întâmplase atât de neprevăzut! Nimic nu e 
niciodată aşa cum te-ai aştepta să fie. 

Christie înclină hidroavionul, împingând cârma la maxim, 
în timp ce privea la navele aflate chiar sub el. Se strădui să-şi 
păstreze mintea limpede, pentru a-şi ține aparatul sub 
control şi a putea număra formele acelea cenugşii. 

Înjură în gând, balansând dintr-o parte în alta. „Şi acum, 
începe blestemata antiaeriană!'* 

Gogoaşe de fum cafeniu trecură pe lângă el, în zbor leneş, 
inofesiv, dar aparatul se legăna şi-şi scutura botul în jos, iar 
Christie văzu două găuri dințate în aripa din stânga. 

— Jonesy, cobor! 

Intră cu hidroavionul în picaj abrupt, încercând să ignore 
exploziile artileriei antiaeriene şi zdrăngănitul schijelor ce se 
loveau de fuselaj. Trebuia să se uite de la mai mică distanță. 
Pentru ca Soufriere să poată afla totul. Să se pregătească. 

Îl auzi pe Jones hăulind ca un smintit, şi apoi clănțănitul 
ascuțit al puştii lui mitralieră, trimițând o rafală către nava 
cea mai apropiată, un distrugător care îşi rotea tunurile în 
direcția lor. 

— Arată-le ce ştii, Jonesy! 

Se molipsise şi el de nebunia observatorului. 

Umărul unui deal se arcui brusc, adăpostindu-l de nave. 
Dispăruseră ca şi cum nici nu existaseră vreodată. Christie 
gândea intens, încerca să reconstituie totul, să pună lucrurile 
cap la cap. Un crucişător mare şi cel puţin trei distrugătoare. 
Şi încă două vase de transportat trupe, camuflate. Probabil că 
se opriseră pentru a debarca pe țărm oameni care să 
cerceteze insulele. Se gândi la barca fantomă şi la toate 
celelalte grozăvii pe care le văzuse. 

Când hidroavionul se înălță iar deasupra uscatului, îi 
apăru deodată în câmpul vizual un vas mai mic, dar care 
trăgea în ei fără întrerupere. Şrapnele, trasoare, toată 
recuzita. 

Christie continuă să zigzagheze dintr-o parte în alta. Un 
avion torpilor, chiar şi o vechitură de „,Stringbag“, ar fi fost 
mult mai eficient decât toată manevra lui. Să înfigă măcar o 
torpilă în ticălosul ăla. Îl auzi pe Jones înjurând de mama 
focului când puşca mitralieră i se blocă, şi apoi țăcănitul 
cutiei încărcătorului nou introdus, după care deschise iar 
focul. 

Soufrière se afla acum, probabil, pe la jumătatea canalului, 
iar navele japoneze se vor găsi exact acolo, aşteptând 
submarinul sau orice altceva menit să le abată. 

Christie văzu pe insula din fața lui o plajă ca o semilună 
albicioasă, apoi două dealuri printre care ar fi putut să 
zboare şi apoi... Avionul se zgâlțâi îngrozitor şi simți prin 
cizma costumului de zbor pumnalul unei dureri cumplite 
care-l frigea ca un fier înroşit în foc. 

- Dumnezeule, Jonesy! Asta aproape că ne-a ras! 

Îşi întoarse privirea şi-l văzu pe observator atârnând pe 
jumătate afară din carlingă, brațele bălăbănindu-i-se în vânt. 
Fusese lovit la cap şi ochelarii de protecţie îi erau înecați în 
sânge. 

Christie se întoarse din nou cu fața spre inamic, gâfâind, 
când simţi durerea răspândindu-i-se în trup. 

- Îmi pare râu. Jonesy! Sincer. 

Ce tot îndruga? Simţi că-l năpădeşte groaza şi privi în jos, 
la piciorul rănit. Peste tot era sânge şi, prin găurile făcute de 

schije, zări marea zburând sub el. Îşi dădu seama că pierduse 
şi flotorul din dreapta. 

- Un avion într-un picior, râse el vlăguit. 

Alte bufnituri şi un nor de fum care părea să se fi lipit de 
carlingă, ca un gaz. 

- N-are nici un rost, Jonesy, cârâi Christie. O lăsăm baltă. 
Comandantul tot nu mai poate afla la timp. Nu mai poate 
acum” băiete! 

Ca şi cum i-ar fi încuviințat spusele, capul observatorului 
mort se scutură în jos şi se clătină peste inutila sa puşcă 
mitralieră. 

- Oh, Doamne, ce durere! 

Chinul păru să-i răzuie mintea, ca un scalpel. Dacă trece 
printre dealuri şi face un viraj brusc la dreapta, pentru a-şi 
lua înălțime, poate c-ar mai reuşi să-l înştiințeze pe Ainslie! 
Deschise larg admisia. 

- Hai, fetițo! Că doar te-am învățat să înţelegi englezeşte, 
nu? 

Proiectilele explodau deasupra şi dedesubtul lui, fiindcă 
hidroavionul, în timp ce câştiga altitudine şi se îndrepta spre 
insula următoare, se înfățişa fiecărei nave în parte ca un 
fazan urmărit de vânători. 

Din fuselaj zburau întruna bucăţi şi când o schijă i se 
înfipse ca un topor în şold, zăpăcindu-l, tăindu-i răsuflarea, 
Christie scoase un răcnet cumplit. 

„Oh, Doamne Dumnezeule, ajută-mă!“ Cuvintele nerostite 
sau poate că urletele se spulberară neauzite, în timp ce 
Christie dibuia manetele şi trecea de dealul cel mai apropiat. 

- Sus, haide, încă puţin! Oh, Dumnezeule, ajută-mă! 

Tir antiaerian, ghemotoace luminoase de trasoare, sfâşiind 
aparatul stâlcit, încleştându-l în gheare de foc. 

Din nou marea... Sclipitoare, de un verde transparent. 

Christie se aplecă s-o privească şi capul lui atinse parbrizul 
carlingii. Văzu ulei țâşnind în jurul capotei motorului şi 
primele dâre de fum de la acesta. 

Marea era frumoasă. La locul ei. 

Câteva proiectile urmăriră hidroavionul, dar majoritatea 
navelor dispăruseră din nou, ascunse de insule. 

- Parc-am fi în Tahiti, Jonesy! Tu şi cu mine ne mutăm aici 

când s-o termina cu blestemăția astă! O să te învăţ să zbori... 
ai să vezi... Jonesy! 

Încercă să se răsucească, dar durerea îl prinse ca într-o 
menghină. 

Hidroavionul lovi marea şi făcu explozie, împroşcând bucăți 
arzânde până departe. După un timp, nu se mai văzu nimic. 

17 


UN SIMBOL 


Toţi cei de pe submarin auziseră bubuitura produsă de 
hidroavionul lui Christie când explodase în canal. 

Fusese mai curând o senzaţie decât un zgomot şi a 
continuat să se reverbereze în carena submarinului multă 
vreme după ce rămăşiţele aparatului se risipiseră pe fundul 
mării. 

Ainslie se îndepărtă de periscopul care lunecă şuierând 
îndărăt în puțul lui. Nu vedea nici periscopul, nici fața palidă 
a maşinistului ce manevra butoanele; îi stăruia în ochi acea 
ultimă imagine, pe care tăcerea imparțială a lentilelor o 
făcuseră parcă şi mai cumplită. 

Urmărise hidroavionul înălțându-se cu disperare deasupra 
insulei zbătându-se şi prăbuşindu-se ca o pasăre rănită. 
Hăituit pe toată traiectoria de obuze şi trasoare, marcându-şi 
drumul dureros cu dâra propriului său fum. 

Când se prăbuşise în apă şi se despicase într-o pălălaie de 
flăcări, detunătura subită, izbindu-se de carena navei, păruse 
şi mai înfiorătoare. Ca o intruziune în liniştea de până atunci. 

Deşi erau cu spatele spre el, oamenii din postul central 
păreau să-l fixeze. 

— A reuşit să lanseze vreun semnal, domnule comandant? 
întrebă Quinton. 

Ainslie confirmă din cap, abia cutezând să vorbească. 

- Da, cel mai eroic semnal pe care l-am văzut vreodată. 
Apoi, adăugă ca pentru sine: Ar fi putut să-şi ia zborul, să se 
ascundă, să se salveze şi pe el şi pe Jones. Ar fi putut face 
orice. Dar n-a făcut-o. Nu ştim câte nave inamice sunt, dar, 
pe Dumnezeul meu, ştim unde se găsesc acum! 

Luă microfonul interfonului. 

- Vă vorbeşte comandantul. Explozia pe care ați auzit-o a 
fost a hidroavionului nostru. Înghiţi cu greutate. Ne-au oferit 
şansa de a ajunge primii. Pot spune măcar atâta lucru. Când 

lucrurile se vor încinge, gândiți-vă la toți acei oameni 
neajutorați din convoi. Aştept de la voi să reîncărcați tuburile 
golite mai iute ca oricând şi dacă va fi necesar să recurgem la 
tunuri, aştept să faceți tot ce vă stă în putere. Simțea 
înțepătura în ochi de parcă avea ace sub pleoape. Nu 
precupețiți nimic! Asta a fost tot. 

Un murmur de aprobare străbătu postul central şi Halliday 
i se adresă lui Lucas: 

- Ăsta om, nu glumă. N-aş vrea să fiu în locul lui. 

Forster  încleşta cu mâinile masa hărților ca să-şi 
stăpânească emoția. Toate grijile care-l roseseră până atunci 
şi pe care le crease altora nu mai însemnau acum nimic. O 
să-şi piardă viața, dar parcă nu mai avea importanţă. 

Timonierul cel gras îşi aşeză mai comod fesele pe scaunul 
de fier şi bodogăni morocănos: 

- Eu zic că avem toate şansele, domnule comandant. 
Chicoti: Ştiţi, m-am hotărât să-mi iau o muncă pe uscat. 

Menzies, semnalizatorul, clătină din cap: 

- Idiot bătrân! Tu, pe uscat? Nici chiar de-ar fi să mai 
trăieşti o mie de ani. 

Ainslie se afla la masa hărților. Mintea i se limpezea în silă, 
pe măsură ce încerca să uite scena al cărei martor fusese. 
Cuvintele pe care le rostise i se păreau cu totul nepotrivite, 
serbede. Şi ar fi vrut să spună atât de mult! Ar fi vrut să le 
spună oamenilor ce însemnau pentru el încrederea şi curajul 
lor, sacrificiul lor de care nimeni nu avea să ştie vreodată. 

Inamicul se afla dincolo de insulele acelea. Îndreptându-se, 
probabil, spre Sumatra, aşa cum li se raportase. Nu avea un 
portavion, dar, mai important, nu avea nici hidroavion 
catapultat. Altminteri l-ar fi trimis în urmărirea 
hidroavionului lor. Pentru a-l doborî înainte de a fi putut 
semnaliza pericolul şi pentru a descoperi de unde venise. 
Aşadar forțele japoneze nu dispuneau de nave grele de luptă. 
Acestea erau întotdeauna dotate cu hidroavion. 

Luă hotărârea: 

- Rotații pentru opt noduri! Drum compas zero-unu-zero! 

Făcu câțiva paşi înainte şi Înapoi şi îşi lăsă apoi mâinile pe 
masa hărților care trepida. Pentru ei nu exista pericol 
imediat, decât dacă inamicul ar fi trimis o navă pe canal, 

pentru a căuta avionul prăbuşit. Încercă să vadă insulele în 
închipuire, aşa cum se prelungeau una spre cealaltă, cu apa 
adâncă dintre ele, devenită primejdioasă din cauza curenților 
neaşteptați şi a schimbărilor bruşte de drum pe care le 
impuneau. 

- Capul compas este zero-unu-zero, domnule comandant. 

Încă o privire aruncată hărţii. Simţea prezenţa lui Forster 
lângă el, îi percepea disperarea şi, ciudat, parcă şi un soi de 
uşurare în acelaşi timp. 

-E în ordine, navigatorule? Ainslie îi aruncă o privire 
gravă. Eşti foarte liniştit. 

Forster îşi umezi buzele. 

- Am s-o scot la capăt, domnule comandant. Se sili să 
zâmbească. Vă mulțumesc. 

„Pentru ce oare?” Adăugă: 

- Uită-te aici! Vezi pe hartă stânca asta descoperită. O 
ciocăni cu distanțierul. E un loc infernal pentru o navă care 
trebuie să-şi schimbe brusc drumul. Urmări trăsăturile 
încordate ale lui Forster luminându-se sub impulsul subitei 
înțelegeri. Mă refer la ei, nu la noi. 

Ainslie întinse mâna după un contor şi-l puse în funcție, 
acul roşu părând să marcheze, mai bine decât orice clepsidră, 
timpul care le mai rămânea. 

— Sus periscopul! 

Trebuia ca totul să fie precis, altfel ar putea să-i pună 
cruce submarinului încă de pe acum. 

Ainslie roti periscopul într-un arc lent. În pupa nu mai 
avea ce privi. Îşi stăpâni respirația agitată când descoperi 
insula pe care tocmai o studiase pe hartă. Aici era creasta 
înaltă de deal deasupra căreia se ivise Christie escortat de 
exploziile proiectilelor. În continuare, insula cobora în pantă 
lină spre mare, spre o bucată albă de brizanțţi ce păreau să se 
spargă la țărmul unei alte insule. Dar era o imagine 
înşelătoare. În acel punct, canalul cotea spre stânga. Larg, şi 
dacă cercetarea fusese corectă, îndeajuns de adânc pentru a 
adăposti un submarin. Chiar şi lighioana lor. 

Îl văzu pe Ridgway urmărindu-l şi pe cartnicul său 
aşteptând să-şi îndoape prețioasa maşină cu relevmente şi 
distanțe. 

— Pregătiți tuburile de la unu la opt! 

Ainslie îşi înălță încet lentilele, dar cerul era pustiu şi 
petele de fum se evaporaseră. 

Fixă linia orizontului, printre insule, până ce ochii începură 
să-l doară de atâta încordare. 

- Cârma stânga zece! 

Ascultă alunecarea timonei şi respirația greoaie a lui 
Gosling şi văzu promontoriul din față mişcându-se încetişor 
în partea stângă a câmpului său vizual. 

- Cârma zero! Întâmpină-i giraţia, timonier. 

- Cârma zero, domnule comandant. Cap compas trei- 
-patru-zero. 

Forster comandă calm: 

- Adu-l la drum trei-patru-şase. 

Vocea îi era înăbuşită, de parcă se temea să intervină între 
submarin şi comandantul lui. 

- Tuburile sunt pregătite, domnule comandant, capacele 
exterioare de la prova sunt deschise. 

Încă un minut, poate chiar mai puţin. Nu-şi mai amintea 
să fi ținut vreodată periscopul ridicat atât de mult timp. În 
orice alt ocean ar fi însemnat sinucidere curată. 

Se strădui să nu se gândească la cruciulițele cu care 
marcase Forster pe hartă poziția aproximativă a convoiului de 
vase cu refugiați. Dacă nu vor reuşi să-l țină în loc pe inamic, 
s-a zis cu ele. Amiralul japonez va fi prea grăbit să-şi 
îndeplinească partea ce-i revenea din întreaga operație, 
pentru a-şi mai putea îngădui să piardă timpul. Va lua sub 
foc de artilerie micul convoi şi-l va face fărâme, jonglând în 
mâna sa cu supliciul şi măcelul. 

Ainslie revăzu în gând fața lui Natalie. Fericită, 
îngândurată, iubitoare. Răstimpul scurt pe care-l petrecuseră 
împreună însemnase foarte mult şi ar putea să însemne mult 
mai mult dacă soarta le va îngădui. Ordonă: 

- Reduceţi la şase noduri! 

Sforăitul motoarelor slăbi iarăşi, în timp ce Soufrière îşi 
urma lent, ca o balenă, drumul prin canal. Ultima navă care 
trăsese asupra avionului fusese foarte aproape de mal, 
întrucât trasoarele se înălțaseră drept spre cer. Ceea ce 
însemna că era vorba de o navă mică, probabil o escortă 


303 


antisubmarin sau aşa ceva. N-avea nici un sens să ofere o 
pleaşcă operatorilor de la hidrofonul acelei nave. 

Îşi lipi fruntea de banda de cauciuc, dilatându-şi ochiul de 
parcă ar fi vrut să consume fiecare secțiune a imaginii. 
Anunţă: 

- Navă, distrugător mic, mişcându-se de la dreapta la 
stânga, în relevmentul acesta, distanță patru mii de iarzi. 

Ar fi vrut să-şi înghită saliva, să-şi umezească buzele, să 
nu mai audă glasul monoton al cartnicului lui Ridgway şi 
țăcănitul mesei de calcul. 

- Iată şi a doua navă. Distrugător de escadră. 

Urmări cea de-a doua navă, aflată mai departe în direcția 
mării, în relevment pupa față de micul distrugător, ceea ce 
făcea ca amândouă să pară o singură siluetă prelungită. 

- Tuburile de la unu la patru, fiți gata de lansare! 

Simti puntea vibrând uşor sub tălpile lui. Probabil că era 
efectul curentului, dar îți făcea impresia că Soufrière tremura 
de nerăbdare să înceapă masacrul. 

- Foc tubul unu! O tresărire îi furnică degetele. Foc tubul 
doi! Continuaţi lansarea după cronometru! 

Tocmai rotea periscopul spre tribord când, asemenea unui 
uriaş în armură, crucişătorul inamic se ivi încet în câmpul 
lentilelor. Suprastructuri etajate la puntea de comandă. Îi 
venea greu să-şi desprindă ochiul de la el, pentru a descoperi 
şi restul navelor. Două distrugătoare la distanță mare de 
țărm şi, apoi, două vase comerciale înalte la apă, cu bordajele 
împestrițate cu pitură de camuflaj, transportând, de bună 
seamă, trupe pentru invazia Sumatrei. 

Răsuci din nou periscopul şi-l fixă pe crucişător, 

— Crucişătorul greu, în relevmentul acesta! 

Coca submarinului se hurducă puternic şi Ridgway anunţă 
răspicat: 

- O navă a fost lovită! 

O altă bufnitură violentă se reverberă peste apă, ecoul 
fiind amplificat de spațiul îngrădit al canalului. 

Ainslie văzu micul distrugător scuipând fum şi flăcări, iar 
în urma lui, distrugătorul mai mare încetini viteza, de parcă 
ar fi vrut să-i ofere ajutor. Dar şi al doilea distrugător era 
învăluit în ghirlande de fum şi spumă şi când o nouă explozie 

aruncă un giulgiu de flăcări în sus, deasupra catargului, 
Ainslie îşi dădu seama că o torpilă îi incendiase grenadele 
antisubmarin de pe puntea pupa. 

- Unu la patru, reîncărcați! 

- Asta va fi ultima reîncărcare, domnule comandant îl 
avertiză Ridgway. 

Ainslie urmărea crucişătorul şi parcă nu-i venea să-şi 
creadă ochilor. Quinton avusese dreptate. Amiralul japonez 
Ozawa trimisese o parte din forțele sale să participe la 
sărbătorirea umilirii şi capturării Singaporelui. 

Văzu distrugătoarele scrutând distanța şi executând o 
întoarcere rapidă către insule, retrăgându-se din locul în care 
izbucnise, pe neaşteptate, primejdia. 

Crucişătorul se găsea acum parțial ascuns de insula cea 
mai apropiată, mărindu-şi viteza, ca să se apropie cât mai 
repede de cele două puternice escorte. 

- Tuburile de la cinci la opt, fiți gata de lansare! 

Oamenii îşi înălțară privirile spre plafon când zgomotul 
unei nave care exploda izbi coca submarinului. O serie de 
bubuieli surde sugerau muniții, combustibil, maşini grele 
târâte în voia valurilor. O navă care murea. 

Ainslie îşi concentră atenția pe distrugătoare. 

- Măriţi din nou rotațiile la opt noduri! 

Schijele de proiectile brăzdau dâre livide pe mare. Navele 
trăgeau de zor într-o epavă, crezând că era un periscop. 

- E timpul să schimbăm de drum, domnule comandant, 
strigă Forster, cu glas răguşit. Vino la drum trei-zero-zero. 

— Jos periscopul! Ainslie se ridică şi se uită la Quinton: Le 
dăm două minute. Urmări repetitorul giro ticăind sub 
impactul schimbării de drum. Foarte curând cele două 
distrugătoare vor porni atacul. Trebuie ca până atunci să 
scoatem din circulație monstrul ăla mare, spuse el. 

După aceea va urma sfârşitul. O ştia bine. Ştiau cu toții. 

- Toate tuburile sunt încărcate, domnule comandant, 
raportă Ridgway. Aproape că zâmbea când adăugă: în 
jumătate din timpul obişnuit. 

- Bine. 

Ainslie se agăță de o valvă de deasupra capului ca să-şi 
mențină echilibrul când ceva se izbi cu forță de coca navei, 

ricoşă îndărăt, apoi hârşâi de-a lungul balasturilor din 
babord ca un fierăstrău uriaş. 

— Ce dracu a fost? 

Voysey, timonierul secund, strigă: 

- Cârma de asietă prova e blocată, domnule comandant! 

Ainslie îi aruncă o privire lui Quinton, conştient că i se 
citea în ochi disperarea, dar incapabil să-şi stăpânească 
dezamăgirea, îngrijorarea. 

Probabil că fusese vreo bucată desprinsă din primul 
distrugător, purtată de curent şi împinsă să plutească drept 
în calea lor. 

- Alarmă! Faceți gata de ieşire la suprafață! Pregătiți-vă 
pentru acțiune cu artileria! 

Halliday îşi întoarse capul dinspre asistenții săi muiați de 
sudoare şi-i murmură lui Lucas: 

- Afurisitul ăla de hidroplan fusese fracturat când l-am 
reparat noi ultima dată. Aşa că izbitura asta numai bine nu 
i-a făcut. 

Ainslie se simțea ciudat de calm, detaşat de siluetele care 
se zoreau, de ordinele lătrate în jurul lui. 

În pofida eforturilor, ratase totul. Oamenii lui, convoiul. Şi 
Natalie, mai presus de orice. 

- Purjaţi balasturile principale! 

Greoi, stângaci, Soufriere ieşi la suprafață şi când apa se 
despică în fața provei şiroinde. Ainslie văzu hidroplanul 
blocat şi încătuşat de o bucată de metal îndoit. O porțiune 
din epava navei; victima doborâtă dăduse o ultimă lovitură 
asasinului. 

Cel dintâi proiectil căzu lângă submarin chiar în timp ce 
motoarele principale vuiau intrând în regim de viteză 
maximă, iar turela mare a lui Farrant se rotea lin către navele 
care îi asaltau. 

Ainslie îşi fixă binoclul la ochi, urmărind distrugătorul cel 
mai apropiat. Dar adevăratul lor obiectiv era crucişătorul. 
Nici vasele care transportau trupe, nici distrugătoarele nu 
erau periculoase pentru convoi, chiar dacă erau mai mult 
decât periculoase pentru un submarin avariat, incapabil să 
intre în imersiune. 

Auzi în spate un om de veghe exclamând uimit: 

- Ce faci acolo, maistre? Ce-ţi veni să înalți pavilionul? 
Doar nu-i nimeni care să-l vadă! 

Saula trasă făcu să scârțâie raiurile şi Ainslie îşi dădu 
seama că Menzies înălțase pavilionul pe tubul periscopului. Îl 
auzi replicând calm: 

— Or să-l vadă, băiete. Şi-o să-l vedem noi! 

Ainslie simţi că i se pune un nod în gât. 

- Toate tuburile pregătite de lansare! O jerbă completă. 
Crucişător la verde unu-cinci, la o mie de iarzi. 

Ajustă vizorul, cu degete alunecoase din cauza spumei 
împroşcate de ultimul proiectil. 

- Începeţi lansarea! 

Stând ţeapăn pe scăunaşul de oţel al turelei, locotenentul 
Farrant simți torpilele părăsindu-şi tuburile, fiecare dintre ele 
zgâlțâind uşor nava în clipa în care-şi luau drumul către 
obiectiv. Farrant nu le mai acordă nici o atenţie. Prin binoclul 
său puternic urmărea distrugătorul care se apropia; îl 
contempla cu o senzaţie de detaşare, mai preocupat fiind de 
tăcerea totală de dedesubt, acolo unde cele două echipe de 
servanți aşteptau cu ochii pironiți pe culatele închise. 

În stânga lui, sublocotenentul Southby, cocoţat pe un 
scaun asemănător, îşi apăsă binoclul la ochi, gata să 
raporteze lovitura, să execute corecția, să facă orice i-ar fi 
dictat Farrant. 

La peste două mii de iarzi în prova tribord, Farrant încleştă 
şi mai puternic trăgaciul de alamă, abia îndrăznind să 
respire, în timp ce grada momentul exact. 

- Tunul dreapta... Foc! 

Tunul reculă şi cartuşul gol fu azvârlit în plasă, în chiar 
secunda în care servanțţii se repeziră să încarce. 

- Tunul stânga... Foc! 

Farrant, îşi trecu vârful limbii peste buze văzând cele două 
coloane de fum alb înălțându-se spre cer chiar în spatele 
navei celei mai apropiate. 

- Scurtează” doi! 

Coca submarinului se zgudui violent când nişte proiectile 
explodară în apropiere, apoi fu zdruncinată de o convulsie, 
ceea ce însemna, gândi Farrant, cel puţin o torpilă care-şi 
atinsese ţinta. 

Oamenii se mişcau ca nişte roboți, servanții de la 
închizătoare şi încărcătorii îndesind proiectile lucitoare şi 
apoi dându-se deoparte când tunurile se înălțau pentru 
lovitura următoare. 

Traseră încă o dată şi Farrant văzu distrugătorul 
schimbându-şi drumul şi îndepărtându-se de explozia 
proiectilelor. Nici unul dintre ele nu marcase o lovitură 
directă, dar explodaseră atât de aproape de prova navei, încât 
trebuie să fi fost ciuruită ca o solniță. 

Rânji şi simți pe limbă cordita acrie, grăsimea şi uleiul 
propriei sale maşinării. 

Merita să se afle acolo numai pentru a-şi imagina surpriza 
inamicului. A fi făcut zob de un submarin aflat la suprafață e 
un lucru greu de înghițit. Chestiune de obraz. 

Southby îşi dezlipi, ochii de la distrugătorul înecat în fum, 
cu tunurile lui care scoteau flăcări, pentru a se uita o clipă la 
Farrant. Rânjea cu gura până la urechi, desfătându-se, lipsit 
de frică, lipsit de orice sentiment. 

— Amândouă tunurile gata de tras, domnule locotenent! 

— Foc! 

Un obuz făcu explozie chiar alături de turelă şi un 
încărcător fu zburat de pe scaun, capul ciocnindu-i-se ca un 
ou de peretele de oţel. Schijele râcâiră şi pocniră oţelul şi 
Southby se porni să vomite cu disperare, în timp ce omul 
continua să alunece în jos, până sub afet, țeasta spartă 
lăsând o dâră roşie, pe suprafața vopsită. 

- Turela nu se mai lasă manevrată în direcție, domnule 
locotenent. Mecanismul e blocat! 

- Încearcă, încearcă, încearcă! răcni Farrant prin fum. De 
ridicat se ridică? Răspunde, idiotule! 

Caporalul încuviință din cap, cu fața ca de mort. 

- Probabil că obuzul ăsta din urmă a dislocat unul din 
rulmenţi, comentă Farrant, aproape nestingherit. Apoi apucă 
telefonul său roşu. Domnule comandant! Nu mai putem 
orienta turela. Vreți să preluaţi dumneavoastră? 

O nouă explozie îngrozitoare cutremură nava şi Farrant 
auzi apa năvălind în cascadă peste turelă ca un talaz în flux. 

Sus, pe chioşc, Ainslie apucă telefonul şi răspunse: 

- Da, artilerist. Fă ce poți. Apoi se aplecă peste tubul 

portavoce şi zbieră: secund, turela este înțepenită pe verde 
patru-cinci. Foloseşte periscopul de atac pentru a menţine 
nava inamică pe acest relevment.. 

Era o nebunie curată, instinctul sălbatic de a răspunde la 
lovituri îi unea pe toţi în aceeaşi neajutorare. 

Pe de altă parte, crucişătorul continua să se îndepărteze, 
fugind din calea unor noi torpile. Comandantul lui n-avea 
cum să ştie că submarinul care se vârâse între nava sa şi 
escorte nu mai avea torpile şi, acum că turela se blocase, 
submarinul Soufriere devenise o ţintă foarte vulnerabilă. 

Ultimul obuz deformase puntea şi omorâse doi oameni de 
pe ea. Ainslie şi-i imagina pe cei de dedesubt, trudind ca nişte 
draci, controlând motoarele, căutând să descopere spărturi ce 
puteau fi astupate, aşteptând moartea să sufle asupră-le. Nici 
măcar nu avuseseră satisfacția de a vedea două torpile lovind 
crucişătorul sub turela de la pupa, nu îndeajuns ca să-l 
scufunde, dar destul ca să-l pună pe fugă, cu puntea abia 
ivindu-se peste nivelul apei. 

Turela licări prin fumul gros când cele două tunuri traseră 
din nou, sfâşiind văzduhul cu țipătul obuzelor proiectate 
către distrugător. Cea de a doua navă se îndrepta spre 
babord, pentru a diviza focul lui Farrant, asemenea dulăilor 
în urmărirea unui cerb. Văzând că turela nu răspunde, vor 
ghici ce s-a întâmplat şi se vor năpusti înspre partea lipsită 
de apărare a submarinului. Probabil că alte nave se şi 
grăbeau să le vină în ajutor, având tot timpul să distrugă 
convoiul după ce-l vor fi dat pa Soufrière la fund. 

Nişte siluete dădură buzna prin tambuchi, repezindu-se 
spre partea laterală a chioşcului. 

Ainslie îl înşfăcă pe Halliday de braț, răcnind: 

- Unde naiba te duci? 

Halliday se închirci când un nou obuz explodă în apă, la 
câțiva iarzi de submarin. Coca navei bubui ca o tobă şi schije 
ascuţite se răspândiră în stol prin văzduh, deasupra punţii, 
în căutarea victimelor. 

Halliday strigă: 

- Hidroplanul ăla de la prova, dom’ comandant. E singura 
noastră şansă! Când Ainslie dădu să protesteze, îi ripostă 
ferm: Puteţi spune ce vreți, puteți să mă deferiți mai târziu şi 

Curţii Marţiale, dacă aveţi chef, dar eu mă duc acolo jos. 

Se târi în urma micii lui echipe de oameni, printre care 
Ainslie îl recunoscu pe francezul Cottier, ținând pe umăr un 
tăietor electric, pe care-l purta ca pe o spadă. 

Puntea tresăltă sub bubuiturile gemene ale tunurilor lui 
Farrant şi Ainslie se ghemui pe vine când un proiectil inamic 
explodă aproape simultan. 

Forster venise pe puntea de comandă ca să ajute la 
manevrarea submarinului în concordanţă cu tunurile. Strigă 
ca un disperat: 

- Dumnezeule, unul din ei s-a şi prăbuşit! 

Un maşinist căzu în genunchi, încleştându-şi stomacul cu 
degetele, holbându-se la apa care năvălea de-a lungul 
balastului, până când fu doborât cu fața în jos şi împins în 
elice. 

Asurzit de detunături, orbit de fum şi de spuma care 
țâşnea peste prova, ce parcă submarinul ar fi intrat în 
imersiune, Halliday ajunse la cârma de asietă, oamenii lui 
căutând locuri de care să se apuce cu mâinile, în timp ce 
Cottier conecta tăietorul la priză. 

Halliday se clătină când, în urma unei explozii, valuri 
compacte măturară puntea. 

- Băieți, pregătiți cricul. Apoi, bătându-l pe Cottier pe braț: 
Mai uşor cu chestia asta! Privi la apa înspumată de sub el. 
Un pas greşit şi s-a zis cu tine! 

Halliday găsi timp să-şi amintească de fața lui Ainslie când 
îl înfruntase pe punte. „Da' ce şi-a închipuit, că o să-l las 
să-şi piardă nava după tot ce a făcut el pentru mine?“ 

Un  şrapnel explodă la mare înălțime deasupra 
submarinului, scrijelindu-l cu bilele sale şi biciuind marea în 
jur, transformând-o într-o fântână arteziană. 

Ainslie căzu  izbindu-se de balustradă, cu urechile 
vâjâindu-i şi muşchii încordaţi până la ultima fibră, gata să 
suporte durerea. În acele câteva clipe văzu totul. Două găuri 
micuţe într-un tub portavoce, la o distanță infimă de gura lui. 
O tăietură lungă în cămaşă, şi totuşi schija nici măcar nu-i 
zgâriase pielea. Dar puţin mai încolo, un mitralior fusese 
omorât pe loc şi apoi rostogolit de suflu până la capătul din 
spate al punţii de comandă. 

Pe urmă îl văzu pe Menzies, semnalizatorul, zăcând pe 
spate cu ochii pironiți pe pavilionul înălțat de el, ca un gest 
de sfidare. Şi Menzies era mort. Forster şchiopăta prin fumul 
care se târa în jos. Faţa îi era albă ca varul şi-şi ţinea mâna la 
coapsă, încercând să-şi oprească sângerarea cu pantalonul 
strâns într-un ghemotoc roşu. 

Ainslie îl trase într-o parte, rezemându-l de oţelul care 
vibra, sprijinindu-l cu o mână, în timp ce cu cealaltă bâjbâia 
după ceva cu care să-l bandajeze. 

Forster şuieră printre dinți: „O, Dumnezeule!“ Se străduia 
să rămână conştient, dar durerea rănii îi sugea toată vlaga. 

Puntea se cutremură sub impactul altei cumplite explozii, 
venind de undeva din fața turelei... Schijele plouau peste 
chioşc, ca o grindină de metal, şi Ainslie îşi dădu seama că 
dacă Forster n-ar fi fost întins pe jos şi el nu s-ar fi aplecat 
să-i oblojească rana, nici unul dintre ei n-ar mai fi fost acum 
în viață. 

Forster delira şi capul i se bălăbănea când într-o parte 
când în alta. În timp ce murmura: 

- Voiam să mă însor cu ea, ştii. Voiam într-adevăr. 

Ainslie îl întinse pe grătar şi-i îndesă chipiul sub cap, în 
chip de pernă,. Îi spuse liniştit: 

— Ai să te însori cu ea. Crede-mă, trebuie! 

Nu ştia nici el de ce rostise aceste vorbe sau cum de-i mai 
păsa. Dar lucrul avea importanța sa... 

Ultimul obuz tras de celălalt distrugător făcuse explozie în 
apropierea turelei. Schijele erupseră prin fanta de observație 
a lui Southby, ucigându-l înainte de a fi putut măcar să 
strige sau să ştie ce se întâmplă. Trei dintre oamenii de la 
tunul babord fuseseră omorâți sau grav răniți, iar unul dintre 
încărcători se târa pe sub culată, orbit şi scrâşnind după 
ajutor. 

Farrant îşi dădu seama de ce se întâmplase exact în clipa 
când îşi aminti că tunul babord era inutilizabil. Chiar dacă 
mai putea încă să tragă, riscul unei explozii interioare sau al 
unui incendiu la magazia de muniții depăşea orice eventuală 
şansă. 

Acceptă şi ideea că turela, din cauza avariilor, va trebui să 
rămână cu uşile ei etanşe închise, dacă sau când submarinul 

va intra din nou în imersiune. Altfel, dacă turela ar fi fost 
inundată, oricine s-ar fi aflat înăuntru s-ar fi înecat. 

Şi totuşi, în chip straniu, toate acestea păreau lipsite de 
importanță în comparaţie cu un unic fapt precumpănitor: 
ultimul obuz deblocase mecanismul de manevrare în direcție 
a turelei. Poate că nu fusese deteriorat de schije, aşa cum 
crezuse el, ci doar blocat de vreo bucată de metal căzută de 
pe punte. 

Urmări distrugătorul ivindu-se în câmpul lui vizual. La 
perfecție. Precis. 

— Foc! 

De data asta n-a mai intervenit nici o greşeală. O ciupercă 
de flăcări portocalii izbucni din puntea distrugătorului, în 
timp ce în jurul său săreau în aer, în toate direcțiile, coşuri, 
bărci şi catarge. 

Farrant se lăsă pe spate în scaunul lui, aproape relaxat, 
începând să orienteze turela în direcția celuilalt distrugător. 
Se simțea satisfăcut, dar ciudat de amețit. 

Un încărcător se cațără până la el şi, după ce aruncă o 
privire scurtă spre cadavrul ghemuit al lui Southby, exclamă: 

— Hei, dom' locotenent, sunteți rănit! 

Farrant îi aruncă o privire de gheaţă. 

— Şi crezi că nu ştiu, neghiobule? 

Se oțeli silindu-se să se uite în jos, la picioare. Era uimit că 
reuşea încă să mai trăiască, lăsând la o parte faptul că nu 
simțea durerea. 

Încărcătorul îl privi cu tristeţe. 

- Stau aici, dom” locotenent, ca să vă ajut. 

În timp ce omul îl susținea, ajutându-l să stea drept în 
scaun, Farrant continua să orienteze turela înspre inamic. 

Când umbra celor două tunuri se plimbă pe deasupra 
punţii ciuruite, văzu şi Halliday bucata de metal îndoit 
căzând din hidroplan şi pierind înghițită de valul din prova. 

Singurul ajutor care-i rămăsese, un electrician, îl lua de 
braț şi o porniră împreună îndărăt, înspre chioşc, ca doi 
oameni beți. Toţi ceilalți zăceau morţi pe locul unde picaseră, 
cu excepţia lui Cottier, care căzuse peste bord, ucis de îndată 
ce tăietorul său înlăturase ultima obstructie. 

Halliday era chinuit de dureri înfiorătoare pentru că şi în 

spinarea lui se împlântase o schijă. Şi totuşi se încăpățâna să 
meargă, cu un soi de înverşunare în care se amesteca 
mândria că reuşise să-şi ducă la îndeplinire misiunea 
asumată. Şocul şi pierderea de sânge făcură ca ultimii câțiva 
metri până la chioşc să fie parcurşi într-o stare de 
buimăceală şi semiconştiență. Halliday nu-şi mai aminti mare 
lucru până când deschise din nou ochii şi descoperi că era 
transportat prin postul central spre infirmerie. Reuşi totuşi 
să-şi înalțe capul şi să ciulească urechea, aşa cum făcuse de 
un milion de ori, ca să prindă bătaia motoarelor, a motoarelor 
lui. 

Prin păienjenişul durerii îl văzu pe Lucas şi-i strigă: 

- Preiei tu, băiețaş> Eu nu mai pot fi de mare ajutor 
acum... 

Lucas văzu siringa înfigându-se în brațul lui Halliday şi 
oftă uşurat. O clipă se temuse că moare, şi abia atunci îşi 
dăduse seama cât de important era pentru el ca Halliday să 
trăiască. 

Îşi privi oamenii de la panou, de la purjele şi cadranele care 
însemnau mijloace de existență ale submarinului Soufrière. 

Halliday avea încredere în el. Şi asta însemna totul. 

Quinton se îndreptă spre tubul portavoce, călcând peste 
sticla spartă şi trecând pe lângă oameni răniți şi năuciți. 

Plutea, chiar şi aici, o duhoare de moarte, îşi spuse el. 

— Vorbeşte secundul, domnule comandant. Cârmele de 
asietă prova verificate şi corecte. Îl vedea parcă pe Ainslie 
acolo sus, apucându-se de parapetul punţii de comandă ca 
să nu-şi piardă echilibrul, în timp ce submarinul îşi continua 
şarja împotriva inamicului. Domnule comandant, sunteți 
bine? 

- Da. Mulţumesc, John. 

Şovăi o clipă şi Quinton gândi că fusese totuşi rănit. Dar 
după un moment, Ainslie adăugă, vorbind rar: 

- Tocmai urmăresc un miracol. Cel de al doilea distrugător 
se retrage. Toate navele îşi iau tălpăşița, John. Îşi închipuie 
probabil că vrem să distrugem vasele cu trupe. Scoase un râs 
scurt care sună ca un sughiț. Cu ce, pentru Dumnezeu? 

Quinton i se adresă lui Ridgway: 

- Preia tu. Eu mă duc sus. Spune-i lui Hunt să-i scoată din 

turelă pe toți cei vii. Îndreptându-se spre scară, adăugă: Şi pe 
urmă, determină un drum care să intercepteze convoiul de 
refugiați. 

Când ajunse pe puntea de comandă, Quinton rămase 
câteva clipe nemişcat, nevenindu-i parcă să creadă că mai 
puteau fi oameni vii. Oare după un asemenea masacru mai 
existau unii în stare să vadă toate astea, să vorbească despre 
ele? 

Cadavre împrăştiate, metal ciuruit, furia dezlănțuită a 
bătăliei. 

Ceva îi atinsese piciorul în timp ce păşea precaut, 
îndreptându-se spre Ainslie, şi, când privi în jos, îl văzu pe 
Forster, cu privirile aţintite asupra lui. Încerca să surâdă, 
pentru a arăta că ştie ce se întâmplă, ce realizaseră ei cu 
toții. 

Quinton îl bătu pe umăr, apoi se ridică, uitându-se la 
fumul de pe apă. O perdea de fum aşternută fie de ultima 
navă, fie de avariile provocate de proiectilele lui Farrant, nu 
ştia şi nici nu se mai sinchisea. 

Ainslie îşi şterse fața cu brațul şi-i spuse: 

- Eu nu prea credeam în miracole, John. Scutură din cap. 
Dar după toate astea, zău dacă ştiu ce să mai spun. 

- Ceva ordine, domnule comandant? l-am cerut ofițerului 
cu torpilele să determine un drum ca să întâlnim convoiul. 
După asta... 

Ainslie îl apucă de braț. Apoi îi zâmbi şi umbrele războiului 
părură să se risipească cu totul când îi spuse: 

- După asta, ne întoarcem acasă. 

Quinton îl înțelegea şi-i împărtăşea sentimentele în 
legătură cu toate cele întâmplate. Față de căderea Malayei şi 
a Singaporelui s-ar putea ca victoria lor nici să nu fie 
înregistrată. Dar unul dintre convoaie supraviețuise şi un 
sacrificiu imposibil fusese transformat într-un triumf, într-un 
simbol. 

Soufrière îi susținuse pe toți. Curând, submarinul va îi 
trimis din nou în misiune, sub altă comandă, şi poate cu alte 
obiective. Dar, ei cu toţii nu aveau să-l uite, aşa cum nu vor 
uita nimic din ce făuriseră în acest interludiu al războiului. 

Un om de veghe, palid, la față, raportă cu glas tremurat: 

- Sawle cere permisiunea de a veni pe puntea de comandă, 
domnule comandant. Cu ceva de băut. 

- La țanc, rânji Quinton. 

Câteva momente mai târziu, Soufriere, cel mai mare 
submarin din lume, cu cele două tunuri orientate încă țeapăn 
către orizont, „schimbă de drum”, lăsând perdeaua de fum în 
urmă-i, din ce în ce mai departe. 


Sfârşit 

CUPRINS 


1. LĂSÂND TOTUL ÎN URMĂ 
2. ECHIPA 
3. DOUĂ DRAPELE 
4. LUCRUL ÎN SINE 
5. PRINSE PE PICIOR GREŞIT 
6. A DOUA ŞANSĂ NU EXISTĂ 
7. VA FI TOT MAI GREU” 
8. BEA ŞI UITĂ 
9. VICTIMA 
10. O MOARTE ARE OMUL 
11. TIMP DE PLECARE 
12. OBLIGAȚII 
13. ȚINTA 
14. SUPRAVIEŢUIREA 
15. TAINA 
16. ACUM ORI NICIODATĂ 
17. UN SIMBOL 


Nota red. el. : Sursele pentru explicațiile din continuare sunt: Wikipedia, 
Dex online precum şi Micul Glosar Marinăresc din volumul „Întâlnire în 
Atlanticul de sud”, de acelaşi autor. 


1 Corespunzător gradului de căpitan de rangul II din marină română (echivalent gradului de locotenent- 
colonel din armata terestră. (n. red. el.) 

? Corespunzător gradului de căpitan de rangul I din marină română (echivalent gradului de colonel din 
armata terestră. (n. red. el.) 

3 Charles de Gaulle — 22.11.1890+09.11.1970; general şi politician francez. Din 1940 a fost şeful guvernului 
francez în exil la Londra. A fost preşedinte al Franţei în perioada 1958-1965. (n. red. el.) 

“Turelă dotată cu două ţevi (n. red. el.) 

5 Philippe Pétain — 24.04.1856:23.07.1957; a fost un mareşal al Franţei care a ocupat funcţia de şef al 
Statului în Regimul de la Vichy din 1940 până în 1944. (n. red. el.) 

ê Regimul de la Vichy - regimul politic al Franţei din 1940 până în 1944. (n. red. el.) 

7 Dig de piatră, construit spre larg, la intrarea într-un bazin portuar (n. red. el.) 

3 Linia Maginot — Complex de fortificaţii construit de-a lungul graniţei estice a Franţei. (n. red. el.) 

° Grindă de rezistenţă, care închide corpul navei, în plan vertical, la extrema prova (în continuarea chilei). În 
marş, etrava este cea care despică apa. (n. red. el.) 

'9 His (Her) Majesty's Ship - Nava Maiestăţii Sale. (n. red. el.) 

1 Punte improvizată sau fixă ce face legătura dintre navă şi chei sau țărm. (n. red. el.) 

12 Punte, relativ îngustă, dar extinsă pe toată lățimea navei, plasată la înălțime suficient de mare pentru 
asigurarea posibilităților optime de observare şi cât mai spre centrul de giraţie al navei. După destinaţia ei, 
poate fi: comandă de navigație, comandă de artilerie, comandă de luptă etc. (n. red. el.) 

13 Deschidere pentru comunicare sub puntea principală sau între punți, dispunând de o ramă cu prag şi 
capac etanş cu zăvor. (n. red. el.) 

14 Partea de dinainte a unei nave; botul navei. (n. red. el.) 

15 Partea de dinapoi a unei nave. (n. red. el.) 

15 Dâră temporară lăsată în apă de trecerea unei nave (n. red. el.) 

17 Grindă de rezistenţă, de formă mai mult sau mai puţin regulată, care închide corpul navei, în plan vertical, 
la extrema pupa şi care susține cârma. (n. red. el.) 

15 Partea din dreapta a navei, privind de la pupa spre prova (n. red. el.) 

1 A fila — a desfăşura, încetul cu încetul, lanţul ancorei, o parâmă, ş.a. (n. red. el.) 

% Palanc sau palan — macara formată din mai mulţi scripeţi, pe două sau mai multe axe, din care una fixă.. 
(n. red. el.) 

21 Fâşiile de lemn, sau metalice, care învelesc coastele şi traversele unei nave (n. red. el.) 

?? Frânghie, odgon. (n. red. el.) 

% Roată de lemn (metal), cu ajutorul căreia se manevrează cârma unei nave. (n. red. el.) 

+ A saborda — a scufunda propria navă (n. red. el.) 

25 Partea din stânga a navei, privind de la pupa spre prora. (n. red. el.) 

* Maşină de forță, cu abur sau motor (rar manuală), care, prin învârtirea unui tambur cu ax vertical, trage 
parâme sau lanțuri. (n. red. el.) 

2 Dispozitiv mecanic pentru transmiterea rapidă şi sigură a comenzilor de la puntea de comandă la 
compartimentul maşinilor; foloseşte sunete de clopot pentru a atrage atenția şi permite confirmarea promptă 
a înțelegerii comenzii date. (n. red. el.) 

% Platformă bine întărită, aşezată în partea superioară a coloanei unui catarg, pentru a servi la prinderea 
legăturilor care fixează catargul unei nave cu vele. La navele moderne, este folosită, în special, ca post de 
observare, în care scop i se construieşte şi un adăpost individual. (n. red. el.) 

% Bigă - macara de construcţie specială, utilizată la încărcări şi descărcări, în special la bordul navelor. (n. 
red. el.) 

3 Corpul navei, format din osatură, bordaj exterior şi bordaj interior (ambele din oţel). (n. red. el.) 

31 Direcţie perpendiculară pe direcția de deplasare a unei nave. (n. red. el.) 

32 Spirit de echipă (fr). 

3 Corp, cu una sau două coloane scurte şi rezistente, solid fixate în postament, servind pentru legarea 
parâmelor la chei sau la bordul navei. (n. red. el.) 

3% A da banda - înclinare accentuată a navei într-un bord, sub efectul cârmei, elicelor, valurilor sau al 
vântului. (n. red. el.) 

35 Unitate de măsură pentru distanţe egală cu a zecea parte dintr-o milă marină, adică 185,2 m. (n. red. el.) 
3 Tard - Unitate de măsură englezească egală cu 0,81 m. (n. red. el.) 

s“7nclinare longitudinală a unei nave datorată încărcării necorespunzătoare a încărcăturii sau a balastului. 

38 Unghiul citit pe roza compasului, între direcția nord-sud şi direcția de marş a navei. (n. red. el.) 

3 Aparat de navigaţie, care indică direcţia nord-sud, pe baza proprietăţilor giroscopului de viteze mari; fiind 
un aparat foarte complicat şi delicat este plasat cât mai la adăpost, în interiorul navei, iar pe comenzile de 
navigaţie, de artilerie, de luptă etc. se instalează câte un repetitor giro, care nu face decât să afişeze 
indicaţiile transmise electric de „busola-mamă”. (n. red. el.) 

* Unghiul orizontal făcut de direcţia în care se vede un obiectiv (navă, far, stea etc.) cu o direcţie origină 
(axul navei, direcția de marş a navei, sau direcția nord-sud). (n. red. el.) 

^4 Dreapta, 45° (n. red. el.) 

“ A mola - a da drumul complet unei parâme. (n. red. el.) 

* Braţ — (engl = fathom) unitate de măsură egală cu 1,82 m. (n. red. el.) 

+ Aparat de detecție sub apă, având denumirea formată din inițialele Comisiei aliate de detectare şi 
investigare submarină, organ care l-a elaborat. 


*5 Aparat de detecție prin sunet, permiţând reperarea submarinelor. Denumire compusă din primele litere ale 
cuvintelor: sound (sunet), navigation (navigație), ranging (determinarea distanţei). 
* Stânga, 90° (n. red. el.) 


*7 Galon — unitate de măsură pentru capacitate. Galon englezesc = 4,546 |; galon american = 3,785 1. (n. red. 
el.) 


4 A ambosa - a fixa, a lega o navă la prova şi la pupa astfel încât să nu mai poată să-şi schimbe poziția. (n. 
red. el.) 

Lungă (scurtă). Scurtează (lungeşte) doi = Comandă în tragerea de artilerie prin care se arată că lovitura 
precedentă a căzut dincolo (dincoace) de țintă şi că se micşorează (măreşte) înălțătorul astfel ca lovitura 
următoare să cadă cu doi hectometri mai aproape (departe) decât prima. (n. red. el.) 


